
Prolog 


Aproape de miezul nopţii, în Pădurea Spânzuratului, două fete 
fugeau prin pădure, căutând cu disperare o ieşire. Fiecare pas greoi 
prin întunericul înăbuşitor le aducea mai aproape de ora vrăjilor 
şi, odată cu ea, de o fuziune momentană în timpul căreia lumea 
oamenilor şi cea a zânelor se intersectau. 

Dintre cele două, fata cea mică și brunetă alerga cel mai greu. 
Prin şiretlicuri şi înşelăciune, în clipa în care între cele două lumi 
s-ar fi stabilit o legătură, ea ar fi fost aruncată în tărâmul zânelor 
dacă nu ieşea din pădure la timp. 

Cea de-a doua fată, înaltă, slabă şi băieţoasă, îi arăta calea, 
căutând cu ochii ei verzi orice i-ar fi semnalizat capătul pădurii. 
Mâinile îi zvâcneau în timp ce alerga; sângele îi picura din tăieturile 
din palme, care o usturau. Le dobândise când tăiase legăturile care 
o ţinuseră prizonieră pe însoţitoarea ei, cu doar câteva clipe mai 
devreme. 

Fugeau fără oprire, păşind cu greu printre copaci şi peste 
covorul de frunze şi rădăcini care acoperea solul pădurii. În văzduh, 
zânele alunecau şi se năpusteau asupra lor; așteptând momentul în 
care fata le va fi oferită lor. Treceau prin scoarțele noduroase ale 
copacilor şi le chemau cu chipurile lor agitate. Timpul se scurgea, 
iar marginea pădurii nu se vedea nicăieri. 

Chiar dacă răsuflau cu greutate, amândouă fetele nu aveau de 
ales decât să continue. Apoi, veni clipa în care inevitabilul nu mai 
putu fi amânat. 

- Opreşte-te, murmură fata cea mică, încetinind. 

- Nu putem să ne oprim! şuieră cealaltă. Mişcă-te. Am spus 
MIȘCĂ-TE! 

Însoţitoarea ei brunetă se oprise de tot şi căzuse la pământ, 
închizându-și ochii și acoperindu-și urechile cu mâinile ca să scape 
de un zgomot pe care numai ea îl putea auzi. 

— Ridică-te! o îndemnă fata mai înaltă. Tanya, nu te poţi opri 
acum... Ridică-te! 

Tanya era însă prea departe; se trântise ca să se odihnească pe 
solul pădurii. Miezul nopţii venise şi trecerea avea loc. Niciuna 
dintre fete nu mai putea face nimic ca s-o oprească. Lianele se târau 
şi şerpuiau spre fata căzută, prinzând-o într-o capcană şi fiind 
gata să o tragă în ascunzişurile întunecate ale tărâmului zânelor. 
Scoţându-şi cuțitul, cealaltă fată le tăie şi le ciopârţi. Dar erau 
prea multe. Mai aveau doar câteva clipe până când Tanya ar fi fost 
închisă în tărâmul zânelor. Dacă nu cumva... 

Soluţia era atât de evidentă, încât fetei înalte nu-i veni să creadă 
că de-abia atunci se gândise la ea. Cu mâinile însângerate tre- 
murându-i, căută în buzunar şi scoase o foarfecă mică şi argintie. 
Îngenunchind lângă Tanya, apăsă un punct de pe degetul mare de 
la mâna fetei inconştiente, până când o mărgea întunecată de sânge 
apăru acolo. Apăsându-şi propriul ei deget mare, roşu și umed, pe 
rană, îl ţinu strâns în timp ce Tanya se agită din cauza senzaţiei 
de usturime. 

- Cum am...? începu ea. 

— la-mă pe mine, şopti cealaltă fată, apăsându-şi mâna mai tare 
pe cea a Tanyei. Sângele lor se amestecă și, odată cu el, şi moştenirea 
Tanyei. la-mă pe mine în locul ei, repetă ea. Ea are o viaţă la care să 
se-ntoarcă. Eu n-am... ia-mă pe mine în locul ei. 

Lianele care se târau peste Tanya încetiniră... apoi își schimbară 
direcţia, îndreptându-se spre cealaltă fată. Ea simţi pe piele 
umezeala rece a frunzelor întunecate, în timp ce crengile se cățărau 
pe ea. Ignorându-și impulsul de a fugi, rămase complet nemişcată, 
lăsându-se cufundată în solul pădurii. Foarfeca îi căzu din mână, 
fiind înghițită de frunziș împreună cu restul corpului ei. Începu 
să audă în urechi un zumzet, ca un zgomot îndepărtat făcut de un 
roi de albine, care în cele din urmă făcu loc unor voci murmurate. 

Se simţi târâtă de lianele care o acopereau și o trăgeau dintr-o 
parte în alta, cum face o pisică în joaca ei cu un păianjen. Vocile 
deveniră mai clare; erau comentariile curioase ale zânelor în timp 
ce o aşteptau pe nou-venită în lumea lor. Apoi, frunzișul se retrase 
la fel de rapid precum avansase, lăsând-o chircită pe pământ în 
mijlocul unei mulțimi de zâne. O priveau cu ochi scânteietori; 
unele pur şi simplu curioase, altele cu mai multă atenţie; erau tinere 
şi bătrâne, frumoase și hidoase. În timp ce le privea uitându-se la ea, 
fata sări în picioare și o luă la fugă cu un țipăt înspăimântător. Când 
îi auziră strigătul, mai mult de jumătate dintre zâne se împrăștiară, 
înapoindu-se în ascunzătorile lor, lăsând în urmă câteva goluri în 
mulțimea care se adunase. Alegându-le pe cele mai apropiate, ea fugi. 

Plămânii o ardeau, încă nu erau refăcuţi după fuga de mai 
devreme alături de Tanya. Dar Tanya plecase, se întorsese în sigu- 
ranță în partea cealaltă, în lumea oamenilor. Fata auzi mișcările 
grăbite ale aripilor prin aerul din spatele ei. Crengile se mişcau, 
încercând s-o împiedice în timp ce fugea. Fiecare săritură pe care 
o făcea pentru a se feri de ele devenea tot mai grea pe măsură ce 
membrele îi oboseau și se îngreunau. 

Apoi, o văzu: o scorbură într-un copac bătrân şi uriaș, un loc 
destul de mare în care să se ascundă. Apropiindu-se, văzu niște 
fructe de pădure verzi pe niște ramuri cu frunze şi le recunoscu. 
Nicio zână nu s-ar fi adăpostit acolo. Aruncându-şi sacul în 
scorbură, se cățără după el, aranjând frunzișul și fructele de pădure 
ca să ascundă mai bine scorbura. Corpul i se încordă în timp ce 

adunarea agitată trecu pe lângă ascunzătoarea ei, apoi plecă mai 
departe. Totul se linişti. Reușise. Scăpase. 

Extenuată, fata adormi. Când răsări soarele, câteva ore mai 
târziu, ea nu se trezi. Nici nu se mișcă atunci când noaptea se lăsă 
încă o dată. Peste tot în jurul ei pădurea crescu, ocrotind bătrânul 
copac şi scorbura lui cu braţe frunzoase. 

Fata din scorbură continuă să doarmă. 


Capitolul 1 


e când zânele îi furaseră frăţiorul, Rowan Fox — 
sau Red, cum îşi spunea în ultimul timp - nu 
se gândise la nimic altceva decât la cum să-l 
recupereze. Asta o mistuise și devenise singurul 
ei scop, motivul ei de a trăi. Dispariţia lui se 


petrecuse la mai puţin de două luni după moartea părinţilor, 
în urmă cu un an și jumătate. Cu prima ocazie, Red pornise în 
căutarea lui. În timpul lunilor care urmaseră trăise cum putuse şi 
refuzase să se îndoiască — chiar și în treacăt — că-l va găsi. Hotărârea 
ei fusese răsplătită. Făcuse o descoperire. Marea descoperire. 

În sfârşit, reuşise să intre în tărâmul zânelor. 

Se trezi în zori dintr-un somn care i se păruse a fi un spaţiu gol și 
negru. Era ghemuită într-un trunchi găunos al unui copac străvechi. 
Tremurând, îşi întinse o mână înţepenită şi rece ca să dea la o parte 
crengile încâlcite şi mărăcinii care o ascundeau în pădure. Prin 
lumina pestriță a dimineţii, filtrată de arbuşti, își văzu cicatricile. 

Ambele palme îi erau mânjite cu o substanţă închisă la culoare. 
Sânge uscat. Pielea îi era sfâşiată de răni subţiri, care o traversau 
dintr-o parte într-alta. Erau prea multe ca să le numere dar, în 
ciuda sângelui, rănile se vindecaseră până când ajunseseră doar 
niște cicatrici argintii. Gândurile i se întoarseră repede în urmă, 
amintindu-și cum le căpătase eliberând-o pe Tanya. 

Stomacul gol îi chiorăi. Pe lângă asta, vezica plină o durea. 

Strâmbându-se, Red ieşi din scorbură şi se îndepărtă de copac 
impleticindu-se. Avea furnicături în picioare pentru că stătuse 
ghemuită atât de mult timp. Precaută, aruncă repede o privire în 
jurul ei. Fără să se mai poată abţine, își dădu jos pantalonii şi se 
aşeză pe vine ca să se uşureze. 

Pădurea era nefiresc de liniştită. Când termină, se ridică şi-şi 
luă lucrurile din scorbură. Îşi scoase din rucsac cuțitul pe care-l 
purta tot timpul cu ea şi-l fixă în teaca de la curea. Apoi, se dădu 
câțiva paşi mai în spate și se uită în sus la copac. Era un stejar 
bătrân şi gros, dar mulțumită păsărilor — sau a altor creaturi care 
trăiau în el - seminţe din altă plantă își găsiseră loc într-o gaură din 
scoarță şi se răspândiseră, pentru că acea plantă creştea peste tot în 
partea cea mai de sus a coroanei. O ramură cu boabe roșii îi atrase 
privirea. Era scorușul de munte, planta al cărei nume (Rowan) îl 
purta, chiar dacă nu mai fusese strigată pe numele ei adevărat de 
multă vreme. Din altă viață. Acesta era motivul pentru care alesese 
tocmai acel copac. Legenda spunea că scorușul oferea protecţie 
împotriva vrăjilor, a magiei malefice a vrăjitoarelor... şi a zânelor. 

O cuprinse neliniştea. Fructele fuseseră tari şi verzi când intrase 
în scorbură, la puţin timp după miezul nopţii. Acum erau însă 
roşii și moi, pentru că se copseseră — peste noapte. Pe lângă rănile 
vindecate ale mâinilor ei, şi asta o neliniștea. I se părea că trecuse 
prea mult timp. 

Încercă să-şi amintească rapid ce ştia despre acea plantă. Fruc- 
tele se înroşeau de obicei toamna. Când intrase în scorbură, chiar 
după miezul nopții, era însă luna iulie, în toiul verii. Ceva nu era în 
regulă. Auzise de accelerarea trecerii timpului pe tărâmul zânelor, 
dar dacă bănuiala ei era corectă, atunci însemna că trecuseră, 
cumva, mai bine de două luni. 

Red aruncă o privire prin pădure. Nimic nu se mișca, dar ea ştia 
că acea senzaţie de singurătate pașnică era o iluzie. Nu era singură. 
Până la urmă, ceva urma să-şi dezvăluie adevărata identitate; poate 

un chip din scoarţa unui copac sau un cântec obsedant care o va 
invita să danseze. Auzise de pericolele de pe tărâmul zânelor. 

Acum că era aici, trebuia să fie pregătită pentru ele. 

Avea de făcut un lucru înainte de a porni la drum. Folosind 
nodurile din scoarţa stejarului ca locuri de sprijin pentru picioare, 
se cățără ca să ajungă la o creangă de scoruş, puţin mai subţire 
decât încheietura mâinii. Creanga se rupse imediat sub greutatea 
fetei şi căzu la pământ. 

Lungimea lemnului de scoruş era cu aproximativ treizeci de 
centimetri mai scurtă decât înălțimea ei. Sprijinind-o de cot, își 
scoase cuțitul de la curea şi începu să taie crenguţele şi ramurile 
mai subțiri care creşteau din ea, făcându-şi un fel de toiag. Odată 
înarmată cu această protecţie suplimentară, era gata de drum. 

O luă din loc. Pădurea era tăcută și rece, iar aerul dimineţii 
timpurii plutea ca o fantomă în ceața joasă de la solul pădurii. 
Roua picura de deasupra. Red putea simţi cum miroseau hainele 
ei a mucegai de frunze ude pentru că stătuse în scorbură. Izul se 
confunda cu mirosul sângelui şi al sudorii ei. Mirosea urât — și își 
dădea seama de asta. 

Merse neîncetat, urmărind soarele în timp ce se înălța pe cer. 
Aerul se încălzi puţin, dar își păstră răcoarea de toamnă. Cu toate 
astea, ea merse mai departe, sprijinindu-se în toiag, cu ochii și 
urechile atente la orice semn că ar fi fost urmărită. În timp ce 
pădurea se trezea, din cauza mișcării, frunzele începură să foş- 
nească pe deasupra capului ei. De câteva ori îşi ridică privirea, 
zărind nişte ochi de zână uitându-se pe furiș, în jos, la ea. Uneori, 
dispăreau imediat ce li se întâlneau privirile. Altele, mai puţin 
prudente, mai curioase, ieșeau din văgăunile lor pentru a o privi 
mai îndeaproape, aripile şi semnele lor amestecându-se cu auriul, 
rubiniul şi maroniul bogat şi proaspăt al copacilor. 

Imediat, auzi sunetul bine-venit al apei curgătoare. I se luă 
o piatră de pe inimă. Se îndreptă spre zgomot până când ajunse 
în fața pârâiașului care-şi croia drum prin pădure. Se prelingea 

pe lângă ea, cărând câte-o frunză singuratică din loc în loc. Red 
îngenunche pe malul lui, recunoscătoare, așezându-și cu grijă 
toiagul din lemn în faţă, ca să-i rămână aproape în caz că ar fi 
avut nevoie de el. Își dădu jos rucsacul şi desfăcu fermoarul unuia 
dintre compartimente, scoțându-și sticla pentru apă. O scutură; 
era aproape goală, conținând mai puţin de o înghiţitură de lichid. 
Îi deşurubă capacul şi goli apa stătută pe iarba de lângă ea, apoi 
luă sticla și o scufundă în apă. Lichidul curse peste mâna ei, rece 
ca gheaţa. 

Imediat ce sticla se umplu, luă câteva înghiţituri lungi înainte de 
a o pune înapoi în rucsac. După aceea se întoarse la apă şi începu 
să-şi spele cu grijă sângele de pe mâini, privindu-l cum dispărea în 
pârâul curgător, ca niște vârtejuri de vopsea roşie-închisă. Luă apă 
în căuşul palmelor și se stropi pe faţă şi pe gât cu ea. Împrospătată, 
păşi înapoi cu mâinile pe şolduri, şi îşi privi reflexia în pârâu. Se 
clătina odată cu mişcarea apei și, după încă un val, Red văzu că îi 
crescuse părul. Aplecându-se în faţă, îşi ridică o mână până la cap 
şi-şi atinse pletele şatene. Și le tunsese cu doar câteva zile înainte, 
într-un stil scurt, băieţesc. Cu siguranţă, acum era mai lung. Un 
centimetru din părul ei natural, roșcat, apărea la rădăcini. Timpul 
trecuse cu adevărat. 

Dintr-odată, o siluetă apăru în apă lângă reflexia ei. lute ca o 
pisică, Red apucă toiagul de scoruș și se întoarse, în timp ce silueta 
se îndrepta spre ea, venind la doar câţiva centimetri distanţă. Red 
alunecă pe spate, şocată, pierzându-și echilibrul. Căzu pe spate în 
pârâu, scăpând din mână toiagul din lemn. În acelaşi timp, un stol 
de păsări şi de zâne se împrăştiară deasupra copacilor, strigând 
chemări de avertizare în timp ce părăseau zona. 

Red ieşi stropind din apa răcoroasă şi își zări toiagul de scoruş 
plutind în josul pârâului, prea departe ca să-l mai prindă. 

O mână aspră se întinse spre ea, însoţită de o voce joasă. 

- Vino, copilă... 

Chipul femeii căreia îi aparţinea vocea era parţial ascuns în 
umbra mantiei verzi cu glugă pe care o purta. De sub glugă se 
revărsa un păr lung și cărunt, învăluind umerii femeii. Avea lucruri 
legate și înnodate de cârlionţi: zdrenţe și suluri mici de pergament. 
Red nu îi vedea prea bine faţa. Un nas coroiat — subțire la rădăcină 
şi gros la vârf - îi domina trăsăturile. Nările îi erau largi și roz pe 
margini. Gura îi era subţire şi curbată, buzele palide, ca restul pielii, 
dar când vorbea, interiorul gurii îi era neobişnuit de roşu. Avea 
pete uscate de salivă la colțurile gurii. Era imposibil să-şi dea seama 
dacă era o ființă umană sau o zână. 

— Haide, îi spuse ea din nou, apăsat, de parcă i se păreau ciudate 
cuvintele. Se cocoşă dintr-odată, tușind de mai multe ori într-un 
mod oribil. 

Red rămase pe loc, fără să se miște nici măcar un centimetru. 
Inima încă îi bătea tare din cauza apariţiei bruşte a femeii. Cum 
venise fără să facă niciun zgomot? Apa curgea gârlă de pe Red, iar 
mâna ei cuprinse mânerul cuţitului, fiind gata să-l scoată. Văzu 
capul femeii înclinându-se şi-şi dădu seama că-l observase, încă 
băgat ferm în teacă la cureaua lui Red, chiar în acel moment. Red 
îşi mişcă foarte puţin mâna, de parcă ar fi fost gata să-l scoată. 
Chiar dacă nu ştia sigur dacă femeia voia să-i facă rău sau nu, ceva 
instinctiv o neliniştea. Voia ca femeia să plece şi, dacă pentru asta 
trebuia să o rănească, asta era situaţia. 

Femeia se dădu înapoi la fel de tăcută precum venise, strecu- 
rându-se printre copaci. Red o privi, încă nemişcată, în timp ce-i 
dispăru încet din vedere. Era ceva ciudat în felul în care se mișca 
acea femeie; ceva ce nu putea înţelege. Red tresări pentru că i se 
făcuse pielea de găină pe braţe. Îi era frig şi foame. Trebuia să 
găsească mâncare -— repede. 

Îşi luă rucsacul şi se hotărî să plece, verificându-și, ca de obicei, 
cuțitul cu o bătaie uşoară a mâinii. Senzaţia bine cunoscută a 
mânerului rece o linişti. Ridicându-și rucsacul pe umeri, porni la 
drum, hotărâtă să menţină un ritm rapid, ca să se încălzească şi să 

se usuce. Hainele ude stăteau lipite de ea, iar din păr îi picura pe 
ceafă apă rece ca gheaţa. Tremura și mergea repede, blestemând 
faptul că n-avea haine de schimb. Avea doar hainele de pe ea. 

Nu ajunsese prea departe când văzu o altă zână. În liniştea 
pădurii, o mişcare discretă în crengile de deasupra capului ei îi 
atrase atenţia. O fiinţă cu pielea cenușie, de mărimea unui copilaș, 
stătea cocoţată sus în copaci. Era ghemuită și rotundă, iar pielea 
îi era tare, precum cea de elefant. De fiecare parte a capului avea 
nişte urechi mari, ca de liliac. Arăta ca un gargui urât din piatră. 
Se opri pentru o clipă înainte de a merge mai departe, fără să-şi ia 
ochii de la ea. Creatura îi răspunse privirii, holbându-se cu ochii 
ei ca din chihlimbar, fără să se clintească, şi se ghemui mai tare pe 
creangă, ținându-se de ea cu nişte gheare colțuroase. Apariţia ei o 
făcu să-şi dea seama că freamătul și şoaptele încetaseră. Ori zânele 
erau foarte tăcute, ori din acea parte de pădure lipseau, în mod 
ciudat, foarte multe dintre ele. 

Precaută, menţinu ritmul mersului în timp ce trecu pe sub 
crengi, cu acea creatură deasupra ei. Pe cărarea din fața sa zăcea un 
copac căzut, lăţimea trunchiului lui gros ajungând până la înălțimea 
genunchiului ei. În fața lui erau ferigi mari şi gunoaie din pădure. 
Trebuia să aibă grijă pe unde călca. Pentru o clipă, îşi luă ochii de 
la creatura ca un gargui ca să treacă peste trunchiul de copac. În 
timp ce făcu asta, se întâmplară două lucruri deodată. Primul fu un 
sunet ciudat, venit de deasupra: zornăitul și clinchetul metalului pe 
metal. Al doilea lucru care se întâmplă fu că atunci când își puse 
piciorul dincolo de copacul căzut, pământul se prăbuşi sub ea. 

În timp ce cădea în faţă, dând din mâini, piciorul ei stâng, încă 
în spatele copacului, se lovi de scoarţa lui; fiind purtat de greutatea 
ei. Simţi materialul şi carnea rupându-se în timp ce se prinse de 
suprafața dură, senzaţia întinzându-se pe toată lungimea fluierului 
piciorului în timp ce gravitația o aruncă înainte. Căzu, printre crengi 
şi frunziş, în întuneric. În timp ce o înghiţi pământul, ultimul lucru 
pe care-l auzi fu un cotocodăcit ascuţit înainte să se întunece totul. 


Capitolul 2 


In urmă cu un an și jumătate 


Primii stropi de ploaie căzură la scurt timp după ce se auzi tunetul. 
Ajunseră pe parbrizul maşinii în picături mari şi dezordonate, înainte 
să se întindă pe geam cu un scârţăâit la pornirea ştergătoarelor. Afară, 
după-amiaza de ianuarie era colorată în sepia, cedând, în cele din 
urmă, furtunii. 

Se potrivea perfect cu starea oamenilor din mașină. 

Pe bancheta din spate, Rowan stătea cu fruntea plecată, părul 
ei lung și roșcat căzându-i peste umeri. Printre golurile din breton 
putea vedea chipul tatăl ei, în oglinda retrovizoare. ‘Chiar dacă ochii 
lui priveau înainte, își dădea seama din felul în care sprâncenele sale 
negre erau unite că nu se concentra la drum. Era supărat. Supărat pe 
ea. Până atunci, călătoria fusese tăcută, dar Rowan ştia că asta nu 
va dura. Nu fu nevoită să aștepte mult timp. 

- Eşti pedepsită. Vocea tatălui ei era calmă, dar avea în ea o 
asprime. Se lupta ca să nu-și piardă firea. 

Dădu ușor din cap. Nu se aștepta la mai puţin de atât. 

- Timp de o lună, adăugă el. La asta, Rowan își ridică brusc 
privirea. 

- O lună? Dar... excursia cu școala, de săptămâna viitoare... 
tocmai ce am primit toate lucrurile necesare pentru tabără! 

- Le înapoiem, îi spuse mama, de pe locul pasagerului din faţă. 
Încă avem chitanţele. Nu mai mergi. 

- Dar nu e corect! Totul e pregătit — trebuie să mă lăsați să merg! 

- Ce nu e corect, domnişoară, e comportarea ta, răbufni tatăl ei. 
Ne-ai speriat îngrozitor de tare astăzi. 

Rowan îşi dădu părul pe spate. 

- Eram bine, bombăni ea. Se holbă la ceafa tatălui ei și rezistă 
impulsului de a lovi chelia care-și făcuse loc printre părul lui, odată 
negru și des. 

- Bine? Bine? întrebă mama ei. Ţi se putea întâmpla orice! Nu 
poţi face așa ceva - nu poţi s-o ștergi de la şcoală toată ziua și să te 
duci la Londra pentru un capriciu! Unde ţi-a fost capul? 

- N-am făcut-o dintr-un capriciu, spuse Rowan încet. Am plănuit 
totul, se gândi ea. Privi în jos la punguţa din hârtie pe care o strângea 
în mână. Pe partea din faţă avea scrise cuvintele: Galeria Naţională. 
Întoarse punga în mâini, distrasă. 

- Rowan, ai doisprezece ani, continuă tatăl ei. Poate crezi că 
ești un adult, dar nu ești destul de mare încât să mergi singură în 
Londra... 

- Cu atât mai puţin cu metroul! îl întrerupse mama ei. Mi se face 
rău doar când mă gândesc la asta! Îşi ridică o mână până la tâmplă 
și începu s-o maseze. Era un gest pe care Rowan îl cunoştea bine. 

- Am spus că-mi pare rău, bombăni Rowan. Apoi, văzu privirea 
tatălui ei în oglindă, pentru un moment foarte scurt, înainte ca 
acesta să își îndrepte din nou atenția la drum. 

- Scuzele sunt doar nişte cuvinte. Și e o diferență între a le spune 
și a fi sincer. 

- Dar sunt sinceră. 

Mama ei se întoarse ca s-o privească mai îndeaproape. 

- Nu-ţi pare rău că ai făcut-o. Îţi pare rău că ai fost prinsă. 

Rowan nu răspunse. Era parțial adevărat. 

- Exmatriculată, din nou! continuă mama ei. Trei școli în doi 
ani. lar acum ai primit ultimul avertisment la această şcoală... 

Își pierdu vocea şi se opri. 

Rowan își aplecă din nou capul. Auzise toate astea și altădată. 

- Rowan, obsesia asta a ta trebuie să înceteze, îi spuse tatăl ei. 
Vorbesc serios. Să nu mai aud că vezi chestiile alea, creaturile alea... 
acele... acele zâne. Pronunţă ultimul cuvânt rapid, de parcă nu i-ar fi 
suportat gustul în gură. Sau cum li se mai spune în ziua de azi. Poate 
că ţi-am făcut pe plac prea mult timp, dar a trecut vremea poveştilor 
și fanteziilor ăstora. Gata. 

- Poate pentru tine, șopti Rowan. 

Cu privirea îndreptată în jos, căută încet în punga din hârtie şi 
scoase câteva cărți poștale. Le cumpărase de la galerie. Se uită la 
prima: era o fotografie, în alb și negru, a unei fete cu bărbia sprijinită 
într-o mână în timp ce privea cu seninătate la aparatul de fotografiat. 
În prim-plan, câteva siluete mici dansau înaintea ei. Imaginea 
era una celebră dintr-o serie de cinci fotografii făcute la începutul 
secolului XX. Pe spatele cărții poștale, într-o mică legendă, scria: 
Zânele din Cottingley. Le cercetă și pe celelalte, captivată de imagini. 
O pictură în acuarele de culoare sepia, înfățișând niște creaturi 
înaripate zburând peste Grădinile Kensington din Londra; o femeie 
purtând o mască din frunze verzi. Fiecare dintre ele era frumoasă 
și incitantă. Pe spatele fiecărei cărți poștale, sub titlul imaginii, era 
numele expoziţiei: Zânele: O istorie în artă şi fotografie. 

Cu grijă, băgă încet cărțile poștale înapoi în punga din hârtie. 
Aceasta se mototoli și foșni sub degetele ei. Pe locul pasagerului, 
părul blond al mamei ei săltă în timp ce ea se întoarse spre sursa 
zgomotului. 

- Ce-ai acolo? 

- Nimic, răspunse Rowan, apărându-se și încercând să îndese 
punga în rucsacul ei - dar era prea târziu. 

- Dă-mi-o. Acum. 

Fără tragere de inimă, Rowan îi oferi mamei punga. În timp ce 
cărțile poștale fură scoase încă o dată, urmă un moment de liniște 
în care tot ce se auzi fu zdrăngănitul motorului mașinii care îşi 

continua călătoria de-a lungul aglomeratului drum M25. În acel 
moment, un suspin uşor îi atrase atenția lui Rowan şi, pentru prima 
dată de când se urcase în maşină în acea după-amiază, îi aruncă o 
privire frățiorului ei, care dormea în scăunelul lui. Degetul său mare 
îi era bine vârât în gurița ca un boboc de trandafir, iar încheietura 
îi era lipicioasă din cauza salivei scurse. Moștenise pletele blonde 
de la mama lor; buclele blonde, ochii mari și albaştri, cu gene dese. 
Din instinct, Rowan își ridică mâna spre coama ei dezordonată de 
păr roșu, blestemându-l din nou. Chiar și în înfățișare, ea era altfel. 
Chiar și așa, nu se integra. 

Sunetul hârtiilor rupte o trezi la realitate. 

- Ce faci? întrebă ea sărind înainte. 

Mama ei rupsese cărțile poştale în două şi se pregătea să le mai 
rupă o dată. 

- Nu! strigă Rowan. 

— Linişte! șuieră tatăl ei. O să-l trezești pe James! 

Dar Rowan putea vedea doar mâna mamei ei trăgând de poze şi, 
dintr-odată, nu-i mai păsă de trezirea fratelui ei. Era prea furioasă. 

- Oprește-te! strigă ea. Opreşte-te! 

Vocea ei se îmbină cu zbieretele bruște ale lui James când se trezi. 
Haosul izbucni în maşină. Rowan și părinții ei strigau. Copilul țipa. 
Rowan se lupta cu centura ei de siguranță, aplecându-se înainte 
printre cele două scaune din faţă cât de mult putea, întinzându-se 
după mâinile mamei ei. Mama îi striga să se așeze la loc. Afară, 
ploaia izbea parbrizul în timp ce ştergătoarele se chinuiau s-o ţină 
la distanță. Apoi, înțelegând că nu mai avea nicio șansă în acea 
situaţie, Rowan renunță, trântindu-se înapoi la locul ei, cu lacrimile 
înceţoșându-i vederea. Clipi ca să le alunge. Lângă ea, James 
continua să plângă, iar ea se întinse și își puse o mână pe obrazul lui, 
mângâindu-l cu blândețe. Sub degetele ei era un semn din naștere în 
formă de pește, de culoarea unei pete de ceai. 

În timp ce lacrimile i se domoliră, deveni conştientă de o mişcare la 
picioarele ei. Uitându-se în jos, văzu cum apare o mică deschizătură 

în rucsacul ei, apoi două lăbuțe, urmate îndeaproape de un cap ca 
de rozătoare. Creatura își ridică privirea plină de dezaprobare către 
ea înainte de a ieși târându-se din rucsac și de a se urca grăbită pe 
piciorul ei. Se strâmbă de durere în timp ce o muşcă de două ori. 
Ştia că era supărată pe ea din cauza imaginilor cu zâne de pe cărțile 
poștale. Dar supărarea ei nu era nici pe jumătate cât ar fi fost cea a 
părinților ei dacă ar fi știut că nu plătise pentru ele. Nu fusese destul 
de curajoasă încât să fure albumul prezentat în expoziţie, dar cărțile 
poştale erau mici și simplu de luat. De fapt, totul fusese ușor - cu 
excepția părții în care fusese descoperită. 


Rowan se trezise, își mâncase micul dejun și se spălase pe dinți, 
apoi făcuse duș şi se îmbrăcase în uniforma de şcoală. Îşi luase 
sufertașul cu prânzul de pe tejgheaua din bucătărie, apoi sărutase 
capul blond al lui James, care stătea în scăunelul lui înalt, cu faţa 
murdărită de piureul pentru bebeluşi. După ce-și luase rămas-bun de 
la mama ei, ieșise pe ușa din faţă şi continuase să meargă pe străduţa 
ei obișnuită. 

Totuși, în acea zi, în loc să o ia la stânga ca să meargă la școală, 
cotise la dreapta la capătul străzii, îndreptându-se spre gară. Înainte 
de a-și cumpăra biletul, se schimbase repede într-o toaletă de acolo, 
îndesându-și uniforma în rucsac și îmbrăcând blugii și bluza pe care 
le pusese deoparte cu o seară înainte. O privire rapidă în oglindă îi 
confirmase că, fără uniformă, părea a avea mai mult de doisprezece 
ani: cel puțin paisprezece. 

Îi luase un pic mai mult de jumătate de oră să ajungă pe strada 
Fenchurch, apoi încă aproximativ douăzeci de minute cu metroul 
ca să ajungă în centrul Londrei. Nu se bucurase deloc de călătoria 
cu metroul. Fiind oră de vârj, fusese înghesuită în vagonul aglomerat cu 
nasul înțepenit la subsuoara unui străin. După ce ieşise din metrou, 
se grăbise prin staţie, aplecându-și capul și ferindu-se de privirile 
din jurul ei: ale navetiștilor, ale personalului de la metrou și ale 
cerșetorilor care-și întindeau mâinile către oricine trecea pe lângă ei. 

După ce ieșise la aer, mergând prin Piaţa Trafalgar, Rowan 
începuse să se simtă mai bine. Ocolind porumbeii, trecuse pe lângă 
leii mari din piatră şi urcase scările până la Galeria Naţională. 
Înăuntru, muzeul fremăta de vizitatori. Printre hoardele de turişti şi 
școlari în excursii de o zi, fusese uşor să devină o anonimă. Îşi alesese 
un ghid al expoziţiei și pornise, ignorând atracțiile cele mai faimoase — 
tablourile lui Botticelli sau Van Gogh - croindu-și în schimb calea 
spre cele mai îndepărtate galerii, cele care prezentau expoziţiile care o 
interesau. Acolo, saloanele erau mai liniștite, cu mai puţini vizitatori. 

Rowan aruncase priviri curioase pe pereţi, cercetând și lăsându-se 
absorbită de ceea ce-i oferea fiecare imagine. Nu luase în considerare 
majoritatea tablourilor; înfățișau nişte idei dulcege despre creaturi 
frumoase, cuibărindu-se-n flori sau cocoţate cu drăgălășenie pe 
ciuperci. O privire rapidă fusese suficientă pentru a le respinge ca 
pe niște vise și fantezii. O interesau celelalte, imaginile mai sumbre 
ale ființelor mascate şi camujlate în pădure; imaginile cu oameni 
transformați în dansatori, împotriva voinţei lor, de o melodie vrăjită; 
sau cu un copil dus la un pârâu de o mână, în timp ce o alta ținea 
un alt copil sub apa rece ca gheața. Acestea erau tablourile pe care le 
căuta Rowan. Imaginile care înfățișau adevărul văzut de cei ca ea. 
Cei înzestrați cu clarviziune. 


Rowan își întrerupse şirul gândurilor şi reveni în prezent. În 
maşină era liniște, cu excepția unui scâncet încet, scos de James din 
când în când, dar ştia că, odată ce vor ajunge acasă și James va fi pus 
deoparte, ca să nu-i audă, ea urma să aibă o mare problemă. Singura 
ei consolare era că măcar reușise să facă tot ceea ce-și propusese să 
facă fără să fie prinsă. Partea aceea venise mai târziu, chiar după ce 
părăsise galeria şi mergea prin piaţă. Când o mână o strânsese de 
umăr, ultimul chip pe care se așteptase să-l vadă când se întorsese era 
cel al tatălui ei, cu expresia lui de ușurare transformându-se repede 
într-una de furie. Îi împinsese sub nas un fluturaş de la Galeria 
Națională cu detaliile expoziţiei — care avea orele de circulaţie ale 


TREISPREZECE BLESTEME 23 


trenurilor scrise de mâna lui Rowan. Îngrozită, își dăduse seama că 
îl pescuise din coșul de gunoi după ce primise de la școală telefonul 
în legătură cu absența ei. 

Nu-i venise să creadă că o găsise. 

Creatura pe care numai ea putea s-o vadă își croi drum spre 
James și se cuibări lângă el în scăunelul pentru copii, fredonând o 
melodie ciudată; ceva ca un cântec de leagăn. Rowan se întrebă dacă 
el îl putea auzi. Nu putea să vadă creatura, de asta era sigură, dar 
părea să adoarmă din nou. Privi cum fiinţa își întinse laba şi dădu 
la o parte o şuviţă aurie din ochii frăţiorului ei. În timp ce făcu asta, 
mustățile îi alunecară pe obrazul copilului şi, pentru o clipă, gura i 
se curbă în cel mai discret zâmbet. Acela fu momentul în care viaţa 
lui Rowan se schimbă pentru totdeauna. Momentul în care camionul 
se izbi de bariera centrală, cu un zăngănit asurzitor al metalului 
zgâriind metalul, apoi lovi mașina. 

După aceea, Rowan își va aminti mereu acele câteva secunde 
îngrozitor de detaliat. Spargerea parbrizului, care fu urmată de 
vântul rece şi de ploaie. Scârțţâitul mașinii în timp ce se îndoia sub 
greutatea zdrobitoare a camionului. Țipetele neajutorate și confuze 
ale lui James, amestecându-se cu ale ei în timp ce mașina se răsturna 
pe capotă, învârtindu-se ca o sămânță de paltin. Cărţile poștale rupte 
fluturând în jurul capului ei ca niște aripi frânte de zâne. 

Îşi va aminti dorinţa de a-şi proteja frățiorul de acel rău îngrozitor... 
și cum mica Zână urâtă şi fără nume se umflase dintr-odată și se arun- 
case asupra lui, învăluindu-l într-un cocon protector îmblănit. 

Îşi va aminti luminile intermitente şi partea laterală a maşinii 
tăiate; cum țipase când o scoseseră, fracturându-i braţul ca să poată 
face asta. Dar lucrul pe care Rowan nu avea să-l uite niciodată şi care 
o bântuia cel mai mult era liniștea totală care plutea din partea din 
față, zdrobită, a maşinii. 


Capitolul 3 


ând Red îşi recăpătă cunoştinţa, primul lucru pe 
care-l observă era că avea pământ în gură. Scuipă 
y de scârbă, apoi îşi strânse între mâini capul care o 
A durea. Deja putea simţi cum i se forma o vânătaie 
pe tâmplă. Razele subţiri de deasupra luminau 
împrejurimile întunecoase. Se uită în jur, deşi avea nisip în ochi. 

Căzuse într-un fel de groapă, asta îi era clar. Sub ea, crengi 
rupte şi rădăcini zăceau împrăștiate ca nişte membre zdrobite. 
O durea trupul de parcă ar fi fost lovită, în cădere de toate cele 
care o înconjurau. Întinzându-și mâna, pipăi pereţii din lut care 
o înconjurau și înghiţi în sec. Pământul umed i se lipi de degete. 
Putea simţi ieşind din el rădăcini, unele mărunte, altele mari. 
Proptindu-se, se ridică, privind în sus, pregătită să facă faţă temerii 
ei crescânde că fusese înghițită de una dintre catacombele din 
Pădurea Spânzuratului: una dintre cele şapte peşteri blestemate din 
acea parte a pădurii. Oare peşterile existau și în tărâmul zânelor, aşa 
cum existau în lumea muritorilor? Întrebarea îi persistă în minte, 
însă dispăru când văzu că acele crengi care acopereau neglijent 
groapa erau la nu mai mult de doi metri deasupra ei. 

Lumina zilei se strecura prin gaura care o înghițise. Îşi dădu 
seama că nu se afla într-o peșteră. Era mai rău decât atât. Capul 
i se limpezi și mintea începu să-i funcționeze logic. Trecându-și 
din nou mâinile peste pereţii de pământ, observă ceva ce-i scăpase 

prima dată: pereţii nu erau o formaţiune naturală. Cu excepţia 
rădăcinilor, erau netezi. Groapa fusese săpată cu un scop. 

Era o capcană. 

Se așeză, calmă, ignorând fluxul de adrenalină din membre. 
Fusese în situații mai rele și învățase că cel mai dăunător lucru era 
să intre în panică. Socoti rapid dimensiunile capcanei. Diametrul 
ei era de aproximativ un metru şi jumătate; înălțimea, de vreo trei. 
Cu o gândire practică şi echipamentul potrivit, ar fi putut să se 
cațere până afară. Își scoase cuțitul și, cu o lovitură puternică, îl 
cufundă adânc într-o parte a gropii. Alunecă uşor şi rămase acolo. 
Red îi testă rezistenţa, rezemându-se un pic pe mâner. Lama rezistă 
cu fermitate, promițând să-i suporte greutatea. Își retrase lama cu 
un oarecare efort, apoi se ridică şi se apucă să caute primul loc de 
sprijin pentru picioare. 

Dincolo de ea, ceva se mişcă în întuneric. Red rămase pe loc. 
Cu naivitate, nici nu-i trecuse prin minte că ar fi putut să nu fie 
singură în capcană. Cu grijă, făcu încă un pas, încercând să audă 
ceva. Sunetul veni din nou: mișcarea din materia uscată de sub ea, 
însoțită de un zgomot slab. Un scheunat. Încet, îngenunche și luă 
o creangă lungă şi subţire care căzuse lângă ea. Începu să întoarcă 
frunzele, ridicându-le şi dându-le la o parte. La a treia măturare cu 
băţul, Red se trezi holbându-se la silueta jalnic de slabă a unei vulpi 
tinere, ale cărei coaste îi ieşeau prin blană. 

Aceasta o privi la rândul ei pe Red cu ochii trişti și lipsiţi de 
speranţă ai cuiva care renunţase la toate şi-şi aştepta moartea. Nu 
părea că mai avea mult de aşteptat. Se gândi repede la apa din 
sticla ei. Apoi, împietrindu-şi inima, îşi feri privirea, întorcându-se 
la misiunea ei. Trebuia să se gândească la propria ei supravieţuire. 
Dacă vulpea murea de sete, atunci însemna că trebuie să fi fost în 
capcană de câteva zile. Existau toate şansele ca şi ea să aibă parte 
de aceeaşi soartă. 

În scurt timp, găsi ceea ce căuta, o rădăcină solidă ieşind dintr-o 
parte a gropii, la jumătate de metru de sol. O testă cu greutatea ei, 

iar aceasta o ţinu cu fermitate. Urcându-se pe ea, pipăi în jur și 
deasupra căutând ceva, orice altceva de care să se agaţe. Degetele 
ei intrară în contact cu ceva rece şi dur: o bucată de piatră, bine 
înfiptă în pământ. Încurajată, coborî. Acum, avea nevoie să pună 
ceva între rădăcină și piatră, ceva care ar fi putut să-i servească 
drept un nou sprijin pentru picioare. Se lăsă în patru labe și începu 
căutarea. O bucată de lemn ar fi fost ideală - o creangă puternică 
pe care ar fi ascuţit-o folosind cuțitul şi pe care ar fi înfipt-o apoi 
în pereţii gropii. 

Atunci făcu a doua descoperire. Mâna îi intră în contact cu ea în 
timp ce răscolea o grămadă de frunze moarte. Cumva, chiar înainte 
să vadă obiectul, știu ce era. Cu pielea de găină, ţinu obiectul în 
raza de lumină. Era un pantofior galben. Un pantof de copil... cu 
floricele cusute pe el. Îşi dădu seama că trebuie să fi aparţinut unei 
fetițe. O fetiță... nu mai mare de trei sau patru ani, prinsă în groapa 
aceea, singură în întuneric. Ce se întâmplase cu ea? Dintr-odată, 
Red se temu. Folosindu-și degetele, îl goli, scuturând murdăria 
care se întărise în el şi, pentru o clipă, rămase locului, ținând pur 
şi simplu pantoful şi holbându-se la el. Arăta de parcă ar fi fost 
acolo de multă vreme. Din loc în loc, pielea putrezise, dar eticheta 
dinăuntru îi confirmă că provenea din lumea oamenilor. Începu să 
tremure şi-l scăpă din mână. Aparţinuse cuiva, unui copil cu un 
nume şi o familie. Fiicei cuiva. Poate surorii cuiva. Unui copil ca 
James. 

Încercă să-şi spună că oricine — sau orice — săpase groapa, o folo- 
sea cu siguranță doar pentru scopul de a-şi procura hrana, de a 
prinde animale sălbatice. Copilul trebuie să fi căzut în groapă din 
greşeală — dar atunci, dacă fusese salvată, de ce rămăsese pantoful 
ei în urmă? 

Descurajată, îi aruncă o privire vulpii. Ea o privi cu ochii ei goi, 
ca de chihlimbar. Oricine ar fi pus capcana, n-ar fi avut nevoie de 
creatura aceea jalnică; era numai piele şi os. De-abia ar fi putut fi o 
masă pentru ciori. În ciuda hotărârii ei de a nu se implica, știa că nu 

putea s-o lase să moară. Încet, merse spre ea şi îngenunche. Vulpea 
îşi ridică privirea și încercă să se târască mai departe. Urechile lui 
Red detectară sunetul unui mârâit slab ieşind din gâtul animalului. 
Cel puţin, asta era ceva promiţător. Încă mai avea în ea o scânteie 
din spiritul de luptător. Îşi băgă mâna în rucsac, scoțându-și sticla 
cu apă și o farfurioară din inox pentru camping, pe care o folosea 
pentru mâncare - când avea mâncare. Turnă un pic de apă în bol, 
cu grijă să nu se reverse în caz că biata creatură ar fi înghiţit-o prea 
repede. Apoi, îşi cufundă degetele în apă şi lăsă câteva picături reci 
să cadă pe botul cald şi uscat al vulpii, înainte de a pune vasul cât 
de aproape putea de gura ei și de a se retrage într-un colţ. Făcuse 
tot ce putuse. Acum, totul depindea de vulpe. 

Căutând prin jur, găsi o creangă tare. O rupse, folosindu-se 
de tocul bocancului, apoi începu s-o ascută la un capăt. Cu coada 
ochiului, aruncă o privire vulpii. Limba îi ieşise din gură, căutând 
picăturile de apă de pe bot. 

— Biata de ea, murmură Red. Urechile vulpii zvâcniră ușor la 
auzul vocii sale. Spre mirarea ei, îşi ridică apoi capul şi se aplecă în 
față spre vasul cu apă. 

- Haide, îi şopti ea, încurajând animalul să bea. 

Vulpea își cobori botul spre apă și începu s-o lipăie încet. O 
privi precaută în timp ce bău - şi bău doar câteva secunde înainte 
de a-și lăsa în jos capul, ca să se odihnească, dar Red se simţi 
încurajată. 

În clipele care urmară, își continuă munca neîntreruptă, 
ascuţindu-şi creanga până la vârf, apoi trecând la alta. După câteva 
minute, vulpea îşi înălță capul, ca să mai bea un pic înainte de a 
se odihni din nou. Deja i se vedea o scânteie de viaţă în ochi. Red 
îşi continuă misiunea. Şi, la anumite intervale, vulpea continuă să 
bea. Când vasul se goli, îl umplu din nou, ascultând cum vulpea 
lipăia zgomotos. Se întrebă dacă apa era de ajuns ca s-o salveze — cu 
siguranţă celui care făcuse capcana avea să i se facă milă de creatura 
slăbănoagă și avea s-o elibereze — sau, ajutând-o să rămână în viaţă, 


28 MICHELLE HARRISON 


îi prelungea pur şi simplu suferința. Îşi alungă acest ultim gând din 
minte. Era gata să-şi pună planul în aplicare. 

Se descălță de un bocanc şi, folosindu-i tocul, începu să 
ciocănească într-unul dintre bețe, ca să intre în peretele din pământ 
cam la înălțimea taliei ei — la jumătatea distanţei dintre rădăcini 
şi piatra pe care o descoperise mai devreme. Cu fiecare lovitură 
cu bocancul, își simţi subsuorile usturând-o de la transpiraţie. 
Până când termină, creanga fu transformată într-un suport solid 
în peretele gropii, având centimetri buni lăsaţi pentru locul de 
sprijin pentru picior. Încă ţinându-şi bocancul în mână, se urcă pe 
rădăcina cea mai apropiată de fundul gropii, apoi, cu mâna liberă 
ținându-se de rădăcina mai groasă de deasupra capului ei, se urcă 
pe suportul pe care tocmai şi-l făcuse. Apoi veni partea mai grea: 
în timp ce-și menținea echilibrul, trebuia să repete procesul de a 
ciocăni încă o creangă în pământ. Numai că, de data asta, nu-și 
menţinu bine echilibrul şi apăsă pe marginea gropii în timp ce 
încercă să înfigă lemnul cu tocul bocancului. Atunci, planul ei 
începu să dea greș. 

În timp ce încercă să ciocănească în țăruşul de lemn, pământul 
de deasupra ei se spulberă şi se dezintegră, acoperind-o cu 
murdărie, năruindu-se şi căzând peste ea. O parte din el se prăbuși; 
o altă parte se spulberă și-i căzu, sub formă de praf, în ochi. Își 
tinu respiraţia, hotărâtă să nu-l inhaleze şi continuă să bată țăruşul 
pentru câteva clipe, fără niciun folos. Pământul de lângă intrare era 
sfărâmicios şi uscat, şi nu-i permitea să înfigă lemnul. Descurajată, 
cobori, scuturându-şi praful din păr şi de pe haine. Ideea ei nu 
funcţiona. 

Îşi şterse sudoarea de pe frunte şi luă o înghiţitură de apă. 
De-acum încolo, trebuia consumată cu porţia, pentru că nu se ştia 
cât timp avea să stea în groapă. Se uită la vulpe și văzu că părea să 
se fi înviorat puţin, deşi încă era slăbită. 

— Se pare că noi două avem în comun mai mult decât numele de 
familie Fox!, îi spuse ea. Amândouă suntem blocate aici. 

Nici nu termină propoziţia, că auzi un sunet de deasupra. Ceva 
se mișca prin pădure. Imediat se alarmă, lipindu-se de o parte a 
peretelui, sub umbra făcută de crengile de deasupra. Groapa fu 
cufundată în întuneric când lumina fu întreruptă momentan; ceva 
bloca deschizătura prin care căzuse. Apoi, una câte una, crengile 
care fuseseră puse peste intrarea în capcană fură ridicate. Știu că 
nu era un animal şi niciun trecător. Era cel care pusese capcana. 
În timp ce lumina umplu din nou capcana, Red ştiu că n-avea rost 
să mai încerce să se ascundă. În câteva secunde nu ar mai fi avut 
unde să o facă. 

Plină de curaj, ieşi din umbră şi își întoarse faţa spre lumină. 

- Bună ziua! strigă ea. Lumina soarelui o orbi. Pe fundalul ei 
se ridica o siluetă zdrențăroasă, acoperită cu glugă, cu părul lung 
şi cărunt. 

Red o recunoscu imediat. Era bătrâna! 

O cuprinse atunci un amestec ciudat de sentimente, mica 
licărire de uşurare pentru că fusese găsită era întunecată de 
nesiguranță. Dacă bătrâna pusese capcana, atunci cum reuşise să 
sape groapa? Părea prea fragilă pentru o asemenea sarcină. Apoi, 
alt gând îi trecu prin minte: poate capcana era veche, săpată de 
altcineva, iar bătrâna doar o găsise şi şi-o însușise. 

Fără să scoată niciun cuvânt, bătrâna aruncă în groapă ceva. 
Grijile lui Red se risipiră când văzu că era o frânghie înnodată care 
părea rezistentă. Femeia o ajuta să iasă. Recunoscătoare, o apucă 
și o testă cu o smucitură puternică. Funia rezistă. Repede, luă 
vasul din faţa vulpii şi-l băgă în rucsac. Vulpea stătea în picioare, 
uitându-se cu teamă în ochi la lumina de deasupra. Red îi aruncă o 
ultimă privire, sperând că va putea s-o convingă pe bătrână să-i dea 


! Vulpe (în engleză, în orig.) (n.red.) 

drumul - pentru că era sigură că n-ar fi avut nicio valoare pentru 
ea. Apoi, începu să urce. 

La început, reuşi să folosească locurile de sprijin pentru 
picioare pe care le găsise mai devreme, dar, la jumătatea drumului, 
când mâinile ei rănite trebuiră să-i susțină greutatea, durerea îi 
înlăcrimă ochii. Până când ajunse la deschizătură, tot corpul îi 
tremura de oboseală. Repede, îşi aruncă un braţ peste marginea 
gropii, urmat îndeaproape de celălalt. Bătrâna stătu în faţa ei, 
tăcută, cu fața ascunsă de gluga ei grea, la fel cum fusese şi înainte. 
Îşi întinse mâna şi i-o oferi lui Red. De data asta, Red nu avu de ales 
şi se văzu nevoită să o accepte. l 

În timp ce degetele noduroase ale bătrânei le prinseră pe ale ei, 
femeia expiră uşor, poate din cauza poverii greutății lui Red. Totuşi, 
pe măsură ce Red era trasă mai aproape de ea, fu copleșită de acel 
miros îngrozitor de dezgustător al acelei expirații uşoare şi, auzind 
din nou acel sunet în minte, i se păru mai degrabă un oftat. Mirosea 
a putreziciuni şi a descompunere. Căzu în genunchi la picioarele 
femeii, reuşind să zărească o singură dată chipul ascuns sub glugă. 
Gura ei subțire şi roşie era strâmbată într-un rânjet hidos. 

Apoi, încă ţinând-o pe Red cu o mână, încolăcind-o în jurul 
ei ca un ştreang, îşi lăsă pe spate cealaltă mână. Neajutorată, Red 
văzu doar cum aceasta se îndreaptă repede spre ea... lovind-o cu 
cruzime în cap. 

Chiar dacă lovitura nu o lăsă pe Red inconștientă, o ameţi 
foarte tare. Ghemuindu-se la pământ, auzi sunetul slab al unui 
geamăt - o ființă avea dureri — şi-şi dădu seama că era chiar ea. 
Amestecându-se cu acel sunet, era un altul: cotcodăcitul zânei care 
arăta ca un gargui, venind de deasupra ei, din copaci. Încercă, dar 
nu reuşi să se ridice, fiind forţată să zacă, neajutorată, pe o parte. 
Vederea i se încețoşă pentru o clipă. Nu avu puterea de a lupta, 
pentru că încheieturile mâinilor şi gleznele îi fură legate la spate. 

O văzu pe femeie în fața ei, aplecată deasupra intrării în 
groapă, scoțând ceva din ea. Vulpea era prinsă într-o plasă ţesută, 

luptându-se cu greu şi scheunând. Femeia se întoarse spre Red, 
apoi fata simți că se aruncă ceva și pe ea; ceva aspru şi care o zgârie. 
Sacul fu legat strâns deasupra capului său, apoi se trezi târâtă pe 
pământ. Pietrele o zgâriară rău pe spatele slab şi simţi o ciudată 
senzaţie de usturime într-una dintre glezne. 

- Cine eşti? reuși să întrebe Red. De ce-mi faci asta? Dă-mi 
drumul! 

Femeia nu-i răspunse. Răsucindu-și mâinile în legături, bâjbâi 
după cuțitul ei, deja ştiind că nu-l mai avea. Femeia trebuie că-l 
luase după ce o lovise. Prin țesătura pânzei sacului, Red zări lumina 
soarelui pâlpâind printre crengile de deasupra. Capul îi zvâcnea. 
Creatura din copaci încă ţipa, dar ţipetele ei se răreau pe măsură ce 
Red era târâtă mai adânc în pădure. 

În scurt timp, îşi reveni destul după lovitură cât să înceapă să 
riposteze. Ceaţa din minte i se risipi, dar femeia nu-i acordă nicio 
atenţie. Atunci Red ţipă, dar nu obţinu nimic altceva decât o durere 
în gât. Renunţă repede să mai strige după ce observă că femeia 
părea ciudat de indiferentă. Însemna că n-avea cine s-o audă. 

Când femeia se opri, Red se răsuci, încă prizonieră în sac. 
Mirosea îngrozitor şi era pătat cu un lichid negru. Își apăsă fața 
pe pânza care o zgâria, chiorându-se prin țesătură. O căruţă din 
lemn stătea înaintea ei. Femeia deschise partea din spate a acesteia, 
apoi Rowan se simţi ridicată. O auzi pe femeie gemând din cauza 
efortului când o ridică, apoi fata căzu cu greutate pe platforma 
din lemn a căruţei. Urmă o bufnitură înfundată când vulpea fu 
azvârlită peste ea. Îi simţi corpul slab rostogolindu-se şi căzând 
alături. Auzi un trosnet în timp ce zăvorul fu trântit la loc şi căruţa 
fu închisă din nou, ca să n-o lase să se rostogolească și să sară din 
ea. Apoi, auzi venind de sus un scârțâit și un zăngănit, iar când 
încercă să se ridice, îşi dădu seama că un fel de plasă fusese pusă 
peste partea de sus a căruţei, forțând-o să rămână culcată. 

- Unde mă duci? ţipă ea. Te rog... dă-mi drumul! Trebuie să-mi 
dai drumul! 

Rugăminţile ei fură zadarnice. Femeia nu dădu niciun semn că 
ar fi auzit-o. În schimb, Rowan o auzi deplasându-se către partea 
din faţă a căruței, apoi aceasta începu să hodorogească pe terenul 
accidentat. 

Simţi cum vulpea de lângă ea tremura de groază și respira 
superficial. Când căruţa se opri, la scurt timp după aceea, vulpea 
nu mai mișca deloc. Auzi cum plasa fu dată la o parte şi cum trapa 
fu coborâtă, apoi ceva scârţâi: o ușă. Partea de sus a sacului fu 
apucată şi se simţi târâtă încă o dată, jos din căruţă şi peste un prag, 
pe o podea tare. Din răceala pe care o simţea prin sac, Red bănui 
că era din piatră. Câteva secunde mai târziu, când sacul fu tăiat şi 
deschis, văzu că avusese dreptate. 

Se afla într-o colibă dărăpănată. Fra construită fără pricepere 
din piatră, cu o uşă din lemn și cu ferestre mici și strâmbe. În colţul 
cel mai îndepărtat, o oală neagră, foarte mare, clocotea deasupra 
unui foc, scoțând aburi. Poveștile cu vrăjitoarele rele şi bătrâne din 
pădure îi năvăliră în minte. În colibă mirosea groaznic. Îşi ridică 
privirea spre acoperișul jos, acoperit cu paie, şi sursa mirosului i se 
dezvălui când dădu cu ochii de priveliştea macabră. 

Piei de animale, de toate felurile, atârnau de căpriori: unele 
mari, altele mici, unele vechi, uscate, altele mai noi şi mai proaspete, 
care picurau în mod grotesc. Erau blănuri de bursuci, iepuri, vulpi, 
căprioare, veveriţe şi multe altele, pe care nu reuși să le identifice. 
Duhoarea care-i umplea nările era mirosul morţii. În cușştile din 
lemn, împrăştiate în colțurile colibei, erau mai multe animale 
înghesuite. Încă trăiau, dar Red își dădu seama din privirile lor că 
ştiau ce soartă le aşteaptă. Văzuseră şi înțeleseseră. 

Se zvârcoli, încercând cu disperare să-şi desfacă legăturile. 
Femeia părăsise coliba şi era afară, descărcând ce mai avea prin 
căruță. Se întoarse după o clipă, aruncând pe podeaua colibei 
un sac mai mic, înainte de a dispărea din nou. Bocceaua căzu în 
fața lui Red, iar ea ştiu că era vulpea. Se întoarse într-o poziţie în 
care să-şi poată pune mâinile pe sac. Prin țesătură, îi simţi trupul 

jalnic, care încă mai era cald, dar complet nemișcat. Red îşi dădu 
seama că era moartă şi se bucură pentru că nu aflase ce avea să 
urmeze - spre deosebire de bietele creaturi prizoniere din jurul 
ei. Rămase nemişcată, în timp ce silueta femeii umplu cadrul uşii 
încă o dată, privind, cu ochii pe jumătate închişi, cum un coş cu 
ierburi şi plante fu aşezat chiar înăuntru, lângă ușă. Când femeia 
plecă pentru a treia oară, Red scrută coliba, căutând ceva, orice ar fi 
putut fi folosit drept armă. Ochii ei ageri văzură pe cuptor mânerul 
unui cuţitaș, lângă o grămadă de legume. Se târî ca o omidă pe 
podeaua din piatră, înspre el, blestemând faptul că vatra era în cel 
mai îndepărtat colț. Ajunsese abia la jumătatea drumului, când un 
râs hârâit se auzi din spatele ei. Femeia se întorsese. 

Red se încordă, înghițind în sec. Încercă să se rostogolească. 
Femeia o privi cu un amuzament vizibil pe faţa ei strâmbă. Făcând 
apel la toată forța care îi mai rămăsese, Red se târi, încercând din 
toate puterile să reducă distanța dintre ea şi armă. Era însă prea 
înceată, prea stângace, iar femeia traversă podeaua şi sări pe ea 
înainte de a ajunge aproape de cuţit. Prinzând-o de glezne, femeia o 
trase până în mijlocul colibei înainte de a-i da drumul. Apoi, încet 
şi dinadins, își dădu jos gluga şi-şi trecu mâna prin claia de păr 
încâlcit. Dezlegă o şuviță groasă de păr cărunt şi o lăsă să cadă pe 
podea. Ajunse chiar lângă ea, iar Red putu să vadă petice înnodate 
de pânză şi, prins cu un nod într-o cosiţă subțire, un medalion fără 
strălucire. Era deschis, iar înăuntrul lui erau două portrete: unul al 
unui bărbat, iar celălalt al unei femei. 

Confuză, Red se holbă la zgripţuroaică şi suspină. În faţa ochilor 
ei, femeia se schimba. Părul îi deveni mai luminos şi mai neted, 
până când ajunse de culoarea mierii. Ochii îi erau ca de chihlimbar, 
iar membrele mai lungi şi mai subțiri. În câteva clipe, zgripţuroiaca 
sfrijită care era când o întâlnise dispăru; fiind înlocuită de o femeie 
mult mai tânără. Faţa îi era aspră şi slabă; gura îi exprima cruzime. 

Era ca şi cum ar fi fost o altă persoană. 

Mişcându-se mult mai repede după ce-și lepădă deghizarea, 
femeia îngenunche şi o prinse pe Red de păr cu o mână, dându-i 
capul pe spate cu forța. Fata se strâmbă de durere, dar reuși să se 
abțină şi să nu ţipe. Cu cealaltă mână, femeia îi înclină încet bărbia 
lui Red, de parcă ar fi admirat-o. 

— Eşti arțăgoasă, îi spuse ea încet. Am venit imediat ce-am auzit 
de tine. În cea mai bună... costumaţie a mea, unde mai pui... chiar 
dacă nu ai fost păcălită nici de înfăţişarea unei bătrâne neajutorate. 
Se opri şi oftă încet şi, încă o dată, Red simţi mirosul îngrozitor al 
respirației ei, de moarte şi putreziciune. N-am mai avut un copil de 
ceva vreme, şopti ea. Dar sunt gata pentru o schimbare. O să-mi 
fii foarte... utilă. 

- Despre ce vorbeşti? întrebă Red îngrozită. Ce vrei să spui cu 
asta? 

Femeia nu-i răspunse. În schimb, se ridică şi trecu peste o 
blană groasă de animal care zăcea pe podea, servind drept covor, 
şi o dădu la o parte, dezvăluind un chepeng. ÎI ridică, apoi o trase 
pe Red. O scară mică din lemn ducea într-o pivniţă. Un aer rece și 
umed se ridica din ea. 

Red se clătină pe picioare, oasele gleznelor intrându-i unele în 
altele din cauză că erau legate atât de strâns. Stând în picioare, văzu 
mult mai mult din colibă - deşi nimic din ce vedea n-o liniștea. 

O masă mare din lemn se găsea în fundul încăperii, mânjită 
cu pete negre. Pe ea erau niște păsări moarte, iar câteva dintre ele 
fuseseră jumulite. Penele lor umpleau un coş din răchită, aflat în 
apropiere. Diferite cranii de animale erau îngrămădite într-un alt 
coş, lingă un mojar cu pistil care conţinea un praf alb, fin. Sticle şi 
borcane erau împrăştiate pe alte suprafețe, iar conţinutul lor era 
negru și aparent vâscos. O haină irizată, neterminată, strălucea din 
locul în care stătea împăturită peste spătarul unui scaun de lemn, 
cu un ac înfipt în ea, așteptând să-şi termine treaba. Când se uită 
mai îndeaproape, Red văzu că materialul din care era făcută haina 
era format din sute şi sute de aripioare: aripi de fluturi, toate cusute 

laolaltă. Se întoarse cu faţa către femeia despre care ghicise deja că 
putea fi doar o vrăjitoare. 

- Nu-mi mai simt picioarele, o rugă ea, clătinându-se din nou. 

Vrăjitoarea îi zâmbi şi scoase dintre faldurile rochiei ei lungi 
ceva ascuțit și scânteietor: cuțitul lui Red. Aplecându-se, cobori 
brusc cuțitul, tăind legăturile care ţineau strânse gleznele fetei. Apoi, 
fără să-i lase lui Red timp să fie surprinsă sau ușurată, o împinse 
cu putere, trimițând-o în zbor în adâncimile pivniței întunecate, 
înainte de a o închide, trântind chepengul şi zăvorându-l. 

Cu mâinile încă legate la spate, Red n-avea cum să se salveze 
şi, chiar dacă încercă să-și recapete echilibrul pe trepte, nu reuși. 
Din fericire, nu căzu de la mare înălțime. Ateriză greoi, pe partea 
stângă, pe o grămadă subțire de paie umede și împuţite. Zăcu 
acolo, prea speriată și năucită ca să se mişte. 

După câteva secunde, avu parte de următorul șoc, deoarece 
auzi în întuneric o voce sinistră: 

— Așadar... te-a prins şi pe tine, nu-i așa? 


Capitolul 4 


anya se trezi, tresărind când trenul în care călătorea 
trepidă la oprire. Visase din nou zânele. Nu cele 
prietenoase şi drăguţe, înfăţişate în cărţile cu poze, 
ci pe cele din celălalt fel. Cele care făceau mai 
mult decât să fure, să ciupească, să păcălească şi să 
mintă. Visase zânele care furau copiii oamenilor, care apoi nu mai 
erau văzuţi niciodată. Zânele adevărate. 

Tanya se scutură şi-şi şterse un strat subțire de transpiraţie de 
pe buza superioară. Ştia mai bine decât majoritatea oamenilor că 
puţini mai credeau în zâne în zilele noastre. Iar dintre cei care 
credeau, puţini aveau capacitatea de a le vedea. 

Tanya ştia asta pentru că era una dintre acele persoane. 

Dincolo de geam, pe indicatorul de pe micul peron neîngrijit 
scria Tickey End. La picioarele ei, dobermanul ei maroniu, Oberon, 
căscă şi se scărpină, apoi se ridică, simțind că se terminase călătoria 
lor. Tanya își luă bagajul de pe poliţă, apoi îl cără până la uşa 
vagonului. Când trenul se goli de ultimii dintre puţinii lui pasageri, 
privi cu ochii închişi pe jumătate lumina soarelui, simțind aerul 
rece de octombrie lovindu-i obrajii calzi şi păşi pe peron. Oberon 
o urmă, adulmecând nerăbdător aerul. 

- Dă-mi voie să te ajut, draga mea. 


Tanya îi permise controlorului corpolent să-i scoată bagajul 
din tren, dându-și bine seama că bărbatul nu vedea prea des fete 

de treisprezece ani călătorind singure de la Londra până la Essex. 
Într-adevăr, era prima dată când Tanya călătorea singură. În mod 
normal, ar fi adus-o mama ei cu mașina, dar cum mașina era la 
service-ul auto pentru reparaţii, Tanya insistase să i se permită să 
meargă cu trenul. 

- Te-ai întors pentru sărbători? o întrebă controlorul. 

Tanya scutură din cap. 

— Sunt venită doar în vizită, îi răspunse ea. Stau cu bunica în 
vacanţa de la jumătatea trimestrului. 

- Unde, prin apropiere? 

- La Conacul Elvesden, îi răspunse Tanya. 

Bărbatului îi îngheţă zâmbetul pe buze. 

- Ai grijă de tine, spuse el, apoi dădu politicos din cap și se 
îndepărtă ca să ajute pe altcineva. 

Tanya îl privi cum pleacă, rămasă fără cuvinte. Reacţia lui nu 
era neașteptată. Toţi locuitorii din Tickey End ştiau ce se spu- 
nea despre Conacul Elvesden. Poveştile despre soţia primului 
proprietar, care murise într-un spital de nebuni, urmată de dispa- 
riția unei fete din localitate, în urmă cu vreo cincizeci şi ceva 
de ani — despre care mulți credeau că fusese ucisă de grădinarul 
conacului din acea vreme. 

Casa era învăluită în mister, devenind o inspiraţie nesfârşită 
pentru trăncăneli. Totuși bârfa era dăunătoare. Acuzaţiile privitoare 
la fata dispărută întunecaseră viața fostului grădinar, iar acum 
bătrânul ajunsese să trăiască atât de retras, încât nu mai îndrăznea 
să coboare de la etajul al doilea al casei. 

Oricum, problema adevăratei versiuni a desfăşurării eveni- 
mentelor - la a cărei descoperire Tanya ajutase în timpul verii — era 
că majoritatea oamenilor nu ar fi crezut-o. Adevărul era că fata 
dispărută fusese prizonieră pe tărâmul zânelor timp de jumătate 
de secol, incapabilă să plece de acolo dacă nu-i lua locul altcineva. 
Încercarea ei de a se întoarce în lumea oamenilor ar fi avut ca 
rezultat înlocuirea ei cu Tanya şi prinderea în capcană a celei din 

urmă. Tanya fusese însă norocoasă. Cineva o salvase... luându-i 
locul în timp ce avea loc schimbul. Simţi un nod în stomac şi-şi 
aminti acea noapte îngrozitoare. 

Se aşeză pe o bancă din apropiere şi aşteptă, adierea vântului 
de toamnă suflându-i prin părul lung şi negru care îi încadra 
faţa. Prin mulțimea ce se împuţina a ultimilor pasageri, o siluetă 
singuratică se îndrepta spre ea. În timp ce bărbatul se apropia, 
Tanya îi văzu ridurile de pe faţa bronzată. Ca de obicei, părul lui 
negru, încărunţit la tâmple, era legat la spate într-o coadă de cal 
neglijentă. Numele lui era Warwick şi era grădinarul de la Conacul 
Elvesden. Arăta mai bătrân decât şi-l amintea. Se opri în faţa ei şi 
dădu discret din cap. 

— Ai călătorit bine? 

Tanya ridică din umeri şi zâmbi. 

— A fost bine. 

Warwick mângâie apăsat capul lui Oberon înainte de a ridica 
bagajul Tanyei pe umărul lui, cu mare ușurință. Merseră împreună 
spre locul de parcare. În timp ce trecu pe lângă ghişeul de bilete, 
observă nişte ochi neprietenoşi îndreptaţi spre însoţitorul ei. Îi 
aruncă o privire scurtă lui Warwick. Ochii lui priveau înainte, 
fără să dea niciun semn că ar fi observat ceva. Tanya se uită urât 
la personalul gării, dar, dacă aceştia văzuseră ceva, nu reacționară. 

Warwick era bine cunoscut în Tickey End ca fiind actualul 
grădinar al rău famatului Conac Elvesden. Era, totodată, și fiul 
lui Amos, fostul grădinar, bănuit de crimă după dispariţia fetei. 
Ca și Tanya, Warwick era unul dintre puţinii oameni care ştiau de 
existența zânelor — şi despre nevinovăția tatălui lui. Totuşi, această 
informaţie era dulce-amăruie, pentru că era ceva ce nu avea să fie 
şi nu putea fi acceptat de oamenii din Tickey End. 

Se urcară în Land Roverul uzat şi ieşiră din parcare, merseră 
înainte şi ieşiră din Tickey End, pornind pe drumurile înguste 
şi şerpuite ale regiunii Essex. În timpul verii, copacii fuseseră 
luxurianţi şi frunzoşi, formând un baldachin gros deasupra 

drumului. Acum, crengile care se întindeau deasupra își lepădau 
frunzele ca pe nişte mănuşi nedorite. Zăceau pe drum într-un 
covor roşiatic, împrăştiindu-se ca păsările sau ca zânele când Land 
Roverul trecea duruind printre ele. 

- Fabian de-abia aşteaptă să te vadă, îi spuse Warwick. Cred că 
vrea să colinde de Halloween cu tine. 

În timpul verii, Tanya şi Fabian, fiul de doisprezece ani al lui 
Warwick, deveniseră prieteni buni. Fabian ştia şi el de capacitatea 
Tanyei de a vedea zâne, chiar dacă nu o împărtăşea. 

- lar bunica ta tocmai a angajat o nouă menajeră, adăugă 
Warwick. 

După conversaţia politicoasă, se lăsă tăcerea. Tanya ştia că 
Warwick nu fusese prea vorbăreţ nici în vremurile lui cele mai 
bune, dar în acea zi părea îngrijorat. Se întrebă dacă se gândea 
la privirile ostile de care avusese parte în Tickey End. Chiar dacă 
părea să nu le fi observat, ea ştia că nu era așa. 

Warwick îşi făcu de lucru cu radioul, schimbând posturile. 
Frânturi de muzică erau înlocuite de bruiaj, apoi se opri la un post 
de ştiri şi se lăsă pe spate, relaxat, în scaunul lui. Tanya se lăsă şi ea 
pe spate şi se holbă pe geam, dorindu-şi ca Warwick să fi ales un 
post de muzică în locul celui de ştiri. Cu toate astea, după câteva 
minute, îşi ridică brusc capul. 

- Un copil dispărut în octombrie, anul trecut, a fost găsit, 
spunea prezentatorul de ştiri de la radio. 

Tanya bâjbâi după butonul de volum şi-l dădu mai tare. 

- Ce s-a-ntâmplat? întrebă Warwick, dar Tanya de-abia-l auzi. 

- Lauren Marsh a dispărut dintr-un magazin de dulciuri din 
Suffolk, continuă ştirea. Astăzi a fost găsită, nevătămată, aproape 
de locul în care a dispărut. Detectivii o caută pe fugara Rowan 
Fox, în vârstă de paisprezece ani, în legătură cu această răpire și 
alte două. Astăzi s-a confirmat faptul că fratele mai mic al lui Fox 
a dispărut în februarie anul trecut, în timp ce cei doi fraţi erau într-un 

centru de îngrijire. Fox nu a mai fost văzută din iulie, iar grijile 
pentru situaţia ei sunt într-o continuă creştere. 

Numărul unei linii de asistenţă telefonică fu oferit pentru 
oricine ar fi avut o informaţie despre răpire, apoi prezentatorul 
trecu la altă ştire. Tanya se lăsă pe spate în scaunul ei, muşcându-şi 
buza. Cu coada ochiului, văzu privirea pe care i-o aruncă Warwick 
înainte de a se uita din nou la drum. Apoi, Land Roverul încetini, 
intră într-o parcare şi opri motorul. 

— Ea a fost, nu-i aşa? întrebă el încet. Rowan Fox. Fata care te-a 
salvat. Fata care ţi-a luat locul. Făcu o pauză. Fata care-şi spune 
Red. 

Tanya se uită la el şi încuviință. Ochii lui albaştri și reci priveau 
fix la drum, iar gura lui era o linie subţire. 

- Cum a putut să înapoieze copilul, dacă ea încă mai e pe 
tărâmul zânelor? întrebă el. N-are nicio logică. 

- Nu se poate să fie Red cea care a înapoiat-o pe adevărata 
Lauren Marsh, spuse Tanya. Acum că e în tărâmul zânelor, îl caută 
pe fratele ei — sunt sigură de asta. Îmi amintesc totuşi că mi-a spus 
că sunt implicaţi şi alți oameni. Avea relaţii - alte persoane care 
făceau ce face şi ea. Altcineva trebuie s-o fi adus înapoi pe Lauren. 

— Aşadar. nu te-a... contactat? 

— Nu, îi răspunse Tanya. Nu are cum să mă contacteze decât în 
conac. 

Warwick expiră încet, dând din cap. 

- La ce te gândeşti? îl întrebă Tanya. 

Warwick porni motorul, cu o faţă indescifrabilă. 

- Cred că încă e acolo, pe tărâmul zânelor. Şi mai cred că fata 
aceea a dat de o grămadă de belele. Pe ambele tărâmuri. 

- Pe ambele tărâmuri? Vrei să spui... şi aici, şi... pe tărâmul 
zânelor? 

- Da. Exact asta vreau să spun. 

- Crezi că o să-şi găsească fratele? 

Warwick păru să-şi gândească bine răspunsul. 

— Să-l găsească e un lucru. Să-l aducă înapoi, e altceva. 

Ultimele zece minute ale călătoriei se desfășurară în tăcere. 
În cele din urmă, Land Roverul trecu greoi printre două porți 
metalice, deschise, care aveau de fiecare parte, cocoțaţi pe un stâlp, 
câte un gargui din piatră care se uita urât în jos. Apoi, înaintea 
lor se ivi clădirea magnifică şi năpădită de iederă cunoscută drept 
Conacul Elvesden. 

Warwick parcă Land Roverul în laterala casei, lângă căsuţa lui. 
Apoi, el, Tanya şi Oberon se dădură jos din maşină şi-şi croiră 
calea către partea din faţă a casei, cu paşii scârțâindu-le pe pietriş. 
În timp ce el îşi scotea cheile, Tanya se uită în sus la mulțimea de 
ferestre, cu iederă cățărată pe ele. Casa era uriașă, avea aproape 
douăzeci de dormitoare, şi era mult prea mare pentru puţinii săi 
locuitori. Chiar şi așa, bunica ei refuza cu încăpățânare să se mute 
într-una mai mică şi îşi exprimase intenţia ca, într-o zi, casa să-i 
aparțină Tanyei. Având în vedere trecutul conacului, fata încă nu 
ştia ce simţea în legătură cu această perspectivă. 

Uşa veche şi grea de la intrare scârțâi când Warwick o deschise, 
apoi intrară în holul întunecos. Tanya inspiră adânc de câteva ori, 
apoi strâmbă din nas. Era obişnuită cu mirosul stătut al casei, dar, 
în acea zi, avea alt miros, unul neobișnuit, greţos şi sintetic, ca de 
spray de mobilă sau de odorizant de cameră. Intrară mai adânc 
în casă, urcând pe scara care ducea la primul şi la al doilea etaj. 
Într-un loc mic aflat la jumătatea drumului până la primul etaj 
era aşezat un ceas cu pendul, care era tăcut, cu excepţia unor bătăi 
încete din interior. Pe măsură ce se apropiară de el, Tanya putu să 
distingă vocile zânelor care locuiau acolo. 

- Nu ea, din nou! 

— Cea şireată? Deja? 

Warwick o privi pieziş, dar niciunul dintre ei nu vorbi despre 
ce auziseră. 

— O să-ţi duc bagajul în camera ta, spuse el, urcând pe scări. 

- Mersi, îi răspunse Tanya, îndreptându-se spre bucătărie, cu 
Oberon la picioarele ei. O să despachetez mai târziu. 

Din bucătărie se auzeau voci. Tanya intră, săltând nerăbdătoare. 
În timp ce deschidea uşa, bunica ei, o femeie în vârstă de şaizeci şi 
cinci de ani pe nume Florence, se întoarse spre ea, cu un zâmbet 
apărându-i pe faţa slabă. 

— Ai venit! strigă ea. Ne întrebam pe unde eşti. 

Făcu un pas în faţă, sărutând-o pe Tanya pe obraz. 

- Ea e Nell, noua noastră menajeră. 

Tanya se întoarse şi se uită în spatele ei. Doi oameni stăteau 
la masa din bucătărie. Unul era fiul lui Warwick, Fabian, un băiat 
înalt, slab, cu părul blond, ciufulit, şi cu ochelari cu lentile groase. 
Îi zâmbea, cu ochii lui albaştri sclipindu-i răutăcioşi. Pe masa din 
fața lui era un dovleac mare. Încă mai purta uniforma şcolară, cu 
cravata dezlegată la gât. Se aplecă și îl mângâie pe Oberon, care 
se aşezase sub masă, rozând mulțumit un os pe care Florence îl 
scosese pentru el dintr-o pungă maronie din hârtie. 

Cealaltă persoană de la masă era una dintre cele mai ciudate 
femei pe care le văzuse vreodată Tanya. Era de vârstă mijlocie, avea 
probabil puţin peste cincizeci de ani. Părul ei părea o adunătură de 
paie grosolane, maronii, căzând pe nişte umeri grași într-o claie 
încâlcită. Următorul lucru pe care Tanya îl observă fu silueta ei: 
partea de sus a femeii era disproporţionată, într-un fel ciudat, față 
de restul corpului ei. De la bărbia dublă până la posteriorul cărnos, 
era masivă, grasă şi avea un abdomen rotunjit; totuşi, picioarele 
îi erau subțiri şi nu păreau destul de puternice pentru a-i susține 
greutatea corpului. Hainele ei, o bluză largă, ieftină, şi niște colanţi 
strâmţi, care erau potrivite pentru o femeie mult mai tânără, nu 
făceau altceva decât să accentueze ciudăţenia siluetei ei. Detaliile îi 
atrăseseră însă cu adevărat interesul Tanyei, cum ar fi lacul decojit de 
pe unghiile ei scurte şi groase, şi degetele la fel de scurte şi groase de 
la picioare, care ieșeau peste marginile şlapilor ei roz şi uzați. 

- Bună, îi spuse Tanya politicoasă. 

Nell zâmbi în timp ce Florence puse o ceaşcă de ceai aburindă 
în fața Tanyei. Fata sorbi din ea, apoi îşi fixă privirea pe Fabian, 
care schița pe o bucată de hârtie un desen înfățișând un dovleac, 
cu vârful limbii ieşindu-i din colțul gurii din cauza concentrării. 
Tanya merse şi se aşeză lângă el, trăgând cu ochiul la desen. 

- Vrei să mă ajuţi să-l sculptez? întrebă el. 

Nell vorbi înainte ca Tanya să-i poată răspunde. 

— Nu-i un pic cam devreme? Avea o voce piţigăiată şi puţin cam 
tare. O să putrezească până la Halloween dacă-l sculptezi acum. 

- Încă nu-l sculptez, spuse Fabian. Doar lucrez la model. 

- Hm, rosti Nell, strâmbând din nas. Se chiori la desenul lui 
Fabian de parcă nu ar fi înţeles ce înfățișa. 

Chiar atunci, sună telefonul din hol. Florence se ridică de la 
masă şi ieşi din bucătărie. Se întoarse după o clipă. 

- N-a fost telefonul, spuse ea. A fost pasărea aia a ta, Nell. A 
învăţat să-l imite destul de bine. 

- Ai o pasăre? întrebă Tanya. Ce fel de pasăre? 

- Un papagal gri african, răspunse Nell. 

- Ce-ar fi să-l aducem înăuntru? sugeră Florence. A stat închis 
în colivie în salon toată ziua. 

- Cum îl cheamă? întrebă Tanya. 

- Generalul Carver, răspunse Nell cu pieptul umflându-i-se 
de mândrie. Bine, dar să nu se apropie prea tare câinele ăla de el. 
Merse grăbită până în hol, în direcţia salonului. Auziră uşa deschi- 
zându-se, apoi scârţâitul roţilor. Nell apăru după o clipă trăgând o 
colivie argintie mai înaltă decât ea şi de două ori mai lată. 

- Am ajuns, dragă, zise ea cu glas cântător, poziționând colivia 
în fața focului. Aşa e mai bine, nu-i aşa? Îi făcu semn Tanyei să vină 
mai aproape. 

- Nu-i aşa că-i frumos? întrebă Nell. 

Tanya se apropie încet şi se uită nesigură în colivie. Frumos nu 
era tocmai cuvântul pe care l-ar fi folosit. Urât părea un cuvânt 
mai potrivit. Generalul stătea nemişcat ca o statuie pe o stinghie 

din lemn. Era cu totul gri, cu excepţia ciocului negru și curbat şi a 
câtorva pene roșii din coadă. Se holbă la ea cu niște ochi galbeni şi 
reci, mici cât un punct. 

— Vorbeşte cu el, îi spuse Nell, înghiontind entuziasmată brațul 
Tanyei. Se vede că te place. 

- Mie mi se pare că arată ca și cum n-ar plăcea pe nimeni, 
spuse Fabian, nici măcar pe tine. De fapt, arată de parcă ar vrea să 
ciugulească ochii cuiva. 

În sinea ei, Tanya fu de acord cu el. 

— De ce îl cheamă Generalul Carver? întrebă ea. 

— Ei bine, spuse Nell, îmbujorându-se, vezi tu, l-am numit aşa 
după un fost iubit. Generalul Reginald Carver. A fost dragoste la 
prima vedere. Am fost o frumuseţe de fată la vremea mea, să ştii. 

La asta, Fabian tuşi tare, dar Nell continuă, indiferentă. 

— Totul s-a terminat brusc, spuse ea. 

- A murit? întrebă Tanya. 

— Nu, răspunse Nell. S-a întors la soţia lui. 

Florence scoase un „tt“ dezaprobator. 

— Şi nu te-ai măritat niciodată? întrebă Fabian. 

— Ba da, în cele din urmă, spuse Nell. A fost un băiat bun Sidney 
al meu. Mă puteam baza pe el. A murit anul trecut. 

Tanya fu scutită de la a mai spune ceva de General, care scoase 
un țipăt asurzitor. La auzul lui, Oberon, care tocmai își adunase 
destul curaj cât să-şi ridice botul spre colivie pentru a putea privi 
mai bine creatura ciudată de dinăuntru, fugi și se ascunse sub masă. 

Nell chicoti. Generalul chicoti şi el. 

- Ce obraznic! spuse el, imitând perfect vocea lui Nell. Ce 
obraznic! Prichindelul. 

- Băiatul meu deştept, cântă Nell. 

Generalul imită zgomotul pârțâitului şi se umflă în pene, așa că 
păru de două ori mai mare decât în mod normal. 

— Uite, spuse Nell. Și-a pus armura. 

- Poc, fuge nevăstuica! CE OBRAZNIC! ţipă papagalul, 
umflându-se în pene și mai mult. Păcăleală, asta este! 

O mişcare discretă îi atrase atenţia Tanyei. Pe tejgheaua din 
bucătărie, capacul recipientului pentru ceai se ridicase şi se iţise 
fețişoara stafidită a bătrânului spiriduş care trăia acolo. EI clipi 
morocănos şi-şi agită bastonul spre General înainte de a închide 
trântind capacul şi de a se ascunde din nou între pungile de ceai. 
Tanya surprinse privirea bunicii ei. La fel ca ea, Florence avea 
clarviziunea, dar nimeni altcineva din bucătărie nu-l văzuse - sau 
nu putea să-l vadă. Cealaltă zână din bucătărie era o creatură mică 
şi timidă care trăia în cuptor, pe care Tanya o văzuse zburând în 
spatele găleţii pentru cărbuni cu doar câteva minute mai devreme. 

- Pun pariu că l-aş putea învăţa câteva cuvinte noi, spuse 
Fabian. 

— Aş prefera să nu faci asta, îi răspunse Nell. Dacă va începe să 
înjure, o să ştiu pe cine să dau vina şi o să-ți spăl gura cu o bucată 
de săpun. 

- De parcă aş face aşa ceva! exclamă Fabian, prefăcându-se 
şocat. 

— Sunt sigură că Fabian îți va respecta dorința, îi spuse Florence, 
aruncându-i o privire aspră lui Fabian. Nu-i aşa, Fabian? 

Singurul răspuns al lui Fabian fu un „hm“ vag. 

- Parazit nenorocit! Pacoste nenorocită! spuse Generalul. 

După expresia feței lui Nell, era limpede că era de acord. 


Mai târziu, în acea seară, după ce Tanya îşi despachetase lucrurile 
și îl lăsase pe Oberon să alerge în grădina din spate, toţi, cu excepţia 
lui Warwick, îşi mâncaseră cina şi stăteau adunaţi în bucătărie în 
fața unui foc scânteietor. Din fericire, colivia Generalului fusese 
acoperită cu o pânză neagră şi fusese dus departe pe timpul nopţii. 
Oberon stătea întins cu labele pe cuptor, sforăind încet. Florence 
tricota ceva pentru un târg caritabil de vechituri, cu andrelele 
țăcănind şi păcănind, răspunzând, din când în când, întrebărilor 

lui Nell despre casă. Tanya se holba la flăcări, ascultându-le, pe 
de o parte, iar pe de altă parte gândindu-se la Red și la buletinul 
de știri pe care-l auzise la radio. Voia să discute cu Fabian despre 
asta și îi sugeră de câteva ori să iasă împreună din cameră. Totuși, 
Fabian stătea tolănit pe podea lângă Oberon, terminându-și tema 
de care insistase să scape ca să nu-i strice vacanţa de la jumătatea 
trimestrului. Din când în când, se plângea de respiraţia lui Oberon 
și se bâțâia scârbit. 

- Unde duce scara aceea? întrebă Nell, cu pleoapele grele din 
cauza căldurii din cameră. 

Tanya se uită la scara veche de lângă vatră. Se curba şi se 
răsucea, dispărând după un alt perete despărțitor. 

- Ducea la primul și al doilea etaj, răspunse Florence. Era 
folosită de servitori în urmă cu vreo câţiva ani, dar acum e blocată. 

Tanya şi Fabian se priviră pe furiș. Era adevărat că intrarea din 
bucătărie a scărilor era blocată, dar ceea ce Florence refuzase să 
spună era că se ajungea pe scările vechi printr-o ușă ascunsă de la 
etajul doi. Fără ştirea lui Florence şi a lui Warwick, Tanya și Fabian 
găsiseră uşa şi exploraseră în timpul verii scara servitorilor. 

Chiar atunci, Warwick intră în bucătărie prin uşa din spate, 
urmat de o rafală de aer rece și de câteva frunze rătăcite. Fusese 
plecat toată după-amiaza şi părea înfrigurat, obosit și flămând. 

Îşi agăţă haina în spatele uşii și merse spre cuptor, acolo unde 
ştia că-l aştepta cina, dar Florence se ridică de pe scaun. 

— Lasă-mă pe mine, spuse ea. O să-ţi fac o cană de ceai bun şi o 
să pregătesc cina în timp ce tu o să vezi ce face Amos. 

Faţa obosită a lui Warwick se lumină. Își linse buzele și dispăru 
ca să-l vadă pe tatăl lui la etaj. După câteva minute, se întoarse și 
se așeză la masă. 

— Avem tocană, spuse Florence, tăind două felii dintr-o pâine 
cu coajă tare. 

— Cu găluşte? întrebă Warwick bucuros. 

— Cu găluşte, îi răspunse Florence, deschizând cuptorul. Vai! 

— Ce s-a-ntâmplat? 

- Nu-i aici, spuse Florence, evident confuză. Am lăsat-o în 
cuptor, ca s-o păstrez caldă, și a dispărut! 

Nell se ridică, părând dintr-odată neliniștită. Îşi trase scaunul şi 
merse încet spre Florence. 

— Ei bine... vezi tu, ă... începu ea. M-am gândit... ei bine, vreau 
să spun, am crezut că... of, dragă... 

- Da? întrebă Florence, mijindu-şi ochii. 

— Am crezut că era pentru bătrân, spuse Nell. Pentru Amos 
- am crezut că era pentru el... că n-a vrut-o... şi, ei bine, oricum 
spălam vasele, așa că... 

- Unde e? izbucni Florence. 

Toţi ochii erau îndreptaţi spre menajeră, în timp ce ea se 
întoarse foarte încet spre Oberon. 

Mai tare decât pârâitul focului, un gâlgâit zgomotos răsună din 
stomacul câinelui. 

— Vai! exclamă Florence. 

— Se usca! ţipă Nell. 

- Mi-ai dat cina câinelui? întrebă Warwick, cu un glas răsunător. 

- La naiba, n-am ştiut că era a ta! 

- Dar ţi-am zis, Nell! spuse Florence. Am crezut că ţi-am 
explicat clar care sunt aranjamentele meselor... Amos își ia masa 
foarte devreme după-amiaza, iar Warwick are grijă de asta! 

Nell arăta de parcă ar fi fost gata să plângă. 

Warwick se holbă neîncrezător la cele două felii de pâine din 
fața lui. 

- Era mâncarea mea preferată, spuse el, uitându-se urât la 
menajeră. 

- Ei bine, acum nu mai e, rosti Florence. Nell, te rog să nu mai 
faci aşa ceva niciodată. E o risipă îngrozitoare. Pe lângă asta, tocana 
aceea era plină de ceapă și probabil o să-l deranjeze la burtică pe 
Oberon. 

- Şi deja e destul de gras, preciză Fabian, ţipând în timp ce 
Tanya îl înghionti în coaste. 

Nell dădu încet din cap, cu tristeţe. 

- Ar cam trebui să merg la culcare, nu-i aşa? întrebă ea cu o 
voce şoptită. 

- Noapte bună, spuse brusc Florence. 

Paşii lui Nell se auziră tot mai încet în timp ce se îndepărtau pe 
hol. Warwick se îndreptă spre prăjitorul de pâine şi împinse două 
felii în el înainte de a deschide o conservă de fasole. 

- E o ciudată, fără-ndoială, spuse el. Ce-a fost în capul tău când 
ai angajat-o? 

- Of, nu ştiu, răspunse Florence nervoasă. Am întâlnit-o la 
piață într-o zi şi am început să vorbim. Mi-a spus că tocmai a 
fost concediată şi mi-a părut rău de ea. Avea nevoie de un loc de 
muncă şi de un acoperiş deasupra capului, iar noi aveam nevoie de 
o menajeră. Totul părea perfect. 

- O să facă mai mult rău decât bine, spuse Warwick, sumbru. 
Ține minte vorbele mele. 


Capitolul 5 


Locul în care Rowan și James fuseseră duși era cenușiu și rece, 
o clădire victoriană care mirosea a dezinfectant și a paturi care 
Juseseră udate. Odată, fusese o şcoală. Acum, era o casă de copii. 

Rowan amorţise până când ajunseseră acolo. James stătea lipit 
de ea, lăsându-și capul greu pe umărul ei. Pe Rowan o durea braţul 
bun din cauză că-l cărase. În ultimele douăzeci și patru de ore 
plânsese după mama lui şi țipase când altcineva încercase să-l ia de 
la Rowan. Așa că rămăsese cu ea tot timpul; în timpul întrebărilor 
și examinărilor de la spital, în urma accidentului, și a prezentării 
asistentei sociale, o tânără pe nume Ellie. 

Ellie își puse mâna cu blândeţe pe umărul liber al lui Rowan. 

- Vrei să am eu grijă de el? 

Rowan dădu din cap. Părul ei roșcat atârna în cârlionți unsuroși, 
iar ochii ei umflaţi erau lipicioşi din cauza lacrimilor. 

- O să se trezească. 

Ellie o conduse în spatele clădirii și, în cele din urmă, se opriră 
în faţa unei uşi din partea dreaptă. Vopseaua îi era scorojită şi, de 
sub ea, se putea vedea lumină în holul întunecos. Ellie așeză pe jos 
bagajul care conţinea bunurile lui Rowan și ale lui James şi bătu 
la ușă. Aceasta se deschise aproape imediat și un bărbat cărunt le 
făcu semn să intre şi le oferi locuri în faţa biroului lui. Rowan se 
așeză, bucuroasă să mai scape de greutatea lui James. Îl repoziționă 

în braţele sale, mișcarea răspândind până la nările ei mirosul unui 
scutec plin. Bărbatul cărunt care stătea vizavi o privi cu amabilitate 
și, chiar dacă-l văzu strâmbând din nas, nu-i spuse nimic despre 
asta. Ellie se așeză lângă Rowan. 

— Știu că e o perioadă foarte grea pentru voi, începu bărbatul. Şi 
e târziu, așa că o să fiu scurt. 

Rowan aruncă o privire în sus, la ceasul de pe peretele, aflat în 
spatele bărbatului. Era aproape zece seara. 

- Numele meu e John Temple, iar treaba mea e să mă asigur că 
totul va merge bine şi că toată lumea va fi fericită aici. 

Cuvintele lui ajunseră până în mintea lui Rowan, dar fără a 
avea niciun înțeles. Știa că omul nutrea intenții bune, dar vorbele 
lui despre fericire erau fără rost, pentru că nu avea să fie niciodată 
fericită acolo. Nu credea că avea să mai fie fericită vreodată. 

- O så fii prezentată restului personalului în decursul următoarelor 
zile. Între timp, Ellie va continua să te vadă, iar noi, bineînţeles, vom 
căuta să găsim un loc permanent pentru tine și pentru James. 

- Vreți să spuneți un centru de plasament familial, rosti Rowan. 

John Temple încuviinţă. 

- Da. Asistența maternală e cea mai probabilă, deși încă 
verificăm orice cale posibilă pentru a ajunge totuși în grija unor 
membri ai familiei voastre. 

- Aţi reușit să o contactaţi pe mătuşa mea Rose? 

- Ah! Nu, încă n-am contactat-o pe domnișoara Weaver, mătușa 
ta, dar poți să fii sigură că vom continua să încercăm. 

- Casa ei e ca o grădină zoologică, spuse Rowan. Miroase ciudat. 
Șase pisici, trei câini, chiar și două gâște. Tata spune... spunea că o 
să fie evacuată. Cuvântul îi rămase-n gât ca rumegușul și continuă 
grăbită, cu lacrimile usturând-o pe sub pleoape. Și asta fără rațe și 
fără c-capra din grădină... 

Plângea. 

— E în ordine, draga mea, îi spuse Ellie. 

- Vrem să mergem la culcare acum, șopti Rowan, trăgându-l mai 
aproape pe James. Vă rog. 

- Da, bineînțeles, răspunse John, ridicându-se de pe scaunul lui şi 
însoțindu-le până la uşă. Hai să mergem sus. 

La etaj era un pic mai bine decât la parter. Era curat, dar 
ponosit; covoarele erau învechite, iar pereții aveau nevoie de un strat 
de vopsea. În timp ce John le conducea prin holurile întunecoase, 
Illie trăgea în urma lor trolerul cu bunurile lui Rowan. Hurui încet 
pe covor până când John se opri în fața unei uși care fusese lăsată 
întredeschisă. 

- A fost făcut patul pentru tine, îi spuse John, cu o voce scăzută. 
E și un pătuţ pentru James, pentru noaptea asta, dar mâine va fi 
mutat la creșă, alături de ceilalți bebeluşi şi copii mici. Baia e a treia 
ușă pe stânga. Vei fi trezită la șapte şi jumătate, pentru micul dejun 
de la opt. Îi oferi un zâmbet compătimitor. Acesta e un loc bun. Unul 
dintre cele mai bune. 

După asta, John le ură noapte bună și plecă, lăsându-i pe Rowan, 
pe Ellie și pe James în faţa ușii dormitorului. Rowan împinse ușa și o 
deschise. O frântură de lumină din hol se revărsă în cameră, scoțând 
în evidență un pat pentru o persoană și un pătuţ pentru un copil mic. 
Un dulap îngust pentru haine era așezat într-o parte, iar lângă el un 
birou cu un scaun și câteva sertare. Totul era gol și pustiu. 

După ce Ellie ridică în tăcere bagajul lui Rowan și-i desfăcu 
fermoarul, fata îşi adună unele obiecte din bagaj. Toate lucrurile 
de care avea nevoie atunci fuseseră împachetate şi puse deasupra, 
urmând instrucțiunile lui Ellie. Își scoase gentuţa cu produse de 
toaletă și cămașa de noapte, apoi luă un prosop și o cârpă pentru faţă 
care fuseseră lăsate împăturite pe pat. 

Baia era spațioasă și rece, iar când Rowan umplu chiuveta cu 
apă fierbinte, aburul umplu aerul și încețoșă sticla oglinzii aflate 
deasupra, pe perete. Rowan şi Ellie schimbară împreună scutecul lui 
James şi îi spălară fața și mâinile. Apoi, în timp ce Ellie rămase să-l 
îmbrace pe James cu pijamalele, în ciuda protestelor lui, Rowan îşi 

spălă mâinile şi faţa, luându-i mai mult timp să facă totul, acum că, 
după accident, mâna ei stângă era în ghips. 

Tremurând, se uită la cabina de duș. Cât timp avea brațul în 
ghips, era limitată la spălat în chiuvetă sau băi superficiale. 

O gâlgâitură se auzi din gaura de scurgere a căzii, atrăgându-i 
atenția. Nişte ochi galbeni, sclipitori se holbau la ea din întuneric. 
Ceva era acolo jos, iar din felul în care o privea își dădu seama că 
era un spiriduş. Se apropie. Nişte degete ca de broască alunecară 
prin gaura de scurgere, adunând părul înspumat care se adunase 
acolo. Sorbiturile și lipăitul care urmară o făcură să-și dea seama că 
părul era mâncat. Scoase un sunet slab de dezgust. Sorbitul continuă, 
indiferent. 

Se întoarse, lepădându-și hainele de zi și îmbrăcându-și cămașa 
de noapte, apoi stinse becul din baie când ieşi. Ellie deja îl pusese pe 
James în pătuț şi era gata de plecare. Își luă rămas-bun în şoaptă, 
pe hol, şi îi spuse lui Rowan că se va întoarce a doua zi. Apoi plecă. 
Rowan intră în dormitorul întunecos, împingând ușa, dar fără să 
o închidă de tot. Auzi mai multe şoapte de la parter dintre Ellie şi 
John, apoi ușa de la intrare se deschise și se închise, apoi clădirea se 
cufundă în tăcere. 

Se băgă încet între cearșafurile reci ale patului, tremurând. 
James respira ritmic din pătuțul de la picioarele patului ei, deja 
răpus de oboseală. Ea se holbă prin cameră. Bagajul ei era așezat în 
colț. Conţinea doar obiecte de strictă necesitate, nimic personal, cu 
excepția unui lucru: o carte veche de povești cu zâne, care aparținuse 
mamei ei. Insistase să o aducă. Celelalte, restul cărților ei preferate şi 
jucăriile lui James, erau acasă. 

Doar că acolo nu mai era acasă. Acum era doar o casă în care 
trăise cândva o familie. Copleșită de tristețe, îi luă un timp să observe 
că ușa de la dormitor se deschidea încet şi fără niciun sunet. Îşi 
tinu respirația, întrebându-se dacă era creatura aceea ciudată din 
baie, dar pe măsură ce deschizătura se lărgi, o mânuţă se strânse 
pe marginea uşii, apoi apăru o faţă; o față înconjurată de un păr 

scurt, ca de spiriduș. În următoarea clipă, a doua față, identică şi cu 
părul tuns la fel de scurt, apăru chiar deasupra. „Gemene, se gândi 
Rowan, de vreo opt, nouă ani.“ Repede, îşi închise ochii pe jumătate, 
privindu-le printre gene. 

- Vezi? spuse una în șoaptă. Ti-am spus că e o fată nouă. 

- Bărbia ta îmi intră-n cap! se plânse cealaltă. 

- 9șșt! 

— Tu să șșșt! O s-o trezeşti! 

- Credeam că vrei s-o trezești. 

Geamăna de jos ridică din umeri. 

- Fata nouă? Eşti trează? 

Rowan nu răspunse. Voia doar să fie lăsată în pace, dar gemenele 
nu aveau de gând să renunţe aşa de ușor. 

- Fata nouă? Cum te cheamă? 

- Las-o-n pace, că doarme, îi șopti cealaltă. 

Apoi, Rowan o auzi pe una dintre ele făcând un pas în cameră. 

- Uite. E un bebeluș - au spus că are un frate. 

— Cine? 

- John. L-am auzit spunându-i lui Sally. Au avut un accident de 
mașină. Părinții lor au murit. 

Urmă o clipă de tăcere. 

- Bieţii de ei. 

- Haide. Să ne-ntoarcem în pat. 

- Mai așteaptă un minut, îi şopti cealaltă. 

- Ce faci? 

- I-l dau pe domnul Bones. 

Rowan închise ochii și îi strânse mai tare când geamăna se 
apropie de ea. Inima îi bătea cu putere. Se întrebă ce putea fi domnul 
Bones, vreo farsă oribilă din casa de copii, care se făcea în prima 
noapte? 

- Pentru ce? şuieră prima geamănă. N-o să vrea vechitura aia 
împuțită! 

- Ba o s-o vrea, șopti sfidătoare geamăna care se apropia. O s-o 
facă să se simtă mai bine. Nu-ţi mai aminteşti prima noastră noapte 
aici? Prima noapte e întotdeauna cea mai grea. 

Rowan încercă să respire liniştit și convingător, de parcă ar fi 
fost cufundată într-un somn adânc. Apoi, ceva fu pus pe pernă, 
lângă faţa ei, ceva cald, moale și ușor urât mirositor. Rămase pe loc, 
mirosindu-i parfumul în timp ce gemenele plecară. Doar când fu 
sigură că ele dispăruseră își deschise ochii. 

Pe perna ei era un cățeluș din pluș. Urechile lui arătau ca și cum 
ar fi fost trase prea mult, iar una era mai lungă decât cealaltă. Era 
peticit, strâmb, cu un singur ochi și fără coadă. Arăta ca o jucărie 
care fusese întotdeauna cea mai iubită. 

Luând-o, Rowan şi-o apropie, îmbrățișând-o pe sub bărbie. 
Lacrimi fierbinţi îi curseră pe faţă și fură absorbite de domnul Bones. 
Își îngropă faţa în pernă. 

Gemenele aveau dreptate. Într-adevăr, prima noapte era cea mai 
grea. 


Capitolul 6 


m roaza o învălui pe Red ca o mantie în timp ce 
stătea nemișcată în pivniţa întunecată. Își ciuli 
urechile, întrebându-se dacă şi-o imaginase - 
dar nu era așa. Vocea se auzi din nou, joasă, 

z tărăgănată şi obosită. 

— Va trebui să ne ierți pentru că nu ne-am pregătit pentru 
sosirea ta. Am fost un pic... prinşi cu alte lucruri. 

Red se chiori în întunericul adânc. Nu putea vedea nimic. 
Vocea venea chiar din faţa ei. 

- Câţi sunteţi acolo? întrebă ea, ascultând după orice alte semne 
de viaţă, dar fără să audă niciunul. 

- O, suntem câţiva aici jos, se auzi vocea înceată trădând ceva 
ce suna ca o sugestie de amuzament. Dar numai cu mine vei putea 
purta o conversatie. 

Red simţi furnicături pe scalp în timp ce i se ridică părul din 
cap. Vocea era masculină şi suna mai în vârstă decât a ei. Avea în 
ea un fel de viclenie, ceva ce o făcu să se pună imediat în gardă. 

- Cine eşti? întrebă, mișcându-se pe paiele ude de sub ea. 
Mişcarea împrăştie în aer un miros iritant. Ajunse în nasul și în 
gâtul ei, provocându-i o criză de tuse. 

Vocea aşteptă ca tusea să i se potolească. 

- Spune-mi Eldritch. 

Auzi din nou aceeaşi inflexiune vicleană a cuvintelor. Din acea 
propoziţie, Red înţelese două lucruri: în primul rând că oricine - 
sau orice - stătea vizavi de ea, nu era de încredere. Numele care i 
se prezentase nu era adevărat şi sub nicio formă nu trebuia să-şi 
dezvăluie propriul nume. În al doilea rând, felul în care un nume 
adevărat fusese ascuns cu strășnicie îi sugeră că ființa care stătea 
vizavi de ea era un spiriduş. Ultima idee i se întări în minte odată 
cu următoarele cuvinte ale creaturii. 

- Şi care ar fi numele tău? 

„Niciodată să nu le spui numele tău, dacă poți evita asta, pentru 
că ele se vor asigura că nu ţi-l spun niciodată pe al lor. Numele sunt 
puternice.“ 

- Spune-mi Red. 

- Un răspuns înţelept, remarcă vocea, iar Red observă că 
devenise mai puţin amuzat şi mai prudent. Ascunzându-şi numele 
trăda faptul că avea cunoştinţe despre tărâmul zânelor - că nu era 
cineva care ajunsese din greşeală şi orbeşte aici. 

Ochii ei se adaptară. O frântură de lumină din chepeng își croia 
drum prin pivniţă - nu era într-un întuneric adânc, cum crezuse 
la început. Putea distinge o formă umbroasă în faţa ei. Trăsăturile 
erau imperceptible, dar putu să vadă că un braţ îi era legat de 
perete, țintuit locului de nişte cătușe. 

Îşi răsuci corpul ca să se îndepărteze de paiele împuțţite. 

- O mişcare bună, spuse sec Eldritch. Dintre toate locurile în 
care ai fi putut ateriza, acela e cel mai puţin... norocos. 

Red tresări de scârbă. Putoarea umedă care se lipise de ea îi 
sugeră că acele bucăţi de paie erau o latrină improvizată. Se luptă 
cu impulsul de a vomita. 

- De când ești aici? îl întrebă ea. Când te-a prins... şi cine e ea? 
Ce vrea... 

- Răbdare, şopti Eldritch. Te rog, sunt obosit și slăbit. Tuşi 
dintr-odată. Câte o întrebare pe rând. 

- Nu am timp, șuieră Red. Trebuie să ieşim de aici şi să scăpăm 
de... de ființa aia de sus înainte de a afla ce ne-a pregătit! Şi, 
judecând după starea acelor biete animale - sau ce a mai rămas 
din ele — de acolo de sus, nu cred că se gândeşte la ceva plăcut 
pentru noi! | 

- Nu putem scăpa, spuse Eldritch, categoric. Nimeni nu scapă. 

Zăcând pe o parte, Red încercă să-și limpezească mintea. 
Teama îi întuneca gândurile. Se forță să rămână nemișcată şi 
inspiră de câteva ori ca să se calmeze, în timp ce se lupta ca mintea 
ei să gândească logic. După ce se mai linişti un pic, se rostogoli pe 
spate. Apoi, se legănă, ca să-şi coboare mâinile mai uşor spre baza 
spinării. 

- Bine, spuse ea, încă agitându-și încheieturile legate. Să înce- 
pem cu începutul. Cine sau ce e ea? Femeia de sus? 

Ochii lui Eldritch licăriră. 

- E cunoscută ca Vrăjitoarea de la Gard, spuse el încet. Nimeni 
nu-i ştie numele adevărat sau de unde a venit. Dar cei mai mulți 
au auzit de ea. E motivul pentru care partea asta a pădurii e pustie. 
Acum, din cauza ei, i se spune Pădurea Moartă. Nimic nu trăieşte 
mult aici. Puţini sunt în siguranţă cu ea. 

Red mormăi ceva şi continuă să-şi zvârcolească mâinile la 
spate. Încet, reuşea să-și treacă încheieturile legate ale mâinilor 
peste şoldurile ei subțiri. Dacă reușea să le treacă pe sub ea şi peste 
picioare, ca să-i ajungă mâinile în faţă, ar fi avut mai multe șanse să 
se elibereze. Dar era o misiune dificilă. 

Eldritch se opri şi o privi curios. 

- Continuă, îi spuse Red, odihnindu-se ca să-şi potolească 
durerea din încheieturi. 

- Face farmece — se ocupă cu magia neagră. Pieile de animale 
de sus nu sunt doar pentru haine, nu judecând după ce face ea cu 
ele. Dacă pui pe tine una dintre acele piei de pisică sau de vulpe, 
devii acel animal. Magia ei extrage esenţa acelui animal — sufletul 
lui, dacă vrei să-i spui așa - și îl închide în acea piele. Şi nu sunt 

farmece slabe, de suprafaţă, făcute ca să păcălească doar oamenii 
obișnuiți. Sunt infailibile — chiar și ochii de zână sunt înșelaţi de ele. 
E o maestră a deghizărilor. 

— Avea şi propria deghizare, îl întrerupse Red. Când m-a găsit, 
era o bătrână... părea inofensivă. Apoi, sus... în colibă, totul s-a 
topit cumva. A devenit... mai tânără. 

Eldritch încuviinţă. 

— Aşa face ea... aşa păcăleşte oamenii. 

Red se lăsă din nou pe spate, împingându-şi încheieturile legate 
mai În jos. 

- De când te-a prins? 

- De trei sau patru cicluri ale lunii. Am pierdut şirul timpului. 
Tovarășul meu şi cu mine am căzut într-una dintre capcanele ei. 

— Ai avut un tovarăș? întrebă Red. Ce s-a-ntâmplat cu el? 

- E acolo. Eldritch își înclină uşor capul. 

Red privi o formă întunecată și tăcută, aflată la distanţă mică 
de ea. Ca şi Eldritch, avea o mână încătuşată de perete. Capul îi era 
aplecat înainte, iar faţa nu îi era vizibilă. 

- Nu se mișcă, şopti ea. 

— A încetat să mai miște acum două săptămâni. 

Red îşi dădu brusc capul pe spate. 

— Săptămâni? Credeam că eşti aici doar de trei sau patru zile. 
Decât dacă... o, nu... Îi tremură vocea. Când ai spus „cicluri ale 
lunii , am crezut că te referi la nopţi. Dar nu. Tu te refereai la luni, 
nu-i aşa? 

Faptul că Eldritch dădu încet din cap o făcu să tremure. 

- De ce? bombăni ea. Ce vrea de la noi? De ce ne ţine aici jos? 

- Prinde în principal pentru negoț. Caută să-ți descopere... 
calitățile. Apoi, așteaptă până când are un cumpărător. 

- Nu înţeleg. 

- Cineva vine la ea, să zicem cineva care şi-a pierdut vederea 
şi vrea să şi-o recapete. Vrăjitoarea de la Gard poate să-i redea 

vederea - sau, mai exact, poate să-i dea vederea ta. Pentru că ce 
poate fi mai bun decât o pereche de ochi tineri şi sănătoşi? 

Red suspină de groază, dar Eldritch de-abia începuse povestea. 

— Sau poate vine cineva la ea care poate vedea perfect... cineva 
care are ochi roşii sau galbeni şi vrea să treacă drept om... sau, pur 
și simplu, cineva care s-a plictisit şi vrea o schimbare... 

— Opreşte-te! strigă Red. Nu e adevărat, nu poate fi adevărat! 

- Dar e, spuse Eldritch, entuziasmându-se de subiectul lui. Vrei 
un leac pentru chelie? Vrăjitoarea de la Gard poate să-ţi ofere ce 
fel de plete vrei! E doar o chestiune de răbdare, până vine o sursă 
potrivită. Sau ce-ai zice de o voce melodioasă, care ar putea îndulci 
şi orăcăitul broaştei? Taie doar limba unui băiat care cântă în corul 
unei biserici, şi e a ta! 

- Opreşte-te! 

— Sau dacă vrei să ţi se îmbolnăvească duşmanul, cumpără un 
blestem de înaltă calitate; o inimă plină de ură, ca s-o îngropi în- 
tr-un colț discret al pământului inamicului tău! Sau o epidemie de 
negi, oferită de persoana mea... Eldritch făcu o pauză, în cele din 
urmă, ca să respire, şi hohoti ca un nebun. I-aş fi dat cu plăcere... 
dar nu cu tot cu degetul de care erau atașați. Își flutură dintr-odată 
mâna cu patru degete, apoi tăcu, izbucnirea lui bruscă de energie 
epuizându-se. 

Red tremură de groază şi de mânie. 

- Nu o să mă aibă, jură ea. N-o s-o las să mă folosească pentru 
vrăjile şi blestemele ei. 

- N-ai de ales, îi spuse Eldritch. Ţi-am spus, nu poţi scăpa. 
Nimeni n-a reuşit s-o facă... nevătămat. Și, oricum, mi se pare că 
are alte planuri pentru tine. 

— Există o primă dată pentru orice, începu Red, apoi se opri. Ce 
vrei să spui cu „alte planuri ? Ce alte planuri şi de unde ştii? 

- Pentru că am auzit ce a zis înainte să te arunce aici. Tu vei fi 
noua ei deghizare. 

ănuiala lui Warwick în legătură cu Nell se dovedi, 
în scurt timp, a fi corectă. A doua zi, făcu ceva ce 
culmină cu o grămadă de necazuri. 

Ziua începu într-un mod destul de obişnuit, 
dar cu o diferenţă notabilă. Când Tanya se trezi în 
patul ei, era liniște. Pentru prima dată, nu auzi nimic din obişnuitele 
strigăte sau accese de furie ale lui Amos, de sus, de la etajul al doilea. 
Casa era liniştită. Întorcându-i-se gândurile la vară, Tanya îşi aminti 
cum învățase că rozmarinul avea puterea de a extrage amintiri din 
mintea oamenilor, dacă era folosit corect. Știind că multe dintre 
problemele lui Amos îşi aveau originea în trecut, Tanya venise cu 
sugestia de a-i extrage amintirile care-i tulburau mintea. Liniştea 
conacului îi confirmă că trecutul nu-l mai chinuia pe bătrân. 

Când Tanya intră în bucătărie, Oberon sări pe ea, salutând-o, cu 
entuziasm, de dimineață. Gemu când labele lui enorme aterizară pe 
umerii ei. Respirația lui caldă de câine îi gâdilă nasul şi îl împinse 
deoparte, râzând. 

- Aşa mi-a făcut și mie, spuse Fabian morocănos, de lângă 
cuptor. Doar că, atunci când a sărit pe mine, tocmai venise din gră- 
dină. Se aşeză lângă poliţa de deasupra căminului. Două urme de 
labe murdare pătau puloverul lui subţire. 

- Ce făceai pitit acolo? întrebă Tanya. 

- Nimic, răspunse Fabian. Nu stăteam pitit. 

- Ba da. Cauţi zâna din cuptor, nu-i aşa? ghici ea. 

Fabian ridică din umeri. 

- Poate. 

- Ţi-am mai spus, e timidă, îi spuse Tanya. Dacă vrei să vezi 
o zână, cea mai mare şansă o ai cu spiriduşul din cutia de ceai. E 
întotdeauna acolo - trebuie doar să ai grijă la dinţii lui. 

- L-am căutat, zise Fabian, cu vocea căpătându-i o notă jalnică. 
Nu pot să-l văd - cred că e pentru că tocmai am folosit ultima 
dintre picăturile de ochi pe care mi le-a dat Morag Nebuna şi nu 
am mai avut pentru amândoi ochii. 

— Le-ai folosit pe toate? întrebă Tanya. 

- Sunt curios, răspunse Fabian. Sunt foarte multe de văzut în 
casa asta. 

- Ce risipă! exclamă Tanya. 

În timpul verii, ţiganca bătrână care locuia în apropiere, în 
Pădurea Spânzuratului, prevăzuse pericolele care-i păşteau pe 
Tanya şi pe Fabian şi le dăduse câteva daruri ca să-i ajute. Unul 
dintre ele era o sticluţă cu un lichid verde-închis, care, aplicat câte o 
picătură în fiecare ochi, îi permisese lui Fabian să aibă o clarviziune 
temporară. Celelalte obiecte erau o foarfecă argintie, care ar fi putut 
tăia aproape orice, şi o busolă care-i putea arăta persoanei care o 
poseda calea spre casă. În noaptea în care Tanya aproape dispăruse 
pe tărâmul zânelor, amândouă le fuseseră de ajutor ei şi lui Fabian 
în evadarea lor - dar Tanya nu mai văzuse foarfeca de atunci. 
Dispăruse odată cu Red. Acum, se terminaseră și picăturile de ochi 
ale lui Fabian, şi le mai rămăsese numai busola. 

- Mă gândeam la busolă, spuse ea, mușcându-şi limba. 

- Ce-i cu ea? întrebă Fabian. Își împinse ochelarii groși în sus 
pe nas, pătându-și de cărbune rădăcina nasului. 

- Ar trebui să vedem dacă mai funcționează. Morag mi-a spus 
că ar vrea să i-o înapoiem când se strică, pentru că asta înseamnă că nu 
ne mai e de folos și o s-o dea cuiva care ar putea avea nevoie de ea. 

- Asta înseamnă că, dacă nu mai taie, o să te duci s-o vezi la 
rulota ei din pădure? întrebă Fabian. Dacă faci asta, vin şi eu. 

Tanya încuviinţă. 

- O să verific după micul dejun. 

Îi dădu lui Oberon o trataţie pentru câini, apoi luă capacul de 
pe cutia cu ceai. Folosind o linguriţă, ridică atent o grămăjoară de 
pungi de ceai şi tresări când o mânuţă noduroasă o lovi uşor peste 
încheieturi cu un bastonaş de mers. Strâmbându-se de durere, puse 
capacul la loc și îşi frecă mâna. 

- Poţi să fii sigur că încă mai e acolo, bombăni ea, întorcându-se 
la auzul sunetului pașilor. 

Florence intră în bucătărie, zâmbindu-le, şi se apucă de pregătit 
micul dejun. La scurt timp, li se alătură Warwick, care mătură din 
vatră rămășițele focului din seara precedentă şi aprinse unul nou. 
Nell fu ultima care veni la parter, cu o cârpă de şters praful prinsă 
la brâu şi cu șlapii lipăind pe podeaua din piatră. 

- E un miros ciudat sus, la etajul întâi, anunţă ea, strâmbând 
din nas în direcţia lui Fabian. Vine din camera ta. 

- Probabil sunt şosetele de ieri, răspunse Fabian. 

- Ei bine, fac o curăţenie de primăvară, așa că, dacă ai aruncat 
pe jos ceva important, pune-l deoparte. 

- Ciudată vreme pentru o curăţenie de primăvară, bombăni 
Fabian. E toamnă. 

Nell îşi strânse buzele pungă și azvârli cârpa de şters praful în 
maşina de spălat. 

— Ştii ce vreau să spun. 

După micul dejun, îl luă pe General din camera de zi, împin- 
gându-i colivia pe roți până la poziţia lui preferată, în fața cup- 
torului. Oberon se îndepărtă cu coada între picioare. Generalul 
nu-i dădu nicio atenţie. În schimb, îşi curăţă penele, apoi se aşeză în 
spate, privind pe toată lumea cu superioritate de deasupra ciocului 
lui coroiat. Tanya privi cum Nell deschise partea de sus a coliviei şi 
repoziţionă stinghia din lemn, ca să-i permită papagalului să stea 
afară. 

- Nu o să zboare? întrebă ea. 

- O, nu, răspunse Nell. Dacă nu cumva o să-l sperie ceva. Doar 
o să stea aici, ca un băiat cuminte. 

Tanya nu-şi putea imagina ceva care ar fi putut să-l sperie pe 
General. 

- Oricum, să nu-l lăsaţi nesupravegheat, spuse Warwick adu- 
nând farfuriile în chiuvetă. Trebuie să vă gândiţi la Scuipă-Foc. O 
fi el bătrân, dar încă are instinctul de ucigaș. 

Când trecu pe lângă General, scoase un strigăt ascuţit. 

- Ce s-a-ntâmplat? întrebă Florence. 

- M-a lovit cu ciocul! rosti Warwick, ţinându-se de braţ și 
părând indignat. Generalul cotocdăci, de parcă ar fi vrut să-l 
insulte și mai mult. 

- O, dragul meu, spuse Nell. Probabil l-ai speriat pentru că ai 
umblat prea aproape de el. 

— Pare de-a dreptul împietrit de spaimă, răspunse Warwick, 
sarcastic. Se uită urât la pasăre și plecă din bucătărie. 

- Ce obraznic, spuse Generalul. Vai de capul lui! 


Trecuseră trei luni de când Tanya ridicase ultima dată scândura 
mobilă din dușumeaua camerei ei. Din spaţiul aflat sub ea scoase o 
cutie de pantofi învelită într-o eșarfă roşie. Aceasta nu era pentru 
decor - folosea eşarfa deoarece culoarea roșie funcţiona ca un 
camuflaj pentru zâne. Când cutia era acoperită de eșarfă, era sigură 
că nimeni nu va umbla la ea. Dând la o parte capacul, aruncă o 
privire peste conţinut. Printre lucrurile aflate acolo era un jurnal 
vechi al Tanyei, câteva poze, o brățară grea din argint, cu talismane, 
şi o busolă din alamă care-și pierduse strălucirea. La prima vedere, 
busola părea destul de banală, dar, la o privire mai atentă, avea ceva 
ciudat: nu avea nicio direcție marcată pe ea, cu excepţia unei litere 
„A, aşezată unde ar fi fost în mod normal litera „N“ pentru „nord“. 
Tanya descoperise că acel „A“ însemna „acasă“. 

- Ei bine? întrebă Fabian. Mai funcţionează? 

Tanya ridică busola din cutie. 

- Nu. Acul doar se învârte, de parcă ar fi stricat. Dacă ar fi 
funcţionat, acum ar fi stat pe „A. 

- Of, bine, spuse Fabian, supărat. Îşi întinse mâna pe lângă ea 
după brățară. Mai porți asta? 

- Nu. O privi cu seriozitate. Nu... de când... cu spiriduşul din 
canalul de scurgere. 

La început, fuseseră treisprezece talismane pe brățară, dar unul, 
un cazan mic din argint, fusese luat de un spiriduș care încercase să 
fure şi restul brăţării. Acest fapt avusese ca rezultat o urmărire care 
se sfârşise cu moartea spiriduşului când se întâlnise cu Scuipă-Foc. 

- Unde e cazanul-talisman acum? întrebă Fabian. 

- Probabil că în ţeava de la chiuvetă, împreună cu restul 
lucrurilor pe care le-a furat spiridușul din canalul de scurgere. 
Puse capacul pe cutie, apoi o împinse înapoi sub scândurile din 
dușumea, punând brățara deoparte. Nici n-o mai vreau. Nu suport 
s-o mai văd - o să i-o dau înapoi bunicii. Uitându-se în sus către 
fereastră, se ridică în picioare. Haide, continuă ea. Hai să mergem 
şi să-i înapoiem busola lui Morag, cât mai e vremea bună. Apoi 
ridică brăţara şi spuse: O să i-o dau înapoi bunicii la ieşire. 

Când ajunseră la parter, nu era însă nimeni prin jur; găsiră doar 
un bilet de la Florence, prin care îi anunţa că plecase să cumpere 
de mâncare în Tickey End, și un sforăit ritmic venind dinspre 
spiriduşul din cutia de ceai. Nu era nici urmă de Warwick sau de 
Nell; doar un mop şi o găleată uitate în bucătărie. Tanya luă lesa lui 
Oberon de unde era atârnată, în spatele uşii de la bucătărie. 

- Hai să mergem afară. Dacă întreabă cineva, putem să spunem 
că-l plimbăm pe Oberon. Amintindu-şi de ea mai târziu, lăsă 
brățara peste biletul lui Florence, înainte de a ieși din casă. Urma 
să-i explice bunicii altădată sentimentele ei. 

Grădina mare din spate era la fel de luxuriantă ca întotdeauna, 
doar că arăta ca şi cum un artist ar fi pictat-o în culori de toamnă. 
Tanya îşi lăsă capul pe spate şi simți mirosul frunzelor uscate. 

În timpul verii, găsise adesea trei spiriduşi pe pietre, dar acum 
nu se vedea niciunul. Tanya se împrietenise cu unul dintre ei, un 

spiriduş cu o fire blândă, pe nume Brunswick, care fusese bătut de 
cei doi tovarăşi răutăcioşi ai lui. Se întrebă ce se alesese de el. 

În scurt timp, Tanya, Fabian și Oberon ieşiră pe poartă şi se 
îndreptară spre pădure. Se opriră în faţa pârâiașului care mărginea 
pământul dintre conac şi pădure, apoi se folosiră de nişte pietre 
pentru a traversa. Fabian voi să dea buzna în pădure, dar Tanya îl 
chemă înapoi. 

- Aşteaptă! Nu uita că pădurea e plină de zâne -— trebuie să te 
protejezi. 

Grăbită, își scoase jacheta, o întoarse pe dos, apoi se îmbrăcă 
din nou cu ea. Fabian o privi şi făcu la fel. 

- Gata? întrebă el. 

Tanya încuviinţă. 

- Hai să mergem. 

Apoi, intrară în Pădurea Spânzuratului. 

Rulota bătrânei ţigănci fu greu de găsit. Tanya o mai găsise o 
dată cu ajutorul spiriduşului Brunswick, dar acum ea şi Fabian 
se întrebau cum să facă să o afle din nou. Fabian, întotdeauna 
rațional, avea o teorie. 

— E evident că lui Morag Nebuna îi place intimitatea ei. Altfel, de 
ce ar trăi în pădure? Se ascunde pe undeva, dar nu e prea departe. 

- Cum de eşti atât de sigur? îl întrerupse Tanya. Şi, pentru 
numele lui Dumnezeu, nu-i mai spune Morag Nebuna. Nu e 
nebună, e doar excentrică... 

- Excentrică? E o vrăjitoare, spuse Fabian cu obrăznicie. Cum 
spuneam, e bătrână şi n-o să vrea să meargă mai mult decât trebuie. 
Merge să-şi cumpere de mâncare din Tickey End, aşa că probabil 
trăieşte în partea asta a pădurii, rosti el, oprindu-se și arătând 
cu degetul în stânga, şi ar vrea să fie aproape de pârâu, pentru 
proviziile de apă. Aşa că ar trebui să urmăm pârâul în direcţia asta. 

Tanya nu-l contrazise. Ideea lui Fabian părea logică. 

— Hai să mergem, spuse ea. 

Porniră, lovind cu picioarele tufele. Când intrară mai adânc în 
pădure, Tanya văzu fragmente din cercurile zânelor; ciuperci roşii, 

maronii-deschise și de culoarea cărnii creșteau în cercuri largi 
printre copaci şi, în unele cazuri, în jurul lor. 

— Ai grijă, spuse ea. Să nu calci într-unul dintre acele cercuri de 
zână. Am citit că pot fi foarte periculoase. 

- În ce fel periculoase? întrebă Fabian. 

- Poţi să fii prins în dansul zânelor, care ţine toată noaptea, sau, 
uneori, chiar ani de zile. Aşa că evită-le. 

- Uşor de zis, dar greu de făcut, îi răspunse Fabian. De-abia pot 
să fac un pas fără să calc pe vreunul. 

Era adevărat. Cercurile zânelor erau peste tot. Merseră cu 
atenție şi, când intrară şi mai adânc în pădure, Tanya auzi în 
copaci zgomotele cunoscute ale unei pălăvrăgeli. Își păstră privirea 
îndreptată în faţă, dar rămase precaută. Adesea, zânele își vedeau 
de treaba lor dacă nu erau deranjate, iar în acea zi Tanya se simți 
mai bine știind că nu aveau nicio treabă cu ea. 

În scurt timp, cercurile zânelor se răriră, înainte de a dispărea 
complet, dar apoi găsiră altceva. Nişte zăbrele gri-argintii, aranjate 
într-o formă circulară, păzeau o groapă mare, ca o peșteră. Oberon 
înaintă grăbit, adulmecând frunzișul de la baza zăbrelelor, apoi își 
sprijini un picior pe ele. 

— Cât de mare crezi că-i asta? îl întrebă Tanya. 

- În jur de trei metri, răspunse Fabian. Seamănă cu aceea mare 
pe care am văzut-o astă-vară. 

Gropile cavernoase erau cunoscute sub numele de Catacombele 
Spânzuratului, din cauza numeroşilor oameni care dispăruseră în 
pădure, de-a lungul anilor, înainte de a se construi gardurile din 
jurul lor. Erau de fapt peșteri artificiale şi se ştia că formau tuneluri 
lungi de câţiva kilometri pe sub pământ, răsucindu-se într-un 
labirint de peşteri. Aceasta era a treia pe care o vedea Tanya, dar nu 
o impresionă mai puţin decât prima. Erau, într-adevăr, sinistre și 
nu se găsise nicio explicaţie reală pentru existenţa lor. 

- Haide, spuse Fabian. Uite! O cărare. 

Oberon o luase înainte şi îi aștepta, dând din coadă. În timp 
ce se apropiară, îşi cobori botul la pământ şi adulmecă, de parcă 

ar fi luat urma unui miros. Nu după mult timp, se opri din nou și 
aşteptă, cu limba căzându-i într-o parte a gurii. 

— Se pare că a descoperit ceva, spuse Fabian. 

- Da, răspunse Tanya. Zări o sclipire galbenă prin verdeață. EI 
a mai fost aici. A găsit-o. 

Rulota era exact aşa cum şi-o amintea; vopsită în culori vii, 
veche şi împodobită. Se strecurară până la ușa de la intrare, 
albastră ca și cerul. Tanya mai avea o fracțiune de secundă până 
să ciocănească, dar nişte voci venind prin geamul deschis o opriră. 
Șocată, se întoarse repede cu faţa la Fabian. 

Amândoi recunoscură imediat una dintre vocile joase ca fiind 
cea a lui Warwick. 

— Ce caută aici? întrebă Tanya. 

- Nu ştiu! şopti Fabian. Dar o să ne jupoaie de vii dacă ne 
vede; ştii doar că nu avem voie să intrăm în pădure! Se repezi 
mai aproape de rulotă și se lipi de ea chiar sub geamul deschis, 
făcându-i semn Tanyei să i se alăture. 

- Ce faci? şopti ea. 

- Hai să ascultăm, spuse el încet. Vreau să aflu ce face aici. 
Putem să ne ascundem sub rulotă, dacă e nevoie. 

Tanya fugi lângă Fabian, cu inima bătându-i nebunește. Vocea 
lui Warwick era un murmur purtat de vânt prin geamul deschis. 

— Aşadar, nu poți să-mi spui nimic? 

Morag vorbea cu vocea ei îmbătrânită, care suna ca un 
croncănit. 

- Nu, nu pot, ea nu mi s-a arătat, nu de data asta. 

— Dar, dacă vezi ceva, o să trimiţi după mine? continuă Warwick. 
E important. 

— Dac-o să-mi apară, o să te-anunțţ, îi promise bătrâna. 

Câteva clipe trecură fără cuvinte în rulotă. 

- Ce se-ntâmplă? şuieră Fabian, evident confuz. Despre cine 
vorbesc? 

- Nu ştiu despre cine, îi răspunse Tanya, dar vorbeşte despre 
viziunile ei. Tatăl tău îi cere informaţii despre lucruri pe care le-ar 
fi... văzut. 

Amândoi se uitară în sus spre geamul deschis. 

— Văd altceva, o auziră pe Morag spunând în cele din urmă. E 
neclar, dar e ceva în legătură cu o sosire recentă... la conac. Ceva 
din trecut... un copil. Un copil pierdut. N-a fost niciodată uitat. Şi 
văd clar că urmează necazuri. 

— Ce fel de necazuri? întrebă brusc Warwick. 

— Genul cu care ești deja obişnuit, îi răspunse Morag. 

Înăuntrul rulotei se auzi un mers târșâit, apoi sunetul unor pași 
grei care se apropiau de uşă. Întâlnirea secretă se terminase. 

Tanya şi Fabian se uitară unul la altul, panicaţi, apoi se târâră 
pe sub rulotă, fiecare rostogolindu-se la marginile opuse, ca să se 
ascundă în spatele uneia dintre cele patru roţi uriaşe. Uşa rulotei 
se deschise deasupra lor, iar bocancii acoperiţi cu noroi întărit ai 
lui Warwick coborâră pe scăriță. La mijlocul drumului, se întoarse 
cu fața spre direcţia din care venise. Spre îngrijorarea Tanyei, 
Oberon începu să dea din coadă când simţi mirosul cunoscut al lui 
Warwick. Îl avertiză, punându-şi mâna pe zgarda lui şi rugându-se 
să nu le dezvăluie prezenţa. 

- Când va fi gata tonicul? întrebă Warwick. Aproape că l-am 
terminat. 

— Până la următoarea lună plină, răspunse Morag. Peste trei zile. 

- O să mă-ntorc atunci după el, spuse Warwick. Se răsuci din 
nou, cobori treptele și se îndepărtă de rulotă, apoi se auzi uşa 
închizându-se. 

Tanya şi Fabian îl priviră cum mergea înapoi în pădure. 
Tanya observă capul lui Oberon înclinându-se într-o parte, dar 
câinele păru să înţeleagă că trebuia să stea cu ea și nu încercă să-l 
urmărească pe Warwick. Așteptară, lăsând câteva minute să treacă 
înainte de a se strecura afară din ascunzătorile lor. 

Tanya îl privi pe Fabian. 

— Nu putem să mergem s-o vedem pe Morag acum, spuse ea cu 
o voce înceată. 

— Ştiu, răspunse Fabian. Dacă ţine legătura cu tatăl meu, n-ar 
trebui să riscăm. l-ar putea spune că am venit s-o vedem și, din câte 
ştie el, încă n-avem voie să intrăm în pădurea asta. 

Porniră, îndepărtându-se de rulotă grăbiţi, dar în liniște. 

- Despre cine crezi că voia să afle Warwick? întrebă Tanya. 

Fabian își miji ochii de după ochelarii lui cu lentile groase. 

— Nu știu, răspunse el. Dar persoana pe care Morag a văzut-o 
în viziunea ei trebuie să fie Nell. Ea e singura persoană nouă din 
gospodărie. 

- Mă-ntreb ce i s-o fi întâmplat în trecut, spuse Tanya. Morag 
a zis că a văzut un copil pierdut. Poate că a avut un copil care... a 
murit. 

- N-a zis nimic de familie, rosti Fabian, în afară de soţul ei 
mort. 

- Dar prima persoană despre care a întrebat Warwick? Cine 
crezi că ar putea fi? 

Fabian dădu din cap. 

— Nu ştiu despre cine altcineva ar vrea să afle. 

Se gândiră la asta pentru tot restul călătoriei lor până la conac, 
dar, chiar şi când ajunseră, niciunul dintre ei nu găsi un răspuns. 

Când trecură prin casă, văzură semne că Florence şi Warwick 
se întorseseră amândoi înaintea lor. Urmele noroiase de bocanci 
ale lui Warwick murdăriseră podeaua curățată cu mopul de Nell, 
iar cheile lui Florence erau pe o măsuţă. Tanya observă că brățara 
cu talismane dispăruse din locul în care o lăsase şi îşi făcu o notiţă 
în minte să-i vorbească bunicii despre ea data viitoare când urma 
s-o vadă. 

Cu toate astea, când urcă la etaj să pună busola înapoi sub 
scândurile duşumelei, Tanya îi văzu acul când o scoase din buzunar. 

Busola mergea din nou. Odată cu asta, toate gândurile despre 
vechea brățară cu talismane îi dispărură din minte. 


Capitolul 8 


anya ieşi din cameră și traversă palierul, nerăb- 
dătoare să-i spună lui Fabian despre busolă. Ajunse 
, aproape la uşa lui, când aceasta se deschise de 
y€ cealaltă parte, făcând-o să tresară. Fabian ieşi cu 
=- pași apăsaţi şi cu nările umflate. 

- Uită-te la asta! Îi flutură ceva pe sub nas. O capcană pentru 
șoareci! Mi-ar fi rupt degetul de la picior dacă n-aş fi văzut-o la timp. 

Tanya se încruntă. 

- Bunica şi Warwick nu folosesc capcane pentru șoareci. 

— Aşa e, nu folosesc, spuse Fabian furios. Lui Florence nu-i plac, 
iar noi n-am avut niciodată nevoie de ele, cu Scuipă-Foc în casă. 
Asta trebuie că a pus-o Nell! 

- Ei bine, cred că bunica mea o va opri, spuse Tanya nerăbdătoare. 
Ascultă, în legătură cu busola... 

Un țipăt ascuţit şi îngrozitor de agonie n-o lăsă să-și termine 
propoziţia. 

- Ce-a fost asta? 

Fabian nu reacţionă imediat. 

- Ce? 

- Un țipăt, jos, pe palier. 

Uitând de busolă, Tanya se îndepărtă de Fabian şi se îndreptă 
spre scară. 

- Nu l-ai auzit? 


TREISPREZECE BLESTEME 7] 


Fabian scutură din cap, dar o urmă oricum. Un scâncet ajunse 
până la ei. Tanya cobori pe scări. Intuia de unde venea sunetul şi 
faptul că Fabian nu-l putea auzi nu era un semn bun. Fiecare pas 
o aducea mai aproape de ceasul cu pendul de pe palier. Sunetul 
venea din spatele lui. Se apropie, ignorându-l pe Fabian, care o tot 
înghiontea, cerându-i o explicaţie. Deja avea o presimţire oribilă 
despre ce avea să găsească. 

În ceas, locuiau niște zâne, iar spaţiul de lângă el era şi unul 
dintre locurile preferate de tras un pui de somn ale lui Scuipă-Foc. 
Combinația aceasta însemna o posibilitate mortală. Tanya simți 
un nod în stomac în timp ce făcu următorul pas. Fusese martoră 
la moartea unei zâne în ghearele lui Scuipă-Foc. Nu dorea să vadă 
încă una. 

De data asta, când se uită într-o parte a ceasului, nu-l văzu 
niciunde pe Scuipă-Foc, chiar dacă priveliștea care o întâmpină nu 
fu mai puţin înfiorătoare. 

- O, nu... murmură Tanya. 

Trei perechi de ochişori de zâne îi întâlniră privirea; un amestec 
de furie şi groază. Se îngrămădiră în așa fel încât, chiar dacă una 
dintre ele îşi arăta dinţii, Tanya putea să vadă că se temeau. În 
spatele lor, o a patra zână era sursa scâncetului. Se uita în sus, la ea, 
cu ochii săi imenși plini de frică şi durere. Chiar în faţa ei era un 
cub alb de brânză. 

- Ce-i acolo? întrebă Fabian. 

Tanya înghiţi în sec. 

- Una dintre zânele din ceas. I s-au prins aripile într-o capcană. 

Se lăsă în genunchi, surdă la ţipetele tovarășilor zânei prinse 
în capcană. Nu mai văzuse niciodată locuitorii ceasului cu pendul 
şi şi-i imaginase întotdeauna ca pe nişte creaturi urâte care aveau 
motive serioase de a se ascunde. Chiriașii, aşa cum se gândise 
întotdeauna la ei, erau, de fapt, mai degrabă frumoși; erau nişte 
fiinţe mici şi argintii, cu piele albăstruie şi păr alb, îmbrăcaţi în piei 
mici de șoarece. 

— Lăsaţi-mă să vă ajut, le spuse ea, dar de cum își întinse mâna, 
ele fugiră şi se ascunseră în spatele ceasului. Zâna prinsă în capcană 
ţipă necâjită. 

- Nu te apropia, fată vicleană! 

- Vreau doar să te ajut, murmură ea, întrebându-se dacă ar fi 
trebuit să ducă totul - capcana şi zâna - la bunica ei. Pur şi simplu, 
nu mai suporta ca zâna să sufere. Încetişor, deschise capcana, 
desfăcând arcul care ţinea braţul de prindere în loc și luă uşor zâna 
în palmă. Aceasta gemea incoerent, în timp ce tovarăşii ei se uitau 
la ele de la baza ceasului. 

- O să te duc la bunica mea, îi spuse Tanya. Ea o să ştie ce să-ţi 
facă. Se ridică în picioare. Fabian stătea neajutorat lângă ea. 

— Caută prin casă şi celelalte capcane şi demontează-le, îi spuse 
ea, începând să coboare pe scări. Dacă vor fi rănite mai multe zâne, 
s-ar putea să fim pedepsiţi. 

- Cât de rău este? întrebă Fabian. 

— Aripile îi sunt complet zdrobite, spuse ea cu o voce pierită. Nu 
cred că va mai putea zbura vreodată. 

Fabian plecă, urcând din nou scările. Uşile se deschiseră și se 
trântiră în timp ce el căută prin camere. În bucătărie, Oberon se 
ridică brusc şi încercă să sară la ea, dar Tanya îl goni, de teamă că 
va răni mai rău zâna din palma ei. 

Prin uşa din spate, o văzu pe Florence prinzând rufele afară, 
la uscat, cu niște cârlige. Tanya o strigă și aşteptă în pragul ușii, 
lângă colivia Generalului. Pasărea își înclină capul într-o parte, 
holbându-se cu interes la zâna care tremura în palma ei. Clămpăni 
tare dintr-odată, făcându-le şi pe Tanya, şi pe zână să tresară. După 
o clipă, Florence intră şi închise ușa. Aruncă o privire spre mâna 
Tanyei şi îşi strânse buzele subţiri într-o linie şi mai subţire. 

- Cum s-a-ntâmplat? întrebă ea. A fost Scuipă-Foc? 

- Nu, răspunse Tanya. O capcană pentru şoareci. 

— O ce? Ce naiba căuta... 

- Nell, încheie Tanya. 

Florence îşi miji ochii şi îşi întinse repede mâna. Tanya puse 
zâna în palma bunicii ei cât de blând putu. Creatura gemu. 

- Unde-i Nell? întrebă Tanya. 

- A plecat la oficiul poştal din Tickey End, răspunse Florence, 
dar o să stau de vorbă cu ea când se-ntoarce. leşi din bucătărie şi 
începu să urce scările. Tanya ezită, apoi o urmă. 

Uşa dormitorului bunicii ei era întredeschisă când se apropiară, 
iar Tanya se întrebă dacă ea va observa. Fabian trebuie că intrase în 
camera lui Florence, în căutarea capcanelor, dar dacă Florence își 
dăduse seama de asta, nu zisese nimic. 

În timp ce intrară, Tanya auzi un bocănit venind de la câteva 
uși depărtare. Fabian încă era ocupat, căutând capcanele. Florence 
îi spuse Tanyei să închidă uşa, apoi se așeză pe pat. Dacă ar fi fost 
în altă situaţie, Tanya s-ar fi bucurat de ocazia de a arunca o privire 
prin camera bunicii ei, pentru că nu intrase prea des acolo. Dar nu 
era momentul pentru satisfacerea curiozității. 

Florence îi făcu un semn din cap înspre un dulap din stejar cu 
sertare, aflat sub fereastră. 

- În al doilea sertar e o trusă de cusut. Adu-mi-o. 

Tanya făcu aşa cum i se ceruse. Vederea unei poze înrămate, pe 
dulap, o distrase pentru un moment. O înfățișa pe ea şi pe bunica 
ei şi fusese făcută în urmă cu doar câteva săptămâni. 

- Deschide cutia, îi spuse Florence, aducând-o brusc înapoi în 
prezent. E un săculeţ roşu la fund. 

Tanya bâjbâi prin cutie, înțepându-și degetele în acele rătăcite. 
Dedesubtul unei aţe încâlcite pentru broderie era un săculeţ legat 
cu un șnur roşu ca sângele. Trase de el, simțindu-l moale și catifelat 
între degete, şi își strecură degetul arătător înăuntrul lui. 

Dădu peste ceva moale și rece la atingere. Scoase un ghem mic 
din fire ca de funigel. Sclipi când lumina soarelui, care intra pe 
fereastră, îl atinse. 

— Ştii ce-i, nu-i așa? o întrebă bunica ei. 

Tanya încuviinţă. 

- Împletitură din aţă de păianjen. Îşi ridică privirea spre bunica 
ei, mirată. De ce o ai? 

- Nu e folosită doar de zâne, îi răspunse Florence. Poate fi 
folosită şi de noi, dacă ştim cum şi dacă facem rost de ea, bineînţeles. 

- O ai de la Morag, ghici Tanya. 

- Da. Și o ţin aici, ascunsă, pentru vremuri ca astea, rosti 
bunica ei. Are puteri vindecătoare - poate să lege o rană și să redea 
sănătatea mai eficient decât orice medicament pe care-l cunoaştem 
- dacă e folosită destul de repede. Am nevoie să-mi tai o bucată din 
ea şi să-mi bagi aţa-n ac. 

— Cum s-o tai? întrebă Tanya, zăpăcită. Credeam că nu poate fi 
ruptă decât prin magie. 

- Nu poate fi ruptă de mâini de muritor, continuă bunica ei, dar 
sunt și alte căi şi nu toate implică magia. 

— Cum atunci? 

— Mai e ceva în săculeţ. 

Tanya ridică săculețul şi simţi că înăuntru mai era un obiect 
mic şi tare. Scutură săculeţul, căutând obiectul. Era o cutiuţă din 
lemn pentru pastile. O deschise. Înăuntru zări un grup de obiecte 
ciudate: dinţi de animale, bucăţi de oase şi câteva lucruri în formă 
de semilună - nişte gheare de pisică. 

— Astea sunt... ? începu ea. 

- Da, ale lui Scuipă-Foc, răspunse Florence. Câteva sunt de 
când i-am tăiat ghearele, iar altele şi le-a lepădat când şi le-a ascuţit 
pe mobilă. 

- Pentru ce sunt? întrebă Tanya. 

- Pentru a tăia aţa de păianjen, îi explică bunica ei. Cum 
probabil deja ştii, împletitura din aţă de păianjen nu poate fi dis- 
trusă de oameni şi, de aceea, a fost folosită pentru a face plasele cu 
care zânele capturau copiii oamenilor când se ocupau cu schimbul 
lor. Dar poate fi ruptă de lucruri care sunt create de natură pentru 
tăiere, cum ar fi dinţii sau ghearele animalelor. Orice se foloseşte 
trebuie să fie viu sau să provină de la o ființă vie. Dacă obiectul e 

detaşat de ființa vie, cum sunt astea, atunci fiecare poate fi folosit 
o singură dată. 

Tanya dădu din cap. Acum înțelegea cât de valoroasă era 
foarfeca pe care i-o dăduse Morag - foarfeca pe care o pierduse. 
Desfăcând aţa pe o anumită lungime, alese o gheară negricioasă din 
cutie. Când o atinse de suprafaţa împletiturii din aţă de păianjen, 
acesta se separă fără efort de restul ghemului, pe care bunica îl puse 
înapoi în săculeţul din catifea. 

— Acum, bagă aţa-n ac, îi spuse Florence. 

Tanya îşi întinse mâna după capacul trusei de cusut, unde erau 
prinse câteva ace. 

- Nu, nu acelea, îi spuse Florence. Sunt din oţel. Oţelul conţine 
fier, care va risipi magia. 

- Atunci ce să folosesc? întrebă Tanya. Ochii îi căzură pe 
bucăţelele de os aflate în cutia din lemn. Ridică unul cu grijă și-l 
cercetă, intuind corect că va găsi o ureche la capătul mai bont prin 
care va băga aţa. Repede şi cu îndemânare, băgă împletitura din aţă 
de păianjen prin ea şi înmână acul cu aţă bunicii. 

Zâna zăcea, fără vlagă și tăcută, în palma lui Florence. În cele 
din urmă, leşinase de durere. 

— Va mai zbura vreodată? întrebă Tanya, privind-o pe bunica ei 
începând să coasă cu pricepere bucăţile rupte din aripă. 

- Nu ştiu, răspunse Florence, frământându-se. Se poate să fi 
intervenit la timp, dar paguba e mare. Nu ştiu de ce s-a gândit 
Nell să pună capcane pentru şoareci când avem în casă un motan. 
Majoritatea zânelor ştiu să stea departe de Scuipă-Foc, dar n-am 
folosit niciodată capcane, de teamă să nu se-ntâmple așa ceva. 

Tanya o privi pe bunica ei, care continua să coasă. Următoarele 
minute trecură în liniște, dar aceasta fu spulberată de un ropot de 
paşi venind de pe palierul din afara camerei, apoi de nişte voci 
ridicate de la parter. 

— Acum ce mai e? izbucni Florence. Dacă e ceva legat de Nell, o 
să mă supăr foarte tare. Te rog, poţi merge să vezi ce s-a-ntâmplat? 

Tanya se ridică şi ieşi din cameră. Cobori grăbită scările, dar se 
opri lângă ceasul cu pendul. Se auzeau hohote de plâns dinăuntru. 

- O să fie bine, şopti ea lângă ceas. Bunica mea o ajută. Hohotele 
de plâns încetară, iar Tanya continuă să fugă spre bucătărie, unde 
începuse deja o ceartă aprinsă. 

- Noi nu folosim capcane pentru şoareci, rosti Fabian, rece. 
Avem un motan foarte bun pentru prins șoareci şi şobolani! 

- Mai degrabă foarte inutil, îi replică Nell. De-abia reuşeşte 
să-şi mestece mâncarea cu ce i-a mai rămas din dinţi! 

Tanya dădu buzna în bucătărie. Fabian şi Nell se uitau urât 
unul la celălalt. Haina lui Nell era așezată pe spătarul unuia dintre 
scaunele din bucătărie şi tocmai îl pusese pe General pe stinghia 
lui din afara coliviei. 

- Nu înţeleg de ce faci atâta tărăboi din cauza asta, spuse Nell, 
indignată. Aveţi rozătoare în casa asta — le aud prin nenorociţii 
ăştia de pereţi, încăierându-se și mișunând peste tot. Sunt și în 
ceasul ăla vechi de pe palier! Ridică din umerii ei dolofani, care 
se clătinară. Vocea ei devenise stridentă şi, ca răspuns, Generalul 
Carver sărea pe stinghia lui, fiind în mod clar agitat. Şi Oberon 
părea supărat, aşezat cu labele strânse peste bot, în coșul lui. 

- Chiar și-aşa, Nell, rosti Tanya, încercând să-şi ascundă 
iritarea. Nu le folosim. Bunica e foarte supărată. 

- Supărată? zise Nell neîncrezătoare. Îşi ridică haina și o aruncă 
pe un cârlig din spatele uşii, speriindu-l pe General. Supărată? 
După cum vă purtaţi voi, oricine-ar putea crede că-i acceptabil să 
ţineţi rozătoare în casă! 

Aerul rece năvăli în bucătărie când Warwick intră pe uşa din 
spate. După expresia feţei lui, se vedea clar că era conștient de 
faptul că nimerise în mijlocul unui scandal. 

- Ce s-a-ntâmplat? 

Ultima tulburare se dovedi a fi prea mult pentru General. 
Ţipând și dând din aripi, decolă de pe stinghia lui, zbură peste 
capul lui Warwick şi prin ușa deschisă, afară în grădină. 

— Uite ce-ai făcut! strigă Nell. Carver, întoarce-te! 

Warwick căzu pe spate, aterizând în cadrul uşii, pentru că Nell 
îl împinse când trecu pe lângă el. Tanya și Fabian fugiră până la 
ușă, privind-o pe Nell cum se lăsa condusă de General într-un dans 
vesel prin grădină. 

- Poate să-mi spună cineva ce s-a-ntâmplat? ceru să ştie 
Warwick. 

Fabian arătă cu degetul spre mulţimea de capcane pentru 
şoareci pe care le adunase. Le pusese pe masă. 

Warwick oftă, dându-și la o parte de pe faţă părul lung. 

- Florence știe de ele? întrebă el. Unde este? 

- Sus, răspunse Tanya. Una dintre zânele din ceas s-a prins 
într-o capcană. E rănită grav și încearcă s-o ajute. 

Warwick părea foarte furios. 

- I-am spus c-o să-i facă numai probleme! Întorcându-se iar 
spre grădină, expresia feţei i se-ntunecă mai mult. Unde s-a dus? 

Grădina era goală. 

- Acolo! rosti Fabian dintr-odată. Prin poartă, uite! 

O siluetă rotundă se micşora rapid în depărtare, dincolo de 
gardul grădinii. Deasupra ei, Tanya putu doar să distingă un punct 
pe cer înainte de a dispărea amândoi. 

- O, nu, murmură ea. Cred că Generalul tocmai a zburat în 
pădure... iar Nell o să-l urmeze! 

Warwick mârâi ca un câine, apoi se răsuci pe călcâie şi porni cu 
pași mari spre grădină. 

- Unde mergi? îi strigă Fabian. 

- După ea, bineînţeles! veni răspunsul indignat al tatălui lui. Nu 
poate să meargă singură în pădure. Nu e un loc sigur. 

Tanya şi Fabian făcură schimb de priviri, apoi cei doi îşi luară 
pantofii şi hainele și fugiră după Warwick. Tanya fluieră după 
Oberon, care fu foarte bucuros să vină, sărind, după ei. Când îl 
ajunseră din urmă pe Warwick, acesta de-abia trecuse de poarta 
grădinii şi mergea repede pe pământul îmbibat cu apă. 

Era după-amiază, dar întunericul începuse deja să se lase, 
aducând cu el un frig tomnatic care se furișă în jurul gâtului 

Tanyei ca tentaculele unei creaturi marine. Putea să vadă aburii 
respirației lui Warwick ieşindu-i din nas sub forma unor norișori 
care dispăreau repede și-l făceau să semene cu un dragon furios. 

- Ce căutaţi voi doi aici? îi întrebă el cu o voce aspră. N-aveţi 
voie să intraţi în pădure. Întoarceţi-vă. 

- Ştim cum să ne protejăm, spuse Fabian, arătând spre haina 
lui și cea a Tanyei, pe care le îmbrăcaseră automat pe dos. Poate vei 
avea nevoie de ajutorul nostru. 

Warwick pufni încet. 

— Staţi aproape de mine. Dacă vă spun să faceți ceva — dacă vă 
spun să faceţi orice — mă ascultați. Imediat, aţi înţeles? 

- Am înţeles, răspunseră ei la unison. 

- Asta nu înseamnă că puteţi să hoinăriţi când aveţi chef, 
continuă Warwick. Asta e o excepţie. 

Ajunseră la pârâu. Pentru a doua oară în acea zi (fără ştirea 
lui Warwick), trecură peste pietrele din pârâu şi îl urmară pe 
bărbat dincolo de bariera de copaci care marca marginea pădurii. 
Era aproape întuneric, iar Tanya începu să scrâșnească din dinţi, 
deși asta avea legătură mai puțin cu faptul că era frig şi mai mult 
cu amintirea ultimei dăți în care fusese în pădure după apusul 
soarelui. Noaptea în care fusese cât pe ce să rămână prizonieră pe 
tărâmul zânelor... 

— Acum, ce facem? îl auzi pe Fabian întrebând. 

- Aşteptăm şi ascultăm, răspunse Warwick. Probabil face 
destulă gălăgie cât să trezească jumătate din pădure. Aşa o să putem 
să-i dăm de urmă. 

Chiar înainte să termine propoziţia, auziră o voce ascuţită stri- 
gând prin pădure. 

- Generalule Carver! Unde eşti, dragul meu? 

Tanya simţi un neașteptat sentiment de milă când auzi vocea 
tremurătoare a lui Nell. Părea speriată și îngrijorată pentru 
animalul ei de companie. 

- Pe aici, spuse Warwick încet, conducându-i pe o potecă 
îngustă. Şi fiți atenţi pe unde umblaţi — sunt cercuri de zâne peste 
tot în perioada asta a anului. Să nu călcaţi în ele. 

Tanya şi Fabian nu spuseră nimic, fiecare amintindu-și 
conversaţia lor despre acelaşi subiect de mai devreme, din acea 
după-amiază. 

— Carver! Insist să te întorci acum! 

Vocea lui Nell părea a fi mai aproape. În fața lor, auziră foşnetul 
crengilor joase date la o parte şi trosnetul tufelor sub paşii grei. 
Erau aproape. 

- Dumnezeu știe câte capcane mai sunt pe-acolo, bombăni 
Fabian. Probabil că a omorât jumătate dintre zânele din conac... 

- Linişte! şuieră Warwick. Ceva nu e în regulă - ascultați! 

Rămaseră nemișcaţi la auzul cuvintelor lui şi-şi ciuliră urechile. 
Nell urla; era un sunet ascuţit şi pătrunzător de mirare. Dincolo de 
el, Tanya auzea muzică; un fel de vioară sau scripcă, un fluier din 
tinichea şi o bătaie neregulată, ca de tobă. 

- De ce urlă aşa? se miră Fabian. 

— Şi ce-i cu muzica aceea? se întrebă Tanya cu voce tare. Melodia 
mi se pare cumva cunoscută, dar nu pot să-mi dau seama... 

- Muzică? Fabian se uită la ea cu ochii lui albaștri, curioşi. Nu 
aud nicio muzică, doar pe ea ţipând. 

Amândoi îşi ridicară privirile spre Warwick. Expresia feţei lui 
era îngrijorătoare. 

- Nici eu, spuse el, iar ăsta nu e un semn bun! 

O luă la fugă, cu Tanya şi Fabian urmându-l îndeaproape. Tanya 
tresări când o pereche de ochi, dintr-o văgăună frunzoasă a unui 
copac, clipi cu supărare către ea. Se grăbi după Warwick până când 
îl ajunse pe Fabian, apoi îl depăşi. 

Dintr-odată, urletul lui Nell se auzi lângă ei, iar Warwick se opri 
brusc. Fabian alunecă, oprindu-se lângă tatăl lui, şi rămase cu gura 
căscată de mirare. Tanya se opri în spatele lor, cu pieptul umflân- 
du-i-se din cauza respiraţiilor scurte şi dureroase. 

În mijlocul unui cerc larg de ciuperci, de un roşu-aprins, se 
vedeau patru siluete dansând frenetic pe o melodie ciudată. Trei 
dintre siluete erau ale spiriduşilor muzicieni. A patra era a lui Nell, 
dansând pe melodie cu o expresie năucă a feţei. Tanyei îi era clar că 
Nell nu mai avea niciun control asupra membrelor sale și că, spre 
groaza ei, odată ce intrase în cerc, își vedea însoțitorii cântăreţi la 
fel de bine ca ea. 

- Nell, ce naiba faci? întrebă Fabian. Ai înnebunit de tot? 

- Ajutor, gâfâi Nell. Opreşte-i! 

— Pe cine? 

- Nu e singură, rosti Tanya, ştiind că Fabian nu putea observa 
însoțitorii ciudaţi ai lui Nell. E vrăjită, într-un fel. 

— Ce vezi? o întrebă Warwick. Descrie-mi-i. 

Tanya îi aruncă o privire surprinsă. Crezuse că Warwick putea 
să vadă spiriduşii petrecăreţi, pentru că, deşi ştia că nu avea darul 
clarviziunii, bănuia că bărbatul folosea acelaşi tonic de ochi ca 
Fabian, ca să poată vedea temporar zânele. 

- Am folosit mai devreme nişte picături de ochi, spuse el, de 
parcă i-ar fi citit gândurile. Acum, efectul a trecut şi nu mai am 
altele. 

Tanya dădu din cap. Acum înţelese de ce Warwick îi permisese 
ei şi lui Fabian să-l însoţească în pădure -— avea nevoie de Tanya ca 
observatoare. 

- Sunt trei acolo cu Nell, spuse ea cu o voce joasă. Cântă la 
instrumente şi dansează cu ea. Unul are o scripcă. E înalt cât Fabian 
şi arată de parcă ar fi jumătate om și jumătate țap. Are picioare de 
tap, copite despicate şi două coarne mici, care-i cresc din cap. 

— Ce eşti tu? Ce ești tu? gâfâi Nell. 

- Un faun, spuse Warwick, mijindu-şi ochii. Și ceilalți? 

- Un spiriduș, rosti Tanya, sigură pe ea. E înalt până la genunchi 
şi e murdar. Loveşte cu o lingură într-o farfurie. În timp ce ea 
vorbea, spiridușul o privi pe furiş și rânji, arătându-şi dinții mari 
şi galbeni caracteristici spiriduşilor. Al treilea e un bătrânel care 

poartă haine demodate. Seamănă un pic cu spiriduşul din cutia de 
ceai, dar e mai slab. Cântă la un fluier din tinichea. 

- Altceva? întrebă Warwick. 

- Dansează în jurul unei sticle goale. 

- De unde ştii că e goală? 

- Sticla e culcată pe o parte şi dopul e lângă ea. 

- Sunt beţi, spuse Warwick scârbit, dar se simțea o oarecare 
uşurare în vocea lui. Probabil că sunt doar nişte poznaşi, dar ar 
putea fi în drum spre tărâmul zânelor. Trebuie s-o scoatem pe Nell 
de-acolo. 

- Cum o să facem asta? 

- O să-mi întind mâna şi o s-o trag afară, spuse Warwick. 

- O să meargă? întrebă Fabian, neîncrezător. 

— Atâta timp cât îmi ţin un picior în afara cercului și o prind 
bine, ar trebui să meargă. 

— Fă ceva! ţipă Nell, sărind nebunește într-un picior. 

Warwick își înfipse un bocanc adânc în solul pădurii, fiind gata 
să sară la momentul potrivit. 

— Staţi în spate! le ordonă el lui Fabian şi Tanyei. Apoi, către Nell, 
care era gata să se mai învârtă o dată în cerc, adăugă: Pregăteşte-te. 
Număr până la trei... unu, doi... 

Când Nell ajunse în aproape acelaşi loc ca Warwick, își întinse 
mâna ca s-o prindă pe-a lui. Warwick îşi puse un picior în cercul 
zânelor şi se aplecă spre ea. Degetele lor se atinseră ușor pentru 
scurt timp, dar apoi Nell se împiedică de piciorul lui Warwick. 
Clătinându-se înainte, fu gata să cadă, dar reuşi cumva să se 
redreseze în ultima clipă. Efectul acestei întâmplări fu dezastruos. 
Foarte aproape, pe urmele lui Nell, era faunul, care se întinse repede 
și-l luă pe Warwick de mână în locul lui Nell. Avântul lui îl prinse 
pe Warwick complet nepregătit... aruncându-l cu capul înainte în 
cercul zânelor, împreună cu Nell şi restul petrecăreţilor. Tot ce putu 
să facă fu să danseze neajutorat pe muzica vrăjită a spiriduşilor. 

— Tată! strigă Fabian repezindu-se înainte. 

Tanya îl apucă şi îl trase deoparte. 

— Stai pe loc! 

- Ce ne facem? ţipă el. Cum îi scoatem? 

- Nu încercaţi nimic! strigă Warwick. Întoarceţi-vă imediat la 
conac! 

- Dar... 

- Plecaţi! Acum! 

- Haide, spuse Tanya, trăgându-l de braț pe Fabian. Avem 
nevoie de ajutor. Nu putem să mai riscăm - ne-ar putea trage şi 
pe noi. 

Se îndepărtară de cerc, având grijă unde păşeau. Îndepărtân- 
du-se, auziră cum melodia cântată de spiriduşii petrecăreţi se 
schimbă, devenind dezacordată. Dansul se schimbă şi el şi, în fața 
ochilor îngroziţi ai Tanyei şi ai lui Fabian, petrecăreţii săriră din- 
tr-un cerc al zânelor într-altul, care era alături, continuându-și 
dansul acolo pentru un minut sau două. Apoi, din nou, se schimbă 
o notă și se mutară în alt cerc al zânelor, intrând treptat tot mai 
adânc în pădure şi îndepărtându-se. 

- Unde-i duce? întrebă Fabian, respirând rapid. 

- Nu ştiu, răspunse Tanya, dar trebuie să plecăm repede. 

În timp ce ea vorbea, petrecăreţii, împreună cu Nell şi Warwick, 
dispărură, înghițiți de pădure. 

- Care-i drumul de întoarcere? întrebă Fabian, panicându-se. 
Nu pot gândi - nu-mi amintesc din ce direcţie am venit! 

Tanya își băgă mâna în buzunar şi scoase busola. 

- Pe-aici, spuse ea, citind poziţia acului şi arătând calmă 
direcţia. 

Fabian se holbă zăpăcit la busolă. 

- Dar azi-dimineaţă... am mers să i-o înapoiem lui Morag 
Nebuna... 

Tanya scutură din cap. 

— Pentru asta am venit la tine când ai găsit prima capcană. Bine 
că n-am reușit s-o înapoiem - încă funcţionează. Se uită printre 
copaci la locul unde-i văzuse ultima dată pe Warwick şi pe Nell. 
Ceea ce-i foarte bine, pentru că o să avem nevoie de ea. 

uvintele lui Eldritch pluteau ca un ecou în capul 
lui Red. 

- Noua ei... deghizare? 

- Aşa am auzit, veni răspunsul lui viclean. E o 
bătrână cerşetoare de multă vreme... 


Amândoi tresăriră când chepengul de deasupra se deschise, iar 
Vrăjitoarea de la Gard aruncă un alt corp în pivniţă. Ateriză lângă 
Red cu un geamăt. În secundele dinainte de a se închide chepengul 
din nou, Red zări noul prizonier. 

Era un bărbat. Nu arăta mult mai în vârstă decât fusese tatăl ei, 
ceea ce ar fi însemnat că avea în jur de patruzeci de ani, și nimic 
nu sugera că ar fi fost un spiriduș. Era îmbrăcat neglijent, în haine 
de exterior; un palton negru şi pantaloni groşi din catifea. Erau 
împroşcaţi cu noroi, la fel ca şi bocancii lui închişi la culoare. Părul 
lui era negru, chiar dacă era cărunt din loc în loc, şi era lung, peste 
umeri, şi ciufulit. Faţa lui era schimonosită de durere - dintr-un 
motiv serios. 

Fusese legat; braţele lui erau fixate în lături, iar gleznele îi erau 
poziţionate într-un fel care arăta şi incomod, și nefiresc. Din loc 
în loc se putea vedea puţin din ceva care sclipea; era ceva aproape 
invizibil cu ochiul liber, ceva care arăta ca o pânză de păianjen. 
Privind mai atent, zări acelaşi material în jurul gurii bărbatului. 

Înţelese. Avea cusături mici și precise cu împletitură din aţă de 
păianjen. Red rămase cu gura căscată din cauza repulsiei: buzele 
bărbatului fuseseră cusute una de cealaltă. 

Bărbatul începu să geamă, de parcă ar fi încercat să vorbească 
de dincolo de buzele lui cusute. Tot ce se auzi fu un bâzâit care-i 
ieşea pe nas. 

— Va trebui să vorbeşti mai tare, spuse Eldritch. N-am prea 
înţeles ce-ai spus. 

- Eşti un mizerabil, şuieră Red, neputând să-şi ia ochii de la 
buzele bărbatului. 

Priveliştea era într-adevăr înfiorătoare. Apoi, se aprinse ceva 
în ea - un instinct primar de supravieţuire. Începu să se zbată 
din nou, chinuindu-se să-şi miște mâinile legate, din spate în faţă. 
Folosindu-şi ultima fărâmă de putere, se chinui să-şi împingă 
mâinile peste şoldurile ei slabe, rugându-se ca silueta sa băiețească 
să-i fie salvarea. La a patra încercare, încheieturile îi alunecară 
pe şolduri şi, cu un strigăt discret de bucurie, își trecu mâinile 
amorţite din spatele călcâielor în față. Era un triumf mărunt, dar 
totuși un triumf. Se întinse pe spate, tremurând pe podeaua din 
piatră, rece ca gheaţa, încercând să-şi mai recapete din puteri. 
Răgazul ei nu dură mult; senzaţia de înțepături îi reveni în gleznă 
şi fu chiar mai rea decât înainte. 

Bâţâindu-şi degetele ca să le readucă din nou la viaţă, își cercetă 
partea de jos a piciorului, peste pantaloni. Nu trecu mult timp până 
când degetele îi intrară în contact cu ceva mic și tare, presiunea 
adăugată a mâinii ei făcând-o să simtă un junghi incomod în 
pielea de sub materialul textil. Strâmbându-se de durere, îşi folosi 
degetele încovoiate ca să tragă în sus tivul pantalonilor. Trebuia să 
fie un mărăcine sau un spin prins pe sub hainele ei. 

O forfecuţă argintie ornamentată era încâlcită între niște fire 
desfăcute din pantalonii ei. Era deschisă, iar unul dintre vârfuri 
îi intrase în piele; o pată întunecată de sânge marca locul în care 
lama o străpunsese. I se luă o piatră de pe inimă şi-şi făcu speranţe 

la vederea ei. Ştia că nu era o foarfecă obișnuită. Aparținuse Tanyei 
şi putea tăia orice, cu excepţia metalului, a lemnului sau a pietrei. 
Strecurându-şi degetul mare şi cel arătător prin ea, o răsuci şi tăie 
firele în care era prinsă. 

- Ce-ai acolo? întrebă Eldritch, dintr-odată atent. Arată-mi 
ce-ai în mână! 

— Linişte, îi spuse Red, concentrându-se. 

Spre marea ei frustrare, nu reuşi să poziţioneze foarfeca într-un 
fel care să-i permită să-şi elibereze mâinile. Încercă timp de câteva 
minute, renunțând în cele din urmă, pentru că o dureau degetele 
și îi căzuse foarfeca, zăngănind pe podea, pentru a treia oară. 
Mârâind, se târî până la bărbatul cu buzele cusute. El o privi, pe 
ea şi foarfeca din mâna sa, cu precauţie. Ea văzu că ochii lui aveau 
o culoare deschisă, fiind cenușii sau albaştri - era greu să-şi dea 
seama în lumina aceea slabă. 

- O să-ţi tai cusăturile de la gură, șopti ea cu înverșunare. Apoi, 
o să vorbeşti. O să-mi spui cum ai ajuns aici. Dacă o să cred ce o 
s-aud, atunci o să te eliberez, cu condiţia să-mi înapoiezi favoarea 
tăindu-mi frânghiile de la încheieturile mâinilor. Înţelegi? 

Bărbatul dădu viguros din cap, cu ochii larg deschişi şi rosti: 

- Bine, spuse Red. Acum, stai nemișcat. 

- Cum rămâne cu mine? se văită Eldritch. Eu sunt aici de mai 
mult timp! Vezi dacă poţi să mă ajuţi! 

- Taci! izbucni Red. Mă întorc la tine într-un minut. Dacă ai 
noroc, adăugă ea încet. 

Se întinse în față, chiorându-se în lumina slabă. Lucirea de 
funigel a împletiturii din aţă de păianjen era utilă într-un fel: 
cusăturile sclipeau, permițându-i să le vadă. Aplecându-se peste 
bărbat, strecură vârful foarfecii sub o cusătură care părea mai largă. 
Un punct roşu-închis apăru pe pielea lui în timp ce foarfeca îl 
înțepă, dar bărbatul nu scoase niciun sunet. Ea tăie, iar împletitura 
din aţă de păianjen se rupse. Scoţând foarfeca, o repoziţionă sub a 
doua cusătură. Aceasta era mai strâmtă. Bărbatul îşi închise ochii 

strângându-i în timp ce încercă să nu tresară instinctiv. Picuri de 
sudoare se formară pe fruntea lui ridată. Ea tăie din nou, apoi din 
nou şi din nou, până când rupse fiecare cusătură. 

- Am terminat, spuse ea în cele din urmă. Acum poţi să-ţi 
deschizi gura. 

Bărbatul își despărţi buzele, nesigur. 

- Mulţumesc, şopti el. Mulţumesc, mulțumesc... 

Red îl lăsă să se liniştească pentru o clipă înainte de a continua. 
Nu avea timp de pierdut. Vrăjitoarea de la Gard putea să intre din 
nou în pivniţă în orice moment. 

- Cine ești tu, flăcăule? 

Cuvântul „flăcău“ o zăpăci momentan, înainte de a-şi aminti 
de propria înfăţişare. Arăta ca un băiat, cu părul ei scurt, ţepos şi 
cu hainele bărbătești. Cu tot ce i se-ntâmplase de când ajunsese pe 
tărâmul zânelor, uitase complet de deghizarea ei. Îşi îngroşă vocea 
înainte de-a răspunde. 

- Poţi să-mi spui Red. 

Crezu că vede o scânteie în ochii bărbatului, o priveliște 
trecătoare a ceea ce-i trecea lui prin minte. Dar, înainte să poată 
încerca s-o descifreze, dispăru. 

- Înţeleg, spuse el, tușind dintr-odată. Am uitat de chestia cu 
numele în locul ăsta. Va trebui să mă gândesc la unul pentru mine, 
la un fel de poreclă cu care să mă strigi. 

Red deveni imediat atentă. 

- Ce ştii despre tărâmul zânelor? 

- Destul cât să ştiu să nu-mi dau numele adevărat, răspunse 
bărbatul. Dar, evident, nu destul cât să scap din ghearele fiinţei care 
e acolo sus. Îl privi pe Eldritch, apoi îşi întoarse privirea către Red. 
De când eşti aici? 

- De mai puţin de o zi, răspunse ea, păstrându-şi vocea groasă 
şi băieţoasă. De fapt, doar de câteva ore. 

Bărbatul o privi în tăcere, dar ea avu din nou senzaţia că se 
petrecea ceva dincolo de ochii lui deschişi la culoare - că ştia ceva 
despre ea. O stânjenea. 

- Am spus destule despre mine, spuse ea, mijindu-şi ochii. Cum 
ai ajuns aici? 

Din colţul lui de pivniţă, îl simți mai mult decât îl văzu pe 
Eldritch aplecându-se mai aproape, ca să audă răspunsul bărbatului. 

- Din greşeală, răspunse acesta. Încercând să ajut pe cineva. 
Pe menajera noastră. A fugit în pădure, după ce pasărea ei de 
companie şi-a luat zborul. Eu am fugit după ea şi am găsit-o 
dansând într-un cerc al zânelor. Am încercat s-o scot din el, dar am 
sfârşit fiind atras în el odată cu ea. Mai erau trei petrecăreţi acolo, 
care dansau și cântau cu vocea şi la instrumente. Am fost purtaţi de 
dans, muzica era vrăjită... a fost imposibil să-i rezist. 

- Unde-i ea? Menajera aceea? 

- Nu știu. Ne-am despărțit când mi-am prins piciorul într-o 
capcană. Se uită în jos. Red îi urmări privirea. Pe bocancul lui stâng 
se vedeau niște găuri în piele, de parcă l-ar fi muşcat un crocodil de 
picior. Sângele se acumulase în acele găuri. Au continuat să danseze 
şi s-au dus prin pădure, continuă el. Nu cred că şi-au dat seama că 
nu-i mai urmăresc. Nu ştiu unde-i ea acum, dar trebuie s-o găsesc 
şi să ieşim amândoi de-aici. 

- Dar ştiai despre tărâmul zânelor? întrebă Red. Ştiai că 
menajera a fost prinsă într-un cerc al zânelor? De unde ştii de zâne, 
eşti clarvăzător? 

Privirea bărbatului se mută la Eldritch. Parcă ezita să răspundă. 

- Nu, răspunse el încet. Dar alți oameni pe care-i cunosc sunt. 
Şi am folosit ceva înainte - o soluţie care m-a ajutat să le văd - dar 
n-am folosit-o azi. Totul s-a întâmplat foarte rapid şi pe neașteptate. 
Am fugit în pădure fără să mă pregătesc bine. 

Red dădu din cap, relaxându-se puţin. 

— Te cred, îi spuse ea. 

- Bine, îi răspunse bărbatul slăbit. Acum, taie-mi legăturile, 
eliberează-mă şi hai să plecăm de-aici. 

- Crezi că o să fie aşa de uşor? rânji Eldritch. Chiar dacă n-o să 
mai fii legat, ieșitul din colibă o să fie altă poveste. Chepengul o să 
fie încuiat şi-ţi garantez că Vrăjitoarea de la Gard va folosi magia ca 
să oprească pe oricine ar vrea să plece de-aici fără voia ei. 

- O să ne ocupăm de toate astea când o să dăm de ele, spuse 
Red, uitându-se urât la el. 

- De unde o ai? o întrebă bărbatul, privind mirat foarfeca. 

Red şovăi. 

- A aparţinut altcuiva. A ajuns la mine din greşeală. 

— Ai furat-o! cârâi Eldritch. 

— Nu, nu-i adevărat! îi replică Red. Nici măcar nu mi-am dat 
seama că am adus-o cu mine. Mi s-a prins în haine, de aceea 
Vrăjitoarea de la Gard nu a găsit-o... 

Se opri brusc, pentru că auziră un scârţâit de sus. Zăvorul 
chepengului era tras înapoi. 

— Vine! şuieră Eldritch. 

Red se târî mai departe de bărbat, ascunzându-şi foarfeca în 
primul loc la care se putu gândi: sub paiele umede. I se făcu greață 
când putoarea fu răscolită, forțându-se să împingă foarfeca adânc 
în grămada putrezită. Avu la dispoziţie doar câteva secunde ca să 
se arunce înapoi la loc, înainte ca Vrăjitoarea de la Gard să tragă 
chepengul şi să păşească pe prima treaptă care ducea jos, în pivniţă. 

Inima îi bătu nebunește în timp ce vrăjitoarea se apropie. Era 
singură, iar Red ştia că asta însemna că venise după unul dintre 
prizonierii ei. 

Inima îi bătea ca a unui iepure zărit de o vulpe. Nu-i stătuse 
niciodată în fire lui Red să împietrească de frică; instinctul ei era 
acela de a fugi. Dar acum trebuia să stea nemișcată, să lupte cu 
impulsul ei, pentru că nu avea rost să fugă dacă n-avea niciun loc 
de scăpare. Chiar şi-aşa, privi scările care duceau în sus, până la 
colibă. Ar fi reuşit oare, dacă ar fi fugit destul de tare şi de repede? 

Fără mâinile ei libere, cu care să-şi menţină echilibrul, totul părea 
zadarnic. Un pas greşit ar fi însemnat sfârşitul, pentru că nu avea 
mâini cu care să se sprijine dacă ar fi căzut. Şi nu se îndoia că mânia 
Vrăjitoarei de la Gard ar fi fost teribilă şi instantanee. Aşa că rămase 
nemişcată, așteptând. 

Vrăjitoarea se apropie, învârtindu-se pe lângă paiele murdare. 
Temerile lui Red se confirmară când femeia îngenunche lângă ea, 
mirosul ei de putreziciune umplând aerul. Strânse părul lui Red în 
pumn, întorcându-i capul către fața ei. Lumina din coliba de sus 
licări pe ceva... un ciob de oglindă se îndrepta spre ea, gata s-o taie. 

Red își zări propriii ochi, larg deschişi de groază, reflectaţi în 
el. Se auzi un sunet slab de tăiere atunci când îi reteză o şuviţă din 
păr, apoi vrăjitoarea dădu drumul restului părului ei, respirând 
greu. Red simţi furnicături pe pielea capului. O văzu pe vrăjitoare 
scuturând părul cu grijă în ceva oval, alb şi neted: o coajă de ou 
golită de conţinut. Apoi, ridicând ciobul de oglindă încă o dată, 
vrăjitoarea apucă mâna lui Red şi o trase spre ea. Red simţi o 
durere ascuţită în degetul mare și ştiu că pielea din acel loc îi fusese 
străpunsă. Fără cuvinte, vrăjitoarea ridică degetul mare al lui Red şi 
îl strânse până o duru, colectând trei picături de sânge în coaja de 
ou cu şuvița de păr în ea. Ciobul de oglindă li se âlătură după câteva 
secunde. Red suspină, retrăgându-se instinctiv. Cu un râs gutural, 
vrăjitoarea îi dădu drumul şi străbătu pivniţa, urcând încă o dată 
treptele. Trântitul chepengului sună ca închiderea unui mormânt. 

- Ce face? cârâi Red, sugându-şi degetul însângerat. De ce a luat 
păr şi sânge de la mine? 

- Nu ţi-ai dat seama deja? îi răspunse Eldritch. De ce crezi că 
ţi-a luat părul şi sângele? De ce crezi că ţi le-a luat folosind o bucată 
de oglindă spartă? Și de ce crezi că le-a amestecat într-o coajă de 
ou? 

Red se holbă la el, cuvintele lui răsunându-i în minte. 

- Păr... sânge, şopti ea. O oglindă spartă... reflexii. Un ou... o 
nouă viaţă... 

- Exact, zise Eldritch într-un fel sinistru. O să faci parte din 
vraja ei. Noua ei deghizare. Îşi înclină capul și se uită spre tavan. În 
curând, o s-o auzi. Am auzit-o de două ori până acum. 

Red îşi înălță capul. Deasupra, Vrăjitoarea de la Gard începu 
incantaţia. 


Sângele tău va curge prin venele mele, 
Trei picături se-amestecă în coaja asta. 
Pe capul meu părul tău va creşte 

Şi ce-i bătrân va-ntineri. 

Reflexia hainelor vechi 

Amestecată cu hainele noi, 

O nouă deghizare se face, 

Vraja asta va schimba carnea. 

Strâmbă și răsucește, păcălește şi convinge 
Percepția privitorului, 

Muritor, Zână, sărăntoc sau prinț 
Cedează înșelăciunii. 

Ca un șarpe, lepăd această piele 

Şi una nouă-mi creşte-n loc, 

O coadă de cameleon, picioare şi un cap, 
Lăsaţi-mă să-mi schimb repede faţa. 


Opri incantaţia pentru scurt timp, apoi o reluă, de la început. 


Sângele tău va curge prin venele mele, trei picături se-amestecă 
în coaja asta... 


Red se întoarse spre Eldritch. Acesta o privea răutăcios din 
umbră. 

- Ce-o să se-ntâmple cu mine? întrebă ea grăbită. Cât timp mai 
am până când ea... până când ea se va transforma în mine? Şi ce se 

va-ntâmpla odată ce-o va face? Mă voi transforma în ea sau în cine 
se preface că e acum? 

Eldritch se holbă iar la ea, cu un zâmbet răutăcios pe buze. 

- Răspunde-mi! Ce-o să se-ntâmple? 

- N-o să te transformi în ea, îi spuse el în cele din urmă. Dar, 
când ea o să fie... tu, o să-ncepi să te simți ciudat... nelalocul tău. 
O să-ncepi să vezi lucruri pe care nu le-ai mai văzut şi nu le-ai mai 
făcut, şi o să ai amintiri care nu sunt ale tale, ci ale ei. Cu cât o să 
te folosească mai mult, cu atât o să te simţi mai puţin ca tine însăţi. 

- Dar cum se poate aşa ceva? șopti Red, îngrozită. 

— Pentru că ea va fi liberă şi va vedea, va face şi va experimenta 
diverse lucruri ca şi cum ar fi în pielea ta. În timp ce tu vei rămâne 
aici, jos, între acești patru pereţi, îngrozită şi disperată. O să dureze 
ceva timp, poate chiar luni de zile până când n-o să te mai simţi 
deloc ca tine însăţi. lar ea va fi mai mult ca tine decât vei fi tu. 

— Cât timp va dura până când vraja ei o va transforma în mine? 
întrebă Red, încercând să-şi împiedice tremurul vocii. Cât timp 
mai am? 

Eldritch ridică din umeri. 

- Greu de spus. A fost altfel pentru fiecare dintre cei pe care 
i-a folosit până acum. Cu unul a fost doar o chestiune de minute. 
Până când i-a luat părul şi sângele, şi-a pierdut jumătate din minţi 
de groază, ceea ce a părut să grăbească vraja. Cu celălalt a durat 
mai mult — şi-a făcut efectul de-abia în zori. A cântat toată noaptea, 
am crezut că n-o să-mi mai scot cuvintele din cap... Apoi, i-a pierit 
glasul. 

- Trebuie să plecăm de-aici, spuse celălalt bărbat, cu o voce 
răguşită. 

- Nu putem, spuse Eldritch. V-am mai spus, ea zăvorăşte 
chepengul, iar aceea e singura noastră cale de scăpare. 

- Atunci vom aştepta până când va cobori din nou, spuse Red. 
Și atunci vom fugi. 

- Cum rămâne cu mine? ceru să ştie Eldritch. Nu pot să fug 
niciunde - nu cu asta care mă ţine-n loc! Îşi smuci încheietura 
mâinii, care era prinsă în cătuşe, apoi înjură încet. Nu pot ieşi decât 
cu cheia. Cineva trebuie s-o doboare, s-o ia prin surprindere. 

Red îi aruncă o privire omului, încercând să-i citească expresia 
feței. Bărbatul rămase tăcut, părând gânditor. Faţa lui era pe 
jumătate ascunsă în întuneric. 

- Da, murmură el în cele din urmă. Doborârea ei e singura cale 
prin care putem scăpa toți trei. Aşa că asta va trebui să facem. 

- Foarte bine, spuse Red. 

Întărindu-se, îşi cufundă mâinile în grămada de paie împuţite 
şi bâjbâi după foarfecă. Până la urmă, o găsi şi o scoase, ştergând-o, 
ca să se usuce, de una dintre puţinele grămezi de paie curate. 
Apropiindu-se de bărbat, începu să taie împletitura din aţă de 
păianjen care-i ţinea membrele. După câteva minute, era liber, 
scuturându-se şi readucându-şi membrele la viață. Red aşteptă, 
încercând să-şi controleze nerăbdarea, în timp ce el se ridică în 
poziţie şezândă. Îşi întinse mâna după foarfecă, privind-o în ochi. 

- Dă-mi-o, şi-o să-ţi tai legăturile. 

Ea ezită. 

- Dacă încerci altceva, orice, o să te fac să regreţi, îl ameninţă ea. 

Bărbatul o privi, luat prin surprindere. 

— Cum ar fi ce? 

- Cum ar fi să nu-mi mai dai foarfeca înapoi, răspunse ea. Ca 
să-şi susțină ideea, se uită fix la piciorul lui rănit. Dac-o să-ncerci 
să fugi, n-o s-ajungi departe. O să-ți fac rana de zece ori mai rea. 
Îi urmări privirea surprinsă şi speră că păruse convingătoare, în 
ciuda faptului că inima îi bătea agitată ca o pasăre în colivie. 

Eldritch chicoti amuzat. 

- Nu o să-ncerc nimic, spuse bărbatul, calm, întâlnindu-i pri- 
virea fixă. 

În cele din urmă, ea îi înmână foarfeca. În linişte, el tăie 
frânghiile care-i legau încheieturile mâinilor, așteptând răbdător 

când ea se grăbi să le frece ca să-și încălzească și să-şi readucă la 
viață mâinile îngheţate. Simţea furnicături în ele, dar, chiar şi-aşa, 
smulse foarfeca din palma bărbatului şi o vâri într-un buzunar 
interior al pantalonilor ei. 

— Acum, ce urmează? îl întrebă ea pe Eldritch. Cât mai avem 
până când o să vină din nou aici? 

- E imposibil de ghicit. Ar putea trece minute sau ore. 

Deşi nu venise vorba despre asta, Red înţelesese din discuţia 
despre doborârea Vrăjitoarei de la Gard că ea trebuia s-o facă. 
Gândul acesta o sperie mai mult decât o făcuse orice altceva în 
ultima vreme, dar nu avea de ales: Eldritch nu se putea mișca, 
iar piciorul bărbatului era rănit prea grav pentru ca el să se poate 
mişca suficient de rapid. Totul depindea de ea. Tot ce le mai 
rămânea acum era să aştepte. 

- Hai să vorbim, spuse ea în cele din urmă, disperată să se 
gândească la ceva, orice în afară de ceea ce urma să se întâmple. 

— Despre ce vrei să vorbim? întrebă Eldritch. 

- De ce să nu-ncepem cu noi înșine? sugeră bărbatul. Mi se 
pare un subiect la fel de bun ca oricare altul. Se opri, schimbân- 
du-şi poziţia ca să dezlege şireturile bocancului cu care era încălțat 
piciorul lui rănit. Dacă o să colaborăm pentru a ieşi de-aici, atunci 
ar trebui să ne cunoaştem unii pe ceilalți. 

Red încuviință. Deasupra, incantaţia Vrăjitoarei de la Gard 
continuă, încet şi neîntrerupt. 

Strâmbă şi răsuceşte, păcăleşte şi convinge percepţia privitorului... 

Ea ridică din umeri, dornică să blocheze sunetele îngrozitoare. 

- Bine, încep eu prima. Îşi închise ochii, permiţându-şi să 
privească înapoi spre trecut. Sunt aici din cauza fratelui meu. Mi-a 
fost luat în februarie, anul trecut. Am venit aici pentru a-l recupera. 


Capitolul 10 


În prima dimineaţă petrecută la casa de copii, domnul Bones 
dispăruse când Rowan se trezi. Una dintre gemene trebuie să fi venit 
tiptil și să-l fi luat. Dormise cu întreruperi și, când se ridică, frânturi 
de coşmaruri o înțepară ca niște spini otrăviţi. 

Dădu la o parte păturile şi îşi aruncă picioarele peste marginea 
patului. Pe măsuța de toaletă era un ceas cu alarmă. Era încă 
devreme, aproape de ora şapte dimineaţa. ÎI verifică pe James. Era 
treaz, întins și liniștit în pătuț. Când se aplecă și-și întinse mâinile 
spre el, îi apăru un zâmbet pe față. O apucă de braţul sănătos şi 
se ridică singur, apoi se agăță de marginea pătuţului, explorând 
împrejurimile și bătând din picioare. 

- Vreau mami, spuse el. 

- Știu, şopti Rowan. Şi eu. Îi mângâie mânuţa dolofană, apoi se 
îndepărtă ca să-și despacheteze lucrurile din troler. 

- Vreau mami, repetă James cu glăsciorul ridicat. Vreau tati. 

- Şşşt, linişte acum, spuse Rowan, uitându-se la el. Ochii lui 
albaştri și mari o urmăriră confuzi când începu să pună hainele în 
sertare. 

Până când termină de despachetat şi merse la baie, apa era 
călduță și, încă o dată, gaura de scurgere era înfundată cu păr, care 
fu sorbit în scurt timp de spiridușul scârbos din țeava de scurgere. 
După ce se spălă şi se îmbrăcă, un membru al personalului de la 

creșă veni și îl luă pe James și, după o scurtă împotrivire, Rowan 
trebui să se mulțumească cu promisiunea că-l va vedea mai târziu, 
în cursul dimineții. 

Primul mic dejun fu cel mai rău. Lui Rowan nu-i plăcuse 
niciodată să fie în centrul atenţiei, dar acum, fiind fata cea nouă, 
era exact în centrul atenţiei. Unele dintre fete șopteau şi arătau cu 
degetul spre ea. Altele îi ofereau zâmbete nesigure, unele cuvinte 
de mângâiere, iar altele se holbau, pur și simplu, cu o curiozitate 
nerușinată. Rowan nu reacționă la nimic. Se uită la farfuria ei, pe 
jumătate umplută cu un fel de cereale îndulcite. Îi chiorăia stomacul, 
dar gândul la mâncare îi făcea greață. În schimb, sorbi dintr-o cană 
ciobită un ceai călduț. În scurt timp i se alăturară, de fiecare parte, 
două siluete subțiri. 

- Bună, spuse cea din stânga, cu o voce veselă. Cum te cheamă? 

Rowan își ridică privirea spre o faţă prietenoasă și pistruiată care 
era înconjurată de o claie de păr scurt și negru. O recunoscu pe una 
dintre gemene; era cea care trăsese cu ochiul de după ușă în noaptea 
de dinainte. 

- Mă cheamă Rowan, răspunse ea. 

- Eu sunt Penny, spuse geamăna, iar ea e sora mea, Polly. Avem 
nouă ani, dar Polly e cu douăzeci și patru de minute și jumătate mai 
în vârstă decât mine. Suntem aici de două luni. Noi... 

- Nu mai trăncăni atât, o întrerupse cealaltă geamănă. Nu vezi 
că vrea să fie lăsată-n pace? 

Rowan se întoarse să se uite la cealaltă geamănă, la Polly. Avea 
același chip prietenos ca sora ei, dar era umbrit de îngrijorare. 
Rowan încercă să zâmbească, dar gura ei se împotrivi. 

- Vorbește prea mult, spuse Polly. Îi tot spun asta, dar nu mă 
bagă-n seamă. Îşi ridică mâna şi se scărpină în claia de păr negru. 
Dacă ai nevoie de ajutor ca să înveți cum e pe-aici, e de-ajuns să ni-l 
ceri. O să-ţi arătăm totul. Se întoarse spre geamăna ei. Haide, Penny. 

— Aşteptaţi, spuse Rowan, dorind dintr-odată să nu mai fie 
singură. Poate... poate-mi arătaţi cum e pe-aici după micul dejun. 


Mai erau câteva fete cu care Rowan împărțea aripa clădirii, deşi, 
pe parcursul zilei, uită multe dintre numele lor. Le acordase atenție 
doar celor cu care crezuse că va avea relații apropiate. 

- Ea e Sally, are nouă ani, la fel ca noi, spuse Polly. 

La auzul numelui ei, Sally îşi ridică privirea şi zâmbi prietenos. 
Rowan îi răspunse cu un zâmbet timid, dar apoi atenţia ei fu captată 
de o fetiță care părea speriată, era singură şi părea să se ascundă sub 
propriul ei păr. 

- Cine-i aia? întrebă ea. 

- O, e Lara, răspunseră gemenele la unison. 

Se dovedi că, la fel ca și Rowan, Lara avea o rudă mai tânără, 
o surioară de trei ani. Rowan le vedea adesea la creşă când era 
acolo cu James. Uneori conversa cu ea, dar, în cea mai mare parte a 
timpului, Lara era retrasă. Rowan se întrebă care era povestea Larei; 
cum ajunsese acolo. Majoritatea copiilor ajunseseră acolo din cauza 
unor circumstanţe familiale nefericite. Unii, ca gemenele, fuseseră 
abandonaţi. Dar nimeni nu părea să cunoască povestea Larei. Și, 
oricum, nu părea să-i pese nimănui. De fapt, nimeni n-o băga prea 
mult în seamă - până în ziua în care dispăru surioara ei. 


Se întâmplă într-o după-amiază târzie, la trei săptămâni după 
sosirea lui Rowan și a lui James. Rowan stătea pe podea în salonul 
de recreere, holbându-se la cartea ei de basme, cu James în poală. 
În partea cealaltă a salonului, gemenele erau implicate într-un joc 
zgomotos de cărţi, în timp ce Sally și alte două fete jucau table. 
Renunțaseră să mai încerce s-o convingă pe Rowan să li se alăture, 
lăsând-o, în schimb, alături de carte. În poala ei, James gângurea 
mulțumit. Deja plângea mai puţin după părinții lor. Pe ascuns, 
Rowan plângea tot mai mult după ei. 

Brațul ei stâng, rupt, era încă în ghips, dar se vindeca repede. Din 
păcate, ea era stângace și, până când ghipsul era îndepărtat, lucrurile 
pe care le putea face erau foarte limitate. Îi era destul de greu și să 
se îmbrace, dar, cu toate astea, ceea ce-și dorea cel mai mult era să 
scrie o scrisoare. Genul de scrisoare pe care nu-l putea scrie cu mâna 
dreaptă. Era o scrisoare importantă, care trebuia să fie perfectă și, cu 
cât trecea mai mult timp şi cu cât se gândea mai mult la ea, cu atât 
mai monumentală devenea sarcina. 

Avea de gând să-i scrie o scrisoare mătușii ei, Rose, sora mai 
tânără a mamei sale. Mătușa Rose, cu coliba ei dărăpănată plină de 
animale, al cărei nume întotdeauna aducea un mic rid de îngrijorare 
pe fruntea mamei și o încreţitură pe rădăcina nasului tatălui ei. Era 
adevărat că mătușa Rose era o ciudată, dar era și singurul membru 
al familiei care le mai rămăsese lui Rowan şi lui James. Așa că Rowan 
se hotărâse ca în scrisoare, să-i ceară mătușii Rose să-i ia pe ea şi pe 
James de-acolo. 

Rowan privea la paginile cărții ei, văzând doar pe jumătate 
frumoasele imagini colorate întinse înaintea sa. Ilustraţiile erau din 
Mica sirenă, de Hans Christian Andersen. Era unul dintre basmele ei 
preferate, dar, în acea zi, mintea îi era preocupată de cum avea să-și 
înceapă scrisoarea. Dacă o scria bine, acea scrisoare putea fi biletul 
ei de ieșire din acel loc. 

Ușa de la salonul de recreere se deschise trântindu-se, iar Lara 
dădu buzna, cu fața palidă. 

- Mi-a văzut cineva sora? întrebă ea cu o voce tare care nu-i 
stătea în fire. Ei bine? Scrută salonul. O mare de chipuri lipsite de 
expresie, inclusiv cel al lui Rowan, se uitau la ea. A văzut-o cineva? 

- Ce spui? întrebă Polly. E la creșă, nu-i așa? 

- Tocmai am venit de la creșă, răspunse Lara. Respira foarte 
rapid. Am fost acolo, cu ea, apoi am mers să iau un pahar cu apă. 
După două minute m-am întors şi ea nu mai era. Am căutat-o peste 
tot şi nimeni n-a găsit-o. Mă-ntrebam dacă a reușit să meargă atât 
de departe, până aici, jos. 

În acel moment, doi membri ai personalului, care păreau chi- 
nuiți, năvăliră în salon. Rowan recunoscu o asistentă de la creşă, iar 
cealaltă era femeia de serviciu, o persoană care arăta ciudat, cu o 
claie de păr șaten, ciufulit și o pereche de șlapi în picioare, în ciuda 
faptului că era ianuarie. Ea vorbi prima, adresându-i-se Larei. 

- E aici? Ai găsit-o? 

Lara scutură din cap, iar expresia îngrijorată de pe fețele celor 
două persoane adulte se agravă. 

- Nu-ţi face griji, draga mea, spuse femeia de serviciu, cu 
amabilitate. Nu putea s-ajungă departe, nu-i așa? Probabil se joacă 
de-a v-aţi ascunselea. O s-o găsim. 

Rowan se ridică în picioare, închizându-și cartea cu zgomot. 

- O să te-ajut s-o cauţi. 

- Și noi, spuseră gemenele. 

Urmă o activitate agitată, iar locul fu întors cu sus-n jos în 
căutarea fetiţei. Fiecare cameră, fiecare dulap și fiecare colțișor fură 
explorate, dar se părea că surioara Larei nu era niciunde. Minutele 
treceau, iar personalul începea să intre în panică. Oamenii strigau 
fetița când dădeau buzna în camere: 

- Megan? Megan? Apoi, unii către ceilalți: Cu ce era îmbrăcată? 

- Cu o rochie verde, spuse sora ei. 

Deși se făceau eforturi pentru a fi păstrat calmul, confuzia și 
haosul erau înspăimântătoare. Apoi, chiar atunci când Lara începu 
să plângă, se auzi un strigăt dinspre gemene. 

- Aici! E aici — am găsit-o! 

Rowan o urmă pe Lara, care plângea în hohote, de-a lungul 
coridorului, până la camera Larei, de unde se auziseră vocile 
gemenelor. 

Acolo, dormind adânc în patul Larei şi cu degetul mare în gură, 
o văzură pe Megan. Era ascunsă între pături ca un pui de pârș, 
agitându-se numai când Lara îşi croi drum prin cameră, luând-o 
repede pe fetiță în braţe și strângând-o tare. 

- Unde-ai fost? se tângui Lara, dar era numai ușurare în vocea ei, 
nu mânie. Să nu mai hoinăreşti așa niciodată! 

Megan căscă, cu gura deschisă larg. 

- Mi-e foame, spuse ea. 

- Cum naiba am pierdut-o? se întrebă Sally cu voce tare. Am mai 
căutat-o în camera asta. 

- Dormea ca un animăluț care hibernează, spuse femeia de 
serviciu, care fusese a doua care ajunsese la locul faptei. 

Când veniră mai mulți oameni, Rowan plecă pe furiș, nedorind 
să le înghesuie pe bietele Lara și Megan. După ce se termină drama, 
se întoarse la salonul de recreere, acum gol, și își luă în liniște cartea 
de pe jos, înainte de a se duce în camera ei împreună cu James. Se 
întinse în pat cu James în brațe, citindu-i cu o voce joasă și, fără să 
vrea, aţipi. 

Se trezi tresărind, şi-şi găsi camera cufundată în întuneric. 
Trebuie că trecuseră câteva ore, pentru că se lăsase noaptea. Gura îi 
era uscată și îi era frig. Se ridică tremurând, mutându-l pe James pe 
brațul sănătos. Era treaz și îi zâmbi liniștit. Totuși, când se uită spre 
ușă, văzu că cineva stătea acolo, profilându-se pe holul luminat. 

Tresări, strângându-l pe James un pic cam tare. 

- Îmi pare rău, se auzi o voce înceată. N-am vrut să te sperii. 

- Lara, spuse Rowan, revenindu-și. E totul bine? 

Lara ezită. 

- Nu, șopti ea în cele din urmă. Nu e totul bine. Cred... cred că e 
ceva destul de rău. 

Rowan se ridică și aprinse becul, făcându-le pe amândouă să 
clipească din cauza fluxului brusc de lumină. O privire rapidă spre 
ceas îi arătă că era aproape opt. În curând era ora de culcare. 

- Ce se-ntâmplă? întrebă ea. 

- E vorba de Megan, spuse Lara. Nu e ea însăși. Se poartă... 
ciudat. 

- Poate nu se simte bine, îi răspunse Rowan. Cere-i cuiva să-i ia 
temperatura. 

- Nu, nu-i vorba de asta, spuse Lara. Nu e bolnavă, e doar... 
diferită. Nimeni n-a observat, dar e... nu e cum e ea în mod normal. 
Eu sunt singura care ar putea observa - pentru că o cunosc. Eu îmi 
petrec timpul cu ea, aşa cum faci tu cu James. De aceea am venit la 
tine. 

- Nu te-nţeleg, spuse Rowan. O urmă de iritare i se strecură în 
voce. O regretă imediat ce ochii Larei se umplură de lacrimi. Uite 
ce e, continuă ea grăbită. Stai jos. Liniștește-te pentru un minut, 
gândește-te și încearcă să-mi spui ce te deranjează. Fii mai exactă. 

Lara merse până la pat și se așeză pe păturile șifonate. Rowan se 
așeză lângă ea. 

- Vorbește mai puţin, începu Lara. De obicei, e vorbăreaţă, dar în 
după-amiaza asta de-abia a scos un cuvânt. 

- Poate-i obosită, spuse Rowan, dar Lara scutură din cap. 

- Nu. E ca și cum... e ca și cum ar fi făcut un pas înapoi sau mai 
mulți. Întreabă cum se numesc lucrurile, de exemplu o carte sau 
o cană, lucruri pe care ar trebui să le cunoască. Lucruri pe care le 
cunoaște. E ca și cum ar învăţa din nou totul. Și vocea ei e diferită. 
Când vorbește, sună ciudat, e mai înaltă la început, dar apoi revine 
la normal. Şi nu se mai oprește din mâncat. A cerut de mâncare toată 
după-amiaza, iar ea, în mod normal, e pretențioasă la mâncare. 
Acum, ar mânca orice-i pui în faţă. 

Rowan se încruntă. 

- Lara, nu te supăra, îi spuse ea cu grijă, dar poate ești obosită 
sau supărată pentru că Megan s-a rătăcit mai devreme. Poate doar 
îți imaginezi niște lucruri... 

- Nu-mi spune că-mi imaginez! Lara lovi frustrată cu palma în 
perna lui Rowan. 

Lacrimi proaspete începură să-i curgă pe obraji. Ochii lui James 
se făcură mari la acea izbucnire, apoi începu să zbiere, dar Lara nu-l 
băgă în seamă. În schimb, se ridică în picioare şi se îndreptă spre ușă. 

- Am venit la tine pentru că am crezut că m-ai putea înţelege. 
Frățiorul tău înseamnă totul pentru tine, la fel cum e Megan pentru 

mine. Ai ști dacă ar fi ceva în neregulă. Și îţi spun, ceva sigur e în 
neregulă cu surioara mea! Se smiorcăi dintr-odată și se șterse pe faţă 
cu manșeta mânecii. Dar ce-ţi pasă? Cui îi pasă? 

- Lara, așteaptă, începu Rowan, uimită de izbucnirea fetei, care 
era blândă de obicei. Îmi pasă! Doar că... 

Îi pieri glasul. Vorbea cu un coridor gol. Lara deja plecase. 

- Grozav, bombăni ea. 

Rămase acolo pe pat pentru câteva minute, încercând să se 
hotărască dacă să meargă după Lara şi să-și repare greșeala sau 
s-o lase în pace până când îi trecea supărarea. În cele din urmă, 
vinovăția o copleși. Oftând, se ridică din nou, cerându-i lui James, 
care încă scâncea ușor pe umărul ei, să stea liniștit, și ieși din 
dormitor. În drumul ei spre scări, Rowan trecu pe lângă sala de 
recreere, unde stăteau majoritatea fetelor, încercând să bea cât de 
încet puteau băuturile de la culcare, ca să facă rost de câteva minute 
în plus de joacă sau de privit la televizor. Ignoră chemările gemenelor 
de a li se alătura și-și continuă drumul. 

Creșa era situată la parter, în capătul cel mai îndepărtat al clă- 
dirii. Era un salon mare, plin de pătuţuri şi ţarcuri de joacă, decorat 
cu picturi murale. Spre partea din spate a salonului erau două 
glasvanduri care dădeau spre grădină. 

Lara stătea lângă patul lui Megan, la vreun metru depărtare. 
Imediat ce Rowan intră în cameră, înțelese că Megan avea o criză de 
nervi. Lara se holba pur și simplu la ea, nemişcată. 

- la-mă-n brațe! strigă fetiţa, şi până și Rowan tresări la auzul 
vocii ei metalice, care zgâria urechea. James plângea și mai tare. 

Lara scutură din cap, muşcându-și buza. 

- Pentru numele lui Dumnezeu, ia-o-n braţe! strigă Rowan 
furioasă, dar împietri când se apropie şi văzu fața Larei. Era o mască 
a groazei. Se holba la Rowan cu niște ochi sticloși şi șocați. 

- Părul ei, șopti ea. A crescut. Într-o zi. Am crezut că-mi imaginez, 
dar uite! Nu-mi imaginez, nu-i așa? Spune-mi că nu-mi imaginez! 

Rowan se holbă la fetiţă. Tresărind, își dădu seama că era 
adevărat; părul copilului crescuse cel puţin cinci centimetri. Bretonul 
îi ajungea în ochi. 

- Nu, nu-ți imaginezi. 

Dintr-odată, copilul se opri din ţipat şi o privi pe Rowan drept 
în ochi. 

- Mi-e foame, spuse ea, lingându-și buzele. 

- Dar am hrănit-o! spuse Lara disperată. Am hrănit-o acum 
douăzeci de minute! 

Rowan nu-i răspunse. Pentru că acolo, chiar în fața ochilor ei, se 
întâmpla ceva. Ceva foarte înspăimântător. Ochii lui Megan înce- 
pură să-și schimbe culoarea. Cum o privea, pupilele i se dilatară, 
devenind tot mai mari, până umplură complet irisurile căprui. Nici 
măcar atunci nu se opriră. Continuară să crească, să se întindă ca 
o cerneală neagră care fusese vărsată, până când albul ochilor se 
înnegri și el. 

Rowan clipi, încercând să înțeleagă totul. Cu siguranță, ochii 
ei trebuie s-o fi înșelat. Apoi, suspină tare când părul negru al lui 
Megan și pielea ei începură să pălească tot mai mult, apoi fură 
acoperite cu o nuanţă deschisă și bolnăvicioasă de verde. 

- Ce este? întrebă Lara. Ce-i asta? 

- Nimic, reuși să spună Rowan, strângându-l pe James lângă ea 
și ținându-i strâns capul aplecat pe gâtul ei. 

Cumva, știa că nu conta; că dacă el s-ar fi uitat la fetița de pe 
pat, n-ar fi văzut ceea ce vedea ea. Pentru că era evident că nici 
Lara nu putea vedea îngrozitorul spectacol. Făcu un pas în spate 
când urechile copilului ieșiră, dintr-odată, de sub părul ei, de fiecare 
parte a feţei. Erau ascuțite. Făcu încă un pas în spate când membrele 
ei părură să se încreţească și să se alungească: mâinile și picioarele 
lungindu-i-se și ajungând disproporționate în comparaţie cu restul 
corpului. Ştia ce vedea atunci și știa, în același timp, că nu putea să 
spună asta nimănui. Pentru că nu ar fi fost crezută. De-abia îi venea 
ei să creadă. 

- Când... când ai observat că e ceva în neregulă? șopti ea. 

- La câteva minute după ce-am găsit-o, după ce s-a rătăcit, mai 
devreme. Dar am crezut doar că îmi imaginez. 

Asta îi confirmă bănuielile lui Rowan. Chiar și când copilul de 
pe pat se holba la ea, încruntându-se, Rowan ştia ce se-ntâmplase. 

Cineva sau ceva o luase pe Megan și lăsase o altă creatură în 
locul ei. 

Orice ar fi fost ființa care stătea pe pat, era un impostor. Nu era 
surioara Larei. Era altceva. Era o zână. 

- Rowan, ce s-a-ntâmplat? De ce te uiţi la ea așa? 

Rowan nu putu să-și ia ochii de la acea fiinţă. Spre uşurarea ei, 
creatura de pe pat se preschimbă din nou în imitația ei; în imitația 
lui Megan. Trăsăturile de zână se dizolvară şi se transformă încă o 
dată într-o fiinţă umană. 

- Nimic, se bâlbâi ea. Nu ştiu nimic. 

O împinse pe Lara din drumul ei şi fugi spre ușă, cu braţul ei 
sănătos strâns tare în jurul lui James. Cumva, răsufla greu, de parcă 
ar fi alergat pe o distanţă lungă, dar nu se opri din fugă până când 
nu ajunse în camera ei şi nu închise ușa în urma sa. 

N-avea să spună nimănui. Nu putea şi nu voia. Își zise că nu avea 
ce face, Adevărata Megan era pierdută. Rowan trebuia doar să se 
concentreze la cum să iasă ea cu James din locul acela. 

Chiar credea că nu va spune nimănui. 


Capitolul 11 


ovestea lui Red fu întreruptă de un țipăt înspăi- 
mântător venind din coliba de sus. Încetă să mai 
vorbească şi se dădu înapoi. Auzi un mers târșâit 
deasupra chepengului de sus, apoi se lăsă tăcerea. 

- Ce s-a-ntâmplat după aceea? o îndemnă 
Eldritch, netulburat. 

- Ce se-ntâmplă acolo sus? întrebă Red, uitând momentan de 
trecut. Ţipătul îngrozitor o înfioră din cap până-n picioare. 

Eldritch se aplecă înainte, de parcă ar fi ascultat atent. Apoi, 
ridică din umeri. 

- Poate a venit cineva la colibă, spuse Red, cu vocea ridicată. 
Poate o să fim salvaţi! 

Eldritch râse într-un fel sinistru. 

- Mă-ndoiesc. Dac-a venit cineva aici, n-a făcut-o pentru ceva 
bun. Nu-ţi pierde vremea sperând. 

- Întotdeauna e loc pentru speranţă, spuse celălalt bărbat. Red 
se uită la el şi îl văzu uitându-se urât la Eldritch, cu ochii mijiţi. 

Eldritch îl ignoră şi se rezemă din nou de perete, închizându-şi 
ochii negri. O pojghiţă de sudoare îi acoperea pielea. 

Fără niciun avertisment, zăvorul chepengului fu tras înapoi, 
făcându-i pe toţi să tresară. Urmă o tăcere lungă până când începu 
să se ridice chepengul; înnebunitor de încet. Apoi, apăru un picior 
pe prima treaptă. 

- Repede! şuieră Red. Coboară din nou! 

Se târî iar spre paiele urât mirositoare și se întinse pe jos, cu 
ochii închiși, strânşi tare, și respirând greu, poziţionându-se în 
așa fel încât să arate ca și cum ar fi fost încă legată. Vizavi de ea, 
bărbatul făcu la fel. 

Un geamăt care le întoarse stomacul pe dos îi făcu pe amândoi 
să se întoarcă spre treptele din piatră. Ceea ce văzură îi făcu pe 
amândoi să se ridice imediat, uitând de prefăcătoriile lor. 

Vrăjitoarea de la Gard cobora în pivniţă clătinându-se, ţinân- 
du-se cu o mână de gât, iar cu cealaltă zgâriind peretele în căutarea 
unui sprijin. Se holba la Red. 

- Ce... mi-ai... făcut? îi spuse ea cu asprime. Otravă... m-ai 
o-otrăvit! Ar fi trebuit să te jupoi... ar fi trebuit să te spintec ca pe 
un iepure... imediat! 

Red se ridică cu greu în picioare, simțind furicături peste tot 
din cauza adrenalinei. Ce se întâmpla cu Vrăjitoarea de la Gard? 

Femeia făcu încă un pas spre ea, cu mâna întinsă. Pielea îi era 
plină de băşici, de parcă ceva ar fi fiert sub ea. 

- O să plăteşti... pentru asta! şuieră ea, cu ochii aprinşi de 
răutate. Apoi, adăugă, cu un urlet: Fă... să se oprească... te rog... fă 
să se oprească! Te rog... 

Crede că eu am făcut-o, își dădu seama Red, confuză şi 
îngrozită. Crede că am otrăvit-o cumva! 

- Ce se-ntâmplă cu ea? cârâi Eldritch, sărind în picioare. Faţa 
lui era însufleţită de emoție. Lanţul ataşat de mâna lui încătuşată 
zornăi nebuneşte. 

- Otravă... m-ai otrăvit... 

Red habar n-avea ce se-ntâmpla, dar ştia că asta era, poate, 
singura lor cale de a scăpa. Trebuia să profite de ea. 

- Dă-ne drumul, spuse ea. Vocea ei era fermă şi rece. Era o voce 
pe care o repetase bine. 

Vrăjitoarea se prăbuşi la picioarele ei, zvârcolindu-se pe jos. 

— Fă... să se oprească! ţipă ea. 


106 MICHELLE HARRISON 


— Dă-ne drumul! repetă Red. 

- Da! Orice... doar fă... să se oprească! 

- Dă-mi cuvântul tău! spuse Red cu răceală. Jură că ne vei lăsa 
să plecăm teferi de-aici, şi o s-o opresc. 

— Aşa o să fac... Corpul vrăjitoarei se zbătea din cauza spasmelor. 
O să vă dau drumul... vă promit! 

- Cheile! ţipă Eldritch. Să nu uiţi de mine! Ia cheile de la ea! 

- Dă-mi cheia, spuse Red neclintită. Unde e? 

— Sus... 

- Unde sus? 

- Te rog... gâfâi vrăjitoarea. Ochii îi erau ieşiţi din orbite din 
cauza efortului de a vorbi. Era ca un peşte pe uscat din care se 
scurgea viaţa. Mor... 

- Cheia! mârâi Red forțându-se să-şi amintească tot ce făcuse 
Vrăjitoarea de la Gard. Toate vieţile pe care le răpise. Ameninţările 
ei diabolice. Şi nu găsi milă în inima ei. 

- În... horn... o cărămidă desprinsă... acum... opreşte-o. 
Salvează-mă... 

Bărbatul se ridică şi el în picioare, lângă Red. Se aplecă peste 
vrăjitoare, cu gura căscată în timp ce ea hârâi încă o frântură 
dintr-o propoziţie. 

- Ajută-mă... 

Nu pot, se gândi Red. Aproape că o spuse cu voce tare, dar ceva 
o opri. 

- Nu, rosti Red, hotărâtă. 

Faţa Vrăjitoarei de la Gard se strâmbă de furie şi de durere. 
Apoi, în timp ce Red, Eldritch și bărbatul o priveau, se zbârci. La 
propriu. Apoi, fu înlocuită de o altă faţă; cea a unui tânăr cu ochi 
scânteietori. 

- Pot să duc eu coșul pentru tine? întrebă el înainte de-a-i pieri 
cuvintele pe buze. Părul îi căzu şi pielea i se umplu de bășici. Se 
formă un alt chip; de data asta era al unei fetiţe cu bucle blonde. 
Hainele zdrenţăroase ale vrăjitoarei se încreţiră pe măsură ce 

corpul de sub ele se micşora până la dimensiunile unui copil. 
Mi-am pierdut mama! ţipă ea. Mă ajuţi s-o găsesc? 

Fetiţa deveni un bătrân. 

- O să-ţi arăt eu drumul, vino cu mine! spuse el. 

Bătrânul deveni o vânzătoare ambulantă... apoi, un tânăr 
mizerabil... apoi, o femeie în haine victoriene... 

Red se răsuci, neputând să mai privească şi alte chipuri. Acelea 
fuseseră victimele Vrăjitoarei de la Gard, putea să-și dea seama de 
asta. Acei bieţi oameni nu avuseseră nicio şansă, căzând în mâinile 
ei fără să ştie că vor sfârşi ca nimic mai mult decât o haină; o 
deghizare vicleană. 

O auzi pe vrăjitoare gâlgâind incoerent şi se luptă cu impulsul 
de a-şi astupa urechile cu mâinile. Urmară câteva zbateri finale ale 
membrelor vrăjitoarei, apoi, în sfârșit, rămase nemișcată şi liniștită. 
Eldritch chicoti. 

- E moartă! Nu-mi vine să cred, e moartă! 

Red simţi cum o cuprinse un val de scârbă din cauza bucuriei 
lui evidente. Fără tragere de inimă, se întoarse cu fața la ce mai 
rămăsese din Vrăjitoarea de la Gard... şi aproape că ţipă când văzu 
ce era acolo pe paie. 

Era o variantă deformată a ei, vizibilă în lumina care se revărsa 
din chepengul deschis: pielea ei palidă cu pistrui şi ochii ei verzi, 
care erau sticloşi şi se holbau la ea. Faţa îi era strâmbată într-un 
rânjet. În mod ciudat, părul nu avea culoarea șaten-deschis cu care 
îl vopsise, ci roşcatul ei natural. În timp ce se uita la el, îi trecu un 
gând prin minte. Vrăjitoarea îi luase o şuviţă din păr, fără să ştie că 
il vopsise recent. Oare ingredientele din vopseaua de păr erau cauza 
otrăvirii sale? 

Bărbatul trecu peste trupul lipsit de viaţă, şi şchiopătă spre 
trepte. 

- Haide, îi spuse. Ar fi bine să mergem și să găsim cheia aia. 

Red se scutură şi îngenunche pentru a cerceta corpul, evitând 
intenţionat faţa. În cutele hainei vrăjitoarei găsi ceea ce căuta: 

cuțitul ei. Îl vâri la curea, apoi împinse paiele peste corpul întins, 
înainte de a urca pe scări spre colibă. I se făcu pielea de găină când 
ajunse în căldura de sus și, în mod ciudat, încălzirea bruscă o făcu 
să clănțăne din dinţi. Nu-şi dăduse seama cât de frig și de umed se 
făcuse jos în pivniţă. 

Coliba era cum o lăsase Vrăjitoarea de la Gard: flăcările 
lumânărilor pâlpâiau în candelabrele de pe perete, un foc ardea în 
vatra cuptorului, iar pe plită clocoteau două oale. Red se apropie, 
simțind cum o rodea stomacul. Trecuse mult timp de când 
mâncase. Își ridică mâinile spre căldura flăcărilor şi se uită în cea 
mai apropiată oală. Ceva gros și maroniu, cu hălci de carne neagră, 
fierbea în ea. Îi lăsă gura apă, dar nu îndrăzni să se atingă de ele. 
Bărbatul apăru lângă ea, iar când îl privi inspirând aroma mâncării, 
înţelese din expresia feţei lui că şi el gândea la fel: nu ştiau ce putea 
fi înăuntru. Ceea ce o ucisese pe Vrăjitoarea de la Gard putea fi în 
conţinutul acelei oale. Dezamăgită, se aplecă şi se uită în cealaltă 
oală. O şuviţă de păr șaten, pe care o recunoscu ca fiind a ei, era 
aruncată într-un amestec roşu-închis ca sângele. Bucăţi din coaja 
unui ou pluteau lângă ea și, în timp ce amestecul scârbos se agita, 
mai mult din conţinutul lui ajungea la suprafață: o bucată de piele 
de şarpe şi ceva ce arăta ca o gheară. 

— Distruge-o, spuse repede bărbatul de lângă ea. Arunc-o în 
flăcări. Folosind o cârpă de pe cuptor, Red ridică oala și aruncă tot 
ce conţinea în foc. În loc să stingă flăcările, cum se așteptase, ele se 
înălțară pentru scurt timp, înainte de a se potoli într-un dans vesel. 

Bărbatul luă de la ea cârpa şi apucă mânerul oalei cu tocană. 

- Nu putem mânca asta, îi confirmă el. O să fac ceva proaspăt. 
Așa, o să ştim că e ceva sigur. 

- N-ar trebui să aşteptăm, spuse Red. Trebuie să plecăm din 
locul ăsta îngrozitor. 

Bărbatul scutură din cap. 

- N-are rost să plecăm acum. Făcu semn către fereastra colibei. 
Se-ntunecă. Ar fi mai bine să rămânem aici peste noapte, să 

mâncăm şi să luăm ce provizii putem. Dacă rămânem, o să avem 
șansa să ne pregătim cum trebuie. 

- Dar sunt sigură că e periculos, susținu Red. 

- Nu e mai periculos decât să fim acolo, afară, îi răspunse el. Şi 
acum, că fiinţa aia din pivniţă e moartă, principala ameninţare nu 
ne mai stă în cale. 

- N-aţi uitat de mine, nu-i așa? strigă Eldritch de jos. Grăbi- 
ți-vă, găsiţi cheia aia! 

— Tu caută cheia, îi spuse bărbatul. Eu o s-arunc asta și o să fac 
altceva de mâncare. 

Red încuviinţă şi se ridică. Așteptă ca bărbatul să iasă afară cu 
oala şi îl auzi răzuind conţinutul ei înainte să-l arunce. 

- Merg până la pârâu, strigă el prin uşa deschisă. Mă-ntorc 
într-un minut. 

Imediat ce el dispăru, fata îşi plimbă degetele peste zidăria 
hornului aflat deasupra cuptorului. Pentru o clipă, crezu că 
vrăjitoarea o minţise și că nu era nicio cărămidă desprinsă din zid, 
dar apoi o găsi, mișcându-se puţin în locul ei. Începu s-o tragă cu 
îndemânare cu ajutorul degetelor. Era strâns înțepenită în locul ei 
şi avu nevoie de câteva minute ca s-o scoată. Desigur, când reuși 
asta, găsi în spatele ei un loc gol care conţinea câteva lucruşoare. 
Își plimbă degetele peste ele, retrăgându-le şi examinându-le unul 
câte unul. Chiar atunci intră de afară bărbatul, cu oala proaspăt 
curățată. 

— Ai găsit cărămida, spuse el. E o cheie acolo? 

- Nu, răspunse Red. Sunt multe lucruşoare, dar nicio cheie. 
Vrăjitoarea a minţit. 

Bărbatului îi căzu faţa. 

- Trebuie să fie pe undeva. Va trebui să continuăm căutarea. 

Ochii lui scrutară animalele captive aflate în colibă şi se opriră 
pe o cușcă mică, în care erau niște iepuri. Merse cu paşi mari spre 
ea şi scoase unul. Era mare și gras. Lui Red i se făcu dintr-odată 

rău când îşi dădu seama că intenţiona să-l omoare. Fl îi surprinse 
privirea şi luă cuţitașul de pe cuptor. 

- Îmi pare rău, spuse el, dar trebuie să mâncăm ceva hrănitor. 
Nu știm când vom mai găsi mâncare. O s-o fac repede, promit. 
Merse din nou spre uşă, cu iepurele sub braţ, apoi ezită şi se 
întoarse. Poate ar trebui să mergi să-i spui lui Eldritch despre cheie, 
ca să ştie că încă mai căutăm. 

Red încuviință din nou, neavând curajul să vorbească. 
Adunându-și puterile, cobori cu greu treptele către pivniţă, 
înecându-se când simţi duhoarea cu care se obişnuise cu puţin 
timp în urmă. 

Eldritch se încruntă la ea. Îi simţi mirosul greu de sudoare și 
murdărie. 

- Ce faci acolo sus? șuieră el. De ce nu m-ai dezlegat încă? 

- E o problemă, spuse Red. Vrăjitoarea de la Gard a minţit în 
legătură cu cheia — nu e unde a spus că o să fie. 

Eldritch îşi dădu capul pe spate şi scoase un urlet chinuit. 

- Trebuia să fi verificat întâi! ţipă el. Acum e prea târziu! Dacă 
n-o s-o găsim niciodată? 

- O să continuăm s-o căutăm, răspunse Red. Trebuie să fie 
undeva. 

Privi încheietura mâinii lui Eldritch, care atârna în cătuşă. Era 
îngrozitoare; un cerc din carne roşie şi crudă o înconjura, ca o 
brățară însângerată. Evident, gândurile i se citiră pe faţă, pentru că 
Eldritch scuipă dintr-odată pe pământ. 

— Fier, spuse el. Asta face fierul când intră în contact cu pielea 
de spiriduş. O privi aproape acuzator. Arde. 

- Cum am mai spus, vom continua să căutăm, îi răspunse tăios 
Red. Se întoarse şi se îndreptă din nou spre scări, nerăbdătoare să 
scape de mirosul rânced din pivniţă. O să facem ceva de mâncare 
în curând. O să-ţi aducem și ţie aici jos când e gata. 

Urcă cu greu treptele şi fu tentată să închidă chepengul. Ar fi 
fost mai uşor să uite în felul acela că pivniţa era locul care o găzduia 

pe Vrăjitoarea de la Gard moartă şi rămăşiţele celorlalte ființe care 
fuseseră victimele ei. Dar, chiar dacă nu-l plăcea pe Eldritch și 
nu avea încredere în el, ar fi fost ceva de neiertat să-l închidă în 
întuneric. În schimb, se întoarse cu spatele la chepeng și începu să 
exploreze restul colibei. 

Prin plasele din sârmă ale cuștilor lor, animalele prizoniere o 
priveau cu ochi neîncrezători. Merse la cea mai apropiată cușcă, în 
care era o vulpe. Aceasta mârâi când îngenunche lângă ea, dar se 
dădu înapoi, departe de ușiţă. Lovi cu forță cârligul încuietorii și 
păși repede înapoi când ușa se deschise legănându-se. Vulpea ieși 
într-o clipită, luând-o la fugă prin ușa deschisă a colibei şi, mai 
departe, în noapte. 

Eliberă vietăţile închise în cuști una câte una: iepuri, mai 
multe vulpi şi o cutie plină de molii și fluturi, pe care o scoase 
afară înainte de a o deschide, de teamă că vor zbura spre flăcările 
lumânărilor sau spre focul din cuptor. La întoarcerea ei, în colibă 
mai rămăsese o creatură, un iepure chircit în colțul cușştii lui. Era 
șchiop - piciorul din spate îi fusese zdrobit de o capcană. În rest, 
era gras şi sănătos. Cu părere de rău, Red zăvori cușca. Nu ar fi 
putut supravieţui în sălbăticie. Ştia că era un candidat ideal pentru 
oală. 

Atunci se întoarse bărbatul în colibă. Puse oala pe foc, aţâţă 
flăcările, apoi începu să umble prin colibă, căutând prin tot felul de 
saci şi prin colţuri. Red îl surprinse privind cușştile goale. 

— Le-am eliberat, spuse ea. 

— Văd. Nu mai făcu niciun alt comentariu, ci doar se întoarse 
cu vreo câţiva cartofi şi doi morcovi care păreau vechi, pe care îi 
curăţă apoi de coajă, îi tocă şi îi aruncă în oală. După ce făcu asta, 
se ridică şi începu să scormonească din nou. 

— Cheia trebuie să fie pe undeva pe-aici, bombăni el. 

Red se ridică şi îl urmă în colţ. 

— Ai grijă pe ce pui mâna, spuse el, plimbându-și mâinile pe un 
cufăr mare din lemn. Nu avea încuietoare, așa că azvârli capacul în 
spate. Red suspină. 

— Rucsacul meu! 

Îl înşfăcă şi-şi verifică bunurile. Toate erau acolo, împachetate 
exact aşa cum le lăsase. Sub rucsacul ei erau nenumărate alte obiecte: 
genţi, pantofi, ceasuri, haine. Fiecare aparținuseră cuiva. Cele mai 
multe dintre ele nu aveau să-şi mai regăsească proprietarul. 

Bărbatul îşi întinse mâna şi scoase şi el ceva. Era un cuţit de 
două ori mai mare decât al lui Red, iar ea îl privi cu atenţie. 

- E al meu, spuse bărbatul. E făcut din fier. Şi-l vâri în teaca 
goală de la curea și continuă să scormonească prin conţinutul 
cufărului. 

Red se îndepărtă, uitându-se la o masă din spate. Îi atrase 
privirea un teanc de cărţi. O luă pe prima şi o deschise. În colţul 
de sus era scris de mână un nume: Agnes Fogg. Red se întrebă dacă 
aparținuse uneia dintre victimele Vrăjitoarei de la Gard. Când 
începu să răsfoiască printre paginile cărţii, unele fraze şi notițe îi 
săriră în ochi. 

Leac pentru negi: aplicaţi lapte de păpădie la lumina lunii în 
descreștere. Repetaţi timp de trei nopți... 

- Ce-i aia? 

Vocea bărbatului lângă urechea ei o făcu să tresară şi să scape 
cartea pe masă. Lovi suprafaţa ei, ricoşă, apoi căzu pe podea. Atunci 
se-ntâmplă un lucru ciudat. Nişte insecte mici și negre ieşiră din 
carte şi se împrăştiară pe podea, grăbindu-se spre cotloanele 
întunecate ale colibei. Red se încruntă şi luă cartea de pe jos. 

- Arată ca o carte de leacuri sau de vrăji, rosti ea, deschizând 
cartea. Una dintre insecte se urcă în grabă pe braţul ei. Vru s-o dea 
jos, apoi se opri și se aplecă mai aproape de ea, pentru că insecta nu 
era ceea ce părea. Era o mică literă „A. 

- Ce naiba... 

- E vrăjită, spuse bărbatul. Trebuie că are o vrajă care s-o 
distrugă dacă e atinsă de mâinile cui nu trebuie. 

Red răsfoi paginile cărţii. Fiecare dintre ele era acum goală; 
cuvintele fugiseră, literă cu literă. 

— Avea un nume scris înăuntru, spuse ea. Agnes Fogg. Crezi că 
a fost o altă victimă? Sau poate că Vrăjitoarea de la Gard i-a furat 
cartea pentru formulele magice pe care le conţinea? 

— Nu, nu cred că-i vorba de asta, răspunse bărbatul încet. Cunosc 
o Agnes Fogg. A trăit acum vreo două sute de ani în Tickey End. 
Era o femeie înţeleaptă — vindecătoare şi moașşă - şi s-a împrietenit 
cu Elizabeth Elvesden, prima doamnă de la Conacul Elvesden, pe 
care a început s-o înveţe despre leacurile naturale. Dar, după ce 
un copil pe care l-a moşit Agnes a murit și s-a răspândit o molimă 
prin oraş, oamenii din Tickey End le-au acuzat pe amândouă de 
vrăjitorie. Au scos-o pe Agnes din oraș şi au izgonit-o în pădure. 
Elizabeth Elvesden a murit într-o casă de nebuni. 

- Aşadar, nu crezi că Vrăjitoarea de la Gard a prins-o pe Agnes 
Fogg? întrebă Red. 

Bărbatul scutură din cap. 

- Cred că Vrăjitoarea de la Gard e Agnes Fogg - sau cel puţin 
a fost odată. 

Red puse cartea înapoi pe masă. 

- Cum crezi că a ajuns să fie cunoscută cu numele acesta? 
întrebă ea. „Vrăjitoarea de la Gard“ sună foarte sinistru. 

— Nu are origini sinistre, spuse bărbatul. Expresia de „vrăjitoare 
de la gard“ însemna, pur și simplu, „vrăjitoare singuratică-. Vine 
din vremuri străvechi, când vrăjitoarele trăiau adesea la marginile 
cele mai îndepărtate ale satului, lângă un gard de hotar. Gardul 
făcea deseori parte din grădina de ierburi și plante folosite în 
meșteşugul lor. Până acum, m-am gândit întotdeauna la numele 
ăsta ca la ceva bun. Se îndreptă spre foc și amestecă în oală. Aroma 
mâncării îi provocă crampe la stomac lui Red din cauza poftei. 

- Cum crezi c-a ajuns pe tărâmul zânelor? Să facă lucrurile 
astea rele? 

- Cine ştie? răspunse el misterios. Din câte-am auzit, n-a fost 
rea de la-nceput. Poate a fost păcălită să vină aici. Sau poate s-a 
amărât şi a avut resentimente din cauza felului în care a fost tratată 
şi a găsit o cale de scăpare şi de a se răzbuna. 

— A reușit, spuse Red. 

Începu să se învârtă din nou, simțindu-se agitată și neliniștită 
după ce fusese ţinută prizonieră în pivniţă. Lăsându-se în jos pe sub 
o grămadă de piei de animale puse la uscat, văzu o haină din piele 
de vulpe atârnând pe un suport într-un colţ. Vederea ei o tulbură, 
dar, în același timp, avea nevoie de o haină. Își întinse mâinile după 
ea și şi-o aruncă pe umeri, încheind-o sub bărbie cu o copcă mică. 

Imediat se simţi ciudat. Camera din jurul ei i se păru dintr-odată 
uriaşă, iar bărbatul se înălță deasupra ei. Fiecare fir de păr de pe 
corp i se ridică pentru o fracțiune de secundă, apoi simţurile i se 
ascuţiră. Simţi mirosul tocănii groase, iar auzul îi era impecabil, 
amplificând fiecare clocotire a lichidului care se gătea. Uitându-se 
în jos la mâinile ei, văzu că dispăruseră, fiind înlocuite de două labe 
maronii-roşiatice. 

Pe faţa bărbatului se citea uimirea. 

- Extraordinar, şopti el. 

- Sunt o vulpe! suspină ea. 

Bărbatul rămase cu gura căscată. 

— Şi poţi vorbi! 

Red intră în panică. 

- Dacă am labe în loc de mâini, cum o mai dau jos? Cum îi 
deschei copca? Bâjbâi inutil cu ghearele la bărbie. 

- Calmează-te, îi spuse bărbatul. Încă ai mâini, nu labe. 
Amintește-ţi, e o vrajă. O iluzie. 

Red se forţă să se calmeze. Cu ochii minţii își imagină mâinile şi 
reţinu în minte imaginea lor. Apoi le ridică până la bărbia ei, pentru 
a găsi cârligul. Degetele îl găsiră și-și dădu jos haina cu uşurinţă. 

— Eldritch mi-a zis că puterile Vrăjitoarei de la Gard sunt 
extraordinare, spuse ea, amintindu-și vorbele spiridușului. Mi-a 
spus că astea nu sunt vrăji de suprafaţă, ci că pot păcăli chiar şi 
zânele. Dacă este adevărat, înseamnă că nici oamenii cu clarviziune 
n-ar trebui să vadă prin ele. Încearc-o, spuse ea, oferindu-i 
bărbatului haina înfiorătoare. | 

Acesta o luă şi, după ce ezită o clipă, o aruncă peste umeri şi o 
încheie. Nu se-ntâmplă nimic - stătu acolo, așteptând, în timp ce 
Red îl privea cu speranţă. Cu toate astea, rămase doar un bărbat cu 
o haină din piele de vulpe, arătând un pic ridicol când trăgea cu ochiul 
de sub urechile de vulpe. 

- Nu funcţionează, spuse ea, dezamăgită că nu asista la 
manifestarea puterilor hainei. De ce a mers pentru mine şi pentru 
tine nu? 

Bărbatul își dădu jos haina şi i-o înmână. 

- Nu ştiu. Poate că haina funcţionează doar pentru o per- 
soană - cea care o poartă prima dată. Cum te-ai simţit când ai 
îincercat-o? 

- Ciudat. Cam... păroasă. Mă simţeam de parcă blana nu era 
doar pe mine, ci era o parte din mine, de parcă ar fi crescut din 
pielea mea. 

Bărbatul făcu ochii mari. 

- Atunci, asta e. Haina s-a contopit cu tine. Acum trebuie să 
rămână a ta, n-ar fi de folos altcuiva. 

— Poate găsim una şi pentru tine, spuse Red. O altă deghizare. 

Totuşi, după ce căutară prin restul colibei, se dovedi că niciuna 
dintre celelalte haine nu avu o asemenea putere, chiar dacă găsiră o 
mulțime de blănuri şi de piei, pe care le adunară şi le îngrămădiră 
în faţa focului, ca să doarmă pe ele. 

- Asta poate însemna doar un singur lucru, spuse bărbatul. 
Haina aia a fost făcută la comandă. Cineva o să vină în curând după 
ea. Trebuie să plecăm din locul ăsta la prima rază de lumină. 

Era un gând care-i trezi la realitate. Mâncară tocana pe care o 
gătise bărbatul. Era subţire şi carnea era grasă, dar Red se bucură de 
ea. Era hrană, iar Red ştia că aceasta nu era întotdeauna garantată. 

Fu scutită de intrarea în pivniţă când bărbatul îi duse jos nişte 
tocană lui Eldritch, împreună cu vreo câteva blănuri cu care să se 
învelească. Red îl auzi văitându-se, cerând să ştie de ce nu găsiseră 
cheia. Se ghemui în blănurile groase, având din nou cuțitul lângă 
ea. Cu mâncare în burtă şi cu flăcările focului încălzindu-i trupul 
slab, aţipi un pic, din când în când, în faţa focului, dar fiecare 
lovitură în obloane şi fiecare ţăcănit al uşii o făcură să se trezească 
tresărind. În scurt timp, bărbatul se întoarse şi se așeză puţin mai 
departe de ea, iar ea îl văzu cu coada ochiului holbându-se la 
flăcări, de parcă ar fi fost pierdut în gânduri. 

Fata își închise ochii, hotărându-se să doarmă cât de bine putea, 
dar era prea încordată. 

Respirația bărbatului de lângă ea încetini și, în scurt timp, fu 
sigură că el adormise. Fu surprinsă atunci când îi aruncă o privire 
și văzu că ochii lui albaştri se uitau fix la ea. 

— Aşa, spuse el încet. Spune-mi următoarea parte a poveștii tale. 

Şi exact asta făcu. 


Capitolul 12 


ând Tanya şi Fabian se întoarseră la Conacul 
Elvesden, băiatul trânti ușa de la bucătărie cu atâta 
forță, încât o izbi de perete. Oberon sări imediat 

s, la castroanele lui, verificând întâi mâncarea, ca de 
„| el obicei înainte de a lipăi lacom din vasul lui cu 
apă, împrăştiind stropi peste tot pe podea. 

Florence stătea la masă, îngrijind zâna din ceas. Îşi ridică 
privirea, surprinsă de intrarea lor gălăgioasă. 

- Fabian, pentru numele lui Dumnezeu! îl mustră ea. O să scoţi 
ușa aia din ţâţâni într-o zi. 


- Îmi pare rău, gâfâi el, trântindu-se pe unul dintre scaune. 

Tanya îşi trase un scaun între el şi Florence, chinuindu-se și ea 
să-și recapete răsuflarea după alergare. 

- Ce se-ntâmplă? întrebă Florence, bănuitoare. Tanya, de ce ai 
frunze și crenguţe-n păr? Îi aruncă o privire rapidă lui Fabian. Iar 
tu pari mai murdar ca niciodată, nu că aș fi crezut că aşa ceva e 
posibil. 

- S-a-ntâmplat ceva, reuși să spună Tanya. În pădure. Îşi scoase 
o şuviţă de păr din gură. Era lipicioasă din cauza sudorii. 

— Aţi fost în pădurea aia? Vocea lui Florence deveni dintr-odată 
ascuţită. Ce v-am spus? N-aţi învăţat nimic din ce s-a-ntâmplat... 

- Am fost cu Warwick, o întrerupse Tanya. 

Florence se-ncruntă mai tare. 

- Nu-nţeleg unde i-a stat capul. Unde este acum? Și unde-i Nell 
şi nenorocita ei de pasăre? 

— Asta încercăm să-ţi spunem, zise Fabian și începu să-i explice 
ce se întâmplase. 

Tanya îl ascultă în timp ce vorbi şi văzu cum expresia feţei 
bunicii ei deveni tot mai serioasă. Vederea fricii bătrânei nu făcu 
decât să-i sporească propria frică. Cum aveau să-i găsească pe 
Warwick şi pe Nell? 

Mâna lui Florence înţepeni în aer și, pentru prima dată de 
când intraseră în bucătărie, Tanya observă ceva sclipind pe vârful 
degetului ei arătător. În cealaltă mână a ei stătea locuitoarea rănită 
din ceas. Părea că îi era mult mai bine şi se holba cu interes la 
degetul suspendat. Se ștergea pe buze și avea ceva auriu și lipicios 
în jurul gurii. Apoi, Tanya văzu borcanul de miere deschis pe masă, 
în faţa bunicii ei; era un ospăț pentru zâna traumatizată. Privi mai 
îndeaproape aripile creaturii, dar nu putu să vadă semne evidente 
ale vreunei reparaţii. Lucrarea bunicii ei era impecabilă. 

— Warwick a avut dreptate, spuse Florence cu o voce tremurândă 
după ce Fabian termină de povestit. Nell şi pacostea ei de papagal 
ne-au băgat pe toţi în belea. 

- Ce ne facem? întrebă Tanya. Cum o să-i găsim? 

- Nu ştiu, răspunse Florence. Tot ce-mi trece prin minte e să-i 
chem pe Corb, pe Gredin și pe Trisporc. Poate vor şti ei ce să facă. 

- Să-i chemi? spuse Tanya. Poţi să faci asta? Chiar poţi să-i 
aduci aici? 

- O, da, răspunse Florence. Pot s-o fac, deşi nu o fac decât dacă e 
absolut necesar. Vezi tu, nu le place asta. Preferă să vină când vor ei. 

- Înţeleg, spuse Tanya, încă analizând veştile. Trecuse ceva timp 
de când văzuse zânele. În trecut, o vizitaseră mai frecvent, chiar 
dacă vizitele lor nu fuseseră în niciun fel plăcute. Nu-i trecuse 
niciodată prin minte că puteau fi chemate. 

- Cum faci? Cum le chemi? 

- Vino cu mine şi-o să-ţi arăt, spuse Florence, întinzându-se 
după capacul vasului cu miere. O! exclamă ea dintr-odată, uitân- 
du-se-n jos la zâna din mâna ei. 

- Ce-i? întrebă Fabian, confuz. 

Tanya îşi aminti că Fabian era singurul care nu putea să vadă 
zâna din mâna bunicii lui. 

— Bestia asta mică m-a mușcat! Florence o împinse pe zână pe 
masă şi puse capacul pe borcanul cu miere. 

- E o zână, nu-i aşa? întrebă Fabian cu tristeţe. Aş vrea să le pot 
vedea. 

- Ai grijă ce-ţi doreşti, îi spuse Tanya. 

- Creatură nerecunoscătoare, bombăni Florence frecându-și 
degetul. 

Se ridică şi le făcu semn Tanyei şi lui Fabian s-o urmeze. Oberon 
se luă după ei în grabă, frecându-și botul umed, ca să-l usuce, de 
piciorul Tanyei. Florence îi conduse afară din bucătărie, oprin- 
du-se ca să închidă uşa - probabil ca să-l ţină pe Scuipă-Foc departe 
de zână - şi înaintară prin coridorul întunecat până la scări. Cum 
mergeau după ea, Tanya își văzu bunica scoțând o legătură de chei 
din buzunar. Merseră în linişte prin holul mucegăit până când 
ajunseră la o ușă pe care Tanya o cunoştea bine: cea a bibliotecii. 
Florence descuie ușa şi intră repede în cameră, îndreptându-se 
direct către rafturile pentru cărți. 

Tanya o privi pe bunica ei trecându-și degetele peste cotoarele 
cărților şi căutând. Atunci, observă că ceva era nelalocul lui. Începu 
să scruteze rafturile, mijindu-şi ochii. Mai fusese în bibliotecă, în 
timpul verii. Prima dată, găsise două lucruri interesante - o carte 
care conţinea cunoștințe valoroase despre zâne, distrusă apoi de 
spiriduşi, și o tăietură dintr-un ziar în care se relata dispariția 
Morwennei Bloom, fosta cea mai bună prietenă a bunicii ei. A 
doua oară, găsise intrarea din spatele unui dulap pentru cărți 
într-unul dintre pasajele secrete ale conacului — şi pe fugara Rowan 
Fox folosind-o ca ascunzătoare. Cu toate astea, după prima ei 

vizită, Warwick golise biblioteca de cărţi, sub pretextul de a le dona. 
Mâna i se opri peste o cărticică înțepenită într-un raft: Visul unei 
nopţi de vară. 

Tanya o luă de pe raft și o răsfoi în timp ce bunica ei era încă 
întoarsă cu spatele la ea. Nu fu surprinsă când bine cunoscuta 
tăietură din ziar se desprinse şi căzu în mâinile sale. 

Tanya închise cartea cu zgomot, intenţionat, iar bunica ei se 
uită în jur. Îi căzu faţa când văzu cartea din mâna Tanyei şi-şi dădu 
seama de greşeala ei. 

- Sunt aceleaşi cărţi, spuse Tanya cu o voce joasă. Warwick n-a 
scăpat de ele, nu-i așa? A făcut-o doar de formă. S-a prefăcut. 

- Îmi pare rău că te-am minţit, rosti Florence. Vocea şi chipul 
îi erau calme. Dar trebuia să crezi că au dispărut cărţile, pentru 
siguranţa ta. Aveai prea multe informaţii la dispoziţie şi erau prea 
multe în joc. Am ştiut că, odată ce aflai de bibliotecă, n-ar fi fost 
suficient doar să-nchid ușa. 

Fabian îi aruncă o privire vinovată Ianyei, iar ea îi ghici 
gândurile. Împreună, după ce Fabian furase cheile care aparțineau 
lui Florence şi lui Warwick, cei doi reuşiseră să exploreze un număr 
de uși închise, care ar fi rămas altfel în afara limitelor lor. 

- Prin urmare, ce s-a schimbat? întrebă Tanya, gesticulând către 
cărți. Cum de nu te deranjează că ştiu acum unde sunt cărțile? 

Bunica ei străbătu camera şi cuprinse cu blândeţe fața Tanyei 
în mâini. 

- Totul s-a schimbat. Acum ştii că sunt clarvăzătoare. Și sper 
că, dacă sau când vei avea nevoie de ajutor, vei apela mai întâi la 
Warwick. Exact cum ai făcut astăzi. 

Tanya nu mai spuse nimic, și atât ea, cât şi Florence se întoarseră 
la căutările lor. Bunica ei procedase corect; nu pentru că minţise, 
ci pentru că încercase s-o protejeze. Adevărul era că descoperirea 
Tanyei legată de tăietura din ziar fusese începutul evenimentelor 
periculoase din vară. 

— Care-i titlul cărţii pe care o cauţi? întrebă Fabian. 

— Se numeşte O sută și una de rețete perfecte cu foietaj, spuse 
Florence, dând la o parte o pânză de păianjen; aceasta ateriză pe 
botul lui Oberon, făcându-l să strănute. 

- Cum o să chemi zânele cu foietaje? întrebă Fabian, nedumerit. 

- O să vezi, răspunse Florence, încă scrutând rafturile. Of, fir-ar 
să fie, chiar nu mai e unde-am lăsat-o - trebuie să fi fost pusă într-un 
loc diferit când Warwick a înlocuit cărţile. 

După cinci minute, Fabian strigă: 

- E aici! Scoase volumul din rafturile de lângă pasajul secret 
care ducea la tunelurile de sub casă. Suflă praful de pe copertă și 
i-o înmână lui Florence. Tanya li se alătură. Când bunica o răsfoi, 
mucegaiul ieși dintre paginile cărţii vechi. Coperta ei roşu-închis, 
din pânză, era ponosită și decolorată. Roșu ca să ţină zânele 
departe, înţelese Tanya dintr-odată, și un titlu care ar ţine copiii 
departe. Ascunzătoarea perfectă. 

Florence scoase trei lucruri dintre paginile cărţii: o frunzuliță 
verde, o pană neagră şi o mustață lungă şi subțire. Tanya le 
recunoscu pe toate. Aparţineau zânelor. Bunica ei închise cartea 
cu zgomot. 

— Trebuie să-mi promiteţi că nu o să spuneţi nimănui nimic din 
ceea ce veţi vedea, zise ea. 

Tanya şi Fabian îşi murmurară acordul solemn. Florence puse 
cartea înapoi şi le făcu semn să iasă din cameră. Tanya observă 
că de data asta nu mai încuie ușa în spatele lor. O urmară înapoi 
în bucătărie și așteptară cât timp Florence dispăru în cămară. Se 
întoarse după un minut, ţinând strâns în mână o cutiuţă din lemn. 
O deschise, scoțând la iveală o grămadă de funzuliţe verzi, uscate 
şi presate. 

- Trifoi, rosti Fabian. 

- Trifoi cu patru foi, îl corectă Florence. Dacă-l găseşti vreodată, 
trebuie să-l păstrezi, pentru că are multă putere. Poate să facă o 
legătură între oameni şi zâne în mai multe feluri. Îngenunche în 
fața cuptorului cu adunătura ei de obiecte. 

Tanya şi Fabian o urmară repede și, în timp ce făcu asta, Tanya 
zări o mişcare în spatele găleţii pentru cărbuni. Micul spiriduș al 
cuptorului fugi cât putu de repede de lângă ei. Tanya o privi pe 
bunica ei holbându-se la flăcări. O şuviţă din părul ei lung şi cărunt 
îi căzuse din cocul strâns la ceafă, plutind până se oprise pe obrazul 
femeii. 

Florence îşi ridică mâna, ţinând în ea pana neagră a Corbului. 
Îi adăugă una dintre frunzele de trifoi cu patru foi şi un singur fir 
de păr smuls din capul ei. Cu o mișcare a încheieturii, aruncă toate 
trei lucrurile în foc. O spirală de fum se ridică pe horn şi, când 
se-ntâmplă asta, strigă: 

- Cu toate puterile, te chem la mine! 

Îşi smulse încă un fir de păr şi îl adăugă lângă mustaţa 
Trisporcului şi altă frunză de trifoi cu patru foi, apoi le aruncă în 
flăcări, rostind pentru a doua oară aceleași cuvinte. Când se aplecă 
după al treilea obiect, o frunză din haina lui Gredin, ezită, apoi își 
întinse mâna spre Tanya. 

- Poftim. 

— Vrei ca eu să... să fac asta? 

- Gredin e apărătorul tău, răspunse Florence. Tu mai mult ca 
oricine ai dreptul de a-l chema. 

Emoţionată, Tanya luă frunza de la bunica ei. Îşi linse degetul 
și îl cufundă în cutia cu trifoi. Una dintre frunze se lipi de vârf şi 
o scutură ca să-i cadă-n palmă. Cu cealaltă mână își smulse un fir 
de păr din cap. Flacările sfârâiră încă o dată în timp ce aruncă cele 
trei obiecte în ele. 

- Cu toate puterile, te chem la mine, spuse ea cu o voce clară. 

- Acum, ce facem? întrebă Fabian, neliniștit. 

— Aşteptăm, răspunse Florence. 

Trecu mai mult de o oră până veniră zânele. Tanya, Fabian şi 
Florence stăteau într-o tăcere discretă în bucătărie, uitându-se 
la foc. Începuse să se-ntunece afară, iar tensiunea îngrijorării în 
legătură cu ce se alesese de Warwick şi de Nell începuse să li se 

strecoare în inimi. Florence continua să facă nenumărare cești 
de ceai, care se răceau pentru că nimeni nu avea chef să le bea, în 
timp ce Fabian era arțăgos şi insuportabil, asigurându-se că orice 
discuţie se termina înainte să înceapă. 

În afară de trosnetul flăcărilor, Tanya mai auzi și alte sunete: o 
ploaie ușoară care lovea ferestrele; sughiţul ocazional al zânei din 
ceas, care se îmbuibase ca nebuna cu miere; şi sforăitul lui Oberon 
impreună cu tresărirea ciudată a piciorului şi scheunatul încet în 
timp ce urmărea iepuri în visele lui. 

- De ce n-au ajuns încă? întrebă Fabian, încruntându-se la 
Florence. Ce rost are să le chemi dacă nu vin imediat? 

- Cum ţi-am explicat deja, vor veni imediat ce vor putea, îi 
răspunse Florence. 

Fabian tăcu pentru o clipă, dar Tanya îşi dădu seama că nu se 
calmase. Nările începură să i se lărgească atunci când respira, un 
semnal al agitaţiei lui crescânde. 

- Voi putea să le văd? 

- Nu ştiu, răspunse Florence. Dacă vor şti că eşti conştient de 
prezența lor, atunci da. Ar putea alege să se-arate, dar să nu te miri 
dacă n-o să vezi nimic. 

Din fericire, nu mai așteptară mult până să afle, pentru că, exact 
în acel moment, ușa din spate se deschise trântindu-se și, odată cu 
stropii fini de ploaie, intrară două siluete, trupurile lor învăluite de 
mantii umplând cadrul ușii. 

Fabian tresări imediat în scaunul lui, cu faţa palidă luminată 
dintr-odată de speranţă. 

- Tată? 

Cu toate astea, Tanya observă felul în care flăcările slăbiră și 
tresărirea pleoapelor care o dădu de gol. Un miros de pădure se 
strecură în bucătărie, intens şi proaspăt. Nu aveau de-a face cu nişte 
vizitatori obişnuiţi. 

Cei doi oaspeţi îşi lepădară mantiile, dezvăluind o femeie cu 
pielea ivorie, îmbrăcată într-o rochie din pene negre, şi un bărbat 

tânăr, cu pielea întunecată, îmbrăcat într-un costum din frunze. La 
fel ca Fabian, Tanya rămase cu gura căscată. Nu mai văzuse niciodată 
două zâne de statura unui om. Îi apăruseră doar ca nişte versiuni 
micuţe, ca niște păpuşi, ale celor care stăteau acum în faţa ei. 

- Corbule, Gredin, rosti Florence. Vă rog, luaţi loc. 

Zânele primiră invitaţia cu gesturi scurte ale capului, trăgân- 
du-și scaunele lângă Tanya şi Fabian, în fața focului. Tanya le evită 
privirile, simțindu-se jenată. Mai avea până să se obişnuiască să 
primească zâne în vizită fără să se aştepte la vreun fel de pedeapsă, 
şi niciuna dintre ele nu părea încântată să fie acolo. Înainte de a se 
așeza, Corbul îşi băgă mâna între faldurile rochiei şi scoase de-acolo 
o ființă mică, fornăitoare, de mărimea unui porcuşor de Guineea, 
pe care o ţinu în braţe. Apoi, o puse pe covor, în faţa cuptorului, 
unde începu să adulmece ghetele lui Fabian, în timp ce-și plie la 
spate aripile mâncate de molii. 

— E...? începu Fabian mirat. 

- Da, termină Tanya. E Trisporcul. 

În timp ce priveau, un gândăcel ce alerga pe cuptor îi atrase 
privirea 'Irisporcului. Acesta se mișcă surprinzător de repede şi, 
după ce-l linse şi îl înghiți cu zgomot, gândăcelul dispăru. 

Florence se îndreptă încă o dată spre cămară, întorcându-se cu 
un recipient care conţinea o substanţă pe care o amestecă în nişte 
căni cu apă fierbine, apoi le împărţi. Tanya o mirosi, şovăitoare, pe 
a ei. Mirosea a ierburi, iar băutura era ciudat de amară. Suflă în ea 
înainte să o guste şi fu la fel de neplăcută precum se aşteptase. 

Florence fu ultima care se așeză. Zânele o priviră, așteptând. 

Gredin vorbi primul. 

- De ce ne-ai chemat? Buza lui se curbă puţin, de parcă şi-ar fi 
dezvelit dinţii. 

Florence își împinse cana pe poliţa căminului. 

— S-a întâmplat ceva grav. Warwick a dispărut în pădure, împreună 
cu menajera noastră, Nell. Au fost luaţi de zâne. 

Gredin îşi miji ochii galbeni. 

- De unde ştii? întrebă Corbul cu răceală. 

- Am văzut, spuse Tanya şovăitoare. Vreau să spun... eu am 
văzut. Nell a nimerit într-un cerc al zânelor și a fost prinsă într-un 
fel de dans vrăjit. Warwick a încercat s-o scoată, dar a fost prins şi 
cl... şi au sfârşit prin a fi luaţi de petrecăreţi și purtaţi din cerc în 
cerc prin pădure. 

- Cum a ajuns această Nell în cercul zânelor? întrebă Gredin. 
E clarvăzătoare? 

- Nu, răspunse Tanya. Cel puţin, nu cred. Se uită mirată la 
bunica ei. 

Florence dădu din cap. 

— Cred că a nimerit într-unul din greşeală. 

— Câţi petrecăreţi erau în el? întrebă Corbul pe un ton mai 
blând. Poţi să mi-i descrii? 

Tanya îşi închise ochii și și-i aminti: spiriduşul, faunul şi 
bătrânelul înaripat. Când termină, Corbul şi Gredin vorbiră cu voci 
joase unul cu celălalt timp de câteva minute. În cele din urmă, se 
intoarseră. 

- Îi cunoaştem pe cei trei. Sunt niște poznași. Se pare că sunt 
în drum spre Avalon pentru sărbătorirea Samhainului, adunând în 
drumul lor oameni naivi pentru distracţie. 

Tanya se încruntă. 

- Ce-i Avalonul? 

- Şi Samhainul? adăugă Fabian, găsindu-și în cele din urmă 
curajul de a se adresa zânelor aflate în vizită. 

- Avalon e numele uneia dintre intrările în tărâmul zânelor, 
spuse Corbul. E cea mai cunoscută dintre toate, dar şi cea mai 
periculoasă, pentru că acolo sunt curţile zânelor. E pe un deal 
vechi, care a fost odată insulă. 

- lar Samhainul, continuă Gredin, e un cuvânt vechi care 
înseamnă „sfârşitul verii. E noaptea pe care oamenii o numesc 

„Halloween, noaptea în care curţile trec de la domnia zânelor 
Sealie la cea a celor Unsealie!. E o noapte periculoasă. 

Tanya simţi o greutate pe inimă. 

- Credeţi că acolo au fost duşi Nell și Warwick? La curţile 
zânelor, pentru jocurile şi sărbătorile lor ciudate? 

Corbul dădu din cap, mișcarea făcându-i vârfurile ascuţite ale 
urechilor să iasă prin părul ei negru. 

- Probabil. 

Fabian sări de pe scaunul lui. 

— Trebuie să facem ceva! Trebuie să-i găsim și să-i aducem 
inapoi! 

— Stai jos, îi spuse Gredin cu răceală. N-ai să faci nimic altceva 
decât să stai aici şi să aștepți, în caz că se vor întoarce din proprie 
inițiativă. O să-i caut eu, împreună cu Trisporcul şi Corbul. 

— Lăsaţi-mă să vin cu voi, îi imploră Fabian. Vă rog! 

Dar Corbul şi Gredin deja se ridicau. 

- E prea periculos pentru oricare dintre noi, spuse Florence. 

Corbul se întoarse spre Gredin, care-şi sorbea ultimele picături 
din băutura amară. 

— Trebuie să plecăm imediat. Dacă i-am putea prinde înainte de 
a ajunge la curte, ar avea o şansă. 

Se ridicară și-şi aruncară încă o dată peste umeri mantiile întu- 
necate, punându-și glugile pe cap ca să-și ascundă fețele. Florence 
merse cu ei până la ușă, cuprinzându-se cu braţele când vântul rece 
suflă dinspre grădină. 

- O să ne-ntoarcem când o să avem veşti, spuse Corbul. 

Acestea fură singurele vorbe de rămas-bun. Fără alte vorbe și 
chiar fără o a doua privire în urmă, Corbul şi Gredin se trans- 
formară dintr-odată, micşorându-se la mărimea pe care Tanya o 
cunoștea şi, însoţiţi de Trisporc, îşi luară zborul. Tanya și Fabian 


! Sealie şi Unsealie sunt cele două curţi ale zânelor; curtea Sealie este cunoscută 
ca fiind cea binefăcătoare, iar curtea Unsealie este cea răutăcioasă. Cele două 
curți conduc, pe rând, tărâmul zânelor (n.red.) 

se alăturară lui Florence la ușă, privindu-i cum se ridicară în zbor 
peste gardul grădinii şi se îndreptară spre pădure înainte de a 
dispărea din vedere. 

Florence închise ușa şi o încuie. 

- Nu-i corect! izbucni Fabian. 

Tanya se întoarse cu faţa la el şi fu şocată să vadă că mânia și 
frustrarea lui se manifestau prin lacrimi. Plângea, în văzul tuturor. 

— Ar fi trebuit să mă ia cu ei, hohoti el, aruncându-se pe scaun. 
Aş fi putut ajuta. Vreau să ajut! 

Tanya îl privi şocată. Nu ştia ce să-i spună ca să-l consoleze. 
Se simţi inutilă, dar apoi Florence își trase un scaun lângă el și îl 
strânse în braţe. Tanya observă ușurința gestului — care nu existase 
niciodată între ea şi bunica ei. Dar nu avu resentimente. Florence 
era probabil singura mamă pe care Fabian o cunoscuse vreodată. 

- Ştiu, Fabian, îi spuse Florence. Știu, dar tot ce putem face e 
să aşteptăm. 

- Ce rost are să așteptăm? întrebă Fabian amărât, cu vocea 
înăbuşită de umărul lui Florence. Ar trebui să facem ceva! 

O lovitură puternică în ușa din spate îi întrerupse. 

Fabian se ridică într-o clipă şi alunecă până la uşă. 

- Poate s-au răzgândit! gâfâi el. Poate s-au întors să mă ia cu ei! 
Descuie uşa şi o deschise trântind-o. 

În loc de cele două siluete întunecate de zâne pe care Fabian 
spera să le vadă, în pragul ușii stătea o femeie foarte bătrână, în 
haine zdrențăroase, cu şalul peticit și cu părul lung, cărunt şi 
împletit, din care picura ploaia. Tremurând lângă ea, o femeie 
durdulie ţinea strâns o pătură în jurul ei. Picioarele ei încălțate cu 
şlapi erau învineţite de frig. 

- Morag Nebuna! strigă Fabian. Şi Nell! 

- Spune-mi doar Morag, te rog! izbucni bătrâna ţigancă. Pot să 
intru? 


Capitolul 13 


După ce asistase la transformarea lui Megan, Rowan o evită pe 
Lara de câte ori putu. De fiecare dată când Lara intra într-o cameră, 
Rowan pleca, iar dacă Lara zăbovea pe coridor, Rowan alegea un 
drum diferit, chiar dacă asta însemna că ajungea în altă parte. 
Când conversaţia era inevitabilă, Rowan nu-i spunea nimic Larei, 
insistând că-și imagina diferenţele din comportamentul surioarei ei. 
În cele din urmă, Lara nu mai întrebă nimic. 

Mintea lui Rowan era și ea tulburată. Pe lângă faptul că încerca 
să facă faţă pierderii părinţilor, acum se mai și temea de faptul că 
James sau un alt copil cum ar fi să aibă o soartă asemănătoare cu a 
lui Megan. Cunoașterea faptului că un copil care stătea la doar câțiva 
metri de frăţiorul ei în creșă nu era o ființă umană îi apăsa conștiința 
ca plumbul. Diferenţele din comportamentul copilului fuseseră 
observate de personal - părul care crescuse prea repede și apetitul 
insațiabil — dar, în câteva zile, ambele se diminuară, iar înfățișarea și 
comportamentul fetiţei deveniră mai potrivite cu ale celorlalți copiii 
de care era înconjurată. În curând, totul fu dat uitării. 

Totuşi, Rowan nu putea fi păcălită. Ştia că era doar o iluzie şi, 
de câte ori putea, îl lua pe James de la creșă și nu-l scăpa din ochi. 
Brațul ei rupt o stânjenea în tot ce făcea și tânjea după ziua, tot mai 
apropiată, în care avea să-i fie scos ghipsul. Primul ei gând era să-i 
scrie scrisoarea mătușii Rose, și încă încerca să-și dea seama ce ar fi 

trebuit să spună ca s-o convingă pe aceasta să le ofere un cămin ei 
si lui James. 

Era prima săptămână din februarie; trecuseră patru săptămâni 
de la accident. În tot acest timp, Rowan îşi petrecuse multe ore cu 
un consilier, vorbind despre sentimentele, speranțele și temerile ei. 
Se hotărîse ca, odată ce era pregătită, un meditator privat să fie 
angajat ca s-o învețe. Până atunci, şi între vizitele și zilele petrecute 
la plimbare cu Ellie, Rowan se pierdea în cărți. Casa de copii avea 
o mică bibliotecă, dar se făceau și excursii săptămânale la biblioteca 
oraşului. Într-o după-amiază, în timp ce mergeau în grup pe străzile 
pietruite din Tickey End, Rowan se gândi cât de frumos era, cu 
clădirile lui mici şi strâmbe şi cu aleile sale. 

Biblioteca orașului era mică și nu prea bine îngrijită. Chiar 
și-așa, grupul se repezi cu veselie spre secţia pentru copii. Rowan 
alese câteva cărți pentru James și se așeză pe nişte perne mari din 
colț, lăsându-l să se uite prin ele. De-abia se așeză așa confortabil, 
că se trântiră gemenele lângă ea, cu strigăte și chicoteli care le făcură 
să primească o privire mânioasă și un linişte, vă rog din partea 
bibliotecarei morocănoase de la tejghea. 

Penny îi împinse-n faţă o carte roasă. 

- Vrei să ne citesti? 

Rowan oftă şi luă volumul, dar, când îl privi mai bine, scutură 
din cap și i-l înmână înapoi. 

- Nu-mi place povestea asta, spuse ea hotărâtă. Alege alta. 

- Dar o vreau pe asta, se bosumjlă Penny. 

- Ei bine, eu n-o vreau, rosti Rowan. Așa că, dacă vrei s-o 
auzi, va trebui să ţi-o citeşti singură. Ignoră expresia rănită a lui 
Penny și se întoarse cu spatele la ea. Adevărul era că îi plăcuse acea 
poveste cândva. Era despre Fluierarul Pestriţ din Hamlyn, care 
i-a dus pe copii departe intonând cântecele lui magice. Dar acum, 
după dispariţia lui Megan, gândul de a citi ceva ce avea legătură cu 
dispariția unor copii o speria. 

- Nu pot, se plânse Penny. De asta ţi-am cerut ție. Eu nu citesc 
bine. Eşti rea. 

- Alege altceva, îi spuse Polly, răsfoind o carte care era într-o stare 
și mai proastă decât cea pe care o alesese sora sa. 

- Ce ai acolo? o întrebă Rowan, uitându-se dispreţuitoare la 
paginile ferfeniţoase. 

- E despre zâne, răspunse Polly, întorcând paginile cu neatenție. Mă 
uit doar la poze - cele care au mai rămas. Multe pagini au fost rupte. 

Rowan își ciuli imediat urechile. O privi cu nonşalanţă, 
așteptându-se la o carte de poveşti, demodată și sentimentală. Totuşi, 
spre surprinderea ei, nu părea a fi nici una, nici alta. Copertei ei 
verde-închis îi lipsea învelitoarea. 

- Eşti sigură că aia-i o carte pentru copii? întrebă ea. 

Polly ridică din umeri. 

- Am găsit-o la secția pentru copii, așa că asta ar trebui să fie. 
A căzut în spatele rafturilor. Am găsit-o doar pentru că am scăpat v 
altă carte acolo. Răsfoi paginile, dezinteresată. Oricum, e o prostie. 
Toată lumea ştie că zânele nu arată așa. Trebuie să fie drăguţe, nu 
urâte. Și, pe deasupra, a fost mâzgâlită. 

Se ridică şi se plimbă, lăsând cartea într-un cărucior, în timp ce 
ea căuta altceva. Între timp, Penny se întoarse cu o altă carte, pe care 
i-o oferi îmbufnată lui Rowan. 

Rowan începu să citească, dar nu fu atentă la niciun cuvânt. 
Mintea îi stătea la cartea pe care Polly o aruncase, dar știa că nu 
trebuia să facă mare caz din ea. Ultimul lucru pe care-l voia era 
să atragă atenția asupra ei. O dată la câteva minute, privirea i se 
îndrepta spre carte, nerăbdătoare să vadă dacă mai era acolo. Își ținu 
respirația și uită să mai citească la un moment dat, când bibliotecara 
se opri lângă cărucior. Un ghiont de la Penny o forţă să continue și, 
când își ridică din nou privirea, bibliotecara plecase și cartea încă 
mai era acolo. 

Apoi, se întâmplă ceva ciudat. Partea din mijloc a cărții se ridică 
și, cum privea Rowan, o femeie mărunțică ieși de sub ea, clipind de 

parcă ar fi hibernat printre pagini. Mirarea de pe fețișoara ei ascuțită 
se transformă repede în furie. Rowan își dădu seama că se cuibărise 
în acea carte veche. Acela trebuie că era motivul pentru care fusese 
găsită în spatele rafturilor. Nu era din întâmplare acolo, zâna se 
ascunsese în acel loc dinadins, iar Polly o scosese din greșeală. 

Părul femeii micuţe era lung și încâlcit, răsucindu-se în jurul 
corpului ei ca o blană. Dedesubtul lui, Rowan putu distinge o rochie 
zdrențuită dintr-un material care arăta foarte vechi, cenușiu şi 
șifonat - la fel ca zâna. Era desculţă, iar braţele şi picioarele sale erau 
subțiri ca niște crenguțe. Uitându-se prin bibliotecă, o surprinse pe 
Rowan privind-o și-i aruncă o căutătură furioasă. 

Penny o înghionti din nou. 

- De ce nu citeşti? se plânse ea. 

- M-am săturat, izbucni Rowan, închizând cartea. Vreau să-i 
citesc lui James. Penny oftă de supărare, se ridică și plecă să bată la 
cap pe altcineva. Rowan luă o carte de la James și se prefăcu ocupată 
cu ea. James stătea liniștit în poala ei, mestecând o șuviţă din părul 
său lung şi roşu. 

Așteptă să vadă ce va face zâna. Nu trebui să aștepte multă vreme. 

Cu un țipăt care ajunse până la Rowan, zâna azvârli cartea 
din cărucior. În căderea ei, lovi o altă carte ieșită în afară şi ateriză 
mototolită pe covor. 

Creatura sări din cărucior și ateriză pe tejgheaua bibliotecarei. 
În acel moment, femeia îşi întindea cu grijă mâna spre o cană 
aburindă, fiind singura persoană autorizată să mănânce sau să bea 
în bibliotecă. Când degetele ei atinseră ușor toarta, zâna împinse 
răutăcioasă cana și o răsturnă. Conţinutul ei se vărsă peste tot biroul 
și îmbibă un teanc de cărți și o grămadă de documente. 

Bibliotecara suspină, câțiva oameni se uitară la presupusul 
accident și țâţâiră, iar un alt membru al personalului se grăbi s-o 
ajute. Zâna cotcodăci triumfătoare în timp ce-și admira reușita, 
apoi, desfăcându-și aripile uscate, îşi luă zborul, aterizând pe unul 
dintre birourile din apropiere. Acolo, azvârli un teanc de cărți şi de 

hârtii pe podea, spre marea confuzie a tânărului așezat la birou. 
Apoi păși apăsat și răsfoi paginile unei cărți din care o adolescentă 
își lua notițe cu sârguință, făcând-o să-şi piardă sursa din care-și lua 
informațiile. 

Tărăboiul continuă: cărțile căzură de pe rafturi şi apoi luate din 
mâinile oamenilor care fură traşi de păr; șireturile legate unul de 
altul; permisele de bibliotecă amestecate; din stilouri curgea cerneala. 

Rowan privi totul. Și, pe măsură ce zâna se apropia, observă ceva 
ciudat. Un grup de elevi de la școala din localitate era complet evitat 
de zână, care părea să nu-i vadă deloc. Apoi, ignoră un bărbat de 
vârstă mijlocie, care privea năucit peste ziarul lui la tot ce se petrecea 
în jurul său, și merse să chinuie o bătrânică, desfăcându-i părul din 
cocul îngrijit, înainte de a trece la următoarea persoană. Toţi cei din 
calea ei fură atacați, aparent fără motiv, așa că Rowan se întrebă 
de ce elevii și bărbatul scăpaseră de atenţia zânei. Continuă s-o 
privească, în timp ce zâna se apropia de locul în care stătea ea. Apoi 
se întâmplă din nou: zâna le evită pe gemene și merse s-o împungă 
pe Sally în braţ cu o agrafă de păr furată. Sally își pălmui brațul și 
se uită suspicioasă în jurul ei, de parcă s-ar fi aşteptăt să vadă vreun 
gândac. 

Rowan se holbă de-a dreptul, cu mintea suprasolicitată, încercând 
să înțeleagă ce se întâmpla. Zâna nu părea dornică să cruţe pe cineva 
de atacul ei, așa că de ce lăsase în pace anumiţi oameni? Cum erau 
acei oameni diferiţi faţă de ceilalți aflați în bibliotecă? 

Trebuie să aibă ceva în comun, își spuse în sinea ei; ceva ce-i 
scăpa. Dar ce? Atunci îi veni o idee. Dacă oamenii pe care zâna îi 
cruțase puteau s-o vadă? Poate îi ataca doar pe cei care nu erau 
conștienți de existența zânelor. Totuși, chiar în timp ce gândea asta, 
mintea ei deja înlătura ideea. Ar fi observat dacă cineva ar fi fost 
clarvăzător - mai ales dacă ar fi fost vorba despre gemene. 

Deci, care era explicația? Cercetă oamenii din nou, căutând 
o asemănare evidentă sau o trăsătură comună. În cele din urmă, o 
descoperi. 

Toţi purtau roșu. 

Sacourile identice din uniforma şcolară a copiilor erau de un 
roșu intens. La rândul lui, bărbatul purta pantaloni roșu-deschis, iar 
gemenele aveau rochii roşii, identice. 

Rowan privi în jur, uitându-se la oricine era în calea zânei. 
Părea că se îndrepta din nou în direcţia rafturilor şi se întrebă dacă 
se întorcea în cuibarul ei. Doar doi oameni îi mai stăteau în cale: 
un tată care-i citea copilașului lui, un băieţel un pic mai mare decât 
James. Când trecu pe lângă copil, zâna trânti cartea și o închise peste 
degetele băiețelului, prinzând și degetele mari ale bărbatului. Din 
fericire, cartea era subțire, așa că acțiunea nu i-ar fi putut răni, dar 
șocul fu suficient cât să-l facă pe copil să se strâmbe și să izbucnească 
în lacrimi. 

Mulțumită de haosul pe care îl crease, zâna își adună în jurul ei 
părul îngrozitor de încâlcit și sări printre rafturi, dispărând. 

În timp ce persoanele aflate în librărie începură să-și ridice cărţile 
căzute, să curețe băutura vărsată şi să-și frece degetele rănite, Rowan 
auzi mai multe râsete nervoase și o tuse jenată. 

— Trebuie să fie ceva în aer azi, auzi pe cineva șoptind. 

Grupul își adună bunurile și cărţile alese, pregătindu-se de 
plecare. Rowan luă cărțile pe care le alesese pentru James şi îi ceru 
lui Polly să-l ţină de mână pe frăţiorul ei în timp ce ea duse volumele 
la tejghea. Pe drum, adăugă în teancul ei cartea ferfeniţoasă din 
care ieșise târându-se zâna. Pulsul i se acceleră când o ridică, pentru 
că, deși era foarte deteriorată, putea observa că nu era o lectură 
fantezistă, ci una care conţinea elemente de folclor - ceva ce-i putea 
fi de mare folos. 

În timp ce o aşteptă pe bibliotecară, o răsfoi, uitându-se la 
imaginile ciudate şi vechi. Unele erau picturi, altele erau gravuri în 
lemn. Una dintre ilustraţii îi atrase atenţia. Înfăţişa o fiinţă urâtă şi 
zbârcită la faţă, într-un pătuț de copil, și o femeie uitându-se speriată 
la ea. Sub imagini erau cuvintele: Un înlocuitor lăsat în locul unui 

copil uman poate fi un copil de zână, o zână bătrână sau chiar o 
bucată de lemn cioplit, vrăjit ca să arate ca un copil adevărat. 

Înlocuitor. Cuvântul era sinistru. Întoarse pagina, dar tocmai 
atunci teancul ei de cărţi alunecă pe tejghea spre bibliotecară. 

- Unde ai găsit vechitura asta? o întrebă femeia. E într-o stare 
groaznică. 

- Era în spatele rafturilor, îi explică Rowan. Şi pare să fi stat acolo 
mult timp. 

- Cred și eu, spuse bibliotecara. Lasă-mă să văd dacă mai avem 
o copie. Care-i titlul? 

Cartea era atât de grav uzată, încât nici Rowan, nici bibliotecara 
nu reușiră să-i descifreze titlul de pe copertă sau de pe cotor. În cele 
din urmă, bibliotecara se uită în carte după un număr de referinţă 
înainte de a merge la un alt birou pentru a verifica registrele. 

- Mă tem că e singurul exemplar, spuse ea când se întoarse. N-o 
poți scoate din librărie. Strâmbă din nas. Oricum, va trebui aruncată 
- nu e bună nici de vândut într-un talcioc. Luă cartea și o puse după 
tejghea. 

- O s-o aruncaţi? întrebă Rowan. De ce nu puteţi să mă lăsaţi 
s-o iau? 

Bibliotecara pufni, iar Rowan avu dintr-odată impresia că era 
necooperantă în mod intenţionat. 

- Nu pot să eliberez cărţi sub standard. Ar face o reclamă proastă 
bibliotecii. 

- Așa că mai degrabă aţi arunca-o decât s-o daţi cuiva care-și 
dorește s-o citească? 

- Domnişoară, nu eu fac regulile. 

- Va fi înlocuită? 

- Nu cred. Probabil nu se mai tipărește. 

Rowan își miji ochii. Cuvintele femeii aveau un aer de mulțumire 
de sine. 

- Vă rog, încercă ea din nou. E important. Am... am nevoie s-o 
citesc. 

Dar femeia scutură din cap. Discuţia se termină. 


Mai târziu, când James adormi, Rowan scotoci printre hainele 
ci, căutând ceva roșu. În cele din urmă, găsi un cardigan vechi, cu 
ciucuri, şi îl îmbrăcă. După aceea, căută ceva roșu pentru James, dar 
tot ce găsi fu o pijama în care era imposibil să-l îmbrace, având un 
singur braț funcţional. Cercetând coridoarele, găsi un prosop roşu 
întins pe balustradă şi îl înfășură în jurul frățiorului ei. Apoi, se 
furișă până în baie. 

La început, nu crezu că spiridușul era acolo, dar aşteptă, ascultă 
și imediat auzi gâlgâitura care-l dădea de gol. După o clipă, ieși din 
scurgere cu grijă şi se uită în jur. Imediat, Rowan își dădu seama că 
nu o văzuse. Privi în liniște, pentru câteva minute, cum creatura se 
învârti prin cadă, sorbind fire de păr rătăcite şi chiar o bucată veche 
de săpun. Apoi, ochii lui bulbucaţi ieșiră în afară când zări ceva la 
marginea căzii: un lănțișor subțire, cu un pandativ în formă de stea, 
lăsat de una dintre fete. Creatura înhăţă bijuteria cu un chiţăit de 
bucurie. 

- Hoţ mic și murdar, murmură Rowan. 

Creatura își ridică privirea, evident șocată. O văzuse. Când 
alunecă înapoi în scurgere, Rowan încercă. să înţeleagă ce se 
întâmplase. Nu o văzuse la început, era sigură de asta. Dar, când 
vorbise... rupsese cumva vraja. Culoarea roșie acţiona ca un fel de 
camuflaj pentru zâne, chiar dacă nu era perfectă. Dar acum putea fi 
sigură de două lucruri. Primul: exista o metodă prin care atât ea, cât 
și James se puteau ascunde de zâne. 

Al doilea: dacă exista o metodă, atunci cu siguranţă mai existau 
și altele. 


Capitolul 14 


ed se trezi în zori cu o durere de cap din cauza 
oboselii. Totul în coliba Vrăjitoarei de la Gard era 
nemişcat şi tăcut, cu excepția respirației bărbatului 
care dormea la un metru de ea. Lumina şi un curent 
rece ca gheaţa își forțau intrarea prin crăpăturile din 


obloanele ferestrelor. Red luptă cu ispita de a se adânci în blănurile 
groase care o acopereau. Fiecare respiraţie făcea un norişor în aer. 

Observă fața bărbatului. În somn, arăta mai puţin sever și avea 
o urmă din ceva care ar fi putut fi frumos la el cândva, în altă viaţă. 
Încă nu-i cunoştea povestea; nu-i ştia nici măcar numele și nici 
cum să-i spună, de fapt - îşi dădu seama că nici nu voia să ştie. 
Încă nu-i spusese toată povestea ei. Acum, se îndoia că avea să o 
facă vreodată. Într-o decizie luată într-o fracțiune de secundă, ştiu 
că va pleca singură din coliba Vrăjitoarei de la Gard. 

În liniște, rulă blănurile din nou într-un sul. Le lua cu ea. După 
aceea, se ridică şi luă haina din piele de vulpe, pe care o folosise 
ca pernă, şi o vâri în rucsac. Scrută coliba pentru ultima dată, 
asigurându-se că avea toate bunurile ei și orice altceva i-ar fi fost 
de folos. 

Fără să scoată niciun sunet, ridică zăvorul ușii de la colibă. 

- Pleci fără să-ţi iei rămas-bun? o întrebă o voce. 

Se întoarse. Ochii albaştri ai bărbatului erau deschişi şi o 
priveau. 

- Am presimțţit că s-ar putea să faci asta. 

— La revedere, îi spuse ea tăios, întorcându-se din nou spre uşă. 

— Ştiu cine eşti. 

Red înlemni. Instinctul îi spunea că el juca la cacealma, dar nu 
putea fi sigură. 

- Nu, nu ştii. 

- Pe bune? Vrei să spui că nu eşti fata care fură înlocuitorii 
de copii, returnându-i zânelor în speranţa de a schimba unul cu 
fratele ei dispărut? Nu eşti fata care s-a ascuns în tunelurile de 
sub Conacul Elvesden până când ai fost descoperită de nepoata 
proprietarei? Și nu eşti fata care a intervenit când aceeași fată a fost 
în pericol de a fi atrasă pe tărâmul zânelor, luându-i locul? 

Zăvorul alunecă din mâinile lui Red. 

- Cine eşti? 

- Sunt îngrijitorul Conacului Elvesden. Fata despre care ţi-am 
vorbit mi-a povestit despre tine - cum ai salvat-o. 

- N-am salvat-o, răspunse Red. Am făcut totul doar pentru 
mine, ca să ajung aici de dragul fratelui meu. N-am făcut-o pentru 
Tan - se opri la timp, amintindu-şi să nu-i dezvăluie numele. Din 
locul lui din pivniță, Eldritch o putea auzi şi, chiar dacă absenţa 
Tanyei însemna că nu putea fi legată cu numele, Red tot nu voia 
să rişte să-l pronunţe cu un spiriduș prin apropiere. N-am făcut-o 
pentru ea, încheie Red. 

- Nu cred că asta e în întregime adevărat. Bărbatul își aruncă pe 
spate blănurile care-l acopereau și-și suflă în mâini. 

- Nu-mi pasă ce crezi. Eu plec. 

— Ştiu că pleci, dar vin și eu cu tine. 

Red se holbă la el, înfuriată. Era în picioare, măturând rămăşiţele 
focului şi făcând un altul, calm. 

- Merg singură, spuse ea cu răceală. Eşti rănit. M-ai încetini, şi 
nu te vreau lângă mine. Nu te cunosc și nu am încredere în tine. 

Bărbatul nici măcar nu se întoarse. 

- Poate ar trebui să începi să ai, pentru că ştiu cine eşti. Îți ştiu 
numele. Numele tău adevărat. 

Red îşi simţi gura uscându-se brusc, ca nisipul. 

— Poţi să ai încredere în mine, pentru că nu l-am dezvăluit încă 
şi nici n-o s-o fac, continuă el. De când am aflat despre tine, mi-ai 
rămas în minte. Ştiam că eşti aici... singură. Mă simţeam într-un 
fel vinovat. Chiar dacă am ajuns aici dintr-o întâmplare, acum, că 
sunt aici, mă bucur. 

— Te bucuri? De ce? 

- Pentru că acum te pot ajuta şi nu mai trebuie să mă simt 
vinovat. 

Red scutură din cap, confuză. 

- De ce ar trebui să te simţi vinovat? De ce ar trebui să simți 
orice? 

— Pentru că am responsabilități. 

- O familie, ghici Red. Copii? Cuvântul îi rămase în gât ca un 
cartof fierbinte. 

Fl încuviinţă. 

— Un băiat de doisprezece ani, aproape treisprezece. Când vorbi 
din nou, vocea îi deveni melancolică. Sunt mulţi ani pe care trebuie 
să-i recuperez. 

- De ce trebuie să-i recuperezi? întrebă Red intrigată, în ciuda 
firii ei. 

Bărbatul avea o privire chinuită. 

- Din cauza multor lucruri. Azvârli un buştean în foc. Dorind 
să se încălzească, Red se apropie de el. Poate o să-ţi povestesc 
despre asta pe drum. 

— Pe drumul spre ce? 

- Spre curţi, îi răspunse el. Într-acolo te îndrepţi, nu-i aşa? 

Îi înţelese în mod corect tăcerea ca pe o confirmare. 

— Şi eu. Pentru că e cea mai bună şansă a noastră de a ieşi din 
locul ăsta. 

Făcu semn spre blănurile de lângă el. 

— Aşază-te un pic şi mănâncă ceva în timp ce te gândeşti la asta. 

Red îşi lăsă rucsacul să-i alunece de pe umeri şi merse spre 
cuptor. În timp ce făcu acei câţiva paşi, deja luase o hotărâre. Ar 
fi fost bine să aibă un însoțitor în acea lume ciudată, cel puţin 
pentru o vreme. Era singură de foarte mult timp şi ideea de a avea 
un însoțitor era o consolare surprinzătoare. Pe lângă asta, legătura 
lui cu Tanya o înmuie. Îl privi. Măcar ştia să gătească. Şi, dacă ar fi 
văzut că nu merge, ar fi putut fugi continuându-și drumul singură. 
Se lăsă în jos şi-şi întinse mâinile spre flăcări. Niciunul dintre ei nu 
vorbi timp de câteva minute. 

- Bine, rosti ea. Dacă tot o să călătorim împreună, cum să-ţi 
zic? 

Bărbatul îşi ridică privirea şi zâmbi, apoi tresări, ducându-şi 
mâna la gura umflată. Gesticulă spre buzele lui. Cred că... mă 
cheamă Cusutul. Spune-mi Cusutul. 

O lăsă lângă foc, privind la flăcări. Auzi uşa deschizându-se, 
apoi rămase singură în cabană în timp ce el merse afară. După 
un timp, începu să se îngrijoreze şi se ridică pentru a se uita pe 
fereastră. Dar, înainte s-o deschidă, zăvorul se ridică şi Cusutul se 
întoarse cu un coş cu fructe de pădure şi cu apă proaspătă de la 
izvor. 

- Trebuie să plecăm de-aici, spuse el, punându-i nişte fructe în 
fată. Mănâncă repede, apoi adună-ți lucrurile. Trebuie să mai caut 
cheia aia. 

De parcă ar fi primit o indicație, Eldritch strigă de jos: 

- Voi mâncaţi acolo sus? 

Cusutul făcu o grimasă. 

- Dacă mă gândesc mai bine, caută tu cheia şi merg eu să-l văd. 
Caută peste tot, de două ori. Vezi dacă nu mai e vreo altă cărămidă 
desprinsă. 

Red îşi şterse sucul de mure de pe bărbie. 

— Eşti sigur că ar trebui să-l eliberăm? 

Cusutul îşi ridică un deget la buze. 

- Dacă n-o facem, e ca și mort. N-aş dori o asemenea soartă 
nimănui. Pe lângă asta, ne-ar putea fi de folos. 

— Dar ar putea fi periculos, şopti Red. 

— Adevărat. Dar, dacă o să-l eliberăm, o să ne rămână dator. 
Cunoaşte tărâmul ăsta - ne-ar putea călăuzi până unde avem 
nevoie să ajungem. 

Cusutul dispăru în pivniţă cu o porţie de mâncare şi apă pentru 
Eldritch. Red continuă să mănânce, cu degetele pătate de suc de 
fructe. Era un mic dejun frugal, iar fructele erau de mult trecute, 
dar era mai bun decât nimic. Le spălă cu apă de izvor, rece ca 
gheaţa, apoi se ridică şi începu să se uite din nou prin colibă. 

Cusutul reveni părând tras la față. Putoarea din pivniță se 
agățase de el, aşa că străbătu podeaua şi deschise fereastra, 
trântind-o, şi inspiră zgomotos aerul proaspăt și rece. 

Când se întoarse, arăta un pic mai bine. Lăsă fereastra 
întredeschisă şi șchiopătă până la mesele din spatele colibei. Acolo, 
începu să ridice borcanele și sticlele, cercetându-le conţinutul. 

— Ce faci? îl întrebă Red. 

- Mă folosesc de tot ce am la-ndemână. Dintr-un borcan scoase 
o mână de frunze întunecate; din altul, o bucată dintr-o rădăcină 
pălită. Punându-le într-un vas mic din piatră, înșfăcă un pistil şi 
începu să le piseze. 

— Ai puteri vindecătoare? întrebă Red. 

- Nu chiar puteri. Ştiu câte ceva, destul cât să mă descurc. 
Continuă să piseze şi să amestece. Asta ar trebui să ajute la rănile 
lui Eldritch - şi la ale mele. Vreo urmă de cheie? 

- Încă nu, răspunse Red. Îngenunche lângă cufărul din lemn 
în care fusese găsit rucsacul ei şi îl deschise. După ce-şi găsise 
rucsacul, uitase de cufăr şi îl lăsase pe Cusutul să caute prin el. 
Acum, voia să mai arunce o privire la mulțimea de bunuri pe care 
Vrăjitoarea de la Gard le confiscase. 

Cercetă conţinutul cufărului. Simţi o greutate în piept când 
găsi pantoful unei fetițe — perechea celui pe care-l găsise pe fundul 
capcanei Vrăjitoarei de la Gard. Se întrebă ce se întâmplase cu ea, 
apoi alungă din minte întrebarea fără răspuns. Multe dintre obiecte 
nu erau de folos sau interesante decât pentru proprietarul lor: o 
pereche de ochelari cu ramă din sârmă, cu o lentilă lipsă; un set de 
dinţi falși; chiar şi un ochi din sticlă care se holba. Apoi, găsi ceva 
interesant: un săculeţ simplu, cu şnur, făcut din cea mai moale 
piele. Era înnodat strâns şi nu părea să fi fost deschis nici măcar de 
Vrăjitoarea de la Gard. Red îl ridică din cufăr şi începu să tragă de 
noduri. Se dezlegară treptat şi, în cele din urmă, reuşi să deschidă 
săculețul şi să-şi bage mâna înăuntru. 

Primul lucru pe care-l găsi fu un cilindru subțire din lemn, care 
părea cioplit manual. Îl cercetă pentru scurt timp, până când îşi 
dădu seama că un capăt al lui era detașabil. Îl răsuci şi se desfăcu, 
dezvăluind o gaură în mijlocul lui. Ceva fusese rulat cu grijă și 
vârât înăuntru. Cu degetul mijlociu și cel arătător îl scoase încet din 
interior. Era o bucată groasă de pergament îngălbenit. Îl desfăcu, 
punând pe capete un pantof şi un binoclu. 

Când se aplecă peste pergament, o umbră apăru din spatele ei. 

— Ce-i asta? întrebă Cusutul. 

— O hartă, îi răspunse Red, uitându-se la document. 

Cusutul căzu imediat în genunchi. 

- Nu e o hartă oarecare. Vocea îi tremura şi arătă cu degetul 
spre un cuvânt din regiunea de sud. Vezi asta? 

— Avalon, citi Red. 

Bărbatul încuviinţă. 

- Acolo sunt curţile. Acolo trebuie să ajungem. Îşi plimbă 
degetul pe zonele înconjurătoare și se întoarse cu fața la ea. Asta e 
harta tărâmului zânelor. O să ne ducă direct la curți. 

Red simţi cum o cuprinde un fior de emoție. Se uită la el 
zâmbind, dar apoi îi căzu faţa. 

— Ce s-a-ntâmplat? 

- Cum o să ajungem acolo dacă nu ştim unde suntem acum? 
întrebă ea. Ştim foarte bine unde trebuie să mergem, dar n-o 
s-o putem face dacă ne-am rătăcit chiar înainte de-a ne începe 
călătoria. 

— Nu ne-am rătăcit, rosti Cusutul, punându-și degetul mare pe 
marginea hărții. Știu exact unde suntem. 

— Cum? 

— Nu recunoşti forma hărţii? Nu ţi se pare cunoscută? 

Red se lăsă mai în spate, pe călcâie, studiind harta ca pe un 
întreg, apoi se uită din nou la el, uimită. Stătuse atât de aproape de 
ea, încât nu observase ceea ce era bătător la ochi. 

— Aşa e, spuse el cu o voce joasă. Sunt Insulele Britanice - doar 
că privite prin ochii unei zâne. Noi suntem aici, în Essex... pe unde 
am intrat de la-nceput în tărâmul zânelor. 

- Nu înţeleg. 

— Pământul e la fel, dar cele două lumi sunt în planuri diferite. 
Coexistă. 

— Atunci, acesta e... Red îşi plimbă degetul spre Avalon. 

- Somerset. Glastonbury, ca să fiu mai exact. 

— Cât ne va lua să mergem până acolo? 

- Pe jos? În jur de cinci zile. Dar nu mergem pe jos. 

Red își ridică sprâncenele. 

- Nu? 

- Avem cai priponiţi în spatele colibei şi o magazie cu 
harnaşamente. Trebuie să fi aparţinut Vrăjitoarei de la Gard şi 
victimelor ei. O să-i luăm - o să ne înjumătățească timpul necesar 
călătoriei. 

Îl auzi retrăgându-se, încă amestecând pasta cu miros de 
ierburi, apoi paşii lui se auziră tot mai încet în timp ce duse 
amestecul jos, la Eldritch. 

Red rulă harta şi o vâri înapoi în cilindru, înainte de a o pune 
în rucsacul ei. După aceea, îi trecu prin minte să golească sacul de 

piele din care scosese harta, ca să verifice dacă nu cumva mai era 
ceva de valoare ascuns în adâncul lui. 

Două lucruri căzură din el. Unul era un burduf pentru apă, pe 
care îl păstră. Celălalt era o carte frumos legată, cu paginile aurite 
la margini. Se stârni ceva în ea când o văzu; o amintire îndepărtată. 
Îşi întinse mâna şi o trase mai aproape, citind titlul decolorat de pe 
copertă. 

Îşi duse mâna la gură. 

- Basmele lui Hans Christian Andersen, şopti ea din spatele 
degetelor. Era exact ca volumul care aparținuse mamei ei... cel la 
care ţinuse foarte mult. Şi care dispăruse odată cu fratele ei. 

Ochii i se umplură de lacrimi înainte de a avea vreo şansă să le 
oprească, așa că-i apăsă cu podul palmelor, forțându-şi lacrimile 
să iasă. Nu mai plânsese de multă vreme. De când fusese Rowan. 
Oftă de câteva ori, încercând să-şi recapete controlul. Nu mai ești 
Rowan, îşi spuse. Eşti Red, iar Red nu plânge. 

După aceea, mai liniștită, mângâie coperta cărţii şi o deschise, 
căutând bine cunoscutul cuprins. În schimb, văzu ceva care-i albi 
degetele în timp ce strângeau marginile cărţii. Pe prima pagină era 
o etichetă; genul acela pe care posesorul cărţii îşi scrie numele. Red 
o mai văzuse de o sută de ori până atunci și ar fi putut-o recunoaşte 
oriunde; era o mică ilustrație, făcută cu un stilou cu cerneală, care 
reprezenta o vrăjitoare pe o mătură, citind o carte. 

Mai important, nu ar fi putut confunda numele scris pe eticheta 
cărții. 

Se ridică brusc, ţinând strâns cartea şi uitând de lacrimile ei. Tot 
ce mai simţea era o furie rece — şi teamă. Se întoarse și cobori în 
fugă scările spre pivniță, ignorând aerul urât mirositor. Cusutul era 
îngenuncheat în fața lui Eldritch, aplicându-i pasta pe încheietura 
julită şi roşie a mâinii. Amândoi îşi ridicară privirea, Eldritch 
privind-o plin de speranţă. 

— Ai găsit cheia? 

- Nu. Întinse cartea înaintea lor. Am găsit asta. 

Era complet nepregătită pentru ce urmă. 

- E a mea. Eldritch îşi întinse mâna liberă după ea. Mi-ai găsit 
lucrurile? Adu-mi-le... e şi o hartă... 

Red își luă cartea înapoi cu un reflex mai rapid decât o pisică 
opărită. 

— Ce-ai spus? 

Eldritch ezită. 

- Ar trebui să fie o hartă, spuse el. O hartă care să arate... 

- Înainte de asta! 

— Am spus... că ea mea, răspunse Eldritch cu un fel de precauţie 
strecurându-i-se în voce. Vreau să spun... cred că e. Lasă-mă să mă 
uit mai îndeaproape... 

— Ce se-ntâmplă? întrebă Cusutul, punând vasul deoparte. 

Ținând cartea la o distanţă la care nu putea să ajungă niciunul 
la ea, Red îngenunche, dându-l la o parte pe Cusut cu cotul, 
aplecându-se până când faţa ei ajunse la doar câţiva centimetri de 
cea a lui Eldritch. Îi simţi mirosul murdăriei din păr, piele şi haine. 

- Aş putea să mă înşel... bineînţeles. Își trecu limba peste buzele 
uscate. De fapt, da... nu cred că e a mea. 

- O, ai greşit, să ştii, şuieră Red. De fapt, tocmai ai făcut cea mai 
mare greşeală din viaţa ta. 

— Ce se-ntâmplă? repetă Cusutul. 

Red nu-şi luă ochii de la Eldritch. 

— A recunoscut cartea asta — spune că e a lui. Ei bine, nu e. 
Deschise cartea la pagina cu eticheta, ţinând-o în sus, în faţa lui 
Eldritch. Vezi numele ăsta? Îl recunoşti? 

Eldritch scutură din cap. 

— Eu da, continuă Red. E numele de fată al mamei mele. Cartea 
asta i-a aparţinut pe când era doar o fetiță. Obişnuia să ne citească 
din ea, mie şi fratelui meu, iar când a murit, cartea asta a fost unul 
dintre ultimele lucruri care mi-au rămas ca amintire de la ea. Apoi, 
mi-a fost furată. Furată, în aceeaşi seară cu fratele meu. 

Când spuse asta, îl surprinse pe Cusutul inspirând adânc. 

— Am spus că m-am înşelat... 

- Taci. Am găsit cartea asta într-un săculeţ, împreună cu o 
hartă. Ştiai de hartă... şi ştii şi despre cartea asta. Acum o să-mi spui 
cum ai luat-o şi ar fi bine să ai o explicaţie bună. Pentru că o să te 
ascult cu mare, mare atenţie. 

- N-avem timp de asta, rosti Cusutul, ridicându-şi privirea spre 
chepeng. Trebuie să plecăm. 

— Nu plec nicăieri până nu primesc niște răspunsuri, spuse Red 
cu o voce periculos de joasă. 

Eldritch rămase tăcut, însă Cusutul se ghemui lângă Red. 

— Ar fi bine să vorbeşti, îl ameninţă el, înainte să te fac eu să 
vorbeşti. 

Eldritch deja transpira abundent. Pielea îi era galbenă precum 
ceara, iar părul lui negru îi atârna ca o perdea unsuroasă în jurul 
feţei. 

- N-am luat-o eu, spuse el în cele din urmă. N-am fost eu. 

— Nu-i destul de bună explicaţia asta. Cusutul își întinse mâna și 
trase de lanţul ataşat de încheietura mâinii lui Eldritch. Spiridușul 
ţipă când fierul îi pătrunse în piele şi căzu pe peretele pivniţei, 
zvârcolindu-se. 

- N-am luat-o eu, repetă el, după o pauză, scrâșnind din dinți. 

Red se întinse din nou după lanţ, iar Eldritch tresări. 

— E adevărat! se smiorcăi el. Mi-a dat-o cineva. 

Red îl privi cu răceală. 

— Cine? 

EI se holbă în propria poală. 

- N-o să te ajute cu nimic dacă o să ştii. 

— O să hotărăsc eu asta. Cine ţi-a dat-o? 

— Tovarășul meu de călătorie. Eldritch își întoarse brusc capul 
spre colțul întunecos al pivniţei - aşa cum făcuse cu doar o zi în 
urmă. E acolo, cum ţi-am spus. 

Red şi Cusutul scrutară cotloanele întunecate ale pivniţei. Câte- 
va forme le murdăreau - inclusiv Vrăjitoarea de la Gard. Toate erau 
în diferite stadii de descompunere. 

— El e unul dintre morţi? întrebă Cusutul. 

— Exact, răspunse Eldritch, rezemându-și capul înapoi pe zid. 
Și chiar dacă ar mai fi fost viu, ar fi fost prea târziu să-l întrebi — 
pentru că Vrăjitoarea de la Gard i-a tăiat limba. 

- El mi-a luat fratele? 

Eldritch scutură din cap. 

— Nu ştiu. Nu ştiu nimic! 

- Ba da, ştii, îi spuse Red. Altfel n-ai fi încercat să minţi în 
legătură cu această carte. Ştii ceva, e clar. Se ridică şi merse încet 
spre silueta care era căzută în faţă, încătuşată de perete, la fel cum 
era Eldritch. Încleştându-şi fălcile, Red luă în mână părul lung 
care-i acoperea faţa, înclinând capul pe spate. Spre groaza și scârba 
ei, părul îi rămase în mână și, atunci când capul se înclină, văzu că 
nu mai putea fi recunoscut. Îi dădu drumul, lăsând părul să cadă 
la pământ şi-şi şterse grosolan mâna de pantaloni. Aplecându-se, 
începu să caute prin haine. 

— Ce cauţi? întrebă Cusutul. 

— Nu ştiu, răspunse ea. Orice... Un fel de indiciu. 

- N-o să găsești nimic, spuse Eldritch. Vrăjitoarea de la Gard i-a 
luat tot ce avea de valoare. 

Dintr-odată, Red zări ceva licărind în lumina slabă venită de 
sus. Se întinse după el. 

— Ce-ai acolo? întrebă Cusutul. Ai găsit ceva? 

- Un inel, răspunse Red. Întoarse mâna scheletică a cadavrului, 
iar inelul se dezlipi zdrăngănind de pe os şi căzu în mâna ei; nu era 
nicio carne care să-l mai ţină-n loc. De ce nu i l-a luat vrăjitoarea? 

- Era înțepenit pe degetul lui, răspunse Eldritch. S-a... s-a 
contopit cu pielea sa într-o seară, într-un... accident. 

Red simţi cum i se făcea frig în timp ce întoarse inelul în mână. 
Era argintiu şi gros, cu o piatră neagră şi netedă în mijloc. Cioplită 

in piatră, era o pereche de aripi. Îl recunoscu imediat... imaginea 
lui îi era imprimată în minte. Forţându-se să scape de scârbă, îşi 
trecu mâna peste omoplaţii cadavrului. Simţi două umflături prin 
haine - erau cioturile rămase în locurile în care fuseseră aripile. Se 
ridică şi se întoarse lângă Eldritch şi Cusutul. 

- Am mai văzut inelul ăsta, spuse ea cu o voce înceată. Doar 
o dată, dar nu-l voi uita nicicând. A fost purtat de spiriduşul care 
mi-a luat fratele. Am avut o bănuială în legătură cu tine, Eldritch. 
Am ştiut că nu ești de încredere. Îngenunche încă o dată în faţa lui. 
Noi doi ne-am mai întâlnit. 

Eldritch se uită la ea de parcă ar fi fost Vrăjitoarea de la Gard. 
Părea îngrozit. 

- Eu nu te-am mai văzut niciodată! protestă el, dar îşi irosi 
minciuna cu ea. 

- Ba da, doar că atunci aveam părul roșcat. Lung și roșcat. 
Acum îți aminteşti? 

— Nu! se smiorcăi Eldritch, începând să plângă de-a binelea. 
Nu-mi amintesc de tine! 

— Atunci, poate-ţi aminteşti asta! 

Se învârti şi îşi întinse mâna stângă, trăgându-şi gulerul bluzei 
în jos... 

- Asta ţi se pare cunoscută? mârâi ea. 

Eldritch refuză să privească, ghemuindu-se în așa fel încât 
genunchii să-i ascundă faţa. Îl simţi însă pe Cusutul holbându-se 
îngrozit la ceafa ei. 

- Dacă nu te uiţi, atunci lasă-mă să ţi-o descriu, spuse ea, 
întorcându-se din nou. E o arsură însemnată pe ceafa mea, e în 
formă de aripi de zână -— aceleași aripi de zână care apar pe inelul 
ăsta. Inelul i s-a înţepenit pe mână când m-a ars, iar aripile lui au 
luat foc. A fost singurul motiv pentru care s-a oprit! 

Atunci, Eldritch îşi ridică privirea. 

— A ars mulţi oameni. Pe toţi cei care l-au supărat — era semnă- 
tura lui. Tu ai fost singura care ai reuşit cumva să-l arzi. După 

aceea şi-a pierdut puterea. I-ai făcut ceva... la fel cum i-ai făcut şi 
Vrăjitoarei de la Gard! 

Ochii Cusutului îl sfredeliră pe Eldritch. 

- Ce cauţi aici? întrebă el dintr-odată. Nu te-ai ciocnit cu 
vrăjitoarea din întâmplare, nu-i aşa? Tu și tovarășul tău ştiați prea 
bine cum să evitați asta şi erați foarte puternici. Veniserăţi aici 
pentru un motiv. N-am găsit nicio dovadă sus care să arate că 
prindea zâne pentru a le folosi la farmecele ei — ci doar oameni. 

Eldritch ezită, apoi dădu din cap. 

- Făceam afaceri cu ea câteodată. Nimic foarte grav, adăugă 
el în grabă. Doar plante aduse de departe și lucruri din lumea 
oamenilor. Și animale, dacă reușeam să le prindem. Întotdeauna 
avea nevoie de carne proaspătă. Hoţomanul - amicul meu - se 
târguia cu ea pentru blesteme, ca să se răzbune pe cei care îl 
supăraseră după ce şi-a pierdut puterea de a-i arde. Totul a mers 
bine, până când i-a dat un blestem cu condiţia că o va plăti mai 
târziu - n-avea atunci nimic de valoare pentru un troc. 

Preţul era de o sută de frunze de trifoi cu patru foi sau de ciu- 
boţica-cucului - amândouă plantele sunt valoroase pentru magia 
zânelor și, în plus, sunt rare. Ne-au trebuit multe luni până să 
găsim destule în călătoriile noastre. Într-un final, am reuşit. Dar 
Hoţomanul era lacom. Pe drum, când trebuia să aducem marfa, i-a 
venit ideea să ne prefacem că am fost jefuiţi şi că am pierdut mare 
parte din ea, ca să păstrăm jumătate pentru noi şi să o vindem mai 
târziu. Credea că poate s-o păcălească pe Vrăjitoarea de la Gard 
și că, din milă, ne va ierta de restul înţelegerii. S-a înşelat. La 
început, s-a prefăcut că ne crede, ba chiar ne-a oferit vin pentru a 
ne recompensa. Următorul lucru pe care mi-l amintesc e că ne-am 
trezit amândoi aici, în cătuşe din fier - neputincioşi. Ne-a pus 
droguri în vin. Ne-a spus că, dacă n-avem marfă să plătim pentru 
blestemul pe care l-a luat Hoţomanul, atunci vom plăti cu trupurile 
noastre. A început cu limba Hoţomanului: limba unui mincinos. Se 
pare că a luat un preţ bun pentru ea, iar eu am rămas aici de-atunci. 

- Scuză-mă pentru că nu-mi pare rău de tine, îl întrerupse Red, 
sarcastică. Acum, spune-mi, unde-i fratele meu? 

- Nu ştiu unde e. Eu nu m-am implicat în chestia aia. 

- Ce chestie? 

- Comerţul cu înlocuitorii. Îți jur, n-am făcut parte din aşa 
ceva. 

- Dacă ştii despre asta, înseamnă că eşti implicat, rosti Cusutul 
cu o voce plină de scârbă. 

- Da, ştiam despre asta, şuieră Eldritch, dar n-am furat niciun 
copil, chiar dacă... 

- Chiar dacă ce? strigă Red. Degetele de la ambele mâini îi 
tresăriră. Era tot ce putea să facă pentru a nu lovi creatura josnică 
din faţa ei. 

- Chiar dacă am fost tentat, încheie el. Banii sunt buni, iar 
relaţiile sunt... şi mai bune. Dar n-am făcut-o niciodată. M-am 
ținut departe de asta. Totuşi, am văzut şi am auzit lucruri. Cel 
căruia i-a aparținut cartea mi-a rămas în minte. Hoţomanul l-a 
pândit zile întregi, era un băieţel cu părul auriu. 

- Exact, şopti Red. 

- S-a lăudat cu el - mi-a spus că e o țintă uşoară. Era într-o casă 
de copii... nu erau părinţi prin preajmă, care să observe diferenţele 
dintre copiii luaţi şi înlocuitorii lor. A scăpat ușor cu primii, dar 
copilul cu păr auriu s-a dovedit a fi o provocare. Avea o soră mai 
mare care sigur era clarvăzătoare şi putea să vadă ce se-ntâmpla. 
Nu-l scăpa din vedere și chiar a găsit metode de a le ţine pe zâne 
la distanță. Aşa că Hoţomanul a aşteptat, ştiind că într-o zi ea va 
face o greşeală care îi va permite lui să fure copilul. A fost doar o 
chestiune de timp până când a avut dreptate. 

- N-am făcut nicio greșeală în noaptea aceea, murmură Red. 
Ceva a mers prost... 

- După un timp, i-a trecut prin minte să ia şi cartea, continuă 
el. A văzut cuvântul „basme“ în titlu. L-a amuzat, așa că a luat-o. 
Mai târziu, când şi-a dat seama că nu era niciun basm despre 

zâne în carte, nu i-a mai trebuit. Dar mie mi-a plăcut, aşa că am 
cumpărat-o. 

- Unde-i copilul acum? întrebă Cusutul. 

Eldritch scutură din cap. 

— Asta nu pot să-ţi spun. Ochii i se căscară de groază când 
Cusutul își întinse mâna încă o dată după lanţ. Vă rog! ţipă el. Vă 
spun adevărul! Nu ştiu - nu mi-a spus niciodată ce făcea cu ei și 
nici eu n-am întrebat. Mi-a pomenit că se-ntâlnea cu o zână - nu 
ştiu cu cine! Dar o să v-ajut - o să v-ajut să-l căutaţi. Doar... doar 
scoateţi-mă de-aici... din lanţurile astea... 

- Eu te cred, spuse grăbit Cusutul. Problema e că n-am găsit 
cheia, iar eu și Red nu mai putem aştepta. Aşa că ai de ales. Poţi să 
stai aici şi să riști, sau pot să te scot... dar nu va fi prea plăcut. 

- Ce vrei să spui? cârâi Eldritch. 

În loc de răspuns, Cusutul își deschise paltonul lung, dezvăluind 
plăselele pumnalului. 

Eldritch se împinse iar în perete. 

- O, nu... O, nu, nu... 

- Las-o baltă, spuse Red. Nu vine cu noi. Nu merge nicăieri. E 
un laş inutil. 

- Ce? Vocea lui Eldritch se înălță îngrozită. O să te-ajut să-ți 
găseşti fratele, îţi jur... 

- Ai fost acolo în noaptea în care am fost arsă. Ţi-ai ascuns faţa 
în glugă în timp ce acele aripi se întipăreau pe pielea mea şi n-ai 
făcut nimic. 

- Dar nu eu te-am însemnat! strigă el. N-am fost eu! 

- Așa-i, răcni Red, dar ai fi putut să-l opreşti. Şi n-ai făcut 
nimic! Ai ştiut că erau furaţi copiii. Şi ce-ai făcut? NIMIC! Aşa că 
acum o să-ţi întorc favoarea. Se ridică brusc în picioare și își vâri 
mâna în buzunar până când degetele ei dădură de ceva mic și rece 
la atingere, pe care îl ţinu apoi în aer. 

- Cheia! suspină Eldritch. Ai avut-o tot timpul! 

- Era exact unde mi-a spus Vrăjitoarea de la Gard că va fi. Iar 
acum, ea pleacă cu mine, iar tu rămâi aici. Pentru că acum o să afli 
cum e să ai nevoie de ajutor şi singura persoană care ar putea să 
te ajute să facă... nimic! Îşi întoarse privirea spre Cusutul, vârând 
cheia înapoi în buzunar. Hai să mergem. 

- Nu! strigă Eldritch. Nu, aşteptaţi! Vă rog! Nu mă lăsaţi aici! 

Dar Red deja era pe treptele ce duceau spre colibă, iar Cusutul 
o urma îndeaproape. Când ajunseră în vârf, Red se întoarse în 
spate pentru a privi pentru ultima dată la pivniță. Faţa lui Eldritch 
se strâmbă într-un rânjet de câine turbat — terminase, în sfârşit, cu 
prefăcătoria. 

- O să regreţi asta, fetițo! mârâi Eldritch. O să ies de-aici, și 
când o s-o fac, o să te urmăresc și o să te fac să plăteşti! 

Red se holbă din nou la el, la ochii lui de culoarea smaraldului, 
întunecaţi de ură. 

- Nu prea cred. 

Și cu asta, trânti și închise chepengul, apoi ea şi Cusutul își 
adunară lucrurile şi ieșiră din colibă, cu ţipetele lui Eldritch 
răsunându-le în urechi. 


Capitolul 15 


lorence le repezi pe Morag şi pe Nell în bucătărie și 

aduse pături calde şi uscate pentru amândouă. Când 
sa Morag trecu pragul casei șchiopătând, Fabian se 
| strâmbă şi încercă să surprindă privirea Tanyei, dar 
ea refuză să fie implicată în teama lui superstițioasă 
față de bătrâna ţigancă. 

— Nell, unde naiba ai fost? exclamă Florence. Ne-am îmbolnăvit 
de îngrijorare! 

— Şi unde e tata? întrebă Fabian. Ce s-a-ntâmplat cu el? 

Nell îi privi cu ochii holbaţi din cauza șocului. 

- L-au luat, spuse ea. 

- Cine? întrebă Tanya cu precauţie. 

Nell refuză să îi privească în ochi şi, în acea clipă, Tanya înţelese 
că se temea prea tare ca să-şi poată povesti experienţa. 

- Nell, e în ordine, îi zise ea. Poţi să ne spui. 

Nell își frânse mâinile şi scutură din cap. 

- Nu pot. N-o să mă credeţi. O să credeţi că-s nebună. 

- Cred că ar trebui să ne așezăm cu toţii, spuse Florence. 

Toată lumea se aşeză, cu excepţia bunicii, care puse din nou 
ceainicul la fiert. Tanya se ridică şi începu s-o ajute, dar nervii o 
făceau să fie stângace şi, după ce sparse o farfurioară, Florence îi 
spuse să se aşeze. Ceaiul fu turnat în linişte. 

Morag îşi sorbi ceaiul, dând din cap apreciativ. Tanya se întrebă 
când fusese ultima dată când cineva îi făcuse o cană de ceai. Trăia 
o viaţă singuratică, în pădure, ca să n-o deranjeze nimeni. 

- Eu... o, bună din nou, rosti Morag, ochii ei ca de pasăre 
observând-o bine pe Tanya pentru prima dată. Nu ştiam că 
locuieşti aici. | 

- Tanya e nepoata mea, spuse Florence surprinsă. Nu ştiam că 
vă cunoaşteţi. 

- Ne-am mai întâlnit, spuse Morag, cu o sclipire în ochi. 

- În Tickey End, adăugă Tanya, dorind să ascundă de bunica ei 
adevărata dimensiune a poznelor ei din vară. Împărtăşise vizita la 
rulota ţigăncii doar cu Fabian. 

Morag dădu din cap, în semn de acord, spre uşurarea Tanyei. 
Secretul ei era în siguranţă. 

- Unde ai găsit-o pe Nell? întrebă ea. 

Morag îşi goli ceaşca de ceai dintr-o singură înghiţitură, apoi se 
uită pe furiș la ceainic. Respectuoasă, Florence se aplecă şi-i umplu 
ceaşca încă o dată. Bătrâna îi zâmbi. 

- Era în pădure. Mi-a bătut la ușă îngrozitor de zăpăcită. Se opri 
pentru a-l mângâia pe Oberon; el îşi lăsă capul lui mare şi maroniu 
pe genunchiul ei și adulmecă, plin de interes, multele ei straturi de 
haine. Am văzut că era dezorientată şi ruptă de oboseală. De-abia 
mai putea să meargă. 

Un rid adânc apăru pe fruntea lui Florence. 

- Nell, trebuie să ne spui ce s-a-ntâmplat, insistă ea. 

- M-au făcut să dansez, spuse Nell aproape ţipând, apoi îşi 
strânse buzele de parcă ar fi dezvăluit prea mult. 

Tanya se uită în jos, la picioarele lui Nell, care ieşeau în afară 
pe sub pătură. Erau murdare, pătate de iarbă şi pline de tăieturi şi 
băşici. Șlapii ei nu mai păreau a fi întregi. 

Morag se servi cu o cremă din ouă cu lapte dintr-o farfurioară 
pe care Florence o puse pe masă. Imediat, lui Oberon începură să-i 
curgă balele pe genunchii ei. 

- Atât am putut scoate de la ea, spuse Morag cu gura plinä. 

- Tatăl meu era cu ea? întrebă Fabian disperat. A spus ceva 
despre locul în care-a fost? 

- Nu, nimic, răspunse Morag. Cum ţi-am mai spus, era singură. 

- S-a pierdut în pădure împreună cu Warwick, mai devreme, în 
după-amiaza asta, îi explică Florence. 

- ÎI căutam pe Generalul Carver, murmură Nell, privind pierită 
către foc; încă tremura foarte tare. 

- Papagalul ei, îi explică Tanya, văzând expresia uimită de pe 
fața lui Morag. Şi-a luat zborul. De aceea au ajuns Nell şi Warwick 
în pădure. Am văzut ce s-a-ntâmplat. Au fost atrași într-un cerc al 
zânelor de nişte... ei bine, de nişte spiriduși... 

- Fireşte, rosti Morag, de parcă asemenea întâmplări erau 
banale. Mi-am dat seama de asta. Aşa se explică dansul. Înmuie 
încă un biscuit în ceai. E o perioadă periculoasă a anului pentru 
aşa ceva. 

- E doar un coșmar, murmură Nell, începând să se legene. 
Ochii ei priveau fix și se holbau la foc. Nu există spiriduși. O să mă 
trezesc în curând, și când o s-o fac, Generalul va fi aici şi totul va fi 
bine şi... Au! De ce-ai făcut asta, puştiule? 

Fabian se aplecase în față și o ciupise. 

- Pentru că asta faci când crezi că visezi, spuse Fabian. Te 
ciupești, ca să verifici dacă eşti treaz sau nu. Cum era evident că tu 
n-ai s-o faci, m-am gândit să te-ajut. 

Ochii lui Nell se umplură de lacrimi. 

- Nu mai vreau să stau aici, se smiorcăi ea. Vreau să-l găsesc pe 
Generalul Carver şi să plecăm. Probabil e îngrozit acolo, singur și 
în întuneric. 

- Eu îmi fac mai multe griji pentru Warwick, spuse Florence 
cu severitate. Nell, știu că ai trecut printr-un şoc teribil, dar avem 
nevoie să cooperezi. Ce ai văzut în pădure e real, iar acum Warwick 
e în pericol. Trebuie să ne spui ce s-a-ntâmplat ca să-l putem găsi... 
doar spune-ne tot ce poți. 

- Erau trei, spuse Nell printre lacrimi, uitându-se la Tanya de 
parcă aştepta o susținere. 

Tanya dädu din cap ca s-o încurajeze. 

- Cântau o melodie... n-am mai auzit aşa ceva. Corpul mi se 
mişca din propria lui iniţiativă - eu nu-l mai puteam controla. 
Puteam doar să dansez şi să mă-nvârtesc. Schimbau întruna 
melodiile, fără a se opri, mutându-se în alte cercuri în care să 
danseze. Ne deplasam prin pădure. Eram obosită, foarte obosită. 
l-am implorat să mă lase să mă opresc, dar ei au continuat tot mai 
repede, tot mai repede... 

— Şi tatăl meu? o întrerupse Fabian. El ce făcea? 

- Același lucru, continuă Nell. Dansa; nici el nu se putea opri... 
dar nu era la fel de obosit ca mine. Am continuat să dansăm; am 
crezut că nu ne vom opri niciodată. Și tot timpul ei râdeau şi 
cântau, şi erau atât de ciudaţi... Tremură. Eu am scăpat doar fiindcă 
mi s-a prins șlapul în rădăcina unui copăcel încărcat cu fructe roşii, 
m-a agăţat și a oprit dansul cumva. 

- Fructe roşii, spuse Morag gânditoare. Mi se pare că ar fi sco- 
rușe — protejează împotriva magiei negre. 

- Nici nu şi-au dat seama c-am căzut în urma lor, continuă Nell 
cu o voce tremurândă. Au continuat până când i-am pierdut din 
vedere. Warwick încă mai era cu ei. 

Urmă o tăcere lungă şi tristă. 

- Înseamnă că mai e o şansă, spuse Fabian disperat. Poate tata 
nu e departe... poate a reușit şi el să rupă vraja cumva. Ar putea fi 
în pădure chiar acum! 

- E posibil, spuse Florence cu o voce joasă, dar puţin probabil. 
Dacă Warwick ar fi reușit să scape, ar fi găsit drumul de întoarcere 
până acum. Sunt sigură de asta. 

- Ar putea fi rănit, protestă Fabian. S-ar putea să nu fie capabil 
să se întoarcă! Ar trebui să mergem să-l căutăm... Dacă Nell a 
scăpat, atunci şi el ar fi putut-o face! 

Florence scutură din cap. 

— Oricât de mult aş vrea să cred asta, şansele sunt foarte mici. O 
să aşteptăm aici până când Corbul şi Gredin o să ne-aducă veşti. Le 
oferi Tanyei şi lui Fabian o privire încurajatoare. Și asta e hotărârea 
finală. 

Morag se ridică, strângându-şi pătura. Se întinse după şalul ei, 
încă umed, şi şi-l aruncă pe umeri înainte de a merge spre ușa din 
spate. 

- Acum, trebuie să plec, spuse ea. Dar o să văd... ce-o să pot 
vedea. Poate mi se va oferi un răspuns. 

— Se referă la viziunile ei, nu-i așa? îi şopti Fabian Tanyei. 

- Morag, îți mulțumesc, îi spuse Florence. Totuşi, nu mi-ar 
plăcea să te ştiu mergând prin pădure, în întuneric, într-o noapte 
ca asta. Stai cu noi — avem o grămadă de camere în care am putea 
să te găzduim. 

- O, nu vă faceţi griji pentru mine, rosti Morag, aproape 
strigând dintr-odată. Pot să am grijă de mine. 

- Sunt convins, bombăni Fabian, iar Tanya îi dădu un ghiont 
în coaste. 

Florence deschise ușa din spate şi privi neîncrezătoare în noapte. 

- Chiar nu mi-ar plăcea să te ştiu întorcându-te în pădure 
singură, atât de târziu. De fapt, am o idee... 

leşi afară în întuneric și scoase un fuierat melodios. Îi răspunse 
doar vântul, aruncând cu frunze în ea. Merse mai departe şi fluieră 
din nou, mai tare. 

În apropiere, un tufiş se despărți în două şi apăru un bărbat care 
îi ajungea doar până la genunchi. Purta nişte pantalonaşi ciudaţi, 
făcuţi dintr-un prosop pentru vase, și o jachetă dintr-un material 
gros, care cândva fusese, evident, o perdea: se încheia la mijloc cu 
inele şi cârlige. 

- Brunswick! strigă Tanya. 

- Unde? ceru să ştie Fabian, înălțându-şi capul și chiorându-se 
prin ochelarii lui groși. 

Florence îşi puse un deget la gură şi făcu un semn înspre Nell, 
care rămăsese într-o tăcere şocată lângă foc. Îi spuse spiriduşului: 

- Brunswick, e în ordine. Poţi să te arăţi. 

Spiriduşul zâmbi timid şi păşi înainte. Spre deosebire de ultima 
dată când îl văzuse Tanya, părea fericit şi sănătos, iar pe faţa lui 
nu se mai vedeau obişnuitele vânătăi care erau rezultatul bătăilor 
primite de la alți doi spiriduşi. Apoi, chiar dacă Tanya nu observă 
nicio schimbare vizibilă, îl auzi pe Fabian ţinându-şi respiraţia în 
timp ce spiriduşul apăru. 

- Brunswick locuieşte acum aici, în grădină, le explică Florence. 
Ceilalţi spiriduși nu-l mai deranjează - Warwick i-a izgonit de pe 
pământul nostru când a văzut cum se purtau cu el. 

— Cum a reuşit să facă asta? întrebă Tanya; nu-i venea să creadă 
că acei doi spiriduși ascultaseră de ordinele cuiva. 

- Le-a spus că, dacă-i va mai vedea vreodată, îi va încuia în cuşti 
din fier și îi va arunca în catacombe, îi răspunse bunica ei, scurt şi 
la obiect. 

Fabian fluieră încet. 

— Asta ar trebui să fie suficient. 

- Brunswick, poţi, te rog, să ne duci prietena înapoi acasă, prin 
pădure, în siguranță? îl întrebă Florence pe spiriduş, gesticulând 
spre bătrâna ţigancă. 

Brunswick zâmbi şi îşi întinse mâna spre Morag. 

— Bine-ţi va fi, de cu mine vei veni. 

- Mai vorbeşte în rime câteodată, îi explică Florence. Doar din 
obișnuinţă. Şi-a petrecut atât de mult timp în compania celorlalți 
spiriduşi, încât revine la vechile lui obiceiuri din când în când. 

Tanya își aminti cum vechii tovarăşi ai lui Brunswick vorbeau 
(şi răspundeau) doar printr-un discurs rimat. Mai târziu aflase că 
asta era o formă obișnuită de pedeapsă pentru spiriduşii alungaţi 
din tărâmul lor din cauza unor fărădelegi. 

Morag acceptă mâna lui Brunswick, iar ciudata pereche porni 
prin grădină peste pietre şi pe poartă spre pădure. 

Întoarsă în bucătărie, Florence încuie uşa pentru a doua oară 
în seara aceea şi își netezi părul argintiu, vârându-l înapoi în coc. 
Evenimentele zilei o afectaseră. Faţa îi era trasă, de culoarea rufelor 
albe atunci când o şosetă neagră e aruncată din greşeală printre ele. 

- Mă duc să văd ce mai face Amos, spuse ea. Şi, după aceea, o să 
pregătesc ceva pentru cină. Trebuie să ne păstrăm puterile. leşi din 
cameră şi auziră zgomotul paşilor ei urcând până la etajul al doilea, 
unde era camera lui Amos. 

Tanya şi Fabian rămaseră cu Nell, care se legăna din nou pe 
scaunul ei din faţa focului. Era albă la față şi avea ochii sticloși. 
Când Oberon îi lovi cu botul mâinile pe care le ţinea în poală, 
femeia nu reacționă. 

— Crezi că Florence îi va spune lui Amos că Warwick lipseşte? 
întrebă Fabian. 

- Nu, răspunse Tanya. L-ar supăra, iar ăsta e ultimul lucru de 
care avem nevoie. 

Începuse să simtă o greutate în piept din cauza îngrijorării. 
Îi aruncă o privire lui Nell, apoi se uită pe fereastră. Prin geamul 
murdar, văzu copacii scăldaţi în lumina lunii, bătuţi de vânt dintr-o 
parte-ntr-alta. Dacă Warwick era acolo, afară, oare îi era frică? 


Capitolul 16 


inci cai erau priponiţi în spatele colibei Vrăjitoarei 
de la Gard. Dintre ei, Red și Cusutul îi aleseră pe cei 
trei care păreau mai sănătoși, înșeuând fiecare câte 
unul, pentru a-l călări, și un al treilea pentru a le 
căra lucrurile. Red alese o iapă din rasa Palomino, 
in timp ce Cusutul se împrieteni repede cu un armăsar voinic. Al 
treilea cal era un mânz energic, de culoare crem. 

- E mai bine să luăm trei, spuse Cusutul închizând catarama de 
la şaua lui. Aşa, o să ne putem odihni caii şi o să avem o soluţie dacă 
unul dintre ei șchiopătează. 

Eliberară ceilalți doi cai, știind că nu mai aveau pe nimeni 
care să aibă grijă de ei, și îi priviră hoinărind prin pădure. Apoi 
porniră, dornici să lase în urma lor întâmplările îngrozitoare din 
coliba Vrăjitoarei de la Gard. Călăriră în tăcere, mergând la început 
doar la pas. N-o făceau doar ca să potolească firea cailor, ci pentru 
că Red îl avertizase pe Cusut de capcana în care căzuse. Niciunul 
dintre ei nu voia să rişte, trecând cu vederea peste încă una. 

În curând auziră pârâul curgând şi se îndreptară spre el, 
descălecând ca să-şi umple sticlele. Cusutul scoase harta și o întinse 
pe iarbă, muşcându-şi buza de jos în timp ce o studia. În timp ce 
Red încărcă apa pe cai şi îi duse la pârâu ca să se adape, el strânse 
harta, o puse deoparte şi o privi pe fată cum încălecă din nou pe 
iapa Palomino. 

- De ce te uiţi la mine aşa? îl întrebă ea tulburată. 

- Chiar vrei să-l lași pe Eldritch legat în pivniţă? 

Red se holbă la el cu răceală. Ridicându-se în scara de şa, 
scoase cheia Vrăjitoarei de la Gard din buzunar şi o aruncă în apa 
curgătoare. 

— Asta îţi răspunde la întrebare? 

Cusutul privi la bulele de pe suprafaţa apei. 

- Pe deplin. 

Mână calul cu un sunet, mergând printre umbrele ca nişte pete 
ale copacilor. Cusutul o urmă, apropiindu-se de ea. 

- Cum de ai devenit aşa? o întrebă el. Eşti doar un copil. 

Red râse ironic. 

— Cred că mi s-a sfârşit copilăria în noaptea în care mi-a fost 
luat fratele. 

- O să-mi spui ce s-a-ntâmplat în noaptea aceea? Cu Eldritch 
şi cu arsura aia a ta? 

- M-am săturat să vorbesc despre mine, îi răspunse Red scurt. 
Vreau să aud ceva despre tine. 

— Ce vrei să ştii? 

- Vreau să aflu ce ştii despre zâne şi de unde ştii despre ele. În 
pivniţă ai spus că ai cunoscut oameni... clarvăzători. Cum ai ajuns 
să ai de-a face cu ei? 

Cusutul împinse o creangă de deasupra lui. 

- Lucrez pentru unul dintre acei oameni, proprietara Cona- 
cului Elvesden... îşi cobori vocea şi se uită prin jur, verificând 
imprejurimile pustii... Florence. Ea e clarvăzătoare, dar, până 
când s-a născut Tanya, n-am știut nimic despre zâne, deşi am fost 
înconjurat de ele toată viaţa. Se opri, de parcă nu i-ar fi venit să 
creadă ce spunea. Am crescut la conac. Tatăl meu a fost grădinar 
înaintea mea - a lucrat acolo de la şaisprezece ani. Dispariţia 
Morwennei Bloom i-a marcat viaţa. 

Șovăi, uitându-se în sus printre crengile copacilor. 

- Până acum treisprezece ani, n-am știut dacă tatăl meu a avut 
vreo legătură cu dispariţia ei. Am crezut tot timpul că n-a avut, 
in ciuda zvonurilor şi comentariilor răutăcioase din copilărie. 
Câteodată mă simţeam furios, alteori ruşinat. Puţini oameni din 
Tickey End nu m-au judecat sau ignorat, așa că m-am hotărât să 
plec imediat ce puteam. Apoi, am întâlnit pe cineva. Încruntătura îi 
dispăru dintr-odată. Cineva minunat. O fată pe nume Evelyn, care 
a ajuns mama fiului nostru. Așa că am rămas. Totul mi s-a părut 
dintr-odată suportabil - n-a mai contat ce credeau străinii. Dar 
acum treisprezece ani totul s-a schimbat. 

Florence mi-a bătut la ușa dormitorului într-o noapte, panicată. 
Tocmai se-ntorsese dintr-o vizită la nepoata ei nou-născută, aşa că 
n-am înțeles de ce era atât de tulburată. Ar fi trebuit să fie fericită, 
sau cel puţin aşa credeam. Mi-a zis că avea să-mi spună o poveste, o 
poveste incredibilă în care era implicat tatăl meu, și pe care trebuia 
s-o ascult fără s-o întrerup. I-am promis că așa voi face - apoi am 
intrerupt-o imediat, râzându-i în faţă când mi-a spus că dispariţia 
fetei avea legătură cu zânele. 

— Aproape că am plecat, dar ceva din vocea ei m-a oprit. Am 
inceput să mă întreb dacă era nebună — părea să creadă cu adevărat 
în ce spunea şi observasem deja cărți despre zâne în biblioteca ei. 
Apoi, s-a oferit să mi le-arate şi, crezând că aşa ceva nu e posibil, 
am fost de acord. 

A aruncat o pană neagră în foc şi a murmurat o incantaţie. 
Am aşteptat, iar ea mi-a spus cum acea fată, Morwenna Bloom, 
dispăruse pe tărâmul zânelor fără să lase niciun indiciu despre 
locul în care se afla. Cum tânjise să fie eliberată şi-şi îndreptase 
toată ura spre Florence. Tot n-am fost convins, dar apoi o pasăre 
mare şi neagră a aterizat pe pervazul ferestrei. A fost lăsată 
înăuntru şi, în câteva secunde, s-a transformat într-o femeie care 
purta o rochie neagră cu pene. Am făcut un pas în spate şi m-am 
împiedicat din cauza şocului... Era să cad în foc. Totuși, în cele din 
urmă, am crezut-o. 

Dar povestea nu s-a terminat aici. A continuat cu Tanya. 
Florence a văzut că Tanya a moștenit puterea ei — zânele erau peste 
tot în jurul său. Și ştia că trebuia să se îndepărteze de Tanya, ca să 
evite ca şi ea să devină o ţintă a răzbunării Morwennei. 

Am ascultat tot ce mi-a spus, dar tot n-am înţeles ce-mi cerea. 
Apoi, scopurile ei au devenit clare. Slujba mea de grădinar a ajuns 
pe locul doi. Prima mea sarcină a devenit să protejez casa şi să 
patrulez prin pădure pentru a o apăra de orice ar fi putut ieşi din 
ea, căutând-o pe Tanya. 

- Vrei să spui că protejai casa de zâne? îl întrerupse Red. 

Fl încuviinţă. 

- Cum ai fi putut face asta dacă nu le vedeai? 

- Asta am întrebat-o şi eu pe Florence, dar am descoperit re- 
pede alte feluri de a le vedea. Urmând instrucțiunile ei, am vizitat 
o ţigancă bătrână care trăiește în Pădurea Spânzuratului. Mi-a 
dat o sticluță cu un tonic pe care să îl picur în ochi. Era o soluţie 
temporară, dar eficientă. Am folosit-o chiar atunci, înainte de a mă 
întoarce la conac. M-am mirat - şi m-am speriat - de tot ce am 
văzut în pădure. Dintr-odată, am ştiut că acele creaturi, acele ființe 
erau peste tot. Nevăzute. Ne priveau și ne ascultau. M-am întors 
grăbit la conac cât de repede m-au purtat picioarele, şi am ascuns 
poţiunea. I-am spus lui Florence că nu puteam face aşa ceva. 

Mă aşteptam să fie furioasă, dar tot ce am văzut pe fața ei a 
fost tristeţe și dezamăgire, ceea ce, cumva, a înrăutățit situaţia. 
N-am putut dormi în noaptea aceea. M-au măcinat gândurile. 
Nedreptatea de care avusese parte tata şi gândul că Tanya ar fi putut 
fi în pericol. Ştiam că nu puteam să le întorc spatele. Mai ştiam şi că 
viața mea se schimbase. Nu mai exista cale de întoarcere. 

A doua zi, am scos sticluța. Poţiunea își pierduse între timp 
efectul, aşa că, până să mă răzgândesc, am mai folosit o parte din 
ea. Erau zâne chiar şi în casă. În acea primă zi, Florence mi le-a 
arătat pe cele care stăteau în casă cu permisiunea ei. Celelalte, mi-a 

spus ea, trebuiau îndepărtate - duse înapoi în pădure şi oprite 
categoric să revină. 

- A permis zânelor să stea în casă? întrebă Red, profund 
captivată de povestea Cusutului. Cum erau? Mai sunt acolo? 

— Cele mai multe dintre ele, îi răspunse Cusutul. Au murit una 
sau două de atunci, de bătrâneţe sau în... accidente. 

- Ce fel de accidente? 

— Accidente legate de pisici, răspunse el. Dar majoritatea sunt 
în viață şi bine, și ne dau bătăi de cap. Se încruntă un pic. Ca să fiu 
sincer, nu ştiu de ce le ţine Florence. Întotdeauna i-am spus că e 
prea blândă cu ele. 

- Mai spune-mi despre ele, insistă Red. Era curioasă să afle cum 
funcţiona casa aceea veche şi ciudată, cu locuitori umani şi zâne. 

— Ei bine, spuse Cusutul, avem o zână a cuptorului în bucătărie. 
Ne ajută să ţinem oalele calde și stă cu ochii pe ele ca să se asigure 
că nu fierb prea tare. Apoi, avem un spiriduş în cutia de ceai — risipă 
de spaţiu, dacă mă întrebi pe mine. Ne ajuta mai demult pentru 
câteva picături de smântână. Acum, se supără dacă e deranjat - vezi 
tu, doarme tot timpul. 

Red zâmbi. 

- Continuă. 

- Am avut un spiriduș care locuia în canalul de scurgere şi era 
ca o coţofană hoaţă. Lua orice strălucea sau sclipea... 

— Am văzut una din acelea! strigă Red. Obişnuia să vină în baia 
casei de copii în care am stat! Mânca părul şi clăbucii de săpun care 
se adunau în scurgere. 

- În Tickey End? întrebă Cusutul. Poate era aceeaşi creatură 
care venea la conac - folosea rețeaua de canalizare ca să circule. 

- Mai e acolo? întrebă ea. 

Ochii Cusutului se întunecară din cauza părerii de rău. 

- Nu. L-a prins pisica. Când am auzit agitația, era deja prea 
târziu. A scos o brățară de argint din buzunar. Destul de ciudat, 
unul dintre lucrurile pe care le-a furat a fost un talisman din 

brățara asta. Am găsit-o în chiuveta din camera Tanyei când 
făceam reparaţiile, înainte ca ea să vină să stea la noi. Am găsit-o 
ieri dimineaţă... voiam s-o repar pentru ea, să-i fac o surpriză. 

Red aruncă o privire brățării. Îşi aminti că o văzuse pe înche- 
ietura mâinii Tanyei şi se gândise că era o alegere ciudată pentru o 
fetiță. Îi spuse asta şi lui. 

— A fost la început a lui Florence, spuse Cusutul. A fost trans- 
misă în familie încă de la primul proprietar al conacului. Își 
strecură ușor brăţara înapoi în buzunar. 

Copacii deveniră tot mai apropiaţi şi mai împletiţi. Cusutul 
conducea, cu mânzul urmându-l și cu Red îndeaproape, în urma 
lui. Pădurea era ciudat de liniștită; doar zgomotul respirației şi al 
paşilor cailor îi ajungea până la urechi. 

- E prea multă linişte, murmură ea. Eldritch mi-a spus că partea 
asta a pădurii se numeşte „Pădurea Moartă“. Cât mai avem până 
ieşim de aici? 

- Greu de spus. Poate câteva ore. Când o să găsim marginea, o 
să ne odihnim pentru o vreme. 

Un pârâit venit de deasupra rupse tăcerea, făcându-i pe 
amândoi să se oprească. Red își ridică brusc capul. Cunoștea acel 
zgomot. Îi ridica părul de pe ceafă, ca al unui câine. 

— Ai auzit? şopti Cusutul. 

Îl văzu cocoşat sus pe o creangă, privindu-i. Garguiul. Cusutul 
îl văzu o clipă mai târziu. 

— Ce-i ăla? 

- Nu ştiu, răspunse Red, dar l-am văzut înainte de a cădea 
în capcana Vrăjitoarei de la Gard. Ţipa... Mintea i se cutremură, 
înțelegând dintr-odată. Stătea de pază pentru ea - îi spunea când 
cădea ceva în capcană. 

De parcă ar fi înţeles, garguiul îşi dezveli dinții și sâsâi. Își ridică 
aripile și se lansă înspre ei, năpustindu-se asupra lor cu un mârâit. 

— Fugi! strigă Cusutul, dar, înainte ca vreunul dintre ei să poată 
da pinteni cailor, garguiul fuse tras brusc în spate, când ajunsese la 

doar câţiva centimetri de nasul Cusutului. Ţipă şi zbură din nou 
spre ei, doar pentru a fi tras înapoi încă o dată. 

- E legat, şopti Red. Uite, acolo, pe piciorul lui. 

Glezna garguiului era într-o cătușă din fier, priponindu-l cu un 
lanţ lung legat de copac. Lanţul zăngănea când creatura se mișca și, 
în cele din urmă, Red înţelese sursa zgomotului. 

- Era un spion al ei, spuse Cusutul încruntat. 

Garguiul cotcodăci ca o ceucă, în timp ce se îndepărtară de el. 

— Ai grijă! strigă Red. Capcana trebuie să fie aproape - era după 
un trunchi de copac căzut. 

- O văd, îi răspunse Cusutul. Își abătu calul în jurul trunchiului, 
evitând capcana, iar Red îl urmă. 

Continuară să înainteze, vorbind foarte puţin. În scurt timp, 
găsiră o cale și, încă o dată, putură să vorbească din nou pentru că 
aveau destul loc cât să călărească unul lângă celălalt. 

- Mi-ai povestit de zânele care au voie să stea în casă, spuse Red. 
Dar cele care nu sunt primite? 

— Nu au fost foarte multe la început, răspunse Cusutul. Doar o 
ciudată sau două, care veneau din curiozitate sau ca să caute resturi 
de mâncare. De cele mai multe ori, erau alungate de pisică, dacă 
nu de alte zâne - sunt posesive cu propriul teritoriu. Am început 
să credem că eram în siguranţă, eu şi cu Florence. Apoi, într-un 
weekend, când avea vreo şase luni, Tanya a fost adusă ca să rămână 
la noi. 

Stiam că era periculos pentru ea să fie în casă, iar Florence a 
încercat să descurajeze hotărârea asta - dar era inevitabilă. Am 
luat măsuri de precauţie, îmbrăcând-o întotdeauna cu hainele pe 
dos și, când era posibil, în roșu. Florence n-a scăpat-o pe Tanya 
din ochi, mutându-i pătuţul în camera ei. În a doua noapte, am 
fost trezit de un strigăt venind din camera lui Florence. M-am 
grăbit să investighez, neștiind dacă era o zână sau un hoţ. L-am 
auzit pe Scuipă-Foc sâsâind şi scuipând înăuntru. Când am intrat 
în cameră, am văzut-o pe Florence stând lângă pătuţ, cu Tanya în 

brațe. Era evident că își ieşise din minţi de frică. Ceva stătea pe 
marginea pătuțului, privind-o pe Tanya - dar, pentru că hainele îi 
erau întoarse pe dos, nu o putea atinge. Când am intrat, creatura 
s-a speriat. A încercat să iasă prin șemineu, dar s-a lovit de vătrai, 
care a căzut şi a prins-o. Dintr-odată, a ţipat, iar camera s-a umplut 
de un miros de ars. Când am fugit înspre ea, mi-am dat seama că 
era carnea zânei, care ardea sub vătraiul de fier. Când am ridicat 
vătraiul, a scăpat. 

A doua zi, am comandat un cuţit făcut din fier. Nu prea s-a 
despărţit de mine de atunci. După asta, Florence s-a temut s-o mai 
lase pe Tanya în casă. Ba chiar a şi ascuns toate pozele cu ea. Răul 
fusese însă făcut — secretul că Florence avea o nepoată clarvăzătoare 
ieşise la iveală —, iar zânele au continuat să vină. Am început să 
fac cușşti din fier ca să le ţin în ele. Câteva zile de închisoare le-a 
convins pe cele mai multe dintre ele să nu se mai întoarcă. Altele 
aveau nevoie de mai multă convingere. 

Pielea lui Red se înfioră când se întrebă de ce nivel de 
„convingere“ era capabil Cusutul. 

— Aşa că au continuat să vină, spuse Cusutul. lar eu am 
continuat să le țin la distanţă. 

- Dar familia ta? întrebă Red. Le-ai spus ce se-ntâmpla? 

Mâinile Cusutului se încleștară pe frâul calului lui. 

— Nu, răspunse el. N-au ştiut nimic până nu demult. Am ascuns 
totul. Apoi, fiul meu a descoperit totul. 

- Dar soţia ta? Cu siguranţă, n-ar fi putut să ţină secretul față 
de mama lui. 

O privire chinuită apăru pe fața Cusutului. 

- Nu. Evelyn n-a ştiut niciodată. Sunt sigur că Fabian i-ar fi 
spus, dacă ar fi avut ocazia. Dar, când a aflat despre zâne, mama lui 
era deja moartă de șapte ani. 

O privi cu nişte ochi umezi şi roşii. 

— Dacă ar fi ştiut, probabil că ar fi trăit. Neştiinţa a omorât-o. 


Capitolul 17 


orbele Cusutului atârnau între ei ca niște pânze 
de păianjen. Își lăsă capul în jos, cu o expresie 
chinuită, și îşi cufundă degetele în coama calului, 
periind şuviţele de păr aspru. Red îl aşteptă să 
continue. Simţi că era o chestiune despre care 


nu vorbise de ceva vreme - dacă vorbise vreodată despre ea. 

- De fapt, spuse el cu o voce răguşită, asta nu e în întregime 
adevărat. Faptul că n-a ştiut nimic despre zâne... a fost doar unul 
dintre factorii care i-au cauzat moartea. Adevărul e însă că n-ar fi 
avut nevoie să ştie despre ele dacă eu n-aş fi fost implicat. Zânele 
nu s-ar fi apropiat de ea dacă n-aș fi fost eu. Îşi scoase degetele din 
coama calului şi apucă din nou frâul. Adevărul e că eu sunt de vină. 
A murit din cauza mea. 

- Sunt sigură că nu e adevărat, spuse Red cu o voce blândă. 

Cusutul zâmbi trist. 

- Am avut şapte ani timp să mă gândesc la asta. E adevărat, din 
orice perspectivă aş privi. Întotdeauna am ştiut-o, doar că n-am 
mai spus-o niciodată... cu voce tare, până acum. Am crezut că pot 
s-o protejez. M-am înșelat. 

- Ce s-a-ntâmplat? întrebă Red. 

Cusutul se opri ca să bea nişte apă. 

- Totul a fost făcut să pară un accident, spuse el. Evelyn iubea 
muzica. Era o muziciană talentată. Cânta la pian în fiecare zi — 
Fabian adora s-o asculte. 

Am vânat zâne vreo şase ani până atunci. Ştiam mult mai 
multe despre ele atunci şi trăirea unei vieţi duble deja-mi intrase 
în obișnuinţă. Chiar şi-așa, Evelyn îmi punea uneori întrebări la 
care nu-i puteam răspunde: de ce petreceam atât de mult timp în 
pădure? Cum de aveam atât de multe tăieturi şi vânătăi pe care nu 
le puteam explica? De ce trebuia să-mi ascut cuțitul atât de bine 
când nu păream să-l folosesc vreodată? Am învăţat repede să-mi 
acopăr urmele, aducând din când în când câte un iepure mort, ca 
să mă prefac că vânez. De fapt, n-am vânat niciodată din plăcere - 
şi nici n-am s-o fac vreodată. Ştiam că Evelyn nu era de acord cu 
asta. Trebuia totuşi s-o fac să mă creadă, chiar dacă mă ucidea pe 
dinăuntru să ştiu că avea o părere proastă despre mine. 

Într-o zi, am găsit un iepure în pădure. Unul dintre picioarele 
lui fusese lovit de puşca cu aer comprimat a unui braconier. 
Sângera de moarte. Când m-am apropiat, alți doi iepuri care erau 
prin apropiere au fugit. Am sucit gâtul creaturii, ca s-o scap de 
chinuri, apoi am dus-o la conac. 

Când m-am întors, Evelyn era cu Fabian în grădină. Fabian a 
văzut iepurele şi a izbucnit în lacrimi. Evelyn n-a spus nimic, doar 
s-a uitat la mine, muşcându-şi buzele, şi l-a dus pe Fabian înăuntru. 

În seara aceea, Florence era plecată, aşa că eu şi cu Evelyn am 
mâncat singuri împreună cu Fabian. A fost o masă cu puţine cuvinte. 
Încă mai era supărată pe mine. Am încercat s-o împac, jucând un joc 
prostesc cu Fabian ca să-l fac să râdă. N-a funcţionat. Când a bătut 
cineva la uşa din spate, şi-a vărsat mâncarea peste tot, aşa că i-am 
cerut lui Evelyn să răspundă, în timp ce eu făceam curat. 

În pragul uşii stătea o femeie cu un copil cam de vârsta lui 
Fabian. Erau vânzători ambulanți; femeia căra un coş care conţinea 
ceea ce am crezut la început că erau legături de lemne de foc. 
Dar apoi Evelyn mi-a strigat că erau, de fapt, flaute mici, cioplite 

de mână, din lemn. A ieşit din cameră ca să-şi aducă portofelul, 
lăsându-ne pe mine şi pe Fabian singuri. 

- Ai mare grijă de fiul tău, mi-a spus dintr-odată femeia de la 
ușă. Mi-am ridicat privirea şi am văzut că se holba la mine cu o 
foarte mare ură. Ochii ei erau roşii, iar copilul de lângă ea plângea, 
îngropându-și faţa în fusta mamei lui. 

- Ai foarte mare grijă de el, mi-a repetat femeia, pentru că 
astăzi mi-am pierdut fiul. 

Pentru prima dată, am observat ce purtau ea şi fiica ei: haine 
lungi din blană groasă şi maronie. Blană de iepure. Doar atunci 
mi-am dat seama ce făcusem... că iepurele pe care îl ucisesem mai 
devreme în acea zi nu era de fapt un iepure. 

Chiar atunci, Evelyn m-a strigat ca să mă întrebe dacă i-am 
văzut poşeta pe undeva. M-am răstit la ea că n-am văzut-o şi, în 
panica mea, i-am pronunţat numele. Zâna l-a auzit şi a zâmbit. 

- Mi-ai luat pe cineva drag, mi-a spus ea. Acum, o să-ţi iau şi 
eu pe cineva drag. 

L-am ţinut strâns pe Fabian, îngrozit că mi-l va fura. El trebuie 
să-mi fi simţit frica, pentru că a început să plângă. Evelyn s-a întors 
chiar atunci. Își găsise portofelul şi scotocea după nişte monede. 
Am vrut să-i trântesc uşa-n faţă zânei chiar atunci, dar şocat de ceea 
ce făcusem, am rămas înlemnit. Tot ce am putut să mai fac a fost 
să-i murmur lui Evelyn să nu cumpere nimic de la acea femeie - 
dar ea doar s-a încruntat la mine, presupunând că eram nepoliticos 
cu femeia doar pentru că era o vânzătoare ambulantă. I-a înmânat 
banii şi a primit în schimb un flaut subţire din lemn. Zâna a zâmbit, 
apoi s-a întors şi şi-a croit drum înapoi prin grădină, spre pădure. 

Am tremurat când am închis ușa, dar, dacă Evelyn a observat, 
n-a comentat niciodată despre asta. Am privit-o punând flautul pe 
poliţa de deasupra căminului, apoi l-a dus pe Fabian sus, încercând 
să-l împace. Imediat ce a plecat din cameră, am aruncat flautul 
în foc şi l-am privit până a ars complet. După aceea, am ridicat 
„iepurele“ mort din compost și l-am examinat. La prima vedere, 

nu părea să aibă nimic neobișnuit. Apoi, l-am găsit: un năsturel, 
aproape ca un nasture de vestă, pe burta fiinţei moarte. N-am 
îndrăznit să-l desfac. N-aș fi suportat să văd ce era sub deghizare. 
Am mers în adăpostul meu şi am stat acolo restul serii, așteptând 
să vină Florence ca s-o avertizez în legătură cu ce se întâmplase, în 
caz că zâna s-ar fi întors. Când am auzit mașina oprindu-se, mai 
târziu, în acea seară, m-am întors în casă. 

L-am auzit în clipa în care am intrat pe uşă - flautul cânta în 
bucătărie. Am alergat în cameră. Evelyn cânta și râdea, arătându-i 
flautul lui Florence -— acelaşi flaut pe care îl aruncasem în foc mai 
devreme în acea seară. N-a mai zâmbit când mi-a văzut fața. Am 
intrebat-o unde îl găsise. Mi s-a părut încurcată și mi-a spus că era 
pe polița de deasupra căminului, acolo unde îl lăsase. 

Ştiam că flautul era fermecat şi că nu putea fi distrus prin 
mijloace normale. Am așteptat până când Evelyn s-a dus la 
culcare, apoi l-am ascuns în adăpostul meu, întrebându-mă dacă 
putea rămâne ascuns atâta timp cât nu încercam să-l distrug. I-am 
povestit lui Florence ce se întâmplase, iar ea mi-a spus să merg la 
bătrâna ţigancă și să-i cer sfatul a doua zi dimineaţă. 

În acea noapte am stat treaz ore întregi, temându-mă prea tare 
ca să dorm. Totuși, în cele din urmă, trebuie să fi aţipit, pentru 
că m-am trezit, tresărind. În cameră încă era întuneric, dar, lângă 
mine, patul era gol. Evelyn dispăruse. Mi-am întins mâna și am 
atins spaţiul în care ea stătuse întinsă — încă era cald, așa că am ştiut 
că nu plecase de multă vreme. M-am culcat pe spate, gândindu-mă 
că poate se dusese să vadă ce mai făcea Fabian. Apoi, am auzit cele 
mai încete tonuri de cântec ale unui flaut. 

M-am ridicat şi m-am îmbrăcat în câteva secunde, am ieșit 
din cameră şi i-am strigat lui Florence să meargă la Fabian. Eu 
am alergat prin casă, strigând-o pe Evelyn pe nume, dând buzna 
în fiecare cameră. Am stârnit o agitaţie totală - Fabian plângea, 
iar sus era și tatăl meu, supărat. N-am avut timp să-i liniştesc pe 
niciunul dintre ei. Am alergat până la parter. Ușa de la bucătărie era 

intredeschisă. Atunci mi-am dat seama că ieşise afară. Am alergat 
in cerc în faţa casei, mi-am descuiat adăpostul şi am intrat în el. 
l'lautul era acolo unde îl lăsasem, dar tot puteam auzi, foarte încet, 
notele unei melodii stranii, cântate în spatele casei. Am fugit înapoi 
in grădină, strigând-o pe nume. Prin poartă, am văzut o siluetă în 
depărtare, mergând spre pădure de parcă ar fi fost în transă. Era 
Evelyn, încă în cămașa ei albă de noapte, luminată de lună. 

Am urmărit-o, strigând-o pe nume, dar nu s-a întors niciodată. 
Era ca şi cum nu m-ar fi auzit. Apoi, a dispărut - într-o clipă era 
acolo, iar în următoarea a dispărut. Am fugit spre locul în care am 
văzut-o ultima dată şi eram gata să trec pârâul, mergând pe pietrele 
din el. Am ajuns la nu mai mult de două minute după ce ea fusese 
acolo; totuşi, nu era nici urmă de ea. N-am ştiut ce să fac. Am 
strigat-o până am răgușit. Am trecut apa şi am fugit în pădure, și 
am ieşit din ea, de două ori. În tot acest timp, flautul ăla și-a cântat 
melodia lui îngrozitoare şi blestemată. 

De-acum, soarele începuse să răsară. M-am forţat să gândesc, 
apoi mi-am amintit ceva despre apele curgătoare care rup vrăjile. 
Dintr-odată, am avut o puternică presimţire că ea nu trecuse 
pârâul. Luând această şansă în considerare, am început să alerg 
spre dreapta, urmând pârâul. În următoarele câteva minute, n-am 
văzut nimic. Eram gata să renunţ şi să mă întorc la conac pentru a 
cere ajutoare. Apoi, am văzut-o. 

Cusutului îi pieri glasul. Red nu spuse nimic, ştiind că ajunsese 
la cea mai dureroasă parte a trecutului lui. 

- Era cu faţa în jos, în apă, încâlcită în ierburi. Am sărit în 
apă şi am scos-o. Nu mai respira. Ochii îi erau deschişi, dar orbi. 
Pielea îi era vânătă şi rece ca gheaţa din cauza apei. Am încercat s-o 
resuscitez — dar era prea târziu. Era moartă. Doar atunci mi-am dat 
seama că muzica aceea blestemată se oprise... odată cu inima ei, aşa 
mi s-a părut. 

Am dus-o înapoi la conac şi am cerut ajutor. În scurt timp a 
venit o ambulanţă, împreună cu poliţia. I-am spus lui Florence să 


172 MICHELLE HARRISON 


nu intre în cameră şi să-l ţină pe Fabian departe. Când au luat-o, 
am ştiut că mă considerau vinovat. Ce căuta afară, noaptea, în halul 
acela? De ce era în cămaşa de noapte? De ce nu sunasem după 
ajutoare imediat ce îmi dădusem seama că lipsea? M-au bombardat 
cu întrebări. 

Ca să fie totul mai grav, avea o rană pe ceafă. Apoi, mai târziu... 
când pârâul a fost cercetat pentru indicii, urme din sângele ei s-au 
găsit pe pietre. A încercat să treacă, a alunecat şi s-a lovit la cap. A 
fost inconștientă când s-a înecat. 

- Cum şi-au dat seama că tu nu erai vinovat? şopti Red. 

Cusutul își şterse faţa şi oftă. 

- Din istoricul medical al lui Evelyn. Documentele au dovedit că 
era predispusă la somnambulism, de care suferea din adolescenţă. 
Mi-am amintit că îmi vorbise despre asta, dar n-am observat să i se 
întâmple cât timp am fost căsătoriţi — se pare că era ceva declanşat 
de stres. Ştiam însă că nu era somnambulă şi ştiam ce-am auzit. 
Melodia aceea fantomatică, şi ecoul ei răsunând peste câmpii. A 
ademenit-o spre moarte. A doua zi, când m-am întors în adăpostul 
meu, flautul nu mai era acolo. Nu l-am mai văzut niciodată. 

După aceea, i-am cerut lui Florence să încuie salonul de muzică. 
N-am mai intrat niciodată în el şi n-am vrut s-o facă nici Fabian. În 
scurt timp, a renunţat să-mi mai ceară asta. Mi-am promis că o să-i 
explic totul într-o zi... că o să-i spun adevărul despre cum a murit 
mama lui. Că nu a fost accidentul în care a crezut în copilărie. 
Mi-am spus că, atunci când va fi destul de mare ca să poată face 
faţă, îi voi spune despre zâne. Până la urmă, a aflat singur. 

- Despre cum a murit mama lui? întrebă Red. 

Cusutul scutură încet din cap. 

- Despre zâne. Încă-mi caut cuvintele potrivite ca să-i povestesc 
restul. Dar, cumva, nu reuşesc niciodată să le găsesc. 

- Ar trebui să-i spui, pur şi simplu. Eu ţi-am auzit povestea și 
nu cred că e vina ta. 

- Nu cred că el o s-o vadă în felul ăsta. Şi nu cred că aş rezista 
dacă nu m-ar ierta. Dar asta e ceea ce merit. 

— Crezi că meriţi să fii nefericit? îl întrebă Red. 

Cusutul ridică din umeri şi își frecă nasul. 

- Poate. Cine ştie? Ca să fiu sincer, nu cred că o să mai fiu 
vreodată fericit. Nu fără ea. 

Îşi opri calul şi arătă dintr-odată spre pământ. 

- Uite. 

Era o cărare năpădită de plante, dar vizibilă sub copitele cailor. 

- E un semn bun, spuse Cusutul. Trebuie că ne apropiem de 
marginea pădurii. Trebuie să ne păstrăm calmul acum - să nu mai 
vorbim. Aici probabil că se termină Pădurea Moartă. 

Avea dreptate. În acel moment, Red observă o schimbare 
importantă în împrejurimile lor. Păsările cântau şi ciripeau, arbuștii 
tremurau și foşneau şi, o dată sau de două ori, zări nişte zâne mici 
în copaci, trăgând cu ochiul din cuiburile lor. Tresări când ceva se 
prinse în părul ei şi îşi ridică mâna ca să încerce să se elibereze, 
după ce opri calul. Găsi o creangă groasă, cu multe rămurele, din- 
tr-un copac bătrân şi noduros. În timp ce se întoarse, putu să jure 
că pomul se mişca -— legănându-se un pic - iar crengile se curbară 
mai adânc în părul ei. 

- Cusutule! Sunt prinsă. 

Bărbatul întoarse, mergând la trap, așteptând momentul când 
mânzul, care părea greoi în urmă, se opri ca să smulgă o gură de 
iarbă. 

- Rămâi nemişcată, spuse el, cercetând copacul. E doar curios. 
Probabil că n-a văzut mulţi oameni la viaţa lui. 

Red îşi lăsă încet mâna în jos, rămânând complet nemișcată, 
fără să îndrăznească să-şi ridice privirea spre copacul viu. Pielea 
capului o mânca la fiecare periere a degetelor lui noduroase și, de 
câteva ori, simţi cum şuviţe din părul ei erau prinse şi smulse. Apoi, 
se retrase cu un oftat lung şi scârțâitor. 

- Haide, rosti Cusutul. Continuă să mergi. 

Următoarea oră trecu fără niciun incident, chiar dacă zânele 
erau mult mai numeroase acum decât fuseseră pe teritoriul 
Vrăjitoarei de la Gard. În scurt timp, Red simţi un miros cunoscut 
în aer; unul care îi aminti, într-un fel, de prânzul de duminică. Era 
mascat de un alt miros; unul neplăcut, pământesc şi ca de mosc. Se 
uită la Cusutul și îl văzu holbându-se, printre copaci, la pârâu. Doar 
atunci îşi dădu seama că era ceva ciudat în legătură cu el. 

- Curge în sus! strigă ea. 

Cusutul încuviinţă. 

- Am auzit de locul ăsta. Mirosul acela - cel ierbos - vine de 
la rozmarin. Dar nu e orice fel de rozmarin. E pătat de spiriduşi. 

— Pătat de spiriduşi? 

— Uită-te-n jos. 

Sub copitele cailor, grămezi dintr-o substanță neagră și urât 
mirositoare stăteau călcate; unele erau uscate şi se crăpau, altele 
erau proaspete şi se prelingeau. 

- Bălegar de spiriduși, spuse Cusutul. Aici e teritoriul lor. 
Rozmarinul care crește are mari puteri magice - poate afecta 
memoria. Ar trebui să trecem cât putem de repede şi de liniștiți 
pe-aici. Spiridușii pot fi imprevizibili dacă sunt deranjați. 

În curând, începu o sporovăială în jurul lor. Următorul lucru pe 
care-l observă Red fu un con de pin lovind-o în tâmplă. Se strâmbă 
de durere şi se întoarse spre un chicotit şi o feţişoară palidă şi 
răutăcioasă care se feri de privirea ei. 

Cusutul fu lovit, după aceea, cu o piatră, ridicându-şi braţul cu 
o fracțiune de secundă prea târziu ca să se mai apere, în timp ce o 
altă siluetă micuță sări şi-i dispăru din faţă. 

- Grăbeşte-te, bombăni el, dând pinteni calului. În scurt timp, 
sporovăiala nu se mai auzi, pentru că lăsară spiriduşii în urma lor. 

Red se întrebă de când erau pe drum. Îi era foame; îi chiorăia 
stomacul. Îl linişti de câteva ori cu înghițituri mari de apă, dar 
protestele lui deveniră tot mai zgomotoase. Era gata să-l întrebe pe 
Cusutul dacă se puteau opri pentru o pauză de masă, când ajunseră 

la marginea pădurii. Inima îi tresări la promisiunea de a scăpa, în 
sfârșit, de întuneric şi de a fi sub cerul liber, în loc de crengi. 

- Hai să ne oprim aici, spuse Cusutul, făcându-i semn spre un 
povârniș ițit din iarba de dincolo de pădure. E un loc ascuns vederii 
și putem să ne priponim caii acolo — chiar lângă pârâu. Ar trebui să 
fim în siguranţă dacă ne oprim ò vreme și mâncăm. 

Red îl urmă, recunoscătoare, îndemnându-şi calul să meargă 
puţin mai repede ca să scape de copaci. Ajunseseră aproape de 
margine când calul Cusutului se dădu înapoi, îngrozit. ÎL văzu 
alunecând de pe şa şi suspină, dar bărbatul reuşi să se prindă şi să 
se îndrepte, aducând animalul speriat înapoi sub controlul lui. 

Înţepeni când văzu ce îl făcuse pe cal să se retragă. Două siluete 
se profilau în luminişul dintre copaci, blocându-le ieşirea din 
pădure. 


Capitolul 18 


nstinctiv, Red smuci frâiele calului spre stânga, pregătită 
se se întoarcă repede în pădure. 

- Opreşte-te! strigă Cusutul, înainte de a-i da pinteni 
-alului. Descălecă şi se postă lângă cele două siluete, 
aşteptând, cu speranţa că şi ea li se va alătura. Încet, Red 


işi aduse calul înapoi, dar rămase în șa. 

- E în ordine, îi spuse Cusutul. Nu ne vor face niciun rău. 

Red îi privi pe cei doi străini, cu atenţie, pentru prima dată. 
Primul era un spiriduş tânăr, cu pielea închisă la culoare și cu nişte 
ochi galbeni, strălucitori. Pe sub mantia neagră, cu glugă, purta un 
costum impecabil, cusut din frunze. 

Femeia de lângă el era mai în vârstă, iar culorile ei erau într-un 
contrast izbitor cu cele ale spiridușului. Pielea sa ivorie era aproape 
transparentă, iar părul ei negru avea același luciu albastru-verzui 
şi uleios ca rochia ei din pene de culoarea abanosului. Red îşi 
aminti de povestea Cusutului despre o pasăre mare şi neagră care 
se transformase într-o femeie înaintea ochilor lui. 

- Tu eşti Corbul, nu-i aşa? întrebă ea. 

Femeia se holbă la ea cu ochii săi negri şi scânteietori. 

- Da, e unul dintre numele pe care le folosesc. Făcu un semn 
înspre însoţitorul ei cu ochi galbeni. Iar el e Gredin. 

Red rămase în şa. Cusutul gesticulă către dâmbul ierbos spre 
care se îndreptau înainte de a fi găsiți de Corbul şi de Gredin. 

- Călătorim din zori, le spuse el. Ne pregăteam să ne odihnim 
pentru puţin timp şi să mâncăm. 

- Bine, rosti Gredin, scurt şi la obiect. O să stăm și noi cu voi. 
Apoi, vom putea să începem să ne gândim la cum să vă scoatem 
din beleaua asta. 

Priponiră caii lângă apă şi mâncară după ce Gredin și Cusutul 
vânară. 

Corbul scoase din mantia ei o fiinţă mică, asemănătoare cu un 
arici, care fornăi după insecte lângă locul în care stătea Red. Fata 
nu putu să-şi mai ia ochii de la acea fiinţă. 

- Nu pot să-ţi zic numele lui adevărat, îi spuse Gredin, 
privind-o, dar Tanya îi zice „Irisporcul. 

Red își ridică privirea spre ochii de un auriu intens ai lui 
Gredin. Era evident că Cusutul îi spusese lui Gredin, în timp ce 
vânau prin pădure, despre legătura ei cu Tanya. 

- Am mai văzut unul la fel, murmură ea, întorcându-se spre 
Trisporc. Obişnuia să mă urmărească peste tot înainte... de accident. 

Gredin încuviinţă. 

- Apărătorul tău. 

- Poftim? 

- Apărătorul tău spiriduş, repetă el amuzat. Toţi copiii care au 
capacitatea de a vedea zâne au unul. 

Trisporcul se opri la piciorul ei, mestecând un vierme. 

- Nu am știut, spuse Red. Era doar... acolo. Nu mi-am pus 
niciodată întrebări în legătură cu el. Nici măcar n-am știut că avea 
un nume. Nu i-am dat niciun nume. Se holbă la Gredin. Dacă 
Florence a putut s-o cheme pe Corb, atunci asta înseamnă că ea e... 

- Apărătoarea lui Florence, o întrerupse Cusutul. 

- Aşadar, tu eşti apărătorul Tanyei, nu-i aşa? îl întrebă Red pe 
Gredin. 

- Da. Gredin o privi cu atenţie. Dacă te consolează cu ceva, nici 
ea n-a ştiut de apărători până de curând. 

- Ce face un apărător? întrebă Red. 

- Avem grijă de interesele omului ales, răspunse Corbul. Adică 
ale celor importanţi în lumea zânelor. Dacă noi credem că un om 
va beneficia mai mult - sau mai puţin - în urma cunoştinţelor 
despre lumea zânelor, atunci încercăm să i le oferim. 

- Dar cum am beneficia dintr-o mai puţină cunoaștere? insistă 
Red. Nu e mai bine să ştim mai mult? 

- Nu şi dacă asta vă aduce probleme, răspunse Corbul, cu ochii 
ei de pasăre fixaţi pe Red într-o privire pătrunzătoare. Am încercat 
s-o apărăm pe Tanya de prea multă cunoaştere, însă, cu toate astea, 
a reuşit să afle anumite lucruri. Tonul zânei deveni brusc rece, iar 
Red înţelese că implicarea ei în informaţiile despre zâne oferite 
Tanyei nu trecuse neobservată şi nici nu fusese uitată. 

- Şi uite unde a dus-o, rosti Gredin încet. Într-o situaţie pe care a 
crezut că o s-o controleze, când, de fapt, habar n-avea în ce se băga. 

- Dar spiridușul lui Red, rozătorul acela, îl întrerupse Cusutul 
în grabă. Ce s-a întâmplat cu el? 

— A murit, răspunse Red, aruncându-i o privire recunoscătoare. 
Apărându-l pe James de pericol în timpul accidentului. 

— Apărându-ţi interesele, repetă Gredin, întorcându-se apoi, 
supărat. 

Cusutul povesti evenimentele care îi uniseră drumul cu cel al 
lui Red. Deja îi spusese multe lui Gredin în plimbarea lor prin 
pădure, așa că părea s-o facă mai mult în folosul Corbului. 

Red se trezi distrasă de Trisporc. Scăpase bucățele de vierme 
mestecat pe cracul pantalonului ei şi îl lingea frenetic. Red îşi 
târî piciorul ud mai departe, dar Trisporcul lacom merse grăbit 
şi cu hotărâre după el. Scrâşni din dinţi şi se mișcă din nou, dar 
Trisporcul se uită la ea cu o expresie atât de tristă, încât se trezi 
punându-şi piciorul înapoi şi lăsându-l să-şi continue ospăţul 
scârbos. 

- Putem să te scoatem ușor, îi spuse Gredin Cusutului. Știm 
o intrare pe care o putem folosi cu puţine şanse de complicaţii. Îi 
aruncă o privire lui Red. Cu tine nu e la fel de simplu. Am putea 
să te scoatem, dar ai fi adusă înapoi aici. Când ai schimbat locul cu 
Tanya, te-ai oferit efectiv tărâmului zânelor. Ca să pleci trebuie să 
schimbi locul cu un alt clarvăzător sau să aranjezi un alt fel de târg. 

- O să-mi fac griji în legătură cu asta după ce-o să-mi găsesc 
fratele, spuse Red. 

Ochii lui Gredin nu exprimară nimic, dar când vorbi se simţi o 
măsură de respect în vocea lui. 

- Foarte bine. Corbul îl va duce pe Cusut înapoi la conac. Eu 
o să te însoțesc la curți. Te avertizez, însă, că nu voi avea niciun 
cuvânt de spus în legătură cu tot ce se va-ntâmpla acolo - nu am 
nicio putere la curte. Odată ce-ai ajuns acolo, eşti pe cont propriu. 

- Nu, spuse Cusutul. Nu cred că înţelegi. I-am promis lui Red 
că o s-o ajut. Nu mă întorc fără ea. 

Red scutură din cap. 

- M-ai ajutat deja. Ar trebui să te-ntorci. 

- Rămân, repetă el, orice s-ar întâmpla. 

Corbul şi Gredin se priviră. 

- Atunci, Gredin vă va călăuzi pe amândoi, spuse Corbul. Eu o 
să mă-ntorc la conac cu vestea că v-am găsit. 

Cusutul încuviință, cu un rid de îngrijorare apărându-i pe 
frunte. 

- Spune-le că Nell e tot dispărută. 


Cusutul şi Gredin cercetară harta, discutând despre cea mai 
rapidă rută până la destinaţie. Gredin, deja obişnuit cu tărâmul, nu 
avu nevoie de hartă decât ca să-i demonstreze Cusutului care era 
cel mai bun drum pentru ei. 

Curând, Cusutul îşi ridică privirea spre cer în timp ce pregătea caii. 

- Ar trebui să pornim. Mai avem mult de mers. 

Îşi luaseră rămas-bun de la Corb înainte ca ea să-şi reia, încă 
o dată, forma de pasăre. Apoi, se ridicase în aer, înălțându-se 
deasupra pădurii, şi dispăruse. 

Încălecară pe cai, Gredin sărind sprinten pe al treilea murg. Își 
miji ochii aurii, cercetând terenul, apoi se îndreptată spre câmpul 
deschis, cu spiriduşul în faţă, iar Cusutul cu Red de o parte şi de 
alta a lui. 

Kilometri de pustietate se întindeau înaintea lor, în afara 
câtorva dealuri verzi şi a unei fâşii de drum care şerpuia printre ele. 
Se îndreptară spre el, cu frunţile plecate din cauza unui vânt tot mai 
puternic. Vorbiră foarte puţin; Gredin nu era o călăuză prietenoasă. 
În curând, soarele dispăru, fiind acoperit de nori întunecoși de 
ploaie. Red îşi aruncă haina din piele de vulpe, dar nu şi-o încheie, 
ținând-o, în schimb, strânsă cu mâna. Când începu ploaia, blana 
aspră o feri de umezeală şi frig, iar ea îşi afundă capul sub urechile 
ascuţite ca să-şi apere fața de vânt. 

Prin vântul care-i vâjâia pe la urechi, îl auzi pe Gredin 
strigându-le să se miște mai repede. 

Coapsele o ardeau din cauza efortului de a sta pe cal. Noroi 
şi pietriş zburau din copitele cailor şi, deşi ea rămăsese destul de 
uscată, începu să obosească în scurt timp. Călăriră mai departe, 
în ceea ce lui Red i se păru a fi cea mai lungă călătorie din viaţa ei. 

Primul semn de adăpost fu un alt călător de pe drum, care 
venea din direcţia opusă. Era o trăsură trasă de doi cai, care făceau 
spume la gură. 

- Ho! strigă Gredin, încetinindu-şi calul şi dându-se la o parte 
ca să lase trăsura să treacă. Red îl zări pe vizitiu când aceasta trecu. 
La prima vedere, părea aproape uman, dar, când îşi cobori privirea, 
văzu că un picior se termina într-o labă de broscoi, care se bălăcea 
cu bucurie în apa care aluneca pe suprafaţa din lemn a trăsurii. 

- Pe-acolo! strigă Cusutul, arătând spre capătul drumului odată 
ce li se eliberă calea din nou. Red privi printre rafalele de ploaie. În 
depărtare se vedea conturul şters al unui oraș. 

Se apropiară. Cum se lăsa întunericul, era clar că aveau să se 
odihnească acolo în noaptea aceea. 

— Staţi în spatele meu, îi avertiză Gredin. Nu acceptaţi nimic 
de băut sau de mâncat fără acordul meu şi lăsaţi-mă pe mine să 
vorbesc cu ei. 

Nişte case dărăpănate din lemn şi piatră mărgineau orașul. În 
câteva locuri, o uşă din lemn pe o fațadă din piatră sau o gaură 
în pământ trădau adăpostul vreunui spiriduş. Drumul din pietriș 
făcu loc unuia pavat; mai departe, clădirile se uneau formând străzi 
şi alei; spre marea mirare a lui Red, mici prăvălii erau cuibărite 
printre ele. 

Gredin se opri în faţa unui han. 

— Aşteptaţi aici, le spuse el, alunecând uşor de pe calul lui şi 
dispărând printr-o uşă din lemn care era cu cel puţin un cap mai 
scundă decât el. 

În timp ce ea și Cusutul îi aşteptară întoarcerea, Red privi cu 
atenţie clădirea. Atârnând de zid, văzu un semn decolorat care afişa 
numele hanului: Farfuria săracului. 

Când Gredin se întoarse, era însoţit de un spiriduş care avea 
jumătate din înălțimea lui şi un nas enorm. Luând frâul calului 
de la Cusut, Gredin îi făcu un semn în timp ce hangiul spiriduș se 
grăbi să ajungă într-o parte a clădirii. 

— Lăsaţi-vă caii aici, mormăi hangiul, deschizând o uşă înaltă și 
largă prin care se intra în grajd. O să fie îngrijiţi. Chemă un lucrător 
de la grajd cu pielea verzuie, iar ei descălecară şi îşi croiră drum 
înapoi spre ușa hanului. 

- Camerele sunt mici, dar sunt calde şi uscate, continuă gazda 
lor spiriduş, însoţindu-i. Odată intraţi înăuntru, îi părăsi. 

Hanul era slab luminat, iar aerul era îngreunat de un fum 
ierbos. Red îşi ţinu capul în jos, dar privi împrejurimile cu coada 
ochiului, având grijă să nu întâlnească privirea altcuiva. În mijloc 
era un copac străvechi, cu trunchiul atât de gros, încât Red se gândi 
că, dacă ea, Cusutul şi Gredin și-ar fi unit mâinile, tot n-ar fi fost în 

stare să-l cuprindă. Crengile lui se curbau şi se lăsau în jos deasupra 
capetelor lor, iar felinare străluceau în unele dintre ele. 

Pe podea erau locuri în care rădăcinile ieșiseră prin pământ; 
podeaua lucrată din piatră fusese așezată în aşa fel încât să se 
imbine cu ele, iar pe una sau două curbe ale acelor rădăcini expuse 
stăteau spiriduşii în timp ce-şi sorbeau berea. 

- Luaţi loc, le spuse Gredin, făcându-le semn spre un colţ 
întunecos. O să iau eu cheia noastră şi ceva de mâncat şi de băut. 

Red şi Cusutul se strecurară în acel spaţiu așezându-se de 
fiecare parte a unei măsuţe din lemn. Era ferită datorită unui 
paravan format din crengi care atârnau mai jos. Stătură în tăcere 
până când se întoarse Gredin. Red își dădu seama că deja atrăseseră 
câteva priviri curioase — dar nu putea spune dacă asta se întâmplase 
pentru că ea şi Cusutul erau oameni sau pentru că erau străini. 
Când Gredin reveni, puse o cheie pe masă şi luă loc. 

Fără niciun avertisment, una dintre crengile copacilor se năpusti 
dintr-odată spre ei. Instinctiv, Red se feri, dar Gredin chicoti încet. 

- E în ordine. 

Fata se ridică, simțindu-se prost. Îşi dădu seama că creanga nu 
venise ca să o atace, ci ca să pună o tavă pe masă, retrăgându-se 
apoi. Uitându-se prin han, așteptă câteva clipe, apoi o altă creangă 
se năpusti, purtând o altă tavă spre o masă diferită. 

Pe tavă erau pâine şi un fel de brânză tare, carne, niște fructe, 
o farfurie cu ouă încă în coajă, un urcior plin, care conţinea un 
lichid negru şi trei căni din ceramică. Gredin îşi turnă un pic 
din lichid, bău cu prudenţă și îi avertiză din priviri pe Red şi pe 
Cusut să aştepte până le va acorda permisiunea. După o sorbitură, 
încuviință şi le umplu cănile, apoi mușcă încet din pâine. Nu mai 
dădu din cap de data asta, ci pur şi simplu împărţi bucata în trei şi 
o împinse înspre ei. 

Red îşi sorbi băutura, nesigură. Avea un gust dulce și puţin 
cunoscut, dar lăsa în urmă o uşoară amărăciune. 

— Ce e? întrebă ea. 

- Mied de albine, îi răspunse Gredin. E făcut din miere şi o 
cantitate mică de hamei. 

- E bun, spuse ea, luând o înghiţitură care aproape îi goli cana. 
Îl inu în gură ca să savureze gustul. Gredin observă asta. 

- Mânâncă şi bea cât vrei, spuse el. N-o să flămânzeşti niciodată 
aici. Îi luă cana şi o puse pe tavă. Se auzi o gâlgâitură înceată, apoi 
cana se umplu din nou. 

- Cum ai făcut asta? 

Gredin îşi băgă mâna în mantie şi scoase un săculeţ cu şnur. Îşi 
făcu mâinile căuş şi trase şnurul cu degetele în mod repetat. 

— Ai auzit vreodată despre cele 'Treisprezece Comori? întrebă el, 
uitându-se la început la Red, apoi la Cusut. 

Red încuviință şi îi aruncă o privire Cusutului. El îşi ştergea 
firimiturile de pe bărbia tot mai murdară. 

— Ştiu câte ceva despre ele, spuse el. O legendă veche, nu-i aşa? 
Are legătură cu acele curţi ale zânelor? De fapt, asta-mi aminteşte... 
Îşi şterse grăsimea de pe degete şi scoase vechea brățară cu 
talismane din buzunar. Sunt destul de sigur că asta e inspirată de 
ele. A aparţinut primei doamne de la Conacul Eivesden, care a fost 
o înlocuitoare. Îi dădu bijuteria lui Gredin. 

- Mi-o amintesc, rosti el, încruntându-și fruntea întunecată 
în timp ce degetele lui lungi şi subțiri se mişcară peste talismane 
ca nişte picioare de păianjen. A fost cauza morţii regretabile a 
locuitorului din canalul de scurgere. 

— Lasă-mă s-o văd. Red îşi întinse mâna după brățară şi cercetă 
fiecare talisman pe rând. Le ştia pe de rost, imprimându-i-se în 
memorie împreună cu restul informaţiilor pe care le adunase în 
mintea ei. Sabia, Cartea, Cupa, Cazanul... toate sunt aici, murmură 
ea. Nu i-am acordat atenţie când am mai văzut-o. O puse pe masă, 
apoi se uită la Gredin, așteptând. 

- Ce legătură au cele Treisprezece Comori cu locul ăsta? 

Gredin răsuci şnurul săculețului în jurul degetelor încă o dată. 

- Una dintre comori, Platoul - a fost vrăjită ca să nu-și lase 
niciodată stăpânul să sufere de foame. Se povesteşte că, odată, 
înainte de împărţirea marii curţi, un om - un fermier - și familia 
lui au fost ospitalieri cu un spiriduş deghizat, chiar dacă familia 
era săracă şi avea prea puţin chiar şi pentru membrii ei. Ca 
mulțumire, spiriduşul l-a dus pe bărbat în fața curţii şi a cerut ca el 
să fie răsplătit. Curtea i-a dăruit fermierului şi familiei lui puterea 
Platoului pentru toate zilele lor — şi pentru toţi urmașii lor. Ferma a 
prosperat din acea zi. La fel şi fiecare masă care a fost pregătită s-a 
umplut din nou, până când fiecare membru al familiei şi-a mâncat 
porţia; recoltele lor au crescut frumos şi au avut multe animale 
sănătoase. Mulţi ani mai târziu, când fermierul a îmbătrânit şi a 
lăsat ferma în grija fiului lui, spiriduşul care i-a vizitat în urmă 
cu mulți ani a mai făcut o vizită la fermă. De data asta, fiica lui 
l-a însoţit şi s-a îndrăgostit la prima vedere de fiul fermierului. 
Fermierul a fost de acord ca fiul lui şi zâna să se căsătorească, 
aşa că fiul fermierului s-a întors pe tărâmul zânelor cu noua lui 
soţie şi au înființat un mic han în care să târguiască şi să trăiască. 
Binecuvântat cu norocul tatălui lui, hanul a înflorit cu porţiile lui 
de mâncare şi de bere, care n-au dat greş în satisfacerea oricăror 
pofte şi... Gredin îşi întinse larg mâinile şi se uită în jurul lor... care 
continuă s-o facă şi astăzi. 

- Ăsta e hanul? întrebă Red, sorbind încă o dată, mulţumită, din 
miedul de albine. 

Gredin ridică din umeri. 

— Aşa se zice. 

Fata se lăsă pe spate. Povestea era liniștitoare, aproape ca în 
basmele din cartea ei. Căscă, sătulă şi, dintr-odată, ameţită. 

- Ar trebui să ne odihnim, spuse Cusutul. Mai avem mult de 
mers și ar trebui să pornim mâine din nou, tot devreme. 

Gredin încuviinţă, deschizând, în sfârşit, săculeţul cu şnur din 
mâna lui şi scuturând câteva monede din argint. Red își întinse 
mâna după una dintre ele. 

- N-am mai văzut banii zânelor până acum, spuse ea, curioasă. 
Pe o parte, un copac înflorit era gravat pe suprafața monedei. O 
răsturnă ca să vadă ce era pe cealaltă parte. E tot un copac, spuse 
ca cu voce tare. Doar că, de data asta, e ca un schelet, fără frunze. 
O puse la loc şi scoase alta. Aceasta era mai mare și avea şase 
simboluri cunoscute pe o parte. 

- Ce vezi? întrebă Gredin. 

- Un platou, o inimă, un sfeşnic, un pumnal, un toiag şi o cheie. 

— Şi pe cealaltă parte? 

Red o întoarse. 

— O carte, spuse ea încet. Un inel. O sabie, un pocal... o cupă, o 
mască... şi un Cazan. 

— Cele Treisprezece Comori, rosti Cusutul. 

Gredin încuviință. 

- Fiecare monedă a zânelor reprezintă cele două feţe ale curţii: 
cea luminoasă, Sealie, şi cea întunecată, adică Unsealie. Arătă spre 
moneda care înfățișa copacul. Partea înflorită reprezintă primăvara 
și vara - Curtea Sealie. Cealaltă parte, în care copacul e gol, e 
toamna şi iarna - Curtea Unsealie. Aranjă monedele cu grijă pe 
masă. 

- Le laşi pe toate cu partea luminoasă deasupra, observă Red. 

— Aşa e obiceiul, răspunse Gredin. Monedele folosite ca plată 
trebuie aşezate având în sus partea care reprezintă curtea care 
conduce în acel moment. Se crede că atragi ghinionul dacă faci 
altfel. Dacă ești văzut de un membru al curţii, gestul poate fi 
interpretat ca trădare și lipsă de respect, ceea ce are ca rezultat 
o pedeapsă. Așa că întotdeauna le dăm cum trebuie. Faţa i se 
întunecă din nou. Iar în două zile, se schimbă din nou. 

Lui Red i se făcu frig dintr-odată. 

- Ce vrei să spui cu „două zile“? întrebă ea. 

- Schimbarea curților, răspunse Gredin. De la cea Sealie la 
cea Unsealie. Noi îi spunem Samhain, dar cred că voi, oamenii, o 
cunoaşteţi sub numele de „Halloween“. 


186 MICHELLE HARRISON 


- Ce? sări Red, răsturnând scaunul şi tulburându-și miedul. 
Vizavi de ei, o zână rănită la faţă îi privi. 

- STAI JOS! şuieră Gredin, cu ochii lui aurii aprinşi. 

Red se supuse, dar fu cuprinsă de frică. 

- Nu înţeleg, spuse ea cu o voce răguşită. Cum poate să fie peste 
două zile? Ştiam că a trecut ceva timp, dar habar n-aveam cât de 
mult! Cum poate să fie aproape Halloween? 

Cusutul îşi puse mâna pe braţul ei. 

- Red, spuse el cu blândeţe, au trecut aproape trei luni de când 
ai intrat pe tărâmul zânelor. Nu ştiu cât te-a ţinut Vrăjitoarea de la 
Gard în pivniţa aceea... poate că ţi s-a părut doar o zi, dar ai stat 
acolo mult mai mult timp. 

- N-a fost Vrăjitoarea de la Gard, rosti Red încet. Când am 
intrat, am fost urmărită. Aveam nevoie de un loc în care să mă 
ascund, aşa că am intrat în scorbura unui copac în jurul căruia 
creşteau scoruşe... erau verzi când am intrat, iar când m-am trezit, 
a doua zi dimineaţă, erau roşii... coapte. 

— Ai observat şi altceva? 

- Da - mi-a crescut părul... şi înainte de a intra mi-am tăiat 
mâinile cu împletitura din pânză de păianjen. Dar, a doua zi, 
tăieturile erau vindecate. 

— Atunci, a fost o alunecare a timpului, murmură Gredin. Nu 
e ceva neobişnuit când un om intră pe tărâmul zânelor. Când o 
fiinţă dintr-o lume intră în cealaltă, se produce adesea o alunecare 
a timpului. Uneori, poate fi de ani... sau chiar de decenii. 

Red se holbă la cicatricile de pe mâinile ei. 

- Vorbeşti ca şi cum ar trebui să fiu recunoscătoare. 

- Ar trebui, spuse Gredin, fără să se clintească. 

- De ce nu i s-a-ntâmplat şi Cusutului? întrebă ea, întorcân- 
du-se spre el. Cum ai putut să intri pe acest tărâm și să te întâlneşti 
cu mine? Nu ar fi trebuit să se petreacă o altă alunecare a timpului? 

- Nu, răspunse Cusutul, pentru că nu am intrat singur, din 
proprie voinţă. Am fost adus de spiriduși - în acest caz nu se 
tulbură curgerea timpului. 

Red începu să tremure. 

— Trebuie să ajungem la curţi până nu se schimbă! Curtea Sealie 
trebuie să mă primească în audienţă - nu Unsealie! Nu se poate 
altfel! Trebuie să plecăm chiar acum! Trebuie să mergem! 

- O să ajungem la timp, spuse Gredin cu seriozitate. Curtea 
Sealie te va privi şi va asculta ce i s-a întâmplat fratelui tău - sunt 
sigur de asta. În seara asta, ne odihnim, iar mâine o să călărim 
repede. Totuşi, înainte de asta, vreau să-mi spui despre noaptea în 
care a dispărut fratele tău. 

Fără să ezite, Red începu să povestească. 


Capitolul 19 


Lui Rowan îi era greu să doarmă, pentru că se temea că James 
nu era în siguranță, mai ales când îl scăpa din ochi. De la plimbarea 
la bibliotecă, vânase orice obiect roșu de îmbrăcăminte din casa de 
copii care ar fi putut fi potrivit pentru James. Fură nişte pantaloni 
roșii din flanel și o pereche de şosete roșii din dulapurile copiilor şi 
de la spălătorie. 

ÎI îmbrăca în ele doar când ştia că nu va fi sub ochii ei, dar gândul 
că va fi în siguranță doar atât timp cât va tăcea o îngrijora foarte 
mult. Avea tendința să meargă și să strige după ea. De aceea, somnul 
ei era întrerupt; se trezea de trei sau patru ori în fiecare noapte ca să 
vadă ce făcea fratele ei. 

Era o provocare şi să păstreze hainele. De două ori scosese pan- 
talonașii roșii din coșul cu rufe, ca să-i folosească din nou, când 
personalul vigilent se întorcea cu spatele. 

Deși spera că ceea ce se întâmplase cu Megan era un incident 
izolat, nu voia să riște. Temerile ei deveniră realitate în scurt timp. 
Într-o zi, la trei săptămâni după plimbarea la bibliotecă, Rowan 
merse la creșă ca să-l vadă pe James. Imediat își dădu seama că 
era ceva în neregulă. Două îngrijitoare care păreau îngrijorate se 
învârteau pe lângă un pătuț, vorbind încet. Se apropie ca să înţeleagă 
ce-și spuneau. 

- Nu arată bine. De când e aşa? 

- De la prima oră a dimineţii. 

- Cred că trebuie să chemăm doctorul. 

Rowan se dădu la o parte când una dintre femei se întoarse, 
ieșind repede din cameră, atingând-o ușor în treacăt. 

- E vreo problemă? o întrebă ea pe femeia care rămăsese acolo. 

- N-ai de ce să-ţi faci griji, veni răspunsul de o veselie forțată. 
Ce-ar fi să-l scoţi pe James afară, la aer curat? 

Rowan îl privi pe James, care stătea în picioare în pătuţul lui și 
gângurea de unul singur. Ceva - poate curiozitatea, poate intuiţia — o 
făcu se să apropie de pătuțul în care era copilul bolnav. 

Imediat ce puse ochii pe el, îşi dădu seama că fusese înlocuit — 
exact ca Megan. Doar că, de data asta, creatura care stătea acolo 
în locul omului era, în mod clar, foarte bolnavă. Avea pungi negre 
sub ochi și respiraţia îi era superficială. Își ridică privirea spre ea şi, 
orice mască purta, îi alunecă sub privirea ei; era o zână, fără nicio 
îndoială. lar motivul pentru care fusese înlocuită era o boală, știa 
asta. Fusese schimbată cu un copil sănătos. 

- Dar ţine-l pe James departe, spuse îngrijitoarea. Merse spre 
celelalte pătuțuri, examinând copiii unul câte unul. Of, nu... Se opri 
lângă un alt copil. 

Inima lui Red zvâcni. Deja ştia ce avea să urmeze. 

- Încă unul, nu-i așa? întrebă ea. Încă unul... e bolnav. 

- Da. Cred că cel mai bine-ar fi să-l scoţi pe James afară, acum. 

Red făcu ce i se spuse. ÎI strânse tare pe James în braţele ei. Câţi 
copii urmau să fie luaţi? Ce putea face pentru a opri asta? Înainte de 
a se răzgândi, se grăbi spre ușa lui John și bătu tare în ea. 

— Intră, rosti el cu blândeţe. 

Odată ce fu înăuntru, închise ușa în urma ei. 

John își ridică privirea din teancurile de documente de pe biroul 
lui. 

- Rowan, ce s-a-ntâmplat? 

- E o problemă la creșă, spuse ea, cuvintele ieșşindu-i repede din 
gură. Se întâmplă ceva cu copiii. 


190 MICHELLE HARRISON 


John se lăsă pe spate în scaunul lui și-i făcu semn să ia un loc 
vizavi de el. 

- Da, am auzit că e vorba de o boală, spuse el, dar nu trebuie să 
te îngrijorezi, o să chemăm doctorul. Doar stai cu ochii pe James și 
anunță-ne dacă i se-ntâmplă ceva... 

- Nu înțelegeți, rosti ea. Copiii... nu mai sunt... ei înşişi. 

- Ei bine, bineînţeles că nu mai sunt, spuse John, încruntându-se 
mai tare. Oamenii — copiii — se poartă adesea ciudat când nu se simt 
bine, mai ales dacă au febră... 

- Nu! strigă Red, făcându-l pe James să tresară. Nu sunt ei înșiși! 
Au fost înlocuiți! 

James începu să plângă, iar John se holbă pur și simplu la ea, fără 
să spună nimic. 

- Trebuie să mă ascultați, spuse ea disperată. Copiii sunt înlocuiți 
cu... ființe care nu sunt umane. 

John continuă s-o privească într-un fel care o făcu să înţeleagă că 
era evaluată. 

- Rowan, spuse el cu seriozitate. Cu ce crezi că sunt înlocuiţi 
copiii? 

- Cu zâne, răspunse ea hotărâtă, dar repede și fără să-și ia ochii 
de la John. Observă că urmă o ciudată lipsă de reacție. 

Tăcut, John se ridică și merse spre un dulap urât şi cenușiu, cu 
multe sertare. Cotrobăi prin sertarul etichetat cu litera F şi alese un 
dosar. Îl duse înapoi la biroul lui şi îl deschise. 

- Înlocuitori? întrebă el cu voce blândă. Sunt obișnuit cu acest 
concept. Îmi cam plac zânele din arta victoriană. E o temă des 
întâlnită. 

Ea scrâșni din dinți. 

- Da. 

- M-am uitat la dosarul tău înainte să vii. Dădu la o pagină care 
era marcată cu un bilețel galben. Aici spune că, în declarația ta la 
poliție, după accidentul de maşină, ai recunoscut că, în mod normal, 

nu ai fi fost în maşină cu părinții în acel moment și pe ruta aceea. A 
Jost ceva neobişnuit, nu-i așa? 

Ea încuviință. 

- Poţi să-mi spui de ce a fost ceva neobișnuit? 

- Pentru că... își drese glasul. Pentru că ar fi trebuit să fiu la 
scoală. În schimb, m-am dus la Londra în acea zi. Eram în maşină 
doar pentru că părinţii mei aflaseră unde eram şi veniseră după 
mine. Dacă... dacă m-aș fi dus la şcoală, atunci m-aş fi întors acasă 
pe jos, aşa cum o făceam de obicei... accidentul nu s-ar fi întâmplat. 

- Accidentul s-ar fi întâmplat, spuse John. Doar că s-ar fi 
întâmplat altcuiva. Am aranjat pentru tine o întâlnire cu un psiholog 
care o să-ți explice asta mai în detaliu și e important să înţelegi că 
nu a fost vina ta. Dar acum vreau să vorbim despre ce făceai în ziua 
aceea în loc să fii la școală. 

- Era o expoziţie, rosti Rowan, despre zâne în artă și fotografie. 
Am mers s-o văd. 

- De ce te-ai dus singură? întrebă John. De ce nu te-au dus 
părinții în weekend sau în vacanţă? 

- Nu le plăcea că vorbeam despre zâne, răspunse Red. 

- De ce nu? 

- Pentru că refuzau să creadă ceea ce vă spun acum - că zânele 
sunt reale. Dar dacă nu începe să mă creadă cineva, copiii de aici vor 
fi înlocuiţi unul câte unul. 

John se aplecă şi mâzgâli o notiță pe o foaie de hârtie. 

- Ce te face să crezi că copiii de aici sunt în pericol? Să fie furați 
de zâne, vreau să spun. 

Rowan deschise gura ca să răspundă, apoi se opri ca să se gân- 
dească mai bine la întrebare. 

- Poate pentru că aici copiii sunt mai vulnerabili, răspunse ea 
nesigură. Dacă ar avea pe cineva care să-i iubească și să-i îngrijească, 
atunci le-ar simți cineva lipsa. Poate că asta e — îi iau pe cei despre 
care cred că nimeni nu le va simți lipsa. 

- Înţeleg de ce crezi asta, spuse John cu o voce blândă. Şi de ce 
interesul ăsta al tău a crescut de la moartea părinților. E normal 
să vrei să crezi în ceva. E felul minţii tale de a face faţă situaţiei. Îi 
închise dosarul. Cred că ajunge pentru astăzi. 

Rowan se ridică. Discuţia se terminase, iar ea se simţea prost 
pentru că încercase să convingă un adult de adevăr. Până când 
ajunse în camera ei, ruşinea i se transformă în furie. Trebuia să plece 
cu James din locul acela. Scrisoarea către mătușa Rose era singura 
ei speranță. După programarea la spital din acea după-amiază, se 
bucurase să audă că gipsul urma să-i fie scos în două săptămâni. 
Când se întoarse, se apucă să schițeze cu mâna dreaptă scrisoarea 
pentru mătușa Rose. Scrisul ei arăta groaznic, dar conținutul fiecărei 
versiuni devenea tot mai reuşit. 


A doua zi dimineaţă, Rowan se trezi în iad. Pașii bubuiau pe 
coridoare, acompaniaţi de șoapte. 

Rowan sări din pat și-și trase puloverul peste pijamale, apoi se 
strecură afară, pe coridor. În faţa ei, femeia de serviciu se grăbea 
spre parter, după John și alți doi membri ai personalului. Red îi 
urmă, picioarele ei goale permițându-i să se furișeze ca un şarpe. 
Grăbi pasul când își dădu seama că se îndreptau spre creșă. Câţiva 
copii erau treji, învârtindu-se aiurea, și li se strigă să se întoarcă în 
camerele lor. 

În faţa uşii de la creşă, Rowan se opri şi ascultă. Prin crăpătura 
de lângă balamale văzu că James era în pătuţul lui și imediat bătăile 
inimii ei agitate începură să încetinească. Era în siguranţă. Dar se 
întâmpla altceva. Îşi apăsă urechile pe crăpătură. 

- Nu se poate să fi dispărut! izbucni John. Nu-mi mai spuneți 
așa ceva! 

- Dar asta s-a-ntâmplat, insistă o voce feminină. 

- E al naibii de ciudat, spuse femeia de serviciu. Dar trebuie să 
fie undeva. Eu cred că ne face o farsă cineva. Prea multe coincidenţe 

cu fata care s-a rătăcit săptămâna trecută. Totuşi, am găsit-o, așa că 
nici ăștia doi nu pot să fie departe. 

Doi, se gândi Rowan. Doi copii au dispărut. 

- Cred că ai dreptate, spuse John, cu vocea dintr-odată aspră. 
Cineva ne face farse. Şi cred că știu cine. Pașii îi bufniră spre ușă. 
Rowan se uită în jur şi văzu că nu avea unde să se ascundă destul de 
repede, așa că stătu pur și simplu acolo, așteptând. 

Ușa se deschise trântindu-se, iar John o privi. Nu păru deloc 
surprins s-o vadă acolo. 

- Vreau să stau de vorbă cu tine, spuse el. 

- Poftim? rosti Rowan. 

- În biroul meu. Acum. 

Rowan îl urmă indiferentă, aruncând o ultimă privire peste 
umăr, ca să se asigure că James era în siguranță. 

- Ei bine, spuse John înainte chiar de a se închide ușa. Doi 
bebeluşi n-au mai fost găsiţi în paturile lor azi-dimineaţă. Ai vreo 
idee despre unde ar putea fi? 

- Poftim? îngână Rowan simțindu-se rău. Nu cumva credeți... că 
am avut de-a face cu asta? 

- Cam multe coincidenţe, nu crezi? întrebă John, încruntat. A 
doua zi după ce insiști că zânele fură copiii, doi dintre ei dispar în 
mod misterios? 

- N-are nicio legătură cu mine, rosti Rowan, supărată. N-aș face 
niciodată o farsă ca asta! O să vă ajut să-i căutaţi. 

- Avem oameni care deja-i caută. Îi caută de o oră. Şi ce-i mai 
interesant e că unul dintre copii poate doar să se târască, iar celălalt 
de-abia a învățat să stea în picioare! Raţiunea-mi spune că n-ar fi 
putut ajunge departe. Și tot rațiunea îmi spune că au fost luaţi de 
cineva. 

- N-am fost eu, repetă Rowan. 

- E adevărat? Pentru că să rişti siguranța altora e mai mult decât 
o simplă farsă, Rowan. E ceva serios. 

- Vă jur, nu știu unde sunt, șopti ea. Cum puteți să credeți așu 
ceva? 

Expresia feței lui John se înduioșă brusc. 

- Foarte bine. Ia-l pe James de la creșă și du-te înapoi în camera 
ta. 

Trecură câteva ore şi tot nu dădură de urma copiilor dispăruţi. 
Un sentiment îngrozitor de sâcâitor îi rodea inima lui Rowan cu 
un şobolan. Dacă zânele erau de vină, atunci de ce nu lăsaseră 
înlocuitori pentru copii? Cu siguranţă, nu ar fi furat, pur şi simplu, 
doi copii... doar ca să-i facă dispăruți? Dar, cum dimineaţa trecea și 
copiii erau de negăsit, părea cea mai probabilă explicaţie. 

Se făcu amiază până când copiii fură chemaţi jos din camerele 
lor, pentru a mânca. Fuseseră aduși angajați suplimentari pentru a 
face faţă crizei, iar poliția fusese chemată și punea întrebări tuturor. 
Când veni rândul lui Rowan, le spuse adevărul absolut despre ce 
văzuse și auzise — adică nimic. Menţinu o tăcere raţională în privinţa 
subiectului zânelor. 

- Ai auzit ce se-ntâmplă? o întrebă Polly pe nerăsuflate, grăbin- 
du-se după ea atunci când li se alătură în salonul de joacă. Ne mută. 
Ne transferă la alte case de copii! 

- Chiar aşa? Când? 

Polly făcu un semn spre geamăna ei. 

- Ni s-a spus să ne împachetăm lucrurile în după-amiaza asta! 
Mergem la Kent. Scrută camera. Sally a fost dată în plasament, spuse 
ea învidioasă. Pleacă mâine. Poate-i corect așa. Stă aici de cel mai 
mult timp. 

- Dar eu? întrebă Rowan, însă Polly deja scutura din cap. 

- Va trebui să aștepți și să vezi ce zice John. 

Chiar atunci femeia de serviciu veni agitată. 

- Eşti bine, dragă? o întrebă ea pe Polly, mângâind-o pe cap. Se 
întoarse spre Rowan. Domnul Temple vrea să te vadă. 

Rowan sări și fugi către biroul lui John, dând buzna fără să bată 
la ușă. 

- O să ne transferați şi pe mine şi pe James? dori ea să știe. 

- Da, răspunse John. Chiar dacă era îngrijorat, reuşi să zâmbească. 
Am veşti bune. În sfârşit, am reușit s-o contactăm pe mătușa voastră, 
Primrose. 

- Rose, rosti Rowan nervoasă. Nu-i place să i se spună Primrose, 
așa spune mama... spunea. 

John încuviinţă. 

- Rose a fost de acord să aibă grijă de tine şi de James. Mai sunt 
câteva chestiuni care trebuie lămurite, cum ar fi condiţiile de trai, 
strâmbă el din nas. Şi veţi fi vizitaţi de un asistent social în perioada 
de acomodare, dar sunt nişte vești minunate. 

Ochii lui Rowan se umplură de lacrimi de ușurare. Acum nu mai 
trebuia să scrie nenorocita aia de scrisoare! 

- Mulţumesc, spuse ea smiorcăită. Când vine? 

- Nu are mașină, îi răspunse John. Și trebuie să i se verifice 
locuința, ceea ce durează, de obicei, câteva zile. Oricum, a fost peste 
hotare, de aceea am avut probleme când am încercat s-o contactăm, 
și s-a îmbolnăvit la întoarcere, așa că probabil vor trece câteva 
săptămâni până când se va simți destul de bine încât să vină după 
voi. Mai staţi o noapte aici, apoi plecaţi la Londra pentru câteva 
săptămâni. O să vină cu trenul şi o să vă ia de acolo. 

Străbătu camera şi o mângâie cu stângăcie pe braț. 

- O să fie bine. Eşti o fată bună. Acum, ce-ar fi să te-apuci de 
împachetat? 


În timpul agitaţiei împachetării, un membru al personalului 
care făcea inventarul descoperi „încurcătura“ cu hainele copiilor şi le 
returnă pe cele furate de Rowan proprietarilor de drept. Lui Rowan 
îi veni să plângă de supărare. Era aproape ora de culcare și nu avea 
nimic care să-l protejeze pe James. Din fericire, se hotărâse ca James 
să doarmă în cameră cu ea, în pătuțul lui, pentru acea ultimă noapte 
petrecută acolo. 

Apoi, în timp ce Rowan ajuta la împărțirea băuturilor de culcare, 
zări un prosop de vase roșu în bucătărie. Era murdar, dar asta nu 
conta pentru ea. ÎI înșfăcă şi îl îndesă sub capot. 

Mai târziu, când totul fu împachetat, puse jos capacul trolerului, 
lăsându-l cu fermoarul deschis pentru ultimele lucrușoare de 
dimineață. Așeză haine noi peste el, pentru amândoi. 

James stătea ghemuit ca un hamster şi cu degetul băgat în gură. 
Scoțând prosopul de vase, îl întinse ușor peste pijamalele lui, apoi se 
urcă în pat şi citi din cartea ei de basme până când i se făcu somn. 
Când, în cele din urmă, începură să-i cadă pleoapele, puse cartea pe 
noptieră și stinse lumina. 


Nu își dădu seama ce o trezi, chiar dacă, uneori, mai târziu, se 
întrebă dacă fusese mirosul. Fusese primul lucru pe care-l observase; 
acea aromă pământească și umedă care-i umplu nările. Al doilea 
lucru pe care-l văzu, prin ochii pe jumătate închiși de somn, fu 
conturul unei siluete stând deasupra ei. Zăpăcită, rămase întinsă, 
presupunând că un angajat se străduia mai mult ca de obicei să aibă 
grijă de copii în acea noapte. Cu toate astea, ceva din felul în care 
stătea acea siluetă o alertă de faptul că se afla acolo de ceva vreme, 
tăcută și atentă. Şi, din acest motiv, deși începuse să tremure, își tinu 
ochii întredeschiși şi se prefăcu că doarme. 

Silueta își întinse mâna şi îşi plimbă un deget de-a lungul unui 
lucru de pe noptieră. Pe deget avea un inel cu ceva gravat pe piatră. 
O formă bine cunoscută îi sări în ochi: o pereche de aripi. Apoi, se 
auzi un sunet slab: un hohot de râs masculin, cu greu ascuns. Apoi, 
lucrul despre care Rowan își dădu seama că era cartea ei preferată fu 
ridicat şi strecurat în faldurile hainei acelei ființe. Această acţiune fu 
de ajuns cât s-o facă pe Rowan să reacționeze, teama ei fiind depășită 
de furie. Când ochii i se deschiseră brusc, odată cu gura ei, gata să 
tipe, silueta se întoarse cu spatele la ea. 

Când făcu asta, lui Rowan îi pieriră cuvintele pe buze. O adiere 
de vânt fu stârnită de două aripi mari care ieșeau din spatele 
intrusului. Spiridușul merse spre ușă, oprindu-se lângă pătuțul lui 
Jumes şi uitându-se la el. Motivul pentru care era acolo n-ar fi putut 
Ji mai clar. 

Nu James, se gândi Rowan. Nu James. El e protejat. Chiar dacă 
era îngrozită, o consola gândul că protecţia oferită de prosopul roşu 
va fi ca un scut al fratelui ei împotriva ochilor spiriduşilor. Așa că, 
atunci când spiriduşul, după o ultimă privire aruncată în direcţia ei, 
își întinse mâinile spre pătuț, Rowan paraliză din cauza șocului când 
văzu că fratele ei adormit era ridicat, fără nicio greutate, de braţele 
lui. Apoi, spiriduşul ieși pe ușă, la fel de liniștit precum intrase. 

Dintr-odată, Rowan se trezi de-a binelea. Aruncă păturile și fugi 
pe holul gol. Părul o lovi peste ochi în timp ce-și roti privirile în toate 
direcțiile, căutându-i. La capătul coridorului era ieșirea de incendiu: 
o ușă masivă din lemn cu niște trepte din piatră care duceau în 
siguranța grădinii din spate. Ușa era deschisă și văzu cum creatura 
din altă lume îi legăna frățiorul pe treptele de sus. Din mărimea și 
trăsăturile spiridușului, pentru că putea să le vadă mai clar, își dădu 
seama că era un bărbat cu faţa aspră şi cu un nas turtit. O cicatrice 
zgrunțuroasă îi împărțea în două buza superioară. 

Ar fi fost inutil să strige şi să dea alarma când doar ea putea 
vedea intrusul. Singura ei armă era elementul-surpriză. În timp ce 
aripile spiridușului se ridicară și se încovoiară în aer, Rowan începu 
să fugă pe furiș. El se lăsă în jos, ghemuindu-se, gata să-și ia zborul, 
când, auzindu-i paşii apropiindu-se, se întoarse dintr-odată. În acel 
moment, Rowan se aruncă în aer. El mârâi când atacul ei îl atinse, 
apoi, dezechilibraţi, se rostogoliră amândoi peste balustradă și 
căzură, de la patru metri, în iarba de pe jos. 

Rowan avu avantajul de a fi cea mai ușoară. Intrusul ateriză pe 
spate, suportând greutatea amândurora. În secundele care urmară 
aterizării, fata își dădu seama că spiridușul gâfâia şi se chinuia să 
respire. Se ridică și se dădu mai în spate, încercând să-l smulgă 
pe James din strânsoarea lui. Copilul plângea jalnic şi, cum ecoul 

sunetelor scoase de el se auzea în noapte, Rowan fu sigură că cinevu 
se va trezi și va ieşi afară. Totuşi, când se uită înapoi la ieşirea de 
incendiu, văzu că uşa grea se închisese, fără niciun zgomot, în urma 
lor - blocând-o pe ea și mare parte din zgomot afară. 

Nişte degete puternice îi strânseră încheietura mâinii. Gâfâind, 
se întoarse. Intrusul îşi revenise destul cât s-o prindă. Îi răsucea cu 
cruzime mâna la spate, forţând-o să îngenuncheze în iarbă. Intrusul 
se ridică, încă smucindu-i mâna. 

- De ce nu strigă după ajutor? întrebă el cu o voce joasă, 
adresându-se evident altcuiva, iar asta o şocă. 

- Probabil pentru că știe că n-o s-o ajute la nimic, răspunse o altă 
voce, aflată un pic mai departe. 

Rowan se forță să-și lase capul pe o parte, cercetând grădina 
luminată de lună. Sub măr, zări a doua siluetă. O fiinţă care stătea 
de pază. Vocea era tot masculină, dar fața îi rămânea ascunsă în 
întuneric. 

- Ia copilul, îi ordonă primul spiriduș complicelui lui. 

- Ce? Stai puţin... Hoţomanule, ai spus că trebuie doar să stau de 
veghe. Atât. Nu vreau să iau parte la așa ceva. 

- Am spus să iei copilul, șuieră Hoţomanul. Şi taci! 

- Vă rog, nu-l luaţi! îi imploră Rowan. O smucitură a brațului 
ei o amufi. 

Fără tragere de inimă, a doua siluetă ieși de sub copac. Fața îi era 
ascunsă de o glugă. 

- Vă rog, încercă ea din nou. Nu-mi luaţi fratele. Nu-i faceţi rău! 

- Să-i facem rău? chicoti ușor Hoţomanul. De ce crezi asta, fetiță 
prostuță? 

- Ce-o să faceți cu el? întrebă ea speriată. Ce vreți să faceţi cu 
toţi copiii aceştia? James nu se mai vedea, fiind ascuns departe, în 
întunericul de sub copac, alături de al doilea spiriduș. 

- Nu e treaba ta ce vrem, spuse Hoţomanul încet și ameninţător. 
Și asta nu te privește, chiar dacă ne vezi. Fii însă liniştită, copilul va 
fi bine îngrijit. Așa că-ți sugerez să te duci în pătuțul tău drăguţ şi 
călduţ și să uiţi că ai avut un frate. 

- Niciodată! 

Chicoti din nou încet. 

— Eşti focoasă, nu-i aşa? Ridică o mână, trecând-o prin părul ei. 
l'ocoasă, exact ca părul tău roșu. 

Lacrimile curgeau pe faţa lui Rowan. Braţul ei sănătos era încă 
în strânsoarea lui. Celălalt braţ îi atârna inutil într-o parte, în ghips. 
Când își aminti de el, se întrebă însă dacă era într-adevăr chiar atât 
de inutil... 

- Dacă-l iei, o să te găsesc, rosti ea printre dinţi. Nu o să mă las 
până n-o să-l recuperez! 

Hoţomanul fluieră amuzat. 

- Ai auzit? strigă el spre întuneric. Tocmai mi-a făcut o 
promisiune. Se aplecă mai aproape de ea, respirația lui trecându-i pe 
lângă ureche. Problema e că nu-mi plac promisiunile care nu pot fi 
ținute. Mă supără. Îi eliberă braţul din strânsoare, iar ea se prăbuși, 
ușurată. 

- Acum, pleacă, o ameninţă el, înainte să-ţi fac rău de-adevăratelea. 

Rowan rămase unde era, permițându-și să plângă în hohote 
pentru o vreme. Destul cât să-l convingă că era învinsă. Apoi, cu o 
mișcare fluidă, se ridică în picioare, învârtindu-se cu brațul în ghips 
zburându-i prin aer. Îl lovi pe Hoţoman în falcă. După o fracțiune de 
secundă, el scuipă dinți şi sânge. Rowan fugi spre copaci. 

Făcu doar câțiva pași când, din spatele ei, auzi un mârâit şi 
pe cineva năpustindu-se asupra ei. Hoţomanul sărise în aer. Fu 
doborătă încă o dată și, de data asta, când o lovi și o întoarse cu fața 
la el, înțelese că intrase cu adevărat într-o mare belea. Ochii lui erau 
roșii, strălucitori, iar când se aplecă peste ea, picături din sângele lui 
cald îi căzură pe faţă. 

- Ai făcut o mare greşeală. O apucă de păr și o forţă să se ridice 
în genunchi. Voiam să te las să scapi ușor, spuse el, cu falca strâmbă. 
Îmi plăcea curajul tău. Dar acum, m-am săturat să am răbdare. Și 
când mă supără oamenii, îmi place să le las o mică amintire. 

- Ce fel de amintire? gâfâi Rowan. 

- Haide, Hoţomanule! îi strigă speriat tovarășul lui. E doar un 
copil. 

- Ceva care să le amintească de mine, spuse Hoţomanul, cu gura 
plină de sânge. Tovarășul lui tăcu. În caz că-ți va mai trece prin 
minte să mă superi. Râse. Ce spui? își întrebă el tovarășul ascuns. 
Să-i dau niște aripioare? 

- Ce spui? Ce vrei să faci? Rowan se zbătu, bălăbănindu-şi 
ghipsul în spatele ei încă o dată, încercând să-i lovească genunchii 
- dar, de data asta, el fu prea rapid pentru ea şi se feri din calea 
sa. Îşi simți părul tras de la ceafă şi răsucit în pumnul musculos al 
Hoţomanului. Când o strânse mai tare, trăgând-o de pielea sensibilă 
de pe gât, simți dintr-odată ceva rece și tare apăsat pe pielea ei. O 
imagine a inelului Hoţomanului cu însemnul aripilor îi trecu prin 
minte. Apoi, o căldură incendescentă şi sfâşietoare o arse în mijlocul 
spatelui, în partea de sus a umerilor. Simți că-i ia foc spatele. 

Tipă, apoi se sufocă în iarbă când Hoţomanul îi apăsă fața de 
pământ, amuțindu-i strigătele. Apoi, apăsarea cedă și un nou sunet 
îi umplu urechile — un strigăt de durere mai profund şi mai puternic 
decât al ei. Ridicându-se în coate, scuipă pământul din gură și se 
rostogoli pe spate într-o încercare de a permite ierbii reci să-i aline 
durerea cărnii arse. Atunci văzu o lumină aurie pâlpâind și alungând 
întunericul — și celelalte lucruri care se întâmplau. 

Un miros îngrozitor pluti peste ea, împreună cu urlete de durere 
și furie. Aripile Hoţomanului luaseră foc, iar el și le lovea cu mâinile 
și striga incantaţii în încercarea de a le stinge. Dar nimic nu părea 
să meargă. Până când ajunse tovarășul lui la el, flăcările şi aripile 
Hoţomanului dispăruseră. 

- Aripile mele! ţipă Hoţomanul când fu dus departe. Frumoasele 
mele aripi! Ce le-a făcut? Cum de a făcut asta? Vrăjitoare mică! 

Slăbită, Rowan încercă să se ridice, dar durerea din spate era 
mai mult decât putea suporta. Zăcu acolo, pe jumătate conștientă, în 
timp ce Hoţomanul și tovarășul lui dispărură în noapte... luându-i 
frățiorul cu ei. 


Capitolul 20 


tunci mi-am văzut ultima dată fratele, spuse 
Red, uitându-se la miedul ei. Își ridică mâna în 
partea de sus a spatelui, urmărindu-și arsura. 

Era târziu şi se lăsase liniştea la Farfuria 
Săracului; majoritatea clienţilor plecaseră 
sau se retrăseseră în camerele lor. Doar câţiva pierde-vară mai 
rămăseseră, câte-un sforăit de beţiv ajungând până la ei de unde 
cineva adormise pe masă sau pe sub ea. 

- Ţipetele mele au trezit, în cele din urmă, câţiva angajaţi şi 
copiii rămaşi. Am fost isterică la început, strigând despre spiriduși, 
dar bineînțeles că nimeni nu m-a ascultat. Până la urmă, m-am 
calmat. Trebuia să gândesc repede, dar aveam dureri mari. Am 
ascuns arsura şi m-am ocupat singură de ea. Nu știam cum să 
explic totul. Când au venit poliţiştii, le-am spus că am văzut pe 
cineva luându-l pe James şi că am fugit după el. Era adevărat, doar 
că nu adevărul complet. Zona a fost cercetată, dar bineînţeles că 
n-au găsit nimic. A doua zi, m-au dus la Londra. Până atunci, am 
plănuit totul. Ştiam că, dacă mergeam să locuiesc cu mătușa Rose, 
nu aveam nicio şansă să-l mai găsesc vreodată pe James. Aşa că am 
așteptat până când mi s-a scos ghipsul, două săptămâni mai târziu, 


mi-am împachetat câteva lucruri esenţiale și am fugit. E uşor să 

dispari în Londra. Sunt foarte mulți oameni și nimeni nu se uită 
la tine. 

Se opri ca să-şi înăbușe un căscat, iar Cusutul îşi puse mâna pe 
braţul ei. 

- Cred că ajunge pentru seara asta, spuse el. Trebuie să ne 
odihnim dacă vrem să plecăm devreme. 

Gredin încuviință, părând gânditor. 

- Eşti sigură că niciunul dintre părinţii tăi... n-a fost clarvăzător? 
întrebă el. 

Red scutură din cap mirată. 

- Sunt sigură, răspunse ea. De ce întrebi? 

- Fără niciun motiv, rosti Gredin, dar ochii lui se feriră de 
privirea ei. 

Se ridicară de la masă şi-și găsiră camerele. Exact aşa cum le 
descrisese spiridușul, erau mici, dar, în timp ce Red se cufundă 
într-o saltea umplută cu pene şi se înveli cu o blană, îşi dădu seama 
că era cel mai mare lux de care avusese parte de multă vreme. 


Corbul îi găsi a doua zi dimineaţă, în timp ce înșeuau caii și se 
pregăteau să plece. 

- Menajera e în siguranţă. Țiganca a găsit-o în pădure, lângă 
Tinker's End. 

- Tinker's End? o întrerupse Red. Vrei să spui Tickey End? 

Gredin încuviinţă. 

- Tinkers End e numele zonei pe tărâmul zânelor, rosti el. 
Uneori, în lumea voastră, numele s-au amestecat şi au devenit 
asemănătoare. Câteodată poţi să găseşti anumite nume de locuri 
care sunt identice. E rezultatul amestecului celor două lumi de-a 
lungul anilor - lucrurile se suprapun. 

- E de înţeles, spuse Red. 

Încălecară pe cai şi porniră. De data asta, Cusutul luă mânzul, 
iar Gredin şi Corbul călăriră pe armăsar. O briză răcoroasă îi 

înconjură în călătoria lor; un avertisment serios că vara se sfârșise. 
Începeau lunile întunecate. 

Aşa cum le promisese Gredin, călăriră repede, oprindu-se doar 
o dată în ziua a doua. Pe Red o durea tot corpul din cauza călăritului. 
Fiecare hurducătură a calului îi făcea oasele să trosnească şi dinţii 
să scrâşnească, dar nu se plânse. Cu fiecare minut care trecea, era 
mai aproape de domnia Curţii Unsealie. În acea noapte dormiră 
sub stele. 

A treia zi, soarele răsări pe un cer roșu. 

- Samhainul, spuse Gredin. 

Acest cuvânt o făcu pe Red să simtă frica alunecându-i pe spate 
ca un ţipar. 

- Suntem un pic mai departe decât am sperat, continuă Gredin. 
Dar încă mai putem ajunge la timp. 

Călătoriră neîncetat, peste dealuri şi pe lângă sate mici şi mari. 
Soarele se ridică deasupra lor, apoi cobori treptat pe cer. 

- Suntem aproape? întrebă Red de nenumărate ori. Mai avem 
mult? 

La început, Gredin îi mârâi câte-un răspuns, adesea pierdut în 
vânt. Apoi, păru că n-o mai aude, aşa că ea încetă să-l mai întrebe. 
Când văzu lumini galbene presărate pe linia orizontului, renunță 
la speranţa că vor ajunge la timp, dar Gredin le strigă să ţină pasul, 
iar ea îi dădu pinteni calului cu toată puterea care-i mai rămăsese. 

O muzică înceată le ajunse până la urechi când se apropiară de 
lumini şi, pe măsură ce făceau asta, Red văzu un oraş asemănător 
cu cel în care poposiseră în prima noapte. 

— Asta e! strigă Gredin, încetinind calul. Destinația noastră: 
Avalon. 

Descălecă şi le făcu semn să-l urmeze în timp ce intrară în 
oraş. Muzica se auzi mai tare, stridentă şi frenetică. O urmară 
de-a lungul străzilor înguste din piatră, care deveneau tot mai 
aglomerate cu cât de apropiau mai mult de muzică. Red trase cu 
ochiul de sub haina din blană de vulpe. Avea grijă să n-o încheie, 

pentru că nu voia să se transforme, ci doar să se ascundă un pic de 
cei din jurul ei. 

În scurt timp, drumurile se umplură de zgomotul făcut de zâne; 
tinere şi bătrâne, singure sau în grup, frumoase sau urâte. Red fu 
uimită de ele în timp ce mergeau, dar își păstră un singur gând 
în minte şi privi fiecare chip. Cel puţin una dintre fiinţele acelea 
ştia unde era fratele ei — şi era posibil ca James să fie printre ei. Se 
trezi holbându-se la faţa fiecărui copil în timp ce treceau pe-acolo, 
încercând să-și imagineze cum ar fi arătat el în acel moment. 

Centrul orașului era cel mai gălăgios. Acolo se dansa nebunește. 

- Ei sunt! şuieră Cusutul dintr-odată, arătând spre mijlocul 
mulțimii. 

Red se uită și văzu trei muzicieni: un faun, un spiriduş şi un 
bătrân cocoşat și înaripat care săltau pe propria lor muzică. 

- Ei m-au prins în cercul zânelor! 

Dincolo de muzicienii spiriduşi era un stâlp de Arminden, 
în jurul căruia zeci de ființe dansau în ritmul muzicii, înnodând 
panglici colorate cu frunze roșii-aurii rotindu-le în spirală în jurul 
stâlpului. Unele feţe erau luminate de bucurie. Altele trădau un 
sentiment de osândă şi de obligaţie amenințătoare. Unii dintre ei 
se temeau. 

- Dansul Samhainului, spuse Corbul cu o voce joasă. Se 
dansează în fiecare an în locul ăsta, iar zânele vin din tot ţinutul 
ca să ia parte la el. Primăvara e alt dans - dansul Beltane, care 
sărbătoreşte domnia Sealie. 

- Continuaţi să mergeţi, murmură Gredin. 

Trecură de grosul mulţimii şi continuară să meargă pe străzi, 
unde mulțimea de zâne se rări. Fiind mai puţini trecători, Red 
işi permise să exploreze împrejurimile un pic mai mult. Peste tot 
în jurul lor văzu un amestec de case, prăvălii și hanuri. Jumătate 
dintre ele fremătau de viaţă şi erau decorate în culori tomnatice. 
Celelalte erau întunecate și cu obloanele trase. Într-o prăvălie mică, 

numită, în mod ciudat, „Pisica şi Cazanul“, un afiş pictat de mână 
era proptit în geam. 

Scria: Închis de Samhain. Ne întoarcem la primăvară. 

Red îşi ridică sprâncenele. 

— Aşadar, chiar închid, pur şi simplu, şi pleacă. 

- Da, din păcate, murmură Corbul. Speram că o să-i prindem 
la timp, dar e evident că i-am pierdut. Aici se prepară unele dintre 
cele mai bune leacuri. 

- Ce fel de leacuri? întrebă Red, uitându-se prin fereastra 
innegrită. 

- O, din cele obișnuite, răspunse Gredin. Alifie pentru vârfurile 
urechilor și altele de felul ăsta. Iar serviciul pentru repararea 
aripilor e cel mai bun. 

- Alifie pentru vârfurile urechilor? se întrebă Red cu voce tare. 

- Pentru urechile ascuţite, îi explică Gredin, gesticulând către 
propriile urechi. Dacă foloseşti o vrajă ca să le dai o formă rotundă, 
mai umană, devin un pic cam sensibile după o vreme. Se întoarse 
spre Corb, așteptând. Ai venit după tratamentul pentru aripi 
putrezite? 

Corbul încuviință. 

— Să ştiţi că nu e pentru mine, le spuse ea repede lui Red şi 
Cusutului. Pentru Trisporc. Suferă din cauza celor mai groaznice 
erupții. Ne înnebuneşte cu scărpinatul - se opri când un zgomot 
enervant se auzi dintre faldurile rochiei ei, unde se cuibărise 
Trisporcul. 

Cusutul ridică din sprâncene. Era evident că putrezirea aripilor 
nu era un subiect plăcut de discuţie. 

- Haideţi să lăsăm caii aici, rosti Gredin când ajunseră la 
capătul străzii. 

Erau la marginea oraşului; cărări şi câmpuri se întindeau 
înaintea lor. Când Red se uită în depărtare, văzu lumini pâlpâitoare 
care păreau să plutească în aer. 

- Ce sunt alea? 

— Luminile torțelor, îi răspunse Gredin. De pe Deal. 

— Dealul Glastonbury, adăugă Cusutul. Domeniul Curţilor. 

- Trebuie să îl urcăm? întrebă ea. Dar uitaţi-vă cât de înalt este! 

- Nu e aşa de rău cum pare, spuse Corbul. 

Porniră, urmând o cărare de-abia vizibilă care îi duse departe 
de oraş. Gredin îi conducea, arătându-le un drumeag îngust şi 
pietros care fusese cioplit pe suprafaţa movilei ierboase. 

- Trebuie să ne grăbim, spuse el încruntat şi, după aceea, 
nimeni nu mai vorbi, păstrându-şi forțele pentru urcare. 

Pe Red o ardeau coapsele din cauza efortului. După două zile 
de călătorie şi prea puţin somn, era mai obosită şi mai slăbită decât 
fusese vreodată în toată viața ei. Totuși, era mai aproape - mai 
aproape ca oricând - de James. 

Le luară aproximativ douăzeci de minute ca să ajungă în vârf. 
Cusutul fu ultimul care ajunse. Red îi înmână sticla ei când se 
opriră, pentru că buzele lui erau uscate şi crăpate. Vântul bătea cu 
putere în vârf, fluierând în jurul lor şi purtând ecouri ciudate de 
râsete şi cântece. Pământul care înconjura dealul întins era pierdut 
în întuneric; se mai vedeau doar câteva ferestruici luminate din 
orașul îndepărtat. 

- Eşti gata? Vocea lui Gredin o prinse cu garda jos. 

Ea încuviinţă, tremurând. 

Gredin şi Corbul merseră spre mijlocul dealului. Red şi Cusutul 
li se alăturară. 

— Unde e? șopti ea, căutând din priviri. Se așteptase să vadă un 
mare palat când ajunseseră în vârful dealului. Dar pe dealul gol era 
doar un cerc de torţe. 

Gredin dădu din cap, arătând spre picioarele lui. 

- E sub noi. 

— Atunci cum intrăm? întrebă Cusutul, evident zăpăcit. 

- Uite așa, spuse Corbul. Îşi întinse braţele, făcându-le semn să 
stea în cerc şi să-și unească mâinile. Inima lui Red bătu ca o tobă 
în timp ce păşi înainte şi închise cercul. În clipa în care mâinile 

ei le atinseră pe cele ale Cusutului și ale Corbului, pământul se 
cutremură sub picioarele lor. Red sări un pas înapoi, surprinsă, 
și începu să-şi descleşteze mâinile, dar Gredin scutură din cap, 
supărat. 

- Nu rupe cercul! 

Atunci, Red înţelese şi îi ținù strâns de mâini, cu privirea fixată 
în pământ. 

Iarba tremură din nou, apoi un snop din ea se strânse într-un 
sul gros, care ateriză la picioarele Cusutului. 

O rază de lumină izbucni din pământ împreună cu un cor de 
voci și muzică. Cercul de lumină se lărgi pe măsură ce iarba se 
desfăcu, decojindu-se precum coaja unei portocale până când o 
gaură apăru în pământul din faţa lor. 

Ceea ce li se dezvălui era uluitor: o scară împodobită cu 
rădăcini răsucite care se curbau în jos, apoi se împărțeau în două 
seturi separate de trepte, care se roteau, în spirală, unul în jurul 
celuilalt. Dincolo de ele se vedeau frânturi dintr-o sală mare, plină 
de lumină şi mișcare. Era magnifică, frumoasă și înspăimântătoare. 

Era curtea zânelor. 


Capitolul 21 


iguri mascate, în costume elaborate, își ridicară privirile 
„ca să-i vadă pe nou-veniţii de pe scări. Coborâră în 
perechi pe scara din dreapta; Corbul şi Cusutul în faţă, 
iar Gredin şi Red după ei. 
Red nu ştia unde să privească. Ochii îi erau atraşi în 


toate direcţiile; spre măreţia şi splendoarea încăperii în care intrau, 
spre complexitatea scărilor sau spre felul în care ocupanții sălii erau 
împărțiți în două, aproape exact pe la mijloc. Ochii lor o tulburau; o 
priveau insistent, dar erau imposibil de descifrat în spatele măștilor. 
Propria ei față expusă o făcea să se simtă ca o pradă. 

Sărbătoarea era în plină desfăşurare. Două mese lungi erau 
întinse de fiecare parte, amândouă acoperite cu mâncăruri și 
băuturi rafinate: păsări fripte şi porci, fructe coapte şi lucioase, 
nuci aurii-maronii şi cupe cu vin roșu și focos ca sângele. Vederea 
şi aromele lor îi lăsară gura apă lui Red. 

Fiecare masă o reflecta pe cealaltă, dar oaspeţii așezați erau 
atenţi doar la cei din grupul lor. Cei de la masa din stânga sălii erau 
gălăgioși şi veseli, mâncând şi bând cu plăcere. În contrast, cei de 
la masa din dreapta erau discreţi. Red înţelese repede că primele 
trebuie că erau zânele Unsealie, care se pregăteau pentru noua lor 
domnie, iar cele din urmă erau cele Sealie, care regretau că renunţă 
la a lor. 

Dincolo de mese, pe o podea slab luminată se desfăşura un dans 
cu măști. Din dealul de deasupra, rădăcini răsucite se lăsau în jos 
din tavanul boltit, cele lungi terminându-se în stâlpi noduroşi din 
lemn, iar cele scurte susținând ghirlande din flori de toamnă, care 
cădeau în cascadă și împodobeau toată sala. 

Supraveghind dansul și ospăţul de pe un podium înălţat, două 
siluete stăteau alături pe nişte tronuri sculptate, fără să vorbească 
sau să se uite una la cealaltă. Silueta din stânga aparţinea unui 
bărbat care era îmbrăcat cu o blană maroniu-închis. Faţa îi era 
ascunsă în spatele unei măști care reprezenta capul unui cerb cu 
niște coarne enorme. În dreapta stătea o femeie. Rochia şi masca îi 
erau albastre şi strălucitoare, fiind făcute din nişte pene sclipitoare 
de păun care se întindeau, sfidătoare. 

Când se întoarseră cu spatele, în coborârea lor pe scări, Red 
văzu doi paznici stând la baza fiecărui set de trepte, așteptând să-i 
primească. Văzu obrazul Cusutului tresărind și își dădu seama că 
el îşi încleșta și descleșta fălcile, nervos. Se întrebă dacă regreta că o 
însoţise, dar ştia că, odată ce ajunsese acolo, era prea târziu pentru 
el să se mai întoarcă. 

— Spuneţi cu ce treabă aţi venit aici, lătră unul dintre paznici la 
Gredin, blocându-le drumul spre sală pe ultimele trepte. 

- l-am ajutat să treacă în siguranţă pe aceşti doi călători, spuse 
Gredin, gesticulând întâi spre Corbul și spre el însuși, apoi făcând 
un pas în spate şi arătând către Red şi Cusut. Cei doi doresc o 
audienţă la curte. 

Paznicul pufni, dar sunetul fu înăbușit puţin de mască. 

- Atunci, au făcut călătoria degeaba. Nimeni nu vine la audiență 
de Samhain sau de Beltane. Nu s-a mai auzit aşa ceva. 

- Nu cunoaştem nicio regulă care să interzică asta, spuse 
Corbul cu o voce insistentă, dar respectuoasă. 

Al doilea paznic se aplecă înspre ei, cu ochii licărindu-i din 
spatele măştii din scoarță de copac. 

- Nu se cuvine. Vă sfătuiesc să vă întoarceţi când o curte e 
în putere - nu când nu e niciuna sau când sunt amândouă, ca în 
noaptea asta. Schimbarea va fi completă în mai puţin de o oră. 

- Nu, rosti Red, încleştându-şi pumnii. Trebuie să primim o 
audienţă acum. Trebuie să ne lăsaţi să încercăm. 

- Cum doriţi. Paznicul se dădu la o parte şi, chiar dacă Red 
nu-i văzu fața, i se păru că zâmbeşte când îi vorbi. Vai de capetele 
voastre! 

Merseră tot înainte, printre susure şi șoapte. Toată curtea era 
acum conştientă de prezenţa lor şi, dacă Red se simţise expusă pe 
scări, nu se compara deloc cu tot ce simţea în acele momente. Toată 
lumea era cu ochii pe ei, iar hainele lor simple şi ponosite şi lipsa 
măștilor îi făceau să fie diferiţi - şi, cel mai important, nedoriți. O 
privire rapidă înapoi spre scară îi confirmă că intrarea ierboasă se 
închisese în urma lor. Erau la mila curții. 

Când ajunseră pe ringul de dans, mișcarea se opri. Oaspeţii 
rămaseră locului, înlemniţi, așteptându-i să treacă. Se dădură la 
o parte fără tragere de inimă, oferindu-le o cale liberă până la 
podium. Ajunseră acolo prea repede, înspăimântător de aproape 
de bărbatul care purta coarnele şi de femeia cu penele de păun. 
Urmând exemplul lui Gredin şi al Corbului, Red și Cusutul își 
aplecară capetele şi îngenuncheară în faţa tronurilor. 

Șoaptele din jur deveniră o mulțime de voci puternice și până 
şi muzica încetă. Red observă o mişcare în faţa sa. O tăcere ca de 
mormânt se lăsă în sală. Tot ce mai auzi fu goana sângelui ei, care 
îi pulsa în urechi. Când îndrăzni să-şi ridice ochii, văzu că bărbatul 
care purta coarne îşi ridicase mâna, cerând să se facă linişte. 

— Cărui fapt datorăm această întrerupere a festivităților? întrebă 
el cu un glas domol, tărăgănat şi melodios. 

Red nu-și dădu seama dacă era enervat sau amuzat. 

Gredin se ridică, aplecându-și încă o dată capul înainte de a 
vorbi. 

- Iertați-ne, domnul meu. Am adus doi călători - oameni - 
care ar dori o audiență la dumneavoastră. Le făcu semn lui Red și 
Cusutului să înainteze şi se aşeză lângă Corb. 

- Cereţi o audienţă, în noaptea asta, dintre toate nopţile? În 
noaptea instaurării domniei Unsealie? 

- Da, reuși să răspundă Red, recăpătându-şi vocea. Adăugă, 
grăbită: Domnul meu, chiar dacă o duru. 

- Noaptea încă nu e a ta, rosti cu răceală femeia-păun, privind 
drept înainte, deşi cuvintele ei erau clar adresate bărbatului 
care purta coarne. Până la miezul nopţii, curtea ne aparţine 
amândurora. Ține minte asta. Îşi întoarse privirea spre Red şi spre 
Cusut. Vorbiţi, şi repede. Ce treabă aveţi aici? 

Red îl auzi pe Cusut inspirând și pregătindu-se să răspundă, dar 
i-o luă înainte. 

- Am venit să întreb de fratele meu. Vocea ei se răspândi uşor 
în sala tăcută. Mi-a fost furat de unul de-al vostru. Nu ştiu de ce a 
fost luat, dar îl vreau înapoi. 

Ochii ei se uitară cu furie de la unul la celălalt. Tot nu le putea 
vedea fețele, dar ştia că le captase total atenţia. Până la urmă, 
nu se-ntâmpla des ca rudele înlocuitorilor umani să știe ce li 
se-ntâmplase acestora - cu atât mai puţin să intre în audiență la 
curtea zânelor şi să ceară înapoierea lor. 

- Cum ai reuşit să intri în lumea noastră? întrebă bărbatul-cerb. 
A fost vreunul dintre voi invitat? 

- Nu, răspunse Red încet. Am luat de bunăvoie locul altcuiva — al 
cuiva care a fost închis aici — ca să încerc să-mi găsesc fratele. 

— Atunci, chiar dacă ţi s-ar înapoia fratele, tot ai fi legată de 
legile întemniţării acelei persoane, spuse femeia. Nu poţi pleca pur 
şi simplu. 

- Înţeleg, rosti Red, aşa că aş vrea să fac un târg cu voi. Dacă-mi 
dați fratele — nevătămat - şi libertatea, atunci eu o să vă dau ceva 
ce-mi cereţi în schimb. Îi aruncă o privire Cusutului și văzu că avea 
stropi de sudoare presăraţi pe buza superioară. 

— Şi tu? îl întrebă bărbatul-cerb. Cum ai ajuns aici? 

- Am fost... adus aici împotriva voinţei mele, răspunse Cusutul. 
De un grup de petrecăreți. 

- Atunci, nu te ţine nimic aici, spuse bărbatul-cerb pe un ton 
disprețuitor. Poţi să pleci. 

— Fata mă ţine aici, rosti Cusutul. Oricare-ar fi sarcina ei, vreau 
s-o ajut. 

- Bine, bine, spuse bărbatul-cerb, frecându-și mâinile cu o 
plăcere răutăcioasă. Ce să fac cu voi? Se uită de la Red la Cusutul, 
apoi din nou la Red. Ce te face să crezi că ai avea ceva care m-ar 
putea interesa pe mine? Că ai avea ceva pentru care eu aş face un 
târg cu tine? rânji el. 

- Eu... începu ea cu slăbiciune, dar se opri repede când femeia- 
păun se întoarse încet cu fața la bărbatul-cerb - prima dată când 
făcea asta în prezenţa lor. 

— Soarta lor nu e în mâinile tale! șuieră ea. Schimbarea curților 
nu e completă. Mai e o oră de domnie a Curţii Sealie în noaptea 
asta! 

Bărbatul-cerb sări în picioare, uitându-se de sus la omologul 
lui feminin. 

- Asta e noaptea noastră, după cum bine știi! mârâi el. 
Sărbătoarea e în plină desfăşurare și nu va avea loc nicio judecată 
care s-o tulbure. În schimb, chicoti el, pot aştepta până trece de 
miezul nopţii. Atunci, vor avea parte de audienţă... doar în fața 
Curţii Unsealie! 

Urmă un ropot de aplauze de la masa zânelor Unsealie. Pumni 
se înălțară în aer, fluturând copane fripte şi cupe de vin fură 
vărsate. Toate acestea fură întâmpinate cu proteste furioase din 
partea oaspeţilor Sealie, aflaţi în apropiere. 

Lui Red îi tremurau genunchii. Exact de asta se temea. Nu-și 
permitea să facă un târg cu zânele Unsealie. Ar fi fost un eșec încă 
dinainte de a începe. 

Conducătoarea zânelor Sealie se ridică şi ea în picioare şi întâlni 
privirea bărbatului-cerb. 

- Nu o să permit asta. Curtea încă e sub conducerea mea, iar 
cererea a fost făcută în prezența amândurora. 

Red se aşteptă ca liderul zânelor Unsealie să răspundă - dar 
el nu ridică nicio obiecţie. În schimb, stătu pe loc, holbându-se 
plin de ură la duşmanca lui, cu umerii ridicându-i-se din cauza 
răsuflărilor furioase. Făcu un semn spre perdeaua frunzoasă din 
spatele tronurilor. 

- Hai să discutăm asta alături, spuse el cu răceală. 

Femeia-păun încuviință şi perdeaua se despărţi, dezvăluind 
camera din spatele ei. Acolo, Red văzu o măsuţă şi, dincolo de ea, 
o vitrină din sticlă, cu argint strălucitor în ea. Tresărind, recunoscu 
toate cele Treisprezece Comori, apoi perdeaua se lăsă în jos, ca o 
cortină la un spectacol de teatru. 

Sala se umplu din nou de șoapte. Red se întoarse spre Gredin și 
spre Corb, cu ochii larg deschişi de teamă. 

- Ce se-ntâmplă? De ce s-au dus acolo? 

- Ca să încerce să ajungă la o decizie, răspunse Corbul. Una 
care să-i mulțumească pe amândoi. 

La orice decizie ajunseră, se întâmplă repede. Pentru că, 
înainte de-a termina Corbul de vorbit, perdeaua se ridică şi cei doi 
conducători ai zânelor intrară din nou în marea sală. Nu-şi ocupară 
Jocurile pe tron, ci făcură semne spre mulțime. 

— Aduceţi bătrânii! strigă bărbatul-cerb. 

Red se întoarse spre Corb şi spre Gredin. 

- Bătrânii? 

Gredin se aplecă şi îi şopti la ureche. 

- Fiecare curte are un bătrân, o zână care a servit mulţi ani şi 
care poate oferi sfaturi şi înțelepciune în situaţii extreme. 

Asta o făcu să simtă alte furnicături de teamă pe spinare. 
Scrutând sala, văzu o siluetă mică şi uscăţivă ridicându-se de la 
o masă și venind şchiopătând spre podium. O alta era împinsă, 

într-un scaun cu rotile, de o zână mai tânără. Când scaunul se 
apropie, Red îi cercetă bătrânul pasager. Brațele și picioarele 
dureros de subţiri erau strâmbe și slăbite, iar două aripi aplecate 
și inutile îi atârnau fără vlagă pe laturile scaunului. Dincolo de o 
mască din pene maronii, făcută să arate ca faţa unei bufniţe, un 
smoc subţire de păr alb şi pufos stătea ridicat în unghiuri ciudate. 
Masca ascundea doar partea de sus a feţei, dezvăluind o mustață 
albă şi lăsată în jos, cu firimituri de mâncare prinse în ea. 

Cealaltă zână era o femeie şi părea a fi într-o formă un pic mai 
bună - deşi nu mai atrăgătoare decât prima. Avea doar un dinte 
lung, care-i ieșea dintre buzele zbârcite, și doar un ochi bun, pentru 
că celălalt fusese cusut şi închis de multă vreme. Ochiul bun privea 
dintr-o mască asemănătoare unui coif, împodobită cu cochilii de 
melc. 

Din punct de vedere fizic, păreau a fi aproape morţi, dar 
privirile veninoase pe care şi le aruncară când fură ajutaţi să urce 
pe podium arătau că ura lor împărtășită era foarte vie. El fu adus 
pe roți, iar ea şchiopătă când fură introduşi în camera aflată după 
perdea. Aceasta căzu și se închise cu un foșnet. 

Un val de emoție străbătu sala de judecată, iar inima lui Red 
se umplu de teamă. Nu îndrăzni să-și ridice privirea spre Cusut, 
pentru că se temea de ce i-ar putea transmite expresia feţei lui. 
Oricât de mult insistase s-o ajute, ştia că n-ar fi trebuit să fie 
de acord cu asta. Timpul trecu insuportabil de încet. Surprinse 
ridicarea şi coborârea tonurilor discuţiei însufleţite din spatele 
cortinei, dar volumul crescând din restul sălii însemna că nu putea 
auzi pe deplin niciun cuvânt. 

În cele din urmă, zânele ieşiră din cameră, bărbatul-cerb şi 
femeia-păun luându-și, din nou, locurile pe tron, iar bătrânii 
decrepiţi întorcându-se la locurile lor din sală. 

- Bătrânii au vorbit, anunţă conducătoarea Curţii Sealie, și am 
hotărât cum să procedăm. Se opri ca să se uite cu scârbă la partea 
din sală ocupată de Curtea Unsealie. Această situaţie s-a mai 

intâlnit doar o dată în istoria cunoscută a curților, continuă ea. De 
Beltane, acum aproape trei sute de ani. Cursul acţiunii urmat a fost 
acesta: ambele curți au decis rezultatul... ca o singură mare curte. 
Un oftat colectiv umplu sala. Corpul lui Red înțepeni de teamă. 

- Așa că acum vom urma căile strămoşilor noștri. În seara asta, 
am auzit cererea ta ca o singură curte şi tot ca una vom decide cum 
va fi rezolvată. Aduceţi pietrele! 

O femeie-spiriduş cu un set de chei prinse la curea se grăbi să 
îngenuncheze în faţa tronurilor. Pentru prima dată, Red văzu o 
lădiță încuiată cu un lacăt pusă între ele. Din ea, spiridușul scoase 
un săculeţ din catifea, legat cu sfoară, cu şapte embleme mici pe o 
parte și şase pe cealaltă. Red nu văzu ce reprezentau, dar zări firul 
din argint cu care erau brodate şi îşi aminti de cele două fețe ale 
monedei pe care Gredin i-o arătase la Farfuria Săracului. 

Spiridușul închise cu zgomot lădiţa şi agită săculeţul. Conţinutul 
clincăni încet, ca şi cum s-ar fi lovit os de os. 

- Veţi alege nişte pietre, spuse bărbatul-cerb. Pietrele alese vor 
hotărî un fel de sarcină pentru voi. Dacă acceptaţi şi o îndepliniţi, 
vi se va da ce aţi cerut de la noi. Mai întâi, trebuie însă să aruncaţi 
un zar primit de la fiecare dintre noi. Asta va decide câte pietre veți 
scoate și câte componente va avea sarcina voastră. Apoi, bărbatul 
zâmbi, arătându-și strălucirea albă a dinţilor de prădător. 

Alt freamăt de neliniște se auzi prin sală. Lui Red i se făcu 
rău. Îşi dădu seama că, pentru ei, totul era doar un joc. Doar o 
distracţie. Și nu-şi făcea iluzii că stăpâna zânelor Sealie insistase să 
se implice din milă. Era, pur şi simplu, un joc de putere. 

Conducătorii scoaseră la unison două obiecte mici din mantiile 
lor. Femeia-spiriduş le luă pe amândouă și săltă nerăbdătoare până 
unde stăteau Red și Cusutul, oferindu-le fiecăruia un zar din două 
mâini la fel de transpirate. 

Făcând o grimasă, Red își luă zarul cu o mână tremurândă. 

- Acum, aruncă-l, o instrui femeia-spiriduş, care stătea ca o 
pisică gata să se năpustească pe o pasăre. 

- Hai s-o facem împreună, spuse Cusutul. O să număr până la 
trei. Unu, doi... trei! 

Zarurile zăngăniră pe podeaua din piatră, oprindu-se aproape 
de cele două tronuri. 

— Citeşte-le, ordonă femeia-păun. Femeia-spiriduş alergă să 
îndeplinească ordinul. 

- E un unu, strigă ea nerăbdătoare, și... încă un unu! 

Cusutul îi aruncă lui Red o privire uşurată. Aveau un mare 
noroc de partea lor. Cu cât ar fi scos mai multe pietre din săculeţ, 
cu atât mai complicată ar fi devenit sarcina lor, în mod inevitabil. 

- Doi? repetă bărbatul-cerb, supărat din cauza rezultatului. 

- Da, domnul meu, răspunse spiridușul, făcând o plecăciune. 
Apoi, ridică zarul. 

- De-abia acum devine interesant, spuse conducătorul Curţii 
Unsealie. Scoateţi pietrele din săculeţ! 

Femeia-spiriduş chicoti, agitând cu zgomot săculeţul din catifea 
de parcă ar fi fost ceva viu, pe care încerca să-l sugrume. 

- Cine vrea să încerce primul? rânji ea, oferindu-le săculețul 
deschis amândurora. 

- Eu, răspunse Red, vârându-și mâna în săculeţ. Degetele ei 
atinseră suprafaţa rece şi netedă a pietrei. Își strânse pumnul în 
jurul uneia şi o scoase, ţinându-și mâna strânsă în jurul ei. 

Cusutul își întinse mâna, alegând şi el la fel de repede. 

Îşi înmânară pietrele femeii-spiriduș și o priviră cum săltă 
până la cele două tronuri. Bărbatul-cerb luă pietrele din mâna 
spiridușului și ridică una ca să o vadă întreaga suflare. 

— Prima piatră e Căutarea! 

- E de bine sau de rău? îi întrebă Cusutul pe Gredin şi pe Corb, 
care se trăseseră într-o parte. 

- Totul depinde de a doua piatră, răspunse Gredin încet, 
apropiindu-se după ce alegerile fuseseră făcute. 

Femeia care conducea Curtea Sealie ridică a doua piatră. 

— Fata a tras Inima! 

Red auzi ecoul cuvântului în mintea ei. Orice ar fi însemnat 
acele simboluri, soarta lor era hotărâtă. 

— Pietrele au fost alese, anunţă bărbatul-cerb. Veţi căuta ceva 
preţios pentru voi; ceva drag inimilor voastre! 

Apoi, aruncă cele două pietre înapoi în săculețul de catifea, iar 
femeia-spiriduș sări să-l pună înapoi în lădiță. Bărbatul-cerb îşi 
întinse mâna spre un paznic din apropiere. 

- Percheziţionează-i! 

- Poftim? exclamă Red, strângându-şi lucrurile supărată. 

Cusutul rămase pe poziţie, dar Red își dădu seama că era la fel 
de speriat ca ea. 

- Cooperează, îi murmură el când se apropie paznicul. Acesta 
ținea într-o mână o lance înspăimântătoare. Partea ei de jos lovi 
pământul cu un clinchet răsunător când bărbatul se opri lângă ei. 

- Goliţi-vă buzunarele şi rucsacurile, le ordonă paznicul. 
Bunurile voastre vor fi examinate de curte. 

Năucită, dar conştientă de arma din mâna paznicului, Red 
făcu aşa cum i se spusese. Îngenunchind, își deschise rucsacul 
și cotrobăi după cartea ei dragă, punând-o cu grijă pe podea, 
apoi întoarse rucsacul cu susul în jos, astfel că restul lucrurilor îi 
căzură de-a valma. I se rostogoliră pe jos sticla, periuţa de dinţi şi 
numeroase alte lucruri. Înciudată, îşi scoase foarfeca magică din 
buzunar şi cuțitul de la curea şi le adăugă grămezii înainte de a face 
un pas înapoi. 

— Asta-i tot ce am, spuse ea. 

Cusutul avea mai puţine lucruri decât ea în rucsacul lui, toate — 
inclusiv rucsacul - fiind luate din coliba Vrăjitoarei de la Gard. Din 
buzunare scoase nişte chibrituri, un ghem de sfoară, o legătură de 
chei şi un ciot de creion. Totuşi, când îşi vâri mâna în buzunarul de 
la piept, tresări, de parcă şi-ar fi băgat mâna într-un cuib de viespi. 
Atunci Red îşi aminti de brățară. Zornăi ca un şarpe cu clopoței 
când o scoase din buzunar, cele douăsprezece talismane ciocnindu- 
se unele de altele. O puse pe podea, adăugând al treisprezecelea 

talisman desprins din ea - Cazanul - separat. Apoi, se dădu în 
spate, părând a fi la fel de stânjenit ca Red. 

Unul câte unul, bunurile lor fură ridicate şi puse pe o pernă 
mare, apoi prezentate de spiriduş celor două siluete de pe tron. 
Degetele bărbatului-cerb alunecară de pe un obiect pe altul. 

Nu cartea, se gândi Red. Nu cartea mea. 

Degetele lui zăboviră pe ea pentru mai mult timp decât pe restul 
lucrurilor, iar ei i se zbârli părul de furie când el ridică nepăsător 
coperta. 

- Poveşti cu zâne, spuse el pe un ton batjocoritor. Asta n-am 
înțeles niciodată la oameni. De ce numesc basmele „poveşti cu 
zâne“, când sunt foarte puţine care au zâne în ele? Închise cartea şi 
oftă bosumflat, lăsând să se înțeleagă că obiectele nu-l impresionau 
în niciun fel. Apoi femeia-păun îşi întinse mâna şi ridică la lumină 
brățara. O ţinu acolo, cercetând cu ochi critici fiecare talisman, 
apoi ea și bărbatul-cerb se priviră lung. 

- Unde este al treisprezecelea? o auzi Red întrebând încet şi 
înțelese că ei recunoscuseră ce reprezenta brățara. Bărbatul-cerb 
scrută perna și luă talismanul în formă de cazan de pe ea. Red se 
uită la Gredin şi la Corb și văzu că erau neliniștiţi. 

— Cred că ne-am făcut alegerea, nu-i așa? murmură bărbatul-cerb, 
iar femeia-păun încuviință, aproape amical. 

- A fost ales un obiect, anunţă ea, ridicând brăţara. Unul mai 
potrivit decât ne-am fi imaginat! O bijuterie omenească, modelată 
după cele 'Treisprezece Comori ale marii curţi! 

— Aşteptaţi! exclamă Cusutul. E o greșeală. Brăţara nu aparţine 
niciunuia dintre noi - am luat-o ca să repar talismanul stricat 
pentru altcineva! 

Red ştia deja că cererea lui era făcută în zadar. Emoţia 
conducătorilor zânelor era prea evidentă. Legătura brățării cu 
Avalon îi emoţionase în mod clar dincolo de cuvinte. 

- Regulile căutării sunt următoarele: obiectul, spuse zâna, va fi 
aruncat în lumea voastră. Misiunea voastră este să-l găsiți. 

- Unde să-l găsim? izbucni Cusutul. 

— Asta e o parte a provocării, interveni bărbatul-cerb. Obiectul 
va decide asta. Şi, cum natura acestui obiect e atât de delicată... ri- 
dică talismanul rupt în formă de cazan spre o mare de chicoteli —, 
misiunea va avea câteva componente. Luă brăţara cu talismanele 
rămase şi scoase unul cu ușurință. De fapt, treisprezece componente! 

— Nu, şopti Cusutul - înainte ca sala să se umple de aplauze şi 
să-l acopere. Red nu fu în stare să se uite la el. 

Bărbatul-cerb înlătură talismanele - unul câte unul - cu o 
bucurie crescândă. Când brăţara fu golită, o azvârli la picioarele lor. 
Apoi, aruncă talismanele în aer. Când ajunseră jos, Red se aşteptă 
ca ele să facă zgomot în timp ce loveau podeaua, dar, în momentul 
impactului, fiecare talisman dispăru. 

- Tu, fato, se adresă el lui Red. Când eşti gata să te-ntorci, 
doar pune-ţi brăţara. Vei fi adusă înapoi aici şi, dacă ai găsit toate 
cele treisprezece talismane, ne vom ţine de partea noastră din 
înțelegere. Dacă dai greş, veţi deveni prizonierii noştri. Şi n-o să-ţi 
mai vezi fratele niciodată. 

- Cum rămâne cu mine? întrebă Cusutul. 

Buzele stăpânei Curţii Sealie se curbară pe sub masca ei de 
păun. 

— Partea ta în misiune e să rămâi aici, spuse ea. 

- Poftim? De ce? se bâlbâi Cusutul. 

- Hai să zicem că e un fel de asigurare, răspunse bărbatul-cerb. 
Vrem să fim siguri că fata se întoarce. 

- De ce nu m-aș întoarce? întrebă Red. Credeţi că mi-aş lăsa 
fratele aici? 

Spiridușul ridică din umeri. 

- Doar în caz că... te răzgândeşti. 

- N-o s-o fac, rosti Red cu fermitate. O să mă întorc după el — și 
după tine, Cusutule. 

Bărbatul-cerb râse. 

— Aşa să fie. Misiunea e stabilită și nu va fi dată o alta. Dacă nu 
accepți, ai pierdut. Dacă încerci să te foloseşti de ajutorul vreunei 
zâne, ai pierdut. Accepţi? 

Red îngenunche şi ridică brăţara. 

— Accept. 

Conducătorul Curţii Unsealie zâmbi. 

- Acum, pleacă! Se întoarse și ridică o cupă spre partea lui 
de curte. Vremea Curţii Unsealie aproape că a sosit! Haideţi să 
sărbătorim! 

Fu o îndepărtare rapidă, care-i lăsă doar să bâjbâie pentru a-şi 
aduna lucrurile. Red de-abia-şi vârâse ultimul obiect în rucsac şi-l 
închisese când mâna unui paznic se strânse în jurul brațului ei, 
trăgând-o cu brutalitate spre scări și însoțind-o până sus într-un 
marș neîntrerupt. Se răsuci în strânsoarea paznicului şi îl văzu pe 
Cusut cum era dus departe de alți doi paznici, chipul lui fiind o 
mască a uimirii. 

- O să mă-ntorc după tine! ţipă ea. O s-o fac! O să le găsesc pe 
toate! 


Aerul rece năvăli când iarba de deasupra dealului se răsuci, 
dezvăluind poarta, iar atunci o împingere brutală o rostogoli pe 
pământul umed de afară. Până când se ridică în picioare, intrarea se 
închise la loc, fără să lase vreun semn din ceea ce era ascuns sub ea. 

Rămase acolo, cu respiraţia făcându-i norişori în aer. Red 
îşi dădu seama că simţea un miros diferit: metalic şi murdar. O 
clădire veche se vedea mai sus: era o biserică în ruine, care nu 
fusese acolo când urcaseră dealul mai devreme în noaptea aceea. 
Merse la marginea dealului, unde se alătură lui Gredin şi Corbului, 
care stăteau acolo tăcuţi. Împreună, se holbară în jos, fără să 
scoată o vorbă, la oraşele bine luminate care înconjurau dealul. În 
depărtare se vedeau farurile unor mașini care călătoreau pe străzi, 
confirmându-le că nu mai erau pe tărâmul zânelor. 

leşiseră pe cealaltă parte; pe partea ei. 

Casa din strada Chalice fusese abandonată în urmă cu multă 
vreme. Era o casă de oraș, cu trei etaje, într-o parte a Londrei în care 
oamenii umblau cu privirea în jos şi treceau cu vederea venirile şi 
plecările din cartier. 

Rowan nu era prima care intrase printr-una dintre ferestrele 
acoperite cu scânduri. Mai erau oameni care stăteau acolo noaptea, 
la fel ca ea, în general adolescenţi, dar câteodată si oameni, mai în 
vârstă, fără adăpost. Niciuna dintre cele douăsprezece camere nu era 
rezervată; cazarea pe timp de noapte era, în general, pentru primul 
venit, regula primul venit — primul servit fiind de bază printre cei de 
o vârstă apropiată. Totuși, când venea cineva mai în vârstă sau mai 
rău, regulile zburau pe fereastră. Dacă intrau într-o belea, cei mai 
tineri sau cu mai puțină experiență în viața de stradă învățau repede 
cum să se facă nevăzuţi sau să se bată pentru colțișorul lor. 

Cea mai bună cameră era singura care avea mobilă: o canapea 
extensibilă veche, cu arcuri rupte, și o glindă spartă pe ușa dulapului. 
De obicei, Rowan nu stătea acolo multă vreme după ce se trezea. 
În acea zi, rămase doar până când intră destulă lumină prin locul 
din care lipsea o scândură din fereastră, ca să vadă clar, pentru că 
electricitatea fusese tăiată de mult timp. Stând în fața oglinzii, îşi legă 
părul şi se uită peste umăr, ca să-și vadă spatele. 

Zece săptămâni trecuseră de la noaptea în care dispăruse James. 
Nu spusese nimănui despre arsura dintre omoplaţi, căpătată în timpul 
răpirii fratelui ei, şi fugise în aceeași zi în care i se scosese ghipsul. 
La început, alegerea fusese făcută pentru că nu ştia cum să explice 
semnul înaripat care-i arsese pielea. Odată cu trecerea timpului, 
îi trecuse prin minte un alt motiv bun pentru a ţine acest detaliu 
doar pentru ea — semnul era ceva prin care ar fi fost identificată cu 
ușurință. Și, cum Rowan se hotărâse să dispară, ultimul lucru pe care 
și-l dorea era să fie identificată. 

Arsura făcuse băşici și trecuse în primele două săptămâni după 
atac. Acum, se vindecase și mai rămăsese doar un contur roșu, care 
înfățișa modelul înaripat al inelului Hoţomanului. Rowan îl găsi 
cu degetele, apoi își aranjă hainele ca să-l acopere. Era suficient 
de realistă încât să înţeleagă că cicatricea nu se va șterge niciodată 
complet. Era însemnată pe viaţă. 

Luându-și rucsacul, se strecură afară pe fereastră, şi plecă din 
casă fără să se mai uite înapoi. Nu avea să se mai întoarcă. Locurile 
de stat erau bune doar pentru o perioadă scurtă, până când se ducea 
vorba și veneau prea mulți oameni. Era timpul să meargă mai 
departe. 

Micul dejun fu cel obișnuit: câteva fructe furate de la un vânzător 
din piață în drumul spre bibliotecă, spălate cu apă de la fântâna 
publică. La început, slăbise, dar, după ce abilităţile de hoaţă i se 
îmbunătățiseră, începuse să pună treptat greutatea la loc. 

Ajunsă la bibliotecă, se îndreptă spre secția de folclor şi scoase 
câteva cărți de pe raft. După ce se așeză într-un colț, răsfoi paginile 
pe care le însemnase cu o zi mai devreme și continuă să citească de 
unde rămăsese, absorbind informaţia. În ultimele două luni, Rowan 
acumulase o cantitate vastă de cunoștințe despre curțile zânelor, 
înlocuitori și metode de protecţie. Nu le spune niciodată numele tău 
adevărat, citi ea. Nu şi dacă poți evita asta, pentru că ele sigur nu 
ţi-l vor spune pe al lor. Numele sunt puternice. 

Tot ce afla o umplea de amărăciune, pentru că ştia că era prea 
puțin şi prea târziu. Adevărul era că nu ştia cum să își recupereze 
fratele sau de unde avea să înceapă căutarea. 

După o oră, se simți urmărită. Ridicându-și privirea, văzu 
un băiat neîngrijit, cam de vârsta ei, stând vizavi de ea pe un alt 
scaun. Citea un ziar local, iar unul din genunchii lui sălta în timp 
ce îl răsfoia, făcând ziarul să foşnească. Din când în când, se uita în 
direcţia ei, apoi continua să citească ziarul. 

Când privirile lor se întâlniră pentru a treia oară, Rowan îi 
răspunse privirii. Îşi dăduse seama că, la fel ca ea, şi el era un fugar, 
pentru că arăta ca un om al străzii. Unghiile îi erau murdare și părul 
îi era uns. Sub scaun îşi vârâse rucsacul uriaș și sacul de dormit rulat. 

Băiatul dădu din cap prietenos spre ea, apoi, spre supărarea lui 
Rowan, se ridică, veni la masa ei şi-şi trase un scaun. 

- Ce citeşti? întrebă el, făcând un semn înspre teancul de cărţi 
din faţa ei. Avea un accent nordic, iar unul dintre dinții din față îi 
era ştirbit. 

- Vezi-ţi de treaba ta, izbucni Rowan adunându-şi cărțile şi 
pregătindu-se să plece. Doar pentru că m-am uitat la tine, nu 
înseamnă că te-am invitat. 

Băiatul se lăsă pe spate și își ridică mâinile, sprâncenele 
dispărându-i sub părul nepieptănat. 

- Calmează-te. N-am vrut să-ți fac nimic, doar m-am gândit 
să vin să te salut. Nu trebuie să pleci. Voiam doar să fiu prietenos, 
având în vedere că suntem amândoi pe hârtia pe care care se vor 
pune mâine peştele și cartofii prăjiţi. 

Rowan se așeză din nou pe scaun, uitându-se urât la el. 

- Despre ce vorbeşti? 

Băiatul se uită în jurul lui, înainte de a pune pe masă ziarul şi 
de a-l deschide la una dintre ultimele pagini. Douăzeci şi ceva de feţe 
în alb şi negru se holbau de pe hârtie, toate sub titlul DISPĂRUȚI 
FĂRĂ URMĂ - PUTEȚI AJUTA LA GĂSIREA LOR? 

- Asta sunt eu, spuse flăcăul, arătând spre una dintre pozele din 
mijloc. Rowan se holbă la poză, observând dintele știrbit, care era 
trăsătura lui distinctivă. Îşi acoperi numele cu un zâmbet obraznic 
înainte ca ea să-l poată citi, apoi arătă spre josul paginii. Şi aici eşti 
tu, dacă nu mă-nșel. 

Rowan se holbă la poza ei, cu sângele năvălindu-i în obraji. 
Rușinată, își lăsă capul în jos. Băiatul zâmbi și închise brusc ziarul. 

- Nu ești de mult, spuse el cu o voce joasă. Pe străzi, vreau să 
spun. Scrie că ai dispărut în martie şi e... mai acum. 

Rowan ridică din umeri. 

- Mă obișnuiesc, murmură ea. Dar tu? 

- De șase luni. Băiatul se scărpină pe cap, prin părul lui blond 
și murdar, şi gesticulă spre împrejurimile lor. Bibliotecile sunt locuri 
bune dacă poți să intri în ele. Sunt calde și liniștite, și poți să stai 
câteva ore dacă nu aţipești și nu miroși prea rău. Chicoti. Amândouă 
sunt niște provocări. 

Rowan nu rosti nimic. 

- Vasăzică, insistă el, înălțându-și gâtul ca să se uite încă o dată 
la cărţile ei. Zâne, nu-i aşa? 

Ea se încruntă la el. 

- Și ce dacă? 

- Iar începi, iar ești în defensivă, spuse el. Sunt doar curios. 

- Ei bine, nu mai fi. N-are nicio legătură cu tine. 

Băiatul se lăsă pe spate cu o privire cunoscătoare. 

- Poate că are. 

Rowan suportase destul. 

- Doar spune-mi pentru ce ai venit, apoi pleacă. Sunt ocupată. 

- Bine, rosti băiatul. Le văd şi eu. 

Rowan se holbă la el. 

- E vreun fel de glumă? 

- Arăt ca și cum aș glumi? 

- De unde să ştiu? Te cunosc de numai două minute. 

- Bine zici. Băiatul se aplecă și își ridică rucsacul. Hai cu mine. 
Vreau să-ți arăt ceva. 

- Nici să nu te gândești, spuse Rowan. Nu merg nicăieri cu tine. 

Băiatul îşi vâri mâna în buzunar şi scoase o mână plină de 
monede. Le numără. 

- Haide, ce rău ți se poate-ntârpla? O să primeşti o cană de ceai. 

- Data trecută când mi s-a făcut oferta asta, mi s-au furat toţi 
banii, îi răspunse Rowan. Așa că nu, mulțumesc. 

- Uite ce e, spuse băiatul, exasperat. Voiam doar să vorbesc cu 
tine, nu să te sperii sau să te jefuiesc. Numără niște monede și le puse 
lângă ea pe masă. Gândește-te la asta ca la un gest de bunăvoință, 
spuse el. Arătă prin fereastra bibliotecii, spre o bancă din parc, la 
colțul străzii. Eu o să stau în cafeneaua de-acolo aproximativ o 
jumătate de oră, în caz că te răzgândești. Se opri. Bine, zic și eu 
jumătate de oră, dar depinde de cât de mult pot să trag de timp 
până mă dau afară. Rânji din nou cu dintele lui ştirbit și se ridică, 
vârându-și ziarul în haină. Apropo, spune-mi Vrabie. 

- Vrabie? repetă Rowan. 

- Asta sunt eu. Banal ca noroiul şi ajung peste tot! 

ÎI privi pe Vrabie ieșind încet din bibliotecă, apoi se ridică şi se 
îndreptă spre fereastră. El se ţinu de cuvânt, intrând în cafenea şi 
mergând la tejghea. 

Ea se întoarse la masa ei şi se holbă la banii pe care băiatul 
îi lăsase acolo în urmă cu doar cinci minute. Într-un final, cedă 
curiozității. Îşi strecură monedele în buzunar şi îşi luă rucsacul, 
punând la loc cărțile în rafturile lor, în drum spre ieșire. 

Vrabie îşi ridică privirea de după cana lui de ceai când ea își 
cumpără propria băutură de la tejghea și împinse puţinul rest pe 
masă, înspre el, când se așeză. 

- Păstrează restul, rosti el. 

Nu avea nevoie să i se zică asta de două ori. 

- Cum să-ți spun? întrebă el. 

Rowan își dădu ochii peste cap. 

- Deja-mi cunoşti numele, dacă mi-ai recunoscut poza în ziar, 
spuse ea cu o voce înceată. 

- Nu contează. Vrabie își duse mâna la gură. Nu știi niciodată 
cine ascultă. Îşi roti ochii prin cafenea. Mai bine să rămânem lu 
obiceiurile sănătoase, dacă înţelegi ce vreau să spun. 

Rowan ridică din umeri, strângându-și mâinile în jurul cănii 
calde. 

— Nu ştiu. Spune-mi cum vrei, dar nu pe numele meu adevărat. 

Vrabie o cercetă cu ochi apreciativi. 

- Părul tău iese în evidenţă cel mai mult, rosti el răspicat. Aşa 
că o să-ți spun... Red!. Nu prea pretențios și la obiect. Cred că ţi se 
potriveşte. Rânji din nou și, pentru prima dată, Rowan observă că 
avea o gropiţă în obraz când zâmbea. 

- Despre ce voiai să-mi vorbeşti? întrebă ea. 

- Despre zâne, răspunse Vrabie simplu. Nu te-am păcălit mai 
înainte. Când ţi-am spus că le văd. Nu e ceva ce spun oricui. 

- De ce mi-ai spus mie? întrebă Rowan cu inima bătându-i 
repede. 

- În primul rând, din cauza cărților, răspunse Vrabie. Și pentru 
că te-am văzut de câteva ori până acum. Își cobori vocea. Te-am 
urmărit când le urmăreai. 

Rowan cercetă fața băiatului pentru orice semn că ar fi încercat 
s-o ducă cu preșul, dar expresia lui era foarte serioasă. 

- Dovedește-mi, spuse ea cu o voce răgușită. 

- De-asta te-am adus aici, rosti Vrabie. Îşi ridică rucsacul, îl 
puse pe masă și îl împinse spre ea. Uită-te în buzunarul lateral. Fii 
discretă. 

Neîncrezătoare, Rowan trase rucsacul mai aproape și deschise 
fermoarul compartimentului lateral. Când ridică clapa buzunarului, 
un miros oribil ajunse până la ea. Zări ceva mic, zdrobit și plin 


! Roşu (în engl., în orig.) (n. red.) 

de sânge, cu părul încâlcit în jurul a două aripi rupte. Împingând 
rucsacul departe cu un țipăt, trânti ceaiul lui Vrabie. 

O urmă de iritare apăru pe fața băiatului - dar era nimic în 
comparaţie cu furia lui Rowan. Ea sări în picioare, înșfăcându-și 
rucsacul, şi fugi din cafenea, printre mesele pline de clienți curioşi. 
Trecuse strada și mergea prin parc când auzi paşi tropăind pe cărare, 
în spatele ei. 

- De ce-ai făcut asta? dori să știe Vrabie. Ţi-am spus să fii 
discretă! Am risipit două băuturi, asta am făcut. Pe lângă asta, poate 
mă dau afară data viitoare când mai merg la ei! 

- Discretă? Rowan se întoarse brusc cu faţa la el, cu ochii 
înflăcăraţi. Tu porţi un spiriduş mort în rucsac, nebunule! 

- Voiam doar să-ți dovedesc că... 

- Că ce? șuieră Rowan. Că eşti bolnav la cap? 

- Că pot să le văd! încheie el. Uite ce e, îmi pare rău. Probabil 
nu a fost cel mai bun mod de a-ţi atrage atenţia, dar nu prea bâzâie 
pe-aici, nu-i aşa? Arătă spre clădirile cenușii din jurul lor. Sunt un 
pic cam greu de găsit pe-aici, știi? Nu mi-am putut permite să fiu 
mofturos. 

Rowan se calmă puțin. 

- L-ai... omorât? întrebă ea, privindu-l neîncrezătoare. 

- Bineînţeles că nu! Drept cine mă iei? Nu, nu-mi răspunde! Era 
în șanț, lângă locul în care am stat în ultimele două nopți. Probabil 
că a fost lovit de o mașină. Deschise din nou compartimentul și i-l 
arătă. Vezi? E gol. Nu mi-am făcut un obicei din asta. Am făcut-o 
doar ca să ţi-l arăt. 

- Bine, rosti Rowan când i se mai potoli furia. Te cred. Totuşi, ce 
vrei? Începu să meargă prin parc, urmând cărarea. 

Vrabie se şterse la nas cu manșeta şi continuă. 

— Te-am văzut citind cărţile alea la bibliotecă, spuse el, oarecum 
scuzându-se. De câteva zile. Te-am văzut însemnând paginile, așa 
că am avut o bănuială după ce-ai plecat ieri. E vorba de înlocuitori, 
nu-i aşa? 

Red simţi un junghi în arsura de pe spate în timp ce-și încorda 
umerii. Pielea din locul acela încă era sensibilă. Vrabie se grăbi s-o 
ajungă. 

- Nu-mi bag nasul... 

- Ei bine, o faci... 

- Bine, o fac, dar - se opri şi-şi trecu mâna prin păr. De ce citeşti 
chestiile alea? S-a-ntâmplat... ceva? 

Rowan se opri cu faţa la el, încercând să-şi dea seama ce-ar fi 
putut şti el. 

- Da. 

Vrabie încuviinţă. 

- La asta m-am gândit și eu. Au luat pe cineva, nu-i așa? Un 
copil? 

- De unde ştii asta? Ți s-a-ntâmplat și ție? 

- Nu, nu mie, dar am întâlnit alți oameni care știau copiii înlocuiți. 

- Chiar așa? 

Vrabie încuviință din nou, iar părul îi săltă. 

- Am întâlnit unul chiar aici, în parc. Am început să vorbim, 
într-o zi, când a devenit evident că urmăream amândoi aceeaşi zână 
dintr-o fântână arteziană. La început, am crezut că e clarvăzător, 
dar s-a dovedit că era un spiriduș deghizat. Îi fusese luată nepoata, 
în urmă cu vreo câțiva ani. 

Vrabie avea parte de toată atenția lui Rowan. 

- Când au luat-o, a refuzat să renunțe la căutare. Și, în cele din 
urmă, a recuperat-o. 

- Cum? întrebă Red, disperată. Cum a recuperat-o? 

- A spus că a folosit-o pe cea lăsată în locul ei - impostoarea - ca 
monedă de schimb. Avea relaţii — zâne, de cealaltă parte, care n-au 
vrut niciodată schimburile - jumătate dintre ele sunt făcute din 
ciudă sau din răutate, aşa că sunt foarte dornice să-i recupereze pe-ai 
lor, la fel ca noi. 

Rowan își clătină capul. 

- Vrei să spui că e posibil să dai înlocuitorul la schimb pentru 
copilul luat? 

- Uneori, rosti Vrabie. Nu vor însă întotdeauna să dea înapoi un 
copil uman dacă a fost luat ca înlocuitor — de exemplu, când o zână 
e bolnavă. Totuși, de cele mai multe ori, se poate aranja un târg. 

- Dacă n-ai niciun înlocuitor pe care să-l dai la schimb? îl 
intrerupse Rowan, speriată. Dacă un copil a fost luat și nu a fost lăsat 
niciun înlocuitor? Cum merge treaba atunci? 

Vrabie fluieră printre dinți. 

- Complicat. Nu cred c-am auzit să se facă vreodată așa. Cred 
că va trebui să găsești una - o zână care a fost lăsată în locul unui 
om - şi s-o furi cumva. O să fie periculos, pentru că nu poți să mergi 
prin lume şi să furi copii, nu-i așa? Sau ai putea, dar ai intra într-o 
grămadă de belele. Și, chiar şi-atunci, dacă schimbul s-ar face, ar fi 
mai degrabă pentru copilul care a fost înlocuit de zâna respectivă, 
dacă înţelegi ce vreau să spun. 

- Dar nu e imposibil? insistă Rowan. Şi, chiar dacă primeşti un 
copil diferit, nu cel pe care l-ai vrut, ci unul care a fost oricum furat, 
tot merită, nu-i așa? Înseamnă că un alt copil se întoarce la familia 
lui. 

Vrabie ridică din umeri. 

- Cred că da. 

Dintr-odată, Rowan se trezi cu fața la el, strângând mânecile 
hainei lui murdare în pumnii ei. 

- Spiridușul ăsta, spuse ea disperată. Cine e? 

Vrabie se uită în jos, la mâinile ei de pe haina lui. 

- E un nomad. Lucrează într-un circ. 

— Am nevoie să mă duci la el. Chiar acum. 

- Ușurel, rosti Vrabie, eliberându-se încet din strânsoarea ei. Nu 
pot să te duc la el acum. Nu e atât de simplu. 

- De ce nu? 

Îi făcu semn spre o bancă din apropiere. 

- Hai să ne așezăm pentru un minut. 

- De ce nu poţi să mă duci la el? întrebă Rowan încă o dată, 
rămânând în picioare în timp ce Vrabie se așeză. 

- Pentru că nu ştiu unde e. 

Rowan înjură şi lovi cu piciorul o doză goală de băutură aflată 
pe cărare. Aceasta se rostogoli pe beton, zăngănind. 

- Atunci, de ce mi-ai mai zis de el? întrebă ea furioasă. Trebuia 
să ştii că o să-ţi cer să-l întâlnesc! 

- Bineînțeles că știam, spuse Vrabie, părând amuzat de izbucnirea 
ei. Și, dacă o să te calmezi destul cât să mă laşi să vorbesc, o să-ţi 
explic. 

Rowan se așeză, respirând greu. 

- Nu știu unde e acum, continuă Vrabie, dar știu unde va fi peste 
câteva săptămâni. Făcu un semn spre un felinar aflat la câțiva metri 
depărtare. Rowan se uită și văzu, lipit pe el, un afiș viu colorat. 

— Vrei să spui... 

- O să vină aici, încheie Vrabie. Spectacolul nu începe până la 
începutul lui iunie, dar ei întotdeauna vin cu două săptămâni mai 
devreme, ca să se stabilească aici și să se pregătească. Când ajunge, o 
să te duc la el, dacă ai de gând să stai pe-aici atâta vreme. 

- O să fiu aici, spuse Rowan. 

- În cazul ăsta, rosti el, stai cu ochii pe mine. O să vin la 
bibliotecă să te găsesc. Până atunci, dacă nu ne mai vedem, ai grijă 
să nu dai de belea. 


Rowan nu-l mai văzu pe Vrabie, deși îl căută peste tot. Vizită 
biblioteca zilnic, continuând să-și umple capul cu informațiile din 
cărţi, deși îşi pierdea concentrarea de câte ori se deschideau ușile 
bibliotecii. Comentariul lui Vrabie despre grija de a nu da de vreo 
belea îi rămăsese în minte. Dacă i se întâmplase ceva? Ar fi fost prea 
ușor pentru el să dispară fără să observe cineva - sau fără să-i pese 
cuiva. 

Apoi, la treisprezece zile după ce-l întâlnise, el reapăru, mai 
mizerabil ca oricând şi cam fără răsuflare când se grăbi să ajungă la 
locul în care stătea ea. 

- Au ajuns, rosti el. 

Își închise cărțile înainte de-a termina el de vorbit, apoi se ridică 
în picioare și-l urmă în după-amiaza luminoasă. 

Când se apropiară de parc, Rowan văzu o zonă întinsă, în spate, 
unde se adunaseră o grămadă de căruţe vechi. Mai multe tocmai 
soseau. 

- Toate sunt trase de cai, spuse Rowan mirată, observând traficul 
aglomerat care înconjura parcul. 

Vrabie încuviință. 

- E ceva tradițional - e unul dintre cele mai vechi circuri care 
încă mai funcţionează. Mulţi spun că e cel mai bun - numerele lor 
sunt cele mai bune. 

- Cum se numeşte omul acela? interveni Red când se apropiară 
de unele dintre căruțele parcate. 

- Își spune Tino, rosti Vrabie, învârtindu-se pe lângă niște cai 
murgi priponiţi de niște copaci. 

Rowan se simţi dintr-odată stânjenită văzând oamenii învârtin- 
du-se printre căruțe și simțindu-i cu ochii pe ea și pe Vrabie. Erau 
niște străini; neinvitați. 

Zâmbetul prietenos al lui Vrabie îndepărtă câteva priviri ostile, 
dar nu trecu mult până când un bărbat înalt şi slab le blocă drumul. 

- Pot să vă ajut cumva? întrebă el cu răceală. 

- ÎI căutăm pe Tino, îi răspunse Vrabie. 

- Tino e ocupat, urmă răspunsul scurt. 

- Spune-i că-l caută Vrabie. 

Bărbatul slab îl mai cercetă o clipă. 

- Așteaptă aici. Omul le întoarse spatele și se îndepărtă cu pași 
mari şi cu o faţă morocănoasă. În cele din urmă, se întoarse la ei, 
arătându-le doar printr-o mişcare a capului că trebuiau să-l urmeze. 
Îi conduse printr-un labirint de căruţe ţigăneşti, una mai frumoasă 

ca alta. În cele din urmă, se opriră în fața unei rulote mari, care 
era vopsită cu un albastru-închis ca noaptea. Bărbatul ciocăni, apoi 
plecă fără să spună un cuvânt. În urma lor se închise o uşă, în timp 
ce ușa din fața lor se deschise. 

Un bărbat bronzat stătea în faţa lor, cu o sprânceană ridicată. 
Părul lui blond-închis avea o culoare asemănătoare celui al lui 
Vrabie, dar era mai lung, atingându-i umerii. Rowan observă că un 
ochi îi era căprui, iar celălalt verde. Expresia feței lui se îmblânzi 
când observă ținuta neîngrijită a lui Vrabie, apoi își întoarse privirea 
spre Rowan. 

- Cine-i asta? întrebă el cu o voce leneșă și tărăgănată. 

Când își întoarse capul, lui Rowan i se păru că vede vârful unei 
urechi ascuţite ieşindu-i din păr pentru o clipă. 

Vrabie o înghionti, făcând-o să înainteze. 

- Vrea să vorbiţi despre schimb. 

Ochii ceacâri se îngustară, apoi Tino se îndreptă spre pragul uşii. 

- Ar fi bine să intraţi. 

Interiorul rulotei era mai gol și mai puţin împodobit decât 
exteriorul, deşi era ocupat de cuiere pline de costume sclipitoare. 
Unele atârnau de cadrul uşii sau de şinele de perdea, iar pe un 
manechin de croitorie stătea o rochie sclipitoare, argintie, care era 
pe jumătate terminată. În afară de un câine-lup pletos, tolănit pe 
podeaua chicinetei, rulota nu mai avea altă fiinţă vie în ea. Părea că, 
în afară de câine, Tino locuia singur. 

Dintr-o oală de pe aragaz, Tino turnă în trei pahare un amestec 
aburind și le înmână, ținând unul pentru el. Le făcu semn spre locul 
de stat, care se întindea la marginea rulotei. 

- Luaţi loc. 

Rowan și Vrabie se așezară. Ea își mirosi băutura, dar nu o gustă. 
Mirosea a mentă proaspătă, dar, în ciuda ispitei, rezistă. Toate cărțile 
pe care le citise o sfătuiseră să nu bea și să nu mănânce nimic oferit 
de un spiriduș. 

- Pe cine au luat? întrebă Tino, sorbind din propria băutură. 

- Pe fratele meu, murmură ea. 

Tino scutură încet din cap. 

- Și îl vrei înapoi. 

- Mai mult decât orice, spuse ea cu înverșunare, doar că nu ştiu 
de unde să încep... Vrabie mi-a spus că schimburile pot fi aranjate - 
cu înlocuitorii care sunt lăsaţi în urmă. Totuşi, când mi-a fost luat 
fratele, n-a fost lăsat niciun înlocuitor. 

Tino își așeză degetele în forma unui arc și aşteptă mult timp 
până să răspundă. 

- Tot se mai poate face, spuse el, în cele din urmă. Un schimb e un 
schimb. Unele sunt simple, altele nu. De câte ori e posibil, încercăm 
să potrivim copilul care a fost furat cu cel care l-a înlocuit, dar nu 
merge tot timpul așa. Uneori, returnăm zânele înlocuitoare şi trec 
săptămâni, poate chiar luni, până când găsim echivalentul lor uman. 
Își termină băutura şi îşi turnă alta, fără să le mai ofere lui Vrabie 
și lui Rowan, pentru că niciunul dintre ei nu se atinseseră de nicio 
picătură din conținutul paharelor lor. 

- Dacă vrei să-ţi căutăm fratele, atunci o să am nevoie de nişte 
detalii. Nu pot însă să-ţi promit nimic. Îşi lăsă brusc capul într-o 
parte, cercetând-o. Nu pot să divulg multe informaţii, decât... dacă... 

Privirea lui o întâlni pe cea a lui Vrabie. Rowan se întoarse spre 
băiat, care tăcuse în tot acel timp. Un fel de întrebare plutea între ei. 

- Dacă ce? întrebă ea. 

Tino își plimbă degetul arătător în jurul marginii paharului lui. 

- Ei bine, depinde de cât de mult vrei să te implici. 

Rowan simți cum o cuprinde o emoție; o combinaţie de teamă şi 
speranță. Cumva, simţea că stătea pe marginea prăpastiei; că era la 
un punct de cotitură din viața ei, care urma să schimbe totul. 

- Cred, rosti ea nesigură, că sunt deja implicată. O să fac tot ce 
trebuie ca să-mi recuperez fratele. 

- Cred nu este îndeajuns de bun pentru mine, spuse Tino cu o 
voce joasă şi insistentă. Trebuie să fii sigură. Altfel nu ne ești de folos. 


234 MICHELLE HARRISON 


- Sunt sigură, zise ea, încleștându-și fălcile ca să încerce să-și 
controleze nervii. Mă bag. Spune-mi ce vrei să fac. N-am nimic de 
pierdut. 

Buzele lui Tino se lățiră într-un zâmbet. Își întinse mâna și o 
prinse pe cea a lui Rowan într-o strânsoare fermă, ca de om de 
afaceri. 

- Toate la timpul lor. Acum, să-ncepem cu începutul. Nu știu cum 
te cheamă. 

Vocea ei, când răsună, avu alt timbru. Mai dură. De parcă 
trecuse de o limită și nu se mai putea întoarce. 

- Poţi să-mi spui Red. 


Capitolul 23 


doua zi după Halloween fu întunecoasă şi cu 
burniţă. Toată lumea din Conacul Elvesden, în 
afară de Nell şi de Amos, se adunase în bucătărie. 
| Menajera se hotărâse să se baricadeze în camera 
NE ei şi nu mai vorbea cu nimeni. 


Fabian luă un cuțit de unt de pe masă şi străpunse dovleacul, 
acum moale, pe care el și Tanya nu mai apucaseră să-l sculpteze. 

- Nu pot să cred asta! spuse el mânios. Nu pot să cred că 
Warwick a hotărât că mai bine merge cu justiţiara aia, hoaţă de 
copii, decât să se întoarcă la casa lui! Dacă nu mai vine niciodată? 

Florence oftă. De când dispăruse Warwick, ea de-abia mai 
mâncase şi părea slabă şi bolnavă. 

— O să-i duc cina lui Amos, spuse ea. După aceea mă duc să văd 
ce mai face Nell. Se ridică şi îi lăsă singuri pe Tanya şi pe Fabian. 

- Warwick încearcă doar să o ajute pe Red, spuse Tanya cu o 
voce joasă. Face doar ce crede că e mai bine. 

- Cum poate să fie asta mai bine? izbucni Fabian. Locul lui e 
aici, cu noi — nu cu ea! 

Un scârţâit slab al uşii din spate îi întrerupse. Tanya o deschise şi 
se dădu înapoi, uimită să vadă o vulpiță roșcată care o privea cu serio- 
zitate. Apoi, ţipă când o mână ieşi din blana vulpii, urmată de un 
cap şi de un corp, apoi Red stătu în faţa ei, ținând blana într-o mână. 

- Red! reuși să spună Tanya. Cum ai... cum ai făcut asta? 

— E o vrajă, răspunse Red simplu. 

Fabian fugi până la uşă şi atinse blana, în sfârşit rămas fără 
cuvinte. 

— 'Te-au lăsat să pleci, spuse Tanya, cu o sclipire în ochi. Te-ai 
intors. Dar unde e fratele tău? Şi Warwick? 

Red intră în bucătărie şi se aşeză, cu faţa posomorâtă. 

- Încă sunt acolo. 

- Ce s-a-ntâmplat? întrebă Tanya confuză. 

Red îşi întinse mâna ca să-l mângâie pe Oberon, care venise 
s-o întâmpine. Rămase cu botul pe genunchii ei şi dădu puţin din 
coadă înainte de a se întoarce la castronul lui ca să se îndoape cu 
nişte biscuiţi. 

- Am probleme, spuse ea. Îşi trecu o mână prin părul încâlcit. 
Probleme mari. 

— Ce fel de probleme? întrebă Tanya. 

— Genul acela pe care-l ai când zânele îţi dau o misiune, răs- 
punse Red. Şi, dacă n-o îndeplinesc, n-o să-l mai văd niciodată 
pe James - şi toţi o să rămânem prizonieri pe tărâmul zânelor: eu, 
James şi Cusutul. 

— Cusutul? întrebă Fabian. 

— Tatăl tău. I-am zis să facă aşa cât am stat acolo. E foarte peri- 
culos să foloseşti numele adevărate în tărâmul zânelor. 

— Dar de ce Warwick încă mai e acolo? întrebă Tanya. 

Red se aplecă brusc înainte, cu fața în mâini. 

- ÎI ţin la ei, ca să fie siguri că mă-ntorc. Și nu știu cum o s-o 
fac. Cum o să le găsesc pe toate... 

— Ce să găseşti? 

Dar Red nu mai asculta. 

- Dacă n-ar fi ales brăţara! Orice altceva, orice ar fi fost mai bun 
decât asta. Au fost atraşi de ea imediat... de talismanele şi de tot ce 
reprezentau... 

— Brăţara? întrebă Tanya pe măsură ce adevărul începea să iasă 
la iveală. Nu vrei să spui... cu siguranţă nu brăţara aceea? 

Red încuviinţă, cu fața încă ascunsă. 

- A luat-o Warwick? De ce? izbucni ea. 

- A găsit talismanul în formă de cazan în chiuvetă. Voia s-o 
repare pentru tine... 

- Nu mai voiam s-o port niciodată! strigă Tanya. La început, mi 
s-a părut frumoasă, dar apoi, din cauza ei, a murit spiridușul din 
canalul de scurgere... şi faptul că a aparținut lui Elizabeth Elvesden 
e pur şi simplu sinistru! 

- Ei bine, poate n-o vei mai purta niciodată, spuse Red. Dar, 
dacă o să te răzgândeşti, o să fie mult mai uşoară. 

- Ce vrei să spui cu asta? 

Red îşi vâri mâna-n buzunar și aruncă brăţara pe masă. 

- Unde sunt talismanele? întrebă Fabian. 

— Nu ştiu, răspunse Red încet. Asta e problema. Asta e misiunea. 
Trebuie să le găsesc... şi nici nu ştiu de unde să-ncep. 

- Vrei să spui că pot fi oriunde? Chiar oriunde? întrebă Fabian. 
Oriunde în lume? 

- Ştiu. Vocea îi era înăbușită de mâini. E imposibil. 

- Nu poate fi imposibil, spuse Tanya, vorbind rar. De ce ţi-ar da 
zânele o misiune imposibil de îndeplinit? Trebuie să existe o cale 
de rezolvare. 

- Tanya are dreptate. Gredin şi Corbul se materializară la uşa 
din spate. Curțile nu pot stabili nicio misiune care nu poate fi 
îndeplinită, oricât de grea ar fi. E o lege a zânelor. 

- Puteţi să ne ajutaţi? întrebă Tanya. Cu siguranţă aveţi vreo 
idee despre unde... 

Gredin o întrerupse. 

- Chiar dacă am şti, ni se interzice să dezvăluim ascunzătorile 
talismanelor. Ar fi considerat un act de trădare şi ar rezulta con- 
secinţe grave pentru amândoi. Ceea ce putem să vă spunem e că, 
în orice misiune dată de zâne, există întotdeauna un element - o 

cheie, dacă vreţi să-i ziceţi aşa - care, odată descoperită, vă va 
dezvălui totul. 

- Aşa că noi trebuie să descoperim cheia aceea, spuse Fabian. 

- Noi? Red scutură din cap. Asta e misiunea mea. M-am întors 
doar să vă spun ce s-a-ntâmplat cu Warwick. 

- E tatăl meu, o contrazise Fabian. Şi, după cum stau lucrurile, 
o să avem nevoie de orice ajutor putem găsi. 

- Cât timp ai ca să găseşti talismanele? întrebă Tanya. 

- Eu... Red se opri brusc. Nu mi-au spus. 

— Asta înseamnă că timpul nu e o problemă, spuse Tanya. Dar 
nu ştim cum se poartă cu Warwick. Cu cât îl salvăm mai repede, cu 
atât mai bine. Așa că... de unde-ncepem? 

De data asta, nimeni nu obiectă la cuvântul „noi“. 

- Poate ar trebui să-ncepem cu lucrurile pe care se bazează 
brăţara, spuse Red. Cu ce le-a atras pe zâne la ea de la-nceput... 
cele Treisprezece Comori. Trebuie să vedem tot ce ştim despre ele. 

Fabian își scoase îndatoritor creionul şi agenda din piele 
maronie din buzunarul de la piept. 

— Ce sunt ele? Şi ce fac? Aminteşte-mi. Numeşte-le. 

- Platoul care nu-și lasă niciodată stăpânul să sufere de foame, 
începu Tanya. Cazanul care învie morţii. Sabia care oferă numai 
victorii şi niciodată înfrângeri... 

- Inima curajului, continuă Red. Cheia care deschide ușa 
oricărei lumi. Pocalul vieţii veşnice; Cupa în care poţi să ghiceşti. 
Mantaua, care e toiagul puterii, Lumina care nu scade niciodată, 
Cartea Cunoaşterii, Pumnalul din care picură sânge care vindecă 
orice rană... 

- Stai puţin, zise Fabian, recuperând. Bine, continuă. 

- Masca fermecată, spuse Red. 

— Şi Inelul care îl face pe purtătorul lui invizibil, încheie Tanya. 

Fabian le scrise pe toate, unul câte unul. Apoi, se holbară în 
tăcere la listă. 

- Platoul, spuse Red dintr-odată. Se uită la Gredin. Ne-ai spus o 
poveste despre o familie care a fost răsplătită de curte cu puterea ei. 
Poate că talismanul în formă de platou se află în locul unde a trăit 
acea familie. Poate toate talismanele sunt în locurile unde au fost 
folosite puterile lor. Ştii unde e acel loc? 

— S-a întâmplat acum sute de ani, îi răspunse Gredin. Povestea 
s-a schimbat între timp, așa că va fi greu să afli cu precizie unde 
s-a-ntâmplat. Şi mai e o problemă cu teoria asta - nu toate cele 
Treisprezece Comori au fost folosite. Unele dintre ele n-au avut 
șansa de a fi folosite înainte de împărţirea curților — și, după aceea, 
n-au mai fost folosite niciodată. 

- Atunci, nu-i asta legătura, spuse Fabian supărat. 

- Dar proprietarii brăţării? întrebă Tanya. Ştiu că e veche, 
dar câți oameni au deținut-o? Trebuie că au fost mulți. Poate are 
legătură cu ei! 

- E o idee bună, spuse Fabian. Deşi, dacă asta e legătura, atunci 
s-ar putea să vă implice şi pe tine, și pe Florence - amândouă aţi 
avut-o. 

Tanya rămase nemişcată în timp ce luă în considerare acea 
perspectivă. 

- În cazul ăsta, spuse ea, cel mai bine ar fi să începem cu 
Elizabeth Elvesden - prima proprietară a brăţării. 

— Asta înseamnă că cel puţin unul dintre talismane ar putea 
fi în casă, rosti Fabian, sărind în picioare. Ar trebui să începem 
din camera ei, pun pariu că sunt o grămadă de ascunzători bune 
acolo... poate sub covorul acela gros sau în spatele portretului. 

- Dar nu e singurul loc care are o legătură cu Elizabeth 
Elvesden, spuse Tanya. Mai e şi locul în care a murit - ospiciul. 

- Poate ar trebui să ne gândim şi la locul în care a trăit Elizabeth 
înainte de a veni aici, adăugă Fabian. Brăţara i-a fost dăruită de 
lordul Elvesden după ce a acceptat să se mărite cu el. 

— Ştii unde e locul acela? întrebă Red. 

— Nu, răspunse Fabian, dar ştiu cum putem afla. 

- Bineînţeles, rosti Tanya. Avem câteva dintre jurnalele lui 
Elizabeth! Cele pe care le-a ascuns prin casă. Poate găsim indicii 
prin ele. Să-i cer bunicii să ne lase să le cercetăm? 

Fabian scutură din cap. 

— Nu cred c-ar trebui să-i spunem lui Florence ceva până când 
nu ştim cu ce avem de-a face. Are destule probleme având grijă de 
Amos și de Nell şi fără să mai afle ce s-a-ntâmplat cu tatăl meu. 
Şi, dacă o să devină periculos, o să ne interzică să mai căutăm 
talismanele. E mai bine să nu ştie — cel puţin deocamdată. 

- Cum rămâne cu mine? întrebă Red. Dacă mă vede, o să vrea 
să ştie unde e Warwick! 

- O să te-ascundem, spuse Fabian calm. Tanya a mai făcut-o. 
Putem s-o facem din nou. Doar că, de data asta... dădu el din cap 
spre haina ei din blană de vulpe, ai deghizarea perfectă. 

- Haideţi s-o facem, spuse Tanya. Se întoarse spre Gredin şi 
spre Corb. Aţi auzit discuţia noastră. Vă rog să nu-i spuneți nimic 
bunicii mele, cel puţin, nu deocamdată. Suntem singura șansă a lui 
Warwick, ca să nu mai spunem de fratele lui Red. 

- Cum doriţi, spuse Gredin. E tot ce putem face pentru voi. 

Și, cu asta, plecară. 

- Hai să mergem sus, spuse Fabian grăbit. Pune-ţi haina, va 
trebui să te ducem sus pe furiș, în caz că ne vede cineva. 

Îndatoritoare, Red îşi puse haina din blană de vulpe, simțind 
privirile lor când transformarea uimitoare avu loc. 

Uitându-se prin bucătărie, Fabian înșfăcă o grămadă de lenjerie 
de pat curată, care era pregătită să fie dusă sus, şi o ridică din coş. 

- Intră, spuse el. 

Red sări în coș, iar Tanya îndesă cearșafurile împăturite în jurul 
ei până când i se mai văzu doar botul. 

- Bunica nu va crede șmecheria asta nici într-o sută de ani, 
şopti ea. Dacă ne vede ducând acest coş, o să ştie că punem ceva la 
cale - noi n-o ajutăm niciodată. 

— Nu contează, spuse Fabian. O să găsească doar o vulpe, iar noi 
o să spunem că-i rănită și că încercăm să avem grijă de ea. Asta e 
frumusețea planului. 

N-ar fi trebuit să-şi facă griji. Când duseră coşul până la etaj, nu 
intâlniră pe nimeni. 

— E ciudat să fiu din nou aici, spuse Red când trecură pe lângă 
ceasul cu pendulă de pe palier. 

— Şşşt, şopti Tanya. Vulpile nu pot vorbi, ai uitat asta? Deschise 
uşa de la dormitor și intră, punând coşul pe patul ei. Red sări afară, 
lăsând urme de noroi şi păr de vulpe pe lenjeria de pat. Își scoase 
haina încă o dată. Fabian o mirosi și strâmbă din nas când se 
apropie de el. Tanya înţelese aluzia și fu mai subtilă. 

- Dacă vrei să foloseşti baia, o să caut nişte haine curate pentru 
tine. S-ar putea să fie un pic cam mici, dar sunt sigură că o să-ţi 
găsesc ceva. Între timp, Fabian - mergi să vezi dacă poţi să afli ceva 
din jurnale. 

- Dar ziarele? întrebă Red când plecă Fabian. Au mai scris ceva 
despre mine sau despre copiii pe care i-am luat? 

- Nimic în ziare, îi răspunse Tanya, dar îmi amintesc un buletin 
de ştiri de la radio care vorbea despre o înlocuitoare pe care ai 
luat-o din Suffolk — Lauren Marsh? 

Red încuviinţă. 

— A fost returnată, spuse Tanya. Am ascultat ştirea împreună 
cu Warwick, dar mi-am dat seama că nu puteai să fii tu cea care a 
adus-o înapoi, de vreme ce erai pe tărâmul zânelor. 

Red confirmă. 

- Așa-i, n-am fost eu. Îți amintești ce ţi-am spus mai devreme, 
că am cunoştinţe? Altcineva a adus-o înapoi, iar asta e un lucru 
bun pentru mine. 

- Încă te caută, spuse Tanya. 

- Da, rosti Red. Dar acum, toţi copiii — sau înlocuitorii — pe care 
i-am luat au fost înlocuiţi cu copiii umani furaţi, ceea ce înseamnă 
că singurul copil dispărut care are legătură cu mine e James, iar 

ei știu că nu sunt responsabilă de dispariţia lui. Măcar dacă sunt 
prinsă acum, o să fie mai îngăduitori cu mine decât dacă acei copii 
ar fi rămas dispăruți. 

Red merse la baie şi încuie ușa în urma ei. Căutând prin 
rucsac, își scoase nerăbdătoare periuţa, apoi se servi cu o cantitate 
generoasă de pastă de dinţi. Senzaţia de mentă răcoroasă în gura 
ei, după atâta timp de folosit doar apă ca să se spele pe dinți, fu 
extraordinară - și minunată. Se perie, scuipă și clăti, apoi repetă 
totul din nou, doar ca să se răsfeţe. 

După aceea, își şterse gura plină de furnicături cu micul prosop 
de mâini de pe suport și roti robinetele de la cada de baie. Avea 
mâncărimi pe scalp şi pe piele din cauza murdăriei şi se holbă la 
cada care se umplea enervant de încet. 

Când ieși din baie, după douăzeci de minute, apa care curgea pe 
canalul de scurgere era călduţă și cenușie. Bine frecată şi curățată, 
se îmbrăcă într-un tricou larg şi niște blugi prea scurţi de-ai Tanyei, 
apoi merse în dormitor. 

Fabian stătea supărat în haina din blană de vulpe, iar Tanya 
şedea pe pat cu o farfurie cu mâncare şterpelită din bucătărie. 
Fabian își dădu jos haina şi o întinse încet pe pat. 

- Funcţionează doar pentru mine, îi explică Red. 

— Povesteşte-ne tot ce ţi s-a-ntâmplat pe tărâmul zânelor, o rugă 
Tanya, împingând farfuria cu mâncare spre ea. 

Red rupse o bucată de pâine și o înghiţi fără s-o mestece bine, 
încercând să-și dea seama de unde să înceapă. Când în cele din 
urmă începu, povestea îi ieşi pe gură încurcată. Tanya şi Fabian o 
ascultară în linişte, căscând ochii tot mai mari cu fiecare incident 
relatat. În cele din urmă, când ajunse la sfârșit, Tanya se întinse 
după un teanc de jurnale vechi şi rupte de sub patul ei. 

- Sunt jurnalele lui Elizabeth Elvesden? întrebă Red. 

Fabian încuviinţă. 

— Trebuie să fim atenţi şi cât de rapizi putem, pentru că, dacă o 
să afle Florence că le avem, o să strice totul. 


Capitolul 24 


n următoarele două ore, răsfoitul paginilor fu singurul 
sunet care se auzi în cameră. 
J4 Însemnaţi orice pagină care ar putea fi de interes, 
ai spuse Tanya înainte de-a începe. Locuri, evenimente, 
orice ar putea fi important. Vom citi timp de două ore, 
apoi vom analiza descoperirile. 

— Ar trebui doar să căutăm prin casă, bombăni Fabian. Nu e ca 
şi cum n-am şti ce căutăm. 


- E foarte bine să ştii ce cauţi atunci când ştii unde să cauţi, spuse 
Tanya. Dar acum e ca şi cum am căuta acul în carul cu fân. Trebuie 
să ştim unde să căutăm. Jurnalele sunt cea mai bună metodă. După 
ce terminăm cu ele, putem să cercetăm mai îndeaproape şi ceilalți 
proprietari ai brățării. 

Erau şase jurnale în total, fiecare dintre ei având câte două de 
citit. Ultimul fusese împărțit în două părţi, cu paginile legate cu 
un șnur. 

După două ore, puseră jurnalele jos. 

— Cine vrea să-nceapă? întrebă Red. 

— Eu, răspunse Fabian prompt. Eu am prima parte, care începe 
când avea şaisprezece ani şi se termină când avea optsprezece. 
Numele ei de fată era Sawyer, Elizabeth Sawyer. Locuia cu o bătrână 
căreia i se zicea domnişoara Cromwell, care a luat-o în grija ei după 
ce lui Elizabeth i-au murit părinţii. Elizabeth o descrie ca fiind o fată 

bătrână şi rea - o trata pe Elizabeth ca pe o sclavă şi o plătea foarte 
puţin. Era şi răutăcioasă cu Elizabeth ori de câte ori avea ocazia. 
N-a aflat niciodată că Elizabeth putea să scrie şi să citească, pentru 
că Elizabeth a făcut din asta un secret, economisindu-și salariile 
ca să-şi cumpere hârtie şi cerneală și ascunzându-şi jurnalul sub 
saltea. Scria doar după ce domnișoara Cromwell adormea. A scris 
despre zâne - cum le-a văzut dintotdeauna și, cum atunci când 
mama ei era pe moarte şi delira din cauza febrei, i-a spus că bănuia 
că Elizabeth fusese înlocuită cu unul dintre „oamenii mici“ când 
se născuse. 

- L-a întâlnit pe lordul Elvesden la piaţă, într-o zi. Ea era acolo 
pentru că vindea ouă de la găinile domnișoarei Cromwell şi i-a 
atras atenţia. Toată lumea din oraş știa că el era un om bogat, dar 
Elizabeth era circumspectă. El a început s-o curteze, aducându-i în 
dar bijuterii şi haine. Cu toate astea, Elizabeth l-a respins. Totuşi, 
în scurt timp şi-a dat seama că mariajul cu Elvesden ar fi fost cea 
mai bună şansă a ei de a scăpa de domnișoara Cromwell. Așa că, 
următoarea dată când cerut-o, a spus da. Brăţara a fost darul lui de 
nuntă pentru ea; a comandat-o de la un magazin de bijuterii din 
Tickey End. 

- Cum se numea magazinul de bijuterii? îl întrerupse Red. 

— Stickler și Fitch, răspunse Fabian. E o carte de vizită aici, cu 
adresa. Și, aşa cum ne-am dat deja seama, Elizabeth a cerut acele 
talismane. A citit despre cele Treisprezece Comori într-o carte, 
chiar dacă nu i-a spus lui Elvesden despre legătura lor cu zânele. Se 
pare că sunt pomenite şi în legendele despre regele Arthur - aşa că 
Elvesden a fost mulțumit cu explicaţia. Jurnalul se termină când ea 
se mută în casa asta, pe care Elvesden tocmai o construise. 

— Așadar, avem numele magazinului în care a fost făcută 
brăţara, spuse Red. Am putea să-i dăm de urmă. La fel puteau găsi 
şi casa în care a locuit cu acea femeie, Cromwell. A scris adresa? 

Fabian încuviință. 

- La începutul jurnalului. 

- Bun. Ce urmează? 

- Partea mea, răspunse Tanya. Lui Elizabeth i-a fost greu să 
se obişnuiască să aibă bani pentru prima dată în viaţa ei și, de 
asemenea, a început să se simtă foarte devreme prizoniera aștep- 
tărilor celor din jur. Una dintre cele mai mari neplăceri a fost să 
pozeze pentru portretul care se află în camera lor - a fost nevoie de 
luni de zile până a fost gata, iar ea detesta faptul că trebuia să stea 
nemişcată ore în şir. 

— Nu e de mirare că pare atât de tristă în el, spuse Fabian. 

- După un an de la căsătorie, era singură şi plictisită, şi-şi petre- 
cea aproape tot timpul afară, aproape de pădure, împrietenindu-se 
cu vindecătoarea locală, Agnes Fogg. 

Numele acela îi făcu pielea de găină lui Red. 

- Care, mai târziu, a devenit Vrăjitoarea de la Gard, spuse ea, 
continuând în timp ce Tanya închidea jurnalul. Agnes Fogg i-a 
oferit o pisică neagră, după ce pisica ei a făcut pui. Elizabeth a 
adorat-o atât de mult, încât a scos un talisman din brățară ca să 
împodobească zgarda pisicii. La puţin timp după aceea, au început 
zvonurile legate de vrăjitorie. 

Un scârţâit al uşii îi făcu pe toți să se întoarcă. Fără să aibă timp 
să-şi pună haina de vulpe, Red se aruncă pe podea şi se rostogoli 
sub pat. 

Tanya merse până la uşă. Deschizând-o, îşi întinse gâtul ca să se 
uite prin hol şi oftă uşurată când văzu vinovatul. 

- E doar Scuipă-Foc, rosti ea, privind cum pisica grasă şi 
roşcată o lua la fugă în salturi. Chiar şi-aşa, ar fi bine să ne grăbim 
şi să terminăm jurnalele. Dacă află bunica mea că lipsesc... 

- Dacă nu le terminăm de citit până mâine, le pun la loc 
oricum, spuse Fabian. Ca să nu intre la bănuieli. Totuși, avem 
destule informaţii pentru a începe. 

Red ieși târându-se de sub pat. 

- Ar fi logic să începem cu ce e mai aproape, adică magazinul 
şi casa din Tickey End, spuse Fabian. 

- Putem să căutăm mai târziu prin casă, spuse Tanya. Ar trebui 
să încercăm întâi magazinele - o să se-nchidă peste două ore. 
Fabian, care-i adresa de pe cartea de vizită pe care-ai găsit-o? 

Fabian îşi verifică notițele. 

- Wishbone Walk, numărul treisprezece. 

- Putem să-l găsim, spuse Tanya. Cel mai probabil, magazinul 
nu mai e acolo - dar clădirea s-ar putea să mai fie. Merită să 
aruncâm o privire. 

— Vin şi eu, spuse Red. 

- Dar dacă o să fii recunoscută? întrebă Fabian. Mai bine rămâi 
aici. | 

Red scutură din cap cu încăpățânare. 

- Merg. N-o să mă recunoască nimeni - a trecut prea mult 
timp. Mă-ndoiesc că mă mai caută în zona asta. Pe deasupra, au 
ştiut întotdeauna că sunt singură sau cu un copil mic. Dacă o să fiu 
cu voi doi, nimeni n-o să se uite la mine de două ori. 

Se dovedi că avusese dreptate. 

O scoaseră pe Red pe furiș afară, în deghizarea ei vrăjită. Cât 
timp merseră pe alei până la staţia de autobuz, umblă pe lângă 
gleznele lor, cufundându-se și ieșind din iarba înaltă de la marginea 
drumului. Până să vină autobuzul, fata înlocuise vulpea şi trei copii 
se urcară în mașină. 

Era o zi liniștită în Tickey End. Străzile pavate erau aproape 
pustii, ocupate doar de ultimii cumpărători şi de frunzele uscate 
care se urmăreau unele pe altele pe caldarâm. Se grăbiră prin piața 
oraşului și pe străzile laterale, înguste. 

Wishbone Walk părea un pic mai animată, cu muzică şi voci 
auzindu-se din hanuri. Trecură pe lângă taverna Scara Spiralată, 
dinspre care plutea un miros delicios de mâncare gătită, şi merseră 
mai departe. 

Dintr-odată, Red se opri îngrozită. 

— Aici e. 

- Magazinul? întrebă Fabian. 

- Nu, răspunse Tanya, urmărind privirea lui Red spre o clădire 
abandonată, cu ferestrele acoperite de scânduri. Casa de copii de 
unde a fost furat fratele ei. O trase de mânecă pe Red. Haide. Nu 
sta aici — ai putea să atragi atenţia asupra noastră. 

Porniră din nou. 

- Puţine magazine au numere, murmură Red. Îşi ţinea capul în 
jos, în ciuda faptului că străzile erau goale, purtând o șapcă veche 
de-a lui Fabian ca să-și ascundă faţa. 

- Acolo, spuse Tanya. Cutia Pandorei e la numărul douăzeci 
şi cinci, iar Contabilii Clifford sunt acolo, la douăzeci şi unu. 
Numărul treisprezece e în partea asta, mai jos. 

Alergară tot restul drumului, numărând numerele din mers. 
Când însă se opriră în faţa numărului treisprezece, toţi trei se 
holbară descurajaţi la ferestrele pictate şi la semnul de „închis“ care 
atârna la ușă. Un anunţ de închiriere de deasupra uşii le confirmă 
că magazinul era gol. 

- Nu pot să cred, spuse Fabian, împingând ușa. Îşi făcu palmele 
căuş în jurul feţei şi privi înăuntru. 

Tanya şi Red se îngrămădiră în pragul uşii, lângă el. Magazinul 
era gol pe dinăuntru, cu excepția unui teanc de scrisori care se 
adunaseră în interior. Fabian plecă de pe prag şi ieși în stradă. 

— Nici măcar nu mai e magazin de bijuterii, spuse el, arătând 
spre numele magazinului. „Duzina Brutarului. Mi-l amintesc. 
Făceau nişte plăcinte oribile, nu e de mirare că l-au închis. 

- Atunci, asta e, rosti Tanya, alăturându-i-se lui Fabian. O 
fundătură. 

- Nu neapărat, spuse Red. Trecu pe lângă ei și merse puţin 
mai încolo. Într-o parte a magazinului era o poartă din lemn. Se 
deschise când ridică zăvorul. Pe aici, repede. 

- Ce faceţi? întrebă Fabian când Tanya se strecură pe poartă 
după Red. Nu putem face asta, e intrare prin efracţie! 

- De parcă şi-ar face griji pentru asta când e căutată pentru 
răpire! spuse Tanya cu dispreţ. 

Fabian nu putu s-o contrazică. Închise poarta în urma lor, 
aruncând o privire rapidă în ambele părţi, ca să verifice dacă erau 
urmăriţi. 

— E liber, spuse el. Nu cred că ne-a văzut cineva. 

În spatele brutăriei era o bucătărioară, vizibilă printr-un ochi 
de geam din uşă. 

- E o cheie în lacăt pe partea cealaltă! spuse Fabian. 

Cotrobăi prin buzunar şi scoase o bucată împăturită de hârtie. 

- Pun pariu că pot scoate cheia de-acolo în cinci minute. Se lăsă 
în jos. De obicei, port la mine o bucată de sârmă cu care să împing 
cheia prin... 

— Sau putem s-o facem în modul cel mai rapid, spuse Red, 
aplecându-se până la pământ. Degetele i se strânseră în jurul unei 
jumătăţi de cărămidă care se desprinsese din zid, apoi se ridică, îşi 
duse brațul în spate şi o aruncă în fereastră. 

Sticla se sfărâmă, iar Fabian se uită la ea cu o admiraţie sinceră. 
Cercetând curtea, Red adună o mână de ziare din coşurile de 
gunoi și le înfășură în jurul mâinii, ca să împingă cioburile de 
sticlă rămase în ramă. Când în ochiul de geam nu mai rămăseseră 
cioburi, îşi strecură braţul prin el şi descuie ușa. 

— Cercetaţi fiecare centimetru din locul ăsta, spuse Red, 
închizând uşa, în linişte, în urma lor. Trebuie să fim rapizi. Eu 
o să caut în bucătărie, iar voi doi căutaţi în partea din faţă a 
magazinului. Fabian, tu cercetează podeaua, iar Tanya, tu verifică 
toate sertarele şi suprafeţele. 

Se apucară de treabă şi nu avură multe de făcut, pentru că 
sertarele din tejghea erau goale, iar podeaua fusese măturată bine. 
După câteva minute, Fabian exclamă şi se năpusti asupra unui 
lucru. 

- Aici! 

— Arată-mi! ceru Red. 

- Of, spuse Fabian, potrivindu-şi ochelarii. Nu-i nimic, doar un 
nasture argintiu. 

Continuară să caute, dar chiar şi după ce verificară totul de 
două ori, tot nu găsiră nimic. 

- Nu te apropia prea tare de uşa din faţă, îl avertiză Red pe 
Fabian. Băiatul sorta scrisorile de pe podea şi le aşeza în ordine 
lângă el, verificând podeaua pe care stătuseră și atingând fiecare 
plic pentru a găsi o umflătură care să-i indice ceva. 

- Nu-i nimic aici, spuse Red abătută. 

- Magazinele astea nu au de obicei pivnițe? întrebă Tanya. 

— Unele dintre ele au, răspunse Fabian, dar nu se vede nici urmă 
de chepeng sau orice alt fel de ușă care ar putea duce spre aşa ceva. 
Se uită la podea, împingând o foaie volantă cu degetul mare de la 
picior. 

- Hai să plecăm, spuse Red, îndreptându-se spre uşa din spate. 
Ar trebui să ne întoarcem -— oricum se-ntunecă. 

— Aşteaptă, rosti Fabian. Se aplecă şi ridică foaia volantă. E o 
reclamă pentru un magazin local de bijuterii. 

- Şi? întrebă Red nerăbdătoare. Nu ne-ajută cu nimic dacă nu 
e magazinul în care a fost făcută brăţara, care a fost aici, mai ţii 
minte? 

- Dar uită-te la nume, spuse Fabian, ridicând foaia volantă. 

— Stickler şi Fiii, citi Tanya. 

Fabian îşi scoase notițele din buzunar. 

- Magazinul original s-a numit Stickler și Fitch, spuse el. Dar 
dacă s-au despărţit şi acel Stickler şi-a deschis propria afacere - una 
de familie? 

- E posibil, rosti Red. Luă foaia volantă de la el. Dar, chiar dacă 
e aceeaşi companie, nu e acelaşi loc. S-a mutat. 

- La doar câteva străzi de-aici, spuse Fabian. Uite, e pe Aleea 
Întoarcerii — asta e după colț! 

- Merită să încercăm, fu de acord Red. Dar de ce ar schimba 
locul, mutându-se la doar o stradă distanţă? 

— Ar fi multe motive, spuse Fabian. Mai mult spaţiu sau mai 
puţin — dacă au avut probleme cu chiria. Își privi ceasul. Ar fi bine 
să ne grăbim -— e aproape ora închiderii. 

Plecară din magazin, strecurându-se pe poartă şi ieșind din nou 
în stradă. 

- Pe-aici, rosti Fabian făcându-le semn să se întoarcă în direcţia 
Cutiei Pandorei. Trecură pe lângă ea și o luară pe următoarea 
stradă, apoi Fabian făcu la dreapta, pe o alee. 

- E o scurtătură, spuse el, strigându-le peste umăr în timp 
ce alerga înaintea lor. În curând, aleea făcu loc altei străduţe 
dărăpănate, cu magazine și căsuțe. Asta e Aleea Întoarcerii. Stickler 
şi Fiii e la numărul treizeci şi unu. 

— Treizeci şi unu, repetă Tanya. Adică treisprezece, cu cifrele 
inversate. Vi se pare că e doar o coincidenţă? 

Când găsiră magazinul, observară că era foarte mic. Se părea 
că Fabian avusese dreptate în legătură cu mutarea într-un spaţiu de 
dimensiuni reduse. Locul era dărăpănat, ferestrele îi erau acoperite 
de găinaţ de păsări, iar pragul ușii era plin de frunze pe care nimeni 
nu se deranjase să le măture. 

— Ce dărăpănătură, spuse Fabian. 

- Ce afacere de familie, fu de acord Tanya, dând din cap spre 
numele magazinului din care, din cauza vandalismului sau a 
neglijenţei, câteva dintre litere lipseau, lăsând să se mai citească 
doar: TICKLE & FI. 

- Haideţi să intrăm, spuse Red, dar, când își întinse mâna ca să 
deschidă ușa, un bărbat chel se așeză în faţa ei, agitând o legătură 
de chei. 

— Scuze, închid, spuse el, încruntându-se ușor când îi văzu 
așteptând acolo. 

— Dar încă nu e ora cinci, rosti Fabian, arătând spre orarul afişat 
pe geam, apoi spre ceasul lui. 

- Pentru mine e, bombăni bărbatul. N-am vândut nimic toată 
după-amiaza. Veniţi altădată. 

- Of, vă rog! imploră Tanya. Nu puteţi să ne lăsaţi doar câteva 
minute? Mâine e ziua bunicii mele. Am nevoie de un cadou pentru ea. 

— Știm ce căutăm, adăugă Red. 

Bărbatul ezită. 

- Vă rog, spuse Tanya din nou. 

- Of, bine, bombăni el. Dar doar câteva minute, aveţi grijă. 

Aprinse din nou becurile și ţinu uşa deschisă când ei năvăliră 
in magazin. 

— Ce căutaţi, mai exact? întrebă el în timp ce ei scrutară vitrinele 
şi tejghelele. 

Red scoase brăţara din buzunar. 

- Talismane din argint, răspunse ea. Care să se potrivească la 
asta. Colecţionează câte unul diferit în fiecare an. 

- Dar e goală, spuse vânzătorul, uitându-se la brățară. 

- A fost furată, spuse Tanya, gândindu-se repede. Brăţara a fost 
recuperată, dar toate talismanele au dispărut. Încercăm să le găsim 
înlocuitoare. 

Bărbatul își scărpină chelia. 

- Nu prea comercializăm talismane din argint, spuse el. Din 
aur, da, dar din argint, doar câteva și majoritatea sunt la mâna a 
doua. E păcat, au fost specialitatea noastră odinioară. 

— Putem să vedem ce aveţi? întrebă Fabian politicos. 

Bărbatul încuviinţă și se aplecă în spatele tejghelei. Auziră un 
sertar deschizându-se şi închizându-se, apoi el se ridică cu o tavă 
îmbrăcată în catifea cu şase sau șapte talismane din argint. 

În mijloc, o inimioară din argint era prinsă de catifea cu un ac. 
Era mai lipsită de strălucire decât celelalte talismane și părea mult 
mai veche. Avea o pereche de aripioare gravate pe suprafața ei. 

— Vă place unul dintre acestea? întrebă vânzătorul, dorind, în 
mod evident, să grăbească lucrurile. 

Red îi privi pe Tanya şi pe Fabian. Amândoi aveau ochii larg 
deschişi. Arătă spre ea cu un deget tremurând. 

— Asta. Inima. Cât face? 

Bărbatul se aplecă înainte, împingând talismanele. 

- Nu mi-l amintesc pe ăsta, spuse el. Ciudat. Nu pare să aibă 
nici preţ. 

Red îl auzi pe Fabian înghițind în sec lângă ea. 

— Lăsaţi-mă să verific registrele. Bărbatul dispăru prin pragul 
unei uşi care ducea în spatele magazinului. 

- Suntem nişte idioţi! şuieră Fabian în clipa în care rămaseră 
singuri. Nu avem bani pentru a cumpăra prostia asta! Dacă nu 
cumva aveţi voi. 

Red și Tanya scutură din cap. 

— Atunci, asta e, spuse Red. Va trebui să-l furăm. 

- Stai, rosti Fabian. Uite. Arătă spre un semn scris de mână din 
spatele tejghelei. Scria: Acceptăm schimburi. 

Într-o fracțiune de secundă, Fabian îşi scoase ceasul și îl puse pe 
tejghea, chiar atunci când vânzătorul se întorcea. 

- Nu ştiu de unde a venit, spuse el dând din cap. Nu am nicio 
însemnare despre primirea lui. Copii, se pare că aţi dat de un 
chilipir. 

- Acceptaţi un schimb? întrebă Fabian, împingându-și înainte 
ceasul. 

Bărbatul îşi miji ochii şi se uită neîncrezător la ei. Pentru un 
moment îngrozitor, păru că avea de gând să refuze. 

- Cred că ştim cu toţii că acest ceas valorează mai mult decât 
talismanul, spuse el. N-aţi vrea să vă întoarceţi altădată cu banii? 

- Nu avem bani, rosti Fabian. Şi e important. 

Bărbatul ridică din umeri. 

- Bine. Spuneaţi că e un cadou? O să v-aduc o cutie. Ridică 
ceasul lui Fabian și-l luă cu el în partea din spate a magazinului. 

— Eşti sigură că ăsta e unul dintre talismane? şopti Fabian. 
Vreau să spun că arată ca și cum ar fi, dar... 

- Acesta este, răspunse Tanya. Sunt sigură. 

— Atunci, hai să-i cerem să-l pună la brățară, spuse Red. Nu ne 
trebuie o cutie. Îşi întinse mâna ca să scoată talismanul din tava 

de catifea, cu degetul mare şi cel arătător, şi cu brăţara ascunsă în 
mâna ei. Când degetele ei atinseră uşor talismanul, se întâmplă 
un lucru ciudat. Se auzi un clinchet slab şi metalic, şi talismanul 
dispăru de pe tavă. Red scăpă brăţara, surprinsă. 

- Unde-a dispărut? 

- Acolo, răspunse Tanya, arătând uimită spre brățară. S-a aşezat 
singur pe lanţ. 

- Trebuie să fi fost atras de el ca de un magnet, spuse Fabian, 
cu ochii lui mari şi albaştri, acum mai mari ca oricând dincolo de 
ochelarii lui. 

— Atunci, nu mai încape nicio îndoială, spuse Red cu o voce 
joasă. Ăsta e. Am găsit primul talisman! 

- Hai să plecăm de-aici, rosti Fabian. 

Îşi strigară mulţumirile către vânzător, care încă mai cotrobăia 
prin spate, apoi plecară din magazin. 

— Dar cutia? întrebă bărbatul, întorcându-se într-un magazin 
gol. Prin ferestrele murdare, îi văzu pe cei trei copii dispărând. 
Stătu, dând din cap, pentru o clipă, apoi îşi luă haina, gata să 
închidă magazinul pentru a doua oară în acea după-amiază. 

Afară începuse să plouă. Tanya, Red și Fabian fugiră până la 
staţia de autobuz, cu moralul ridicat de descoperirea lor. 

- Nu pot să cred că l-am găsit, spuse Fabian, strigând când se 
îndreptară spre partea din spate a autobuzului, trântindu-se pe 
scaune. Chiar am reușit! 

- Da. Am reușit, rosti Red, dar îşi simţi zâmbetul pierindu-i de 
pe buze când emoția descoperirii se stinse. Tocmai îi trecea prin 
minte că era doar începutul; primul talisman. 

Undeva, o aşteptau încă douăsprezece. 

junși înapoi la conac, Red, Tanya şi Fabian 
işi continuară treaba până târziu în noapte, în 
camera Tanyei. 

- Trebuie că suntem pe pista cea bună, spuse 
Fabian. Indiciile trebuie să fie la proprietarii 
brăţării - are sens, pentru că am găsit primul talisman în locul în 
care a fost făcută brăţara. 

În scurt timp, urmară noi descoperiri. 

- Chiar după ce soţii Elvesden s-au căsătorit, au fost jefuiţi, în 
trăsura lor, într-o zi, citi Tanya. Brăţara lui Elizabeth și alte obiecte 
de valoare le-au fost luate. După ce domnul Elvesden a oferit o 
recompensă, brăţara și majoritatea lucrurilor au fost găsite ascunse 
în hornul unui han aflat la câteva sate depărtare. Atunci s-a aflat 
că proprietarul era un tâlhar la drumul mare. Lovi cu degetul în 
pagina deschisă a cărții de telefoane. Hanul încă e acolo şi, până în 
ziua de azi, a rămas cunoscut drept Hanul Tâlharului. 

- Bine, rosti Fabian. Altceva? 

- Când au început să circule zvonurile despre vrăjitorie, locu- 
itorii orașului au alungat-o pe Agnes Fogg, spuse Red. Au acuzat-o 
pe Elizabeth că avea spiridușul vrăjitoarei: pisica neagră pe care 
i-o dăduse Agnes. La scurt timp după aceea, pisica a dispărut, iar 
Elizabeth a înţeles că i se întâmplase ceva rău. 

Îşi ridică privirea de la pagina din care citea. 

— A descoperit că soţul ei îi citea jurnalele. De aceea a început 
să le ascundă. Apoi, una dintre servitoare a auzit planurile lui de a 
o închide pe Elizabeth într-un ospiciu şi i-a spus de ele în secret. 
Așa că ea a încercat să fugă. 

Stia de tunelurile secrete de sub casă. În seara dinainte de data 
la care trebuia să fie închisă, s-a purtat ca şi cum nu ar fi ştiut 
nimic. Noaptea, a fugit printr-unul dintre tuneluri, cel care ducea 
până la biserică. A mers trei kilometri pe sub pământ, până când a 
ajuns la piatra falsă de mormânt... dar ceva n-a mers bine. Elvesden 
a aflat, cumva... şi a aşteptat-o la capătul celălalt. 

— Şi ştim restul, spuse Fabian încruntat. A murit la spitalul de 
nebuni. 

Tanya strânse jurnalele. 

- Cred că ajunge pentru noaptea asta, rosti ea. Acum, că am 
terminat de citit jurnalele, ar trebui să trecem la următoarea etapă 
— ce s-a-ntâmplat cu brăţara după ce a murit Elizabeth. 

Era trecut de miezul nopţii când se hotărâră să încheie. Tanya 
merse în bucătărie, după un pahar cu apă, înainte de a merge la 
culcare. De-abia atunci îşi dădu seama că uitase să-l hrănească pe 
Oberon mai devreme, în acea seară. Când îl auzi mestecându-și 
zgomotos biscuiţii în colţ, îşi dădu seama că altcineva trebuie că îl 
hrănise. Dădu din coadă când ea îl scărpină pe cap, apoi fata o luă 
slăbită înapoi pe coridor, fiind mai mult decât pregătită de culcare. 


Red se trezi din cauza sunetului unei uşi care se închidea. Zăcu 
vreo câteva minute învelită în blana ei de vulpe şi în câteva pături, 
sub patul Tanyei, apoi, fără să mai poată adormi, se ridică şi se uită 
printre perdele. Era devreme și o ceaţă subțire plutea pe pământul 
din fața conacului. O mişcare îi atrase atenţia. O siluetă se grăbea 
să iasă din grădina din spate, fugind din casă. Deși n-o putea vedea 
clar, îşi dădu seama că era o femeie dolofană, de vârstă mijlocie. 

Alertată, merse la Tanya şi o scutură până o trezi. 

- Red? şopti Tanya. 

- Am văzut pe cineva în grădină, fugea din casă. 

Tanya se ridică, somnoroasă, și merse poticnindu-se până la 
fereastră. 

- E Nell, spuse ea. Menajera noastră. Se pare că se-ndreaptă 
spre pădure! 

Grăbită, Tanya-şi înşfăcă hainele din ziua precedentă, aruncate 
pe podea. Îşi dădu jos pijamalele, bâțâindu-se, și îmbrăcă blugii 
șifonaţi şi un pulover, pe care-l luă pe dos. Termină încălțându-se 
cu tenişii şi se ridică, amintindu-și la timp de busolă. O scoase din 
ascunzătoare şi o băgă în buzunar. 

- Merg după ea, spuse Tanya cu o voce joasă. Vii? 

Red încuviinţă. 

— Cum rămâne cu Fabian? 

- N-avem timp. Și, oricum, trebuie să trecem pe lângă camera 
bunicii ca să-l trezim. 

Coborâră pe furiş pe scări şi intrară în bucătărie. 

Oberon îşi ridică privirea din castronul lui cu mâncare și râgâi 
uşor. 

- E ciudat, rosti Tanya uitându-se la castronul lui plin. Poate 
Nell e cea care-l hrănește. 

- Are nevoie de o dietă, spuse Red. Jur că s-a-ngrășat de când 
sunt eu aici. Ignoră privirea rănită a Tanyei şi descuie uşa din spate. 
Grăbește-te. 

leşiră într-o burniţă rece de toamnă, lăsând în urmă casa și 
restul locuitorilor ei adormiţi. Odată trecute de gardul grădinii, 
scrutară pământul dintre casă şi pădure. 

- Uite-o! Tanya arătă cu degetul în depărtare. Corpul mic 
şi gras al lui Nell se vedea apropiindu-se de pârâu. Haide sau o 
pierdem! Începu să fugă, iar Red o urmă. 

Ajunseră pe malul pârâului la câteva minute după ce Nell 
dispăru în pădure. 

— Încă mai putem s-o ajungem din urmă, rosti Red. Suntem mai 
rapide decât ea. 

- Nu-mi vine să cred că s-a-ntors în pădure, spuse Tanya. 
Dintre toate prostiile pe care putea să le facă! 

Red deschise gura ca să-i răspundă dar, în acel moment, 
amândouă o auziră. O voce ascuţită care striga. 

— Carver? Generale Carver? Unde ești? 

— Îşi caută pasărea aia a ei! exclamă Tanya, furioasă. 

Urmară strigătele lui Nell, tot mai adânc în pădure. 

- Ai grijă pe unde calci, îi şopti Red. Pâmântul pădurii e încă 
plin de cercuri ale zânelor. 

Tanya încuviinţă. 

- Cred că suntem în siguranţă cu hainele pe dos - eu pentru 
Nell îmi fac griji. Dacă nu e atentă, ar putea fi luată din nou de 
spiriduşi. Se opri. Uite-o! E lângă rulota lui Morag Nebuna! 

- E timpul s-o chemi înapoi, spuse Red. Eu va trebui să rămân 
ascunsă - nu pot s-o las să mă vadă, ca să nu-i spună lui Florence... 
adăugă ea, dar, când se furişă după un copac ca să se ascundă, se 
împiedică și căzu cu un țipăt, aterizând la vedere. Nell se întoarse, 
exclamând mirată. 

- De ce mă urmăreşti? întrebă ea cu vinovăţie. Se uită la Red. 
Şi cine ești tu? 

Red nu răspunse. În schimb, o privi pe Nell în timp ce o 
cuprindea o senzaţie de familiaritate. 

- Te-am urmărit ca să mă asigur că nu ţi se-ntâmplă ceva, spuse 
Tanya pe un ton tăios. Ca data trecută. Nu-mi vine să cred că ai 
venit aici şi te-ai pus din nou în pericol. Nell, când o să accepţi asta? 
Zânele sunt reale. 

Nell se agită stânjenită. 

- Ştiu, rosti ea cu o voce joasă. Vreau să spun, cred ce am văzut. 
Făcu un semn spre hainele ei și, pentru prima dată, Red şi Tanya 
observară că erau pe dos. Florence mi-a dat câteva sfaturi, vedeţi? 
întrebă ea. Dar, chiar şi-așa, nu pot rămâne aici. Imediat ce-mi 
găsesc pasărea, plec. Florence poate să-și bage undeva nenorocita 
aia de mărire de salariu! 

- Atunci, asta e? izbucni Tanya. O să pleci, pur și simplu? O să 
fugi după tot necazul pe care ni l-ai făcut? Warwick a dispărut din 
cauza ta și a tâmpitului tău de papagal! 

- Stai puţin, spuse Red, apropiindu-se încet de Nell. Te cunosc. 
Ai lucrat la casa de copii din Tickey End! 

Tanya se uită surprinsă de la Red la Nell. 

- Vă cunoaşteţi? 

Nell se chiori la Red, observându-i înfăţişarea. 

- Nu-mi amintesc... 

Dintr-odată, faţa ei păli. 

- Îmi amintesc de tine, spuse ea. Aveai părul mai lung. Lung 
şi roşcat. Fratele tău e unul dintre copiii care au dispărut. Ai spus 
că au fost... că au fost... spiriduşii. Nimeni nu te-a crezut. Apoi, 
ai fugit. Se uită în jos și, spre mirarea lui Red și a Tanyei, umerii 
ei graşi începură să tremure din cauza unui hohot de plâns. Era 
adevărat! șopti ea, cu lacrimilie şiroindu-i brusc pe faţă. Era 
adevărat şi nimeni nu a crezut... iar acum ştiu... o, acum ştiu ce-am 
făcut! 

— Ce ştii? o întrebă Red pe un ton tăios. 

- E v-vina mea! 

Pupilele lui Red se îngustară cât niște vârfuri de ac. 

- Ce vrei să spui cu „vina ta“? 

Nell se lăsă la pământ, frământându-şi mâinile în poală. 

- Eram de serviciu în noaptea în care a dispărut fratele tău. 
Trebuia să am grijă ca toată lumea să fie în siguranță. Apoi, 
băieţelul a dispărut, iar tu ai fost isterică după aceea... tot ce-mi 
amintesc e că ai spus că ar fi trebuit să fie protejat, pentru că ai pus 
un prosop roşu peste el. 

- Aşa am făcut, rosti Red, amintindu-și. Și, după aceea, când a 
fost luat, prosopul a dispărut. Nu era nici urmă de el în pătuţ. 

- N-a avut nicio logică pentru nimeni, plânse Nell. Cu toții 
am crezut că de vină era şocul celor întâmplate... dar... dar când 
Florence mi-a povestit despre metodele de a mă proteja de zânele 

din casă, mi-a spus şi cum le îndepărtează culoarea roşie. Îmi 
amintesc că m-am gândit la tine când mi-a spus asta! 

- Continuă, rosti Red. Şi nu te mai smiorcăi. 

Nell îşi şterse faţa cu o mână durdulie, murdărind-o cu pământ. 

- Eu... am... fost, șopti ea. Chiar înainte de miezul nopţii, m-am 
uitat la tine și la James. Amândoi dormeaţi. Îmi amintesc că era 
foarte liniștit, ca un îngeraş cu părul din aur. 

Ochii lui Red se umplură de lacrimi. 

- Atunci am văzut prosopul de vase, continuă Nell. Şi m-am 
întrebat ce naiba căuta acolo, în pătuţul lui. Nu era nici măcar 
curat. Așa că... aşa că l-am luat. Și l-am dus la spălătorie. 

Red își închise ochii. O lacrimă îi căzu pe obraz. 

— Îmi pare foarte rău, spuse Nell. Nu ştiam, iar acum n-o să mă 
iert niciodată. Își îngropă faţa în mâini și plânse. 

— Suntem în aceeași situaţie, spuse Red. Pentru că nici eu n-o 
să te iert niciodată! 

Nell își ridică privirea, cu o față moale și umflată. La auzul 
cuvintelor lui Red, scoase un urlet deznădăjduit și se târî, stângaci, 
la picioarele ei. 

— Îmi pare rău, repetă ea. 

- Regretele tale n-o să-mi aducă fratele înapoi, nu-i așa? ţipă 
Red, roșie la față de furie. Avea pumnii strânși. Totul e din vina ta! 
E vina ta că a dispărut, băgăcioasă bătrână! 

Nell se ghemui la auzul cuvintelor ei, plângând incontrolabil. 

- Red, spuse Tanya cu blândeţe. Ajunge. 

Red se întoarse, tirada ei fiind terminată. Gâtul o durea din 
cauza lacrimilor nevărsate. Ştia că, de fapt, nu era vina lui Nell. Nu 
ştiuse ce făcea atunci. 

Singurul sunet care se auzea în luminiș era plânsul înăbușit al 
lui Nell. Apoi, un țipăt asurzitor le făcu pe toate să se întoarcă. 

- Ce-a fost asta? întrebă Red. 


— Păcăleală, asta e! spuse o voce cunoscută. 

- E Generalul! strigă Tanya. Se aude din rulota lui Morag - 
trebuie că l-a găsit! 

Nell îşi ridică privirea, smiorcăind. Merse până la uşa rulotei și 
ciocăni; nu se auzi niciun răspuns. Generalul ţipă din nou înăuntru. 

— Se mai aude ceva, spuse Nell, apăsându-și urechea pe ușă. Ca 
un fel de... murmurat. Bătu în ușă din nou, apoi încercă mânerul. 

Niciuna dintre ele nu se aștepta să se deschidă — dar exact asta 
se întâmplă. 

Tanya se grăbi să intre. 

- Bună? strigă ea, uitându-se prin rulota întunecoasă. 

- Aud și eu acum, spuse Red. Cineva geme de durere! 

- Eu intru, rosti Tanya, pășind înăuntrul rulotei. Când lumina 
din pragul uşii pătrunse înăuntru, dezvălui o colivie aflată pe masă. 
Generalul era cocoţat în mijlocul ei și își umflase penele, părând de 
două ori mai mare decât era în mod normal. Lângă colivie, pisica 
fumurie a lui Morag Nebuna stătea nemișcată ca o statuie, holbân- 
du-se la el cu poftă. Ochii ei galbeni scânteiară la intrarea lor. 

- Ce obraznic, spuse Generalul Carver. 

- O, uite... se smiorcăi Nell, calmându-se un pic la vederea 
păsării. Îşi poartă... armura! Îndepărtă pisica, lovind-o. Aceasta sări 
şi fugi pe ușa deschisă. 

- Tanya! strigă Red. Vino aici, repede! 

În partea din spate a rulotei, după un dulap plin cu zeci de sticle 
cu lichide și pudre, era o perdea din catifea neagră. Red stătea lângă 
ea, cu mâna întinsă. Tanya veni prin spatele ei. Geamătul se auzea 
de dincolo de pânză. 

Cu o mişcare rapidă, Red dădu perdeaua la o parte, dezvăluind 
partea din spate a rulotei. 

Într-un pat de o persoană rezemat de perete, Morag era 
ghemuită pe sub pături. Într-o clipă, le deveni clar că era ceva 
foarte în neregulă. Ochii bătrânei i se învârteau în cap, iar părul îi 
era lipit de față din cauza transpiraţiei. Chiar dacă radia căldură, 
tremura pe sub pături, murmurând și gemând incoerent. 

- Ce s-a-ntâmplat cu ea? întrebă Tanya. Pare că delirează! 

- Cred că-i aşa de ceva vreme, spuse Red. Adu-i niște apă, 
repede! 

Tanya fugi înapoi în zona bucătăriei. 

- Ce se-ntâmplă acolo-n spate? întrebă Nell cu o voce 
tremurătoare. Înconjură colivia Generalului cu mâinile, de parcă 
ar fi vrut să-l protejeze. 

- Nu știu, mormăi Tanya, bâjbâind în chiuvetă după niște 
pahare. Alese unul şi îl umplu cu apă rece, apoi fugi înapoi lângă 
pat. Red îl luă și îl înclină spre buzele uscate ale bătrânei. 

— Bea, o îndemnă ea. 

Morag bău puţin şi ochii ei își încetiniră mișcarea pentru o 
fracțiune de secundă înainte de a se învârti din nou. În momentul 
în care fuseseră nemișcaţi, se fixaseră asupra Ianyei, iar ea își 
retrăsese mâna brusc, răsturnând paharul din mâna lui Red. 

Tanya îngenunche și o luă pe bătrână de mână. 

- Ce spune? întrebă ea, aplecându-se mai aproape de faţa lui 
Morag. 

Red scutură din cap. 

- Nu știu. Am încercat să ascult, dar n-am putut înţelege 
cuvintele — vorbeşte prea repede - și toate sunt distorsionate. 

Tanya se aplecă mai aproape. Respirația lui Morag era neplăcută 
din cauza deshidratării. 

— Nu se opresc... nu se opresc, nu pot să le fac să se oprească, 
șopti ea, cuvintele rostogolindu-se unele peste altele într-un 
talmeș-balmeş. Nu mai trec... nu se mai opresc... 

- Ce nu se opreşte? Morag, vorbeşte cu mine... 

Nell apăru în pragul ușii. 

- Pot să vă ajut? întrebă ea, privind-o speriată pe bătrâna 
țigancă. 

- Da, izbucni Red. Stai acolo, ca să nu mai provoci vreo 
catastrofă. 

Nell păși în spate, rănită. 

- Nu e bine, spuse Red. Avem nevoie de un doctor... 

— Stai, spuse Tanya. Cred că încearcă să ne spună ceva. 

— Nu pot să le opresc... sunt prea multe, tot ce văd... nu dispare... 
viziunile nu se opresc... mă bântuie... peste tot... 

— A zis „viziunile nu se opresc“, spuse Tanya. Are viziuni! Ceva 
e în neregulă cu ea, nu înţeleg! 

— Trebuie s-o scoatem din starea asta, rosti Red. Hai s-o ridicăm. 
Dădu la o parte pătura. Biata de ea s-a băgat în pat îmbrăcată. 

Pe sub pături, Morag Nebuna strângea un şal în jurul ei. 
În lumina slabă, Tanya văzu mărgelele scânteietoare cusute pe 
el sclipind ca niște steluțe... în afară de una, mai ştearsă şi mai 
grea decât restul, care nu era deloc o mărgea, ci un obiect foarte 
cunoscut. 

- Lucruri îngrozitoare... opriți-le... oamenii mor... clădirile se 
prăbușesc... viziunile nu se mai opresc... 

- Red, şopti Tanya, arătând spre şalul lui Morag Nebuna. Uite! 

Red îi urmă privirea spre obiectul din lână înfăşurat în jurul 
umerilor femeii, unde, în loc de o mărgea, o căniță turtită și 
argintie fusese cusută în locul ei. 

- E de la brățară - Cupa divinației, spuse Tanya. Își întinse 
mâna ca să tragă de ea, dar era prinsă bine în loc. Talismanul îi dă 
viziunile îngrozitoare - trebuie să le oprim! Smuci şalul, încercând 
să-l tragă de pe Morag, dar bătrâna îl ţinu în mâinile ei ca nişte 
gheare cu o strânsoare de fier. 

- Nu-i dă drumul - va trebui să-l tăiem, spuse Tanya. Dă-mi 
cuțitul tău! 

Red își scoase cuțitul din curea, apoi ezită. 

- Repede, rosti Tanya. Ce-aștepţi? 

— Ar putea să ne spună unde sunt restul talismanelor, spuse 
Red. 

— Vorbești serios? Trebuie s-o ajutăm! 

- O s-o facem, încuviință Red. Dar, gândeşte-te - am putea 
rezolva totul acum. Dacă are viziuni, poate ne spune unde să mai 
căutăm. 

- Nu, rosti Tanya. Uită-te la ea - trebuie să le oprim. 

- Iar eu trebuie să-mi găsesc fratele! exclamă Red. Își strecură 
cuțitul înapoi în curea şi scoase brăţara cu talismane din buzunar. 
O ţinu în faţa lui Morag. 

- Spune-ne unde găsim talismanele care lipsesc, spuse ea 
grăbită. Unde ar trebui să căutăm? 

Ochii lui Morag se agitară şi se dădură peste cap. Tot corpul îi 
inţepeni. 

- Sunt legate, şopti ea. Toate sunt legate... 

- De ce sunt legate? insistă Red. 

— De trecut... 

- Trecutul cui? Al proprietarilor brățării? 

- Legate de... brățară... momente ascunse... unele evenimente 
lasă urme. Trecutul... e cheia... 

- Atunci, asta e, răsuflă Red. Talismanele se vor afla în locurile 
importante pentru istoria brăţării! Am fost pe calea cea bună - dar 
nu destul de aproape! 

- Ajunge! strigă Tanya, întinzându-se după cuțitul lui Red. 
Fă-le să se oprească - sau o s-o fac eu! 

Red scoase lama de la curea şi tăie firul de lână care ţinea 
talismanul. Îl luă în palmă înainte de a-l apropia încet de brățară. 
Imediat ce intrară în contact, se auzi clinchetul ușor al metalelor. 
Talismanul se atașă încă o dată singur la brățară. 

Ochii lui Morag se închiseră, iar ea rămase pe spate, nemișcată, 
pe pat, în sfârşit liniștită. 

- Morag? şopti Tanya, dând la o parte o şuviţă căruntă și umedă 
de pe faţa bătrânei. 

Ochii lui Morag se deschiseră cu greu. 

- Puţină apă... vă rog, cârâi ea. 

Tanya se grăbi să ajungă în bucătărie ca să umple din nou 
paharul. Când se întoarse în zona de dormit a ţigăncii, Red o ajută 
să se ridice. După câteva minute, se simţi destul de bine încât să 
meargă, cu ajutor, până în bucătărie. 

— Eşti sigură că eşti bine? întrebă Tanya. 

- O să fiu, răspunse Morag, imediat ce o să scap de nenorocita 
asta de durere de cap. Se uită la Nell, care stătea într-un fotoliu, 
sprijinind pe genunchi colivia Generalului. Văd că v-aţi reunit. 

Nell dădu sfioasă din cap. 

- L-am găsit într-un tufiş de păducel, spuse Morag. Probabil a 
avut parte de o aventură pe cinste. Îi înmână o cheiță Tanyei, apoi 
se lăsă, obosită, pe scaunul ei de lângă geam. 

— De la ce e? 

- De la dulapul meu, răspunse Morag, făcând un semn din cap 
spre numeroasele ingrediente din vase, borcane și sticle. Poţi să-mi 
amesteci un leac. Îţi spun eu ce să faci. Şi-apoi, cred că e timpul 
să-mi spui ce se-ntâmplă, nu crezi? 

eneralul Carver ciripi şi cotcodăci pe tot drumul 
de întoarcere la conac, părând să nu fi păţit nimic 
rău în mica lui escapadă. Tot el fu, de asemenea, 
şi cel mai vorbăreţ din grup. De când părăsise 
rulota lui Morag Nebuna, Nell nu scosese niciun 


cuvânt şi fiecare încercare de-a lui Red de a începe o conversaţie cu 
Tanya fusese întreruptă de un răspuns scurt. 

- Care-i problema ta? o întrebă ea în cele din urmă, când intrară 
prin poarta grădinii. Aproape că n-ai scos niciun cuvânt tot drumul. 

Tanya își luă busola și o băgă în buzunar. Ochii ei priveau fix 
înainte în timp ce mărșăluia printre ierburi. 

- Cred că întrebarea ar trebui să fie: care-i problema ta, îi 
răspunse ea. Ai văzut că Morag se simţea rău, și totuși, ai insistat să 
primeşti răspunsuri. Cum ai putut să faci asta? 

- Am procedat la fel cum fac întotdeauna, îi răspunse Red. Am 
făcut ce trebuia să fac. 

Tanya se opri şi se întoarse cu faţa spre ea. 

- Red, ştiu că ţi-ai pierdut fratele, dar nu mai e vorba doar 
despre el. Morag ar fi putut să-și piardă minţile dacă ar mai fi fost 
lăsată mult timp în starea aceea. Nu poţi să laşi să se întâmple 
anumite lucruri oamenilor doar pentru că îți foloseşte ţie şi căutării 
lui James. N-ai văzut ce-i făcea talismanul? 

- Bineînţeles c-am văzut, răspunse Red furioasă. Şi când o 
s-ajungem sus, în siguranţă, o să-ți explic. Se întoarse spre Nell. 
Am nevoie să faci ceva pentru mine. Am nevoie să păstrezi secretul 
cu privire la prezenţa mea aici şi... la tot ce se-ntâmplă. Nu trebuie 
să-i spui nimic bunicii Tanyei. Uită tot ce-ai văzut şi ce-ai auzit în 
rulota lui Morag Nebuna. 

Nell păru nesigură. 

- Nu ştiu, rosti ea cu vocea tremurândă. Am o responsabilitate... 
dacă se-ntâmplă ceva cu vreuna dintre voi? 

- Doar pentru moment, adăugă Tanya. Dacă se-ntâmplă ceva 
mai grav, o să-i spunem bunicii, promit. 

- Şi mi-o datorezi, spuse Red, cu ochii mijiţi. Dacă vrei măcar 
să încerci să repari ce-ai făcut, atunci o să taci. 

Cu asta, o avură la mână. Ea încuviinţă cu tristeţe şi, mulțumite, 
intrară toate în casă. 


- Am văzut talismanul doar din întâmplare, rosti Red. Era 
cusut pe şalul ţigăncii - ea nici măcar nu ştia că era acolo. 

- Imediat ce l-am scos, au dispărut viziunile, spuse Tanya. Mi-e 
groază să mă gândesc ce s-ar fi întâmplat dacă nu o găseam la timp. 

Se reuniseră în camera Tanyei, povestind evenimentele dimineţii 
unui Fabian cu ochi somnoroși. 

- Morag ne-a confirmat bănuielile după ce i-am spus despre 
misiune, rosti Tanya. Ştia că nu era o coincidenţă faptul că a ajuns 
tocmai la ea Cupa divinaţiei. În primul rând, ea deja are viziuni, 
dar le poate controla, şi a spus că n-au fost niciodată neîntrerupte, 
ca acestea. În al doilea rând, ea e o urmașă a lui Agnes Fogg, 
vindecătoarea care s-a împrietenit cu Elizabeth Elvesden... 

- Femeia care a devenit Vrăjitoarea de la Gard, indică Red. 

— „iar aceasta e legătura dintre Morag şi talisman. 

- Aşadar, ascunzătorile talismanelor nu au legătură doar cu 
proprietarii brățării? întrebă Fabian. Pentru că Agnes Fogg n-a 
avut-o niciodată - doar a cunoscut-o pe Elizabeth. 

- Povesteşte-i restul, spuse Tanya, privind-o cu răceală pe Red. 
Povesteşte-i cum ai refuzat să iei talismanul imediat. 

Red se holbă la ea, în defensivă. 

- Când ne-am dat seama că Morag avea viziuni, am întrebat-o 
unde ar putea fi restul talismanelor. N-am crezut că vom avea 
noroc să aflăm locurile exacte și am avut dreptate. Totuşi, ne-a spus 
că evenimentele din trecut pot lăsa urme pe lucruri. Că talismanele 
vor fi găsite în locuri importante din istoria brățării. 

- Atunci, asta e legătura, rosti Fabian. Claia lui de păr stătea 
ridicată într-un mod comic pe partea pe care dormise. Nu înţeleg 
însă de ce talismanul i-a dat viziuni lui Morag. 

— Nici eu n-am înţeles -— la început, spuse Red. Apoi, mi-am 
amintit. Când am discutat cu zânele, nu au specificat cât timp avem 
să găsim talismanele... ei bine, cred că știu de ce. Talismanul care 
era la Morag avea o putere asupra ei - și nu orice fel de putere. 
Puterea divinaţiei, care are legătură cu obiectul. Doar că puterea 
lui era denaturată - şi a copleşit-o pe Morag cu viziuni pe care 
nu le-a putut controla. Dacă n-am fi luat talismanul de la ea, ar fi 
innebunit. 

— Talismanul era blestemat, rosti Fabian. 

- Exact, răspunse Red. Și Cupa divinaţiei e doar una dintre 
cele Treisprezece Comori... una care nici măcar nu e aşa de rea în 
comparaţie cu celelalte, dacă puterile lor au fost corupte. 

— Cum rămâne cu Inima? întrebă Tanya. Nu s-a-ntâmplat nimic 
când am găsit-o - stătea, pur şi simplu, alături de alte talismane. 

— Stătea pe o tavă, într-un magazin, preciză Red. Așteptând un 
stăpân. Aşteptând s-o cumpere cineva -— şi s-o poarte. Se uită la 
Tanya. De asta am obligat-o pe Morag să-mi dea nişte răspunsuri — 
nu doar din cauza lui James, ci şi din cauza răului pe care celelalte 
talismane l-ar putea face dacă nu ajungem la ele primii. Trebuie să 
le găsim cât de repede putem. Cupa divinaţiei s-ar putea să fie cel 
mai puţin periculos dintre ele. 

- Brăţara trebuie să fi avut zeci de proprietari, spuse Tanya, 
posomorâtă. 

- Mă gândeam la același lucru, rosti Fabian. Azi-noapte n-am 
putut să dorm, aşa că m-am furișat în biroul lui Florence şi am găsit 
nişte hârtii vechi, care urmăreau traseul brățării în familie, şi am 
aflat că a fost îngropată cu Elizabeth. 

- Atunci, cum a putut fi lăsată moştenire? întrebă Red. 

— A reapărut în familie acum o sută de ani, ceea ce înseamnă că 
cineva a dezgropat-o. 

- Cineva a deschis mormântul? întrebă Tanya, neîncrezătoare. 
Doar ca să scoată brăţara? Cine ar face un lucru atât de oribil? 

- Cineva care voia să facă bani, răspunse Fabian. Florence a 
deschis casa pentru vizitatori acum câţiva ani ca să facă nişte bani 
în plus, dar ea n-a fost prima. A mai fost deschisă pentru public, 
o dată, în vremuri grele. Bineînţeles, camera soţilor Elvesden a 
fost cea mai populară. Și, cu cât obiectele şi artefactele erau mai 
autentice, cu atât mai mulți oameni se îngrămădeau să le vadă. 
Brăţara lui Elizabeth a fost expusă într-o vitrină din sticlă, în 
cameră, împreună cu alte lucruri de-ale ei. 

- Înseamnă că, în tot acest timp, ea n-a aparţinut nimănui? 
întrebă Tanya. 

Fabian încuviință. 

- Ceea ce înseamnă că brăţara a avut doar trei stăpâni adevăraţi 
- pe Elizabeth, pe Florence şi pe tine. 

- Asta ar trebui să uşureze căutarea, spuse Red. Înseamnă că 
brăţara s-a aflat multă vreme chiar aici. Îi aruncă o privire Tanyei. 
Nu ai dus-o acasă la tine, nu-i aşa? 

Tanya scutură din cap. 

- Am purtat-o doar aici. 

— Asta ar putea uşura găsirea talismanelor, dar sarcina rămâne 
la fel de periculoasă, spuse Fabian. Ar trebui să le căutăm toţi 
împreună. 

- Logic ar fi să căutăm prima dată în camera mea, spuse 
Tanya. A fost singurul loc în care-am ţinut-o când n-am purtat-o. 
Îngenunche și trase covorul, ridicând scândura desprinsă din 
podea. 

Scoase cutia de pantofi şi dădu jos capacul, apoi scoase cu grijă 
conţinutul. 

- Nu sunt talismane, spuse Fabian, încruntându-se. Of, bine. 
Am putea să căutăm și prin restul camerei, dar probabil că e o 
pierdere de vreme. N-ai avut brăţara destul timp ca să i se-ntâmple 
ceva important. 

- Aşteaptă! exclamă Tanya dintr-odată. S-a întâmplat ceva 
important. Locuitorul din canalul de scurgere a murit din cauza 
brățării. A devenit obsedat de ea după ce i-am dat unul dintre 
talismane! 

- Cazanul! rosti Red. 

Tanya se ridică şi merse în băița alăturată. 

- Warwick a scos-o din chiuvetă când a reparat-o. Se aplecă 
peste bazin şi se uită în gaura de scurgere. Nu văd nimic, dar e 
întuneric aici. Credeţi că e posibil... 

- Există doar un singur mod de a afla, răspunse Fabian. 
Mă-ntorc într-un minut. 

leşi repede din cameră şi se întoarse după câteva minute 
înarmat cu o cheie franceză şi o găleată goală. 

— Ştii ce faci? îl întrebă Red, neîncrezătoare. 

— Bineînţeles că ştiu, răspunse el. L-am văzut pe Warwick 
făcând asta. Se aplecă şi începu să demonteze ţeava de sub chiuvetă, 
ținând găleata dedesubt. Când îndepărtă o bucată din ţeavă, o apă 
cenușie curse în găleată, ridicând un miros slab de ouă stricate. 
Ciudat, spuse el, ţinând bucata de ţeavă aproape de ochi. Se pare că 
a înfundat-o ceva, un fel de nămol... Lovi țeava. 

- Ce e? întrebă Tanya. Săpun, păr sau altceva? 

- Nu-mi dau seama, răspunse el, dar nu arată prea bine. 

Scutură ţeava cu putere — și ţipă speriat când, cu un gâlgâit, un 
val de mâzgă lucioasă, verde-cenușie, alunecă din tub. Împroşcă şi 
udă baza găleţii, unele picături sărind şi lovind tricoul şi ochelarii 
lui Fabian. O duhoare scârboasă umplu aerul - mirosul de ouă 
putrede simţit cu doar câteva clipe înainte se înrăutăți de o sută 
de ori. 

- Uf! strigă Red, îndepărtându-se. Ce e chestia asta? 

- Nu ştiu, răspunse Fabian, dându-și jos ochelarii ca să-i curețe. 
Spre deosebire de Red, el se apleca în față, cu o fascinaţie evidentă, 
ca să se uite la mâzgă. Îmi aminteşte de ouăle de broască, doar că 
celulele sunt mai mari. Și, cu siguranță, mai împuţite. Par însă a fi 
goale. Înclină găleata ca să i le arate Tanyei. 

- Scapă de ele. Aruncă-le în toaletă. 

- Nu vrei să afli ce sunt? 

- Nu! 

Fabian îşi puse ochelarii înapoi şi turnă apă peste conţinutul 
găleţii. Dintr-odată, Red îl auzi inspirând zgomotos. 

- N-o să vă vină să credeți. 

Tonul vocii lui o trimise în grabă lângă găleată. Ținându-şi 
respiraţia, se uită înăuntru. 

Aşa cum descrisese Fabian, găleata conţinea o substanță 
asemănătoare cu ouăle de broască. Fiecare bobiță era cam de 
mărimea unui strugure, iar în mijlocul fiecăreia era suspendat un 
mormoloc cenuşiu-verzui, într-un jeleu transparent. 

— Parc-ai spus că ouăle sunt goale, spuse ea. 

Fabian se încruntă. 

— Sunt — cu excepţia acestuia. Arătă spre unul dintre ouăle de la 
margine. De asta te-am chemat. 

Oul spre care arăta el nu conţinea un mormoloc. În schimb, 
jeleul conţinea un obiect mic şi cunoscut - talismanul argintiu în 
formă de cazan. 

- Cum naiba a ajuns aici? întrebă Red. 

- Nu-mi pasă, răspunse Tanya. Măcar l-am găsit. Acum, 
întrebarea e cum îl scoatem fără să ne acoperim cu mormolci şi 
mâzgă? 

- Mormoloci? întrebă Fabian. 

În găleată, mormolocii începură să se agite. 

- Se mişcă, rosti Tanya. Şi, dacă nu poți să-i vezi, asta poate 
însemna un singur lucru - sunt locuitorii canalului de scurgere! 

- Dar spiriduşul e mort de luni de zile! protestă Fabian. Cum 
putea să se-nmulţească dintr-odată la tine în chiuvetă? 

- Cazanul, rosti Tanya. Puterile lui învie morţii, nu-ţi amintești? 
Asta a fost casa locuitorului din canalul de scurgere - iar acum a 
fost adus înapoi de puterea talismanului — el şi mulți alții ca el! 

Unul dintre mormoloci ieşi din oul lui cleios şi începu să dea 
din picioruşe în găleată. 

- Repede, apă! ţipă Tanya. Încep să iasă. 

Fabian ridică găleata în cadă și o umplu. 

— Va trebui să-i ducem la un heleşteu, spuse el. Apa de la robinet 
nu e bună pentru ei. 

- O să-i ducem la pârâu, rosti Tanya. Îţi imaginezi ce prăpăd o 
să facă după ce-o să eclozeze toate? Casa o să fie invadată! 

În timp ce vorbea, mai mulţi mormoloci ieşiră și se agitară în 
apă. 

Când Red se uită îngrozită, observă ceva. 

- Of, nu... 

— Ce-i? 

- Unul dintre primele care a ieșit din ou - are picioare! 

- Imposibil - trec săptămâni până când se-ntâmplă asta, pufni 
Fabian. 

- Au picioare! Se schimbă mai repede - trebuie să fie magia 
talismanului. Trebuie să-i scoatem de-aici acum şi trebuie să ducem 
talismanul departe de ei, altfel nu-l mai vedem niciodată! Ţinân- 
du-și respiraţia, îşi cufundă mâna în conţinutul cleios al găleții şi 
încercă să înşface Cazanul. Oul erau alunecos și surprinzător de 

greu de mânuit. Îi alunecă printre degete şi căzu pleoscăind înapoi 
în găleată, spărgând mai multe ouă de mormoloci. De acum, câţiva 
aveau deja patru picioare. Tremură, pentru că jumătate dintre ei 
înotau, iar cealaltă jumătate se târau pe mâinile ei. 

— Lasă-mă şi pe mine să-ncerc, spuse Tanya, cufundându-şi 
mâna în găleată. Se luptă şi ea cu ouăle. 

- Repede! exclamă Red. Se preschimbă repede! 

- Nu pot să pun mâna pe el - şi trebuie să-i scoatem repede din 
casă până nu eclozează! 

- Îi iau eu, rosti Fabian. 

- Nu, nu poţi s-o faci dacă nu-i vezi. 

O privire în găleată îi dezvălui faptul că creaturile crescuseră 
şi începeau să-și piardă cozile. Dintr-odată, una dintre ele sări din 
găleată. Deja avea ochii uriași, bulbucaţi, şi pielea verzuie-maronie 
de amfibian. Într-o fracțiune de secundă alunecă în gaura de 
scurgere şi dispăru. 

- Trebuie să acoperim găleata, gâfâi Tanya, uitându-se disperată 
prin cameră. Privirea i se opri pe o carte, dar nu era destul de largă 
încât să acopere marginea găleţii. În cele din urmă, fugi şi înşfăcă 
un pulover din dulapul ei și îl aranjă peste deschidere, legându-i 
braţele unul de celălalt în lateral. Apoi, fugi din cameră, încercând 
să păstreze găleata și conţinutul ei în echilibru. 

Tanya se grăbi să ajungă la parter şi trecu prin bucătărie. 
Tocmai se pregătea să iasă pe uşa din spate, când îl auzi pe Oberon 
înfulecând din nou din castronul lui cu mâncare. Punând găleata 
pe podea pentru o clipă, merse să investigheze şi văzu că, încă o 
dată, castronul lui era plin. 

- Cine te tot hrăneşte? murmură ea exasperată. 

Oberon dădu din coadă la auzul vocii ei şi sughiţă. 

— Cred că ai mâncat destul, spuse ea, ridicând castronul şi pu- 
nându-l pe tejghea. Haide, hai să mergem la o plimbare. 

Ridică găleata şi deschise ușa din spate. Era multă bălăceală 
înăuntru şi un bolborosit slab şi de neînțeles. Dintr-odată, o gaură 

apăru în mijlocul puloverului ei şi o mână lipicioasă şi lacomă 
trecu prin ea. Unul dintre locuitorii canalului de scurgere mușcase 
şi făcuse o gaură în material. Înainte ca Tanya să poată reacţiona, 
capul lui ieși, urmat de corpul creaturii, apoi sări din găleată ca 
dintr-un arc întins, aterizând ușor în canalul de scurgere aflat după 
ușa din spate. Fu repede urmat de mai mulți. 

Oftând, Tanya zări un capac de oală în uscătorul pentru vase 
de lângă chiuvetă. Înșfăcându-l, sări peste pragul uşii și fugi prin 
grădină, pe poartă şi spre apa spumoasă din pădure. Cu o mână 
tinu găleata în faţa ei. Cu cealaltă ţinu strâns capacul peste găleată. 
Bălăceala din recipient era frenetică, iar puloverul ei era complet 
ud de la apa murdară. Braţele o dureau din cauza greutăţii. Oberon 
alerga pe lângă ea, sărind la găleată. Era limpede că simţise că era 
ceva înăuntru. 

Ajunse la pârâu, fără suflare şi cu picioarele la fel de moi precum 
conţinutul găleţii. Repede, azvârli capacul de oală în iarbă și bâjbâi 
după mânecile puloverului, deznodându-le şi dându-le la o parte. 
În găleată era o mulțime de locuitori din canalul de scurgere care 
se zvârcoleau, cățărându-se unul peste celălalt şi sărind în dorinţa 
lor de libertate. 

Numai când se lăsă la pământ auzi zgomotul făcut de cineva 
care se apropia. Red era în forma ei de vulpe, cu brăţara cu 
talismane strânsă între fălci. Oberon mârâi când se apropie, iar ea 
se opri şi rămase, precaută, pe loc. Apoi, el îi simţi mirosul şi se 
calmă, dând din coadă. 

Ținând brăţara strânsă ferm între dinţi, Red o cufundă în găleata 
plină cu mâzgă. Se auzi un pocnet când se sparseră ouăle apoi, 
când ea retrase brăţara, Cazanul era ataşat. Tanya înşfăcă brăţara, 
îndepărtând-o de locuitorii lacomi ai canalelor de scurgere, care 
deja strigau după obiectul strălucitor. 

Oberon îşi vâri botul în găleată cu interes, apoi făcu un pas 
în spate și strănută. Apucând găleata de părţile laterale, Tanya o 
înclină spre apa curgătoare. Un val de locuitori din canalul de 

scurgere, pe deplin dezvoltați, se vărsă în apă, chițăind de bucurie. 
Apoi, dispărură sub suprafaţa ei şi, când Tanya şi Red priviră, fură 
purtaţi la vale. 

- Unii dintre ei au scăpat, spuse Tanya. Cel puţin doi au ajuns 
în ţevile de scurgere. 

- O să ajungă în casă, fără-ndoială, încuviință Red. Dar vă 
descurcaţi, dacă sunt puţini. Cu o găleată plină, nu. 

Merseră înapoi în casă. Înainte de a intra în bucătărie, Tanya 
verifică dacă drumul era liber pentru ca Red să poată intra. Oberon 
fugi imediat la castronul lui, iar Tanya se opri să-l privească. 

- Cine-l tot hrăneşte? întrebă ea exasperată. De fiecare dată 
când mă uit la el, mănâncă, şi tocmai ce i-am luat castronul. 

- Poate că e Nell, răspunse Red cu o voce joasă. Stătea sub masa 
din bucătărie, lăsând doar labele din faţă la vedere. 

- Ei bine, nu am fost eu, rosti Tanya supărată. Doar castronul 
nu se umple singur, nu-i aşa? 

- Sau poate că da, răspunse Red, trecându-i prin minte un gând 
înspăimântător. Răstoarnă biscuiţii. 

- Ce? 

- Fă-o... oriunde, răstoarnă-i pe podea. 

Tanya întoarse castronul cu susu-n jos. Biscuiţii maronii pentru 
câini se rostogoliră pe podea ca pietrele. Îl puse pe podea, gol — 
apoi, în fața ochilor lor, se umplu încă o dată de biscuiţi, oprindu-se 
la margine. 

- Platoul, spuse Red. Cine primeşte puterea lui, nu va suferi 
niciodată de foame. Cred că am găsit încă un talisman. 

- Crezi că Oberon are talismanul? întrebă Tanya. 

— Există un singur mod de a afla, răspunse Red. Unde-i? 

Tanya îşi scoase capul pe ușa din spate. Câinele se strecurase 
afară după ce îi luase castronul. 

- Oberon? strigă ea în grădină. Nu se vedea niciunde. Unde-i? 
bombăni ea, intrând înapoi în casă. Oberon! 

Un bot lung şi maroniu apăru de după ușă. După o clipă, apăru 
şi restul corpului lui Oberon, venind încet și cu vinovăţie spre ea. O 
coajă de cartof era prinsă în jurul urechii lui. Trecu grăbit pe lângă 
ea, ținându-şi coada între picioare, şi fugi la castronul lui. 

- Unde-i talismanul? întrebă Tanya, îngrijorată. Crezi că l-a 
mâncat? Cum o să-l găsim dacă a făcut asta? 

- Nu l-a înghiţit, răspunse Red. Își scoase braţele din haină, 
rămânând pe jumătate în formă de vulpe, şi mângâie capul mare al 
lui Oberon cu o mână, scărpinându-l după urechi pentru a-l relaxa. 

- Arăţi ciudat, spuse Tanya, privind mâinile care păreau să iasă 
din gâtul vulpii. 

Cu cealaltă mână, Red desfăcu zgarda lui Oberon şi i-o dădu 
jos, înmânând-o Tanyei. 

- Uite-ţi talismanul. 

Un disc mic şi argintiu atârna în mijlocul zgărzii lui Oberon. 
Platoul. 

- Arată exact ca plăcuţa cu numele lui, spuse Tanya, doar că nu 
e gravată. N-aș fi observat niciodată... 

- Niciunul dintre noi n-am fi făcut-o, rosti Red. Asta e ideea. 
Dacă n-ai fi observat cât de mult mânca Oberon, ar fi continuat şi 
ar fi mâncat... până... 

- Ar fi murit, şopti Tanya furioasă. Red, cum de ai ghicit? 

- Jurnalele. Elizabeth Elvesden a avut o pisică, îți mai amintești? 
I-a ataşat la zgardă unul dintre talismane. E ca şi cum istoria brăţării 
s-ar repeta, dar într-un fel plin de răutate. Red scoase brăţara din 
buzunarul ei şi o ţinu aproape de zgarda lui Oberon. Talismanul se 
ataşă şi de această dată. 

— Am avut trei încercări norocoase, spuse Tanya. Morag Nebuna 
era să-şi piardă minţile din cauza Cupei divinaţiei, Cazanul a dat 
naştere la vreo o sută de locuitori din canalul de scurgere în locul 
unuia care a murit, iar acum Oberon era să se îndoape până la 
moarte. Cele Treisprezece Comori au devenit cele Treisprezece 
Blesteme. 


Capitolul 27 


ui Red îi fu greu să se trezească a doua zi dimineaţă. 
Dormise mai adânc decât de obicei, epuizată de 
căutările din ziua precedentă. Fragmente de vise îi 
rămaseră în minte, în care talismanele din argint 
erau păzite de înlocuitorii de copii. Rămase pe 


loc o vreme, încălzindu-se în blana ei de vulpe. În casă era liniște 
şi, pentru o clipă, crezu că era prea devreme pentru ca toţi să fie 
treji. Apoi, auzi sunetul făcut de ușa din faţă când se închise și, un 
minut mai târziu, automobilul Volvo vechi şi stricat al lui Florence 
se trezi, cu zgomot, la viaţă. Bunica Tanyei plecase. leşi târându-se 
de sub patul Tanyei şi dădu cu nasul în mâna ei. 

- Termină, Oberon, murmură Tanya. 

- Nu-i Oberon, sunt eu, rosti Red. 

Ochii Tanyei se deschiseră. 

- Nu mă pot obişnui cu o vulpe vorbitoare, murmură ea, 
ridicându-se şi frecându-se la ochi. 

- Bunica ta a plecat. Ai idee pentru cât timp? 

Tanya se ridică şi se îmbrăcă. 

- Probabil s-a dus până în Tickey End ca să cumpere mâncare. 
Hai să mergem jos, ca să iei micul dejun cât ea nu-i aici. Rămâi 
cu haina pe tine — dacă se-ntoarce pe neașteptate, o să avem o 
explicaţie. 

În bucătărie, în prim-plan, în faţa focului recent aprins, Scui- 
pă-Foc se spăla fără tragere de inimă. Urechile i se lipiră de cap 
și sâsâi când simţi mirosul lui Red. Oberon își ridică privirea cu 
precauţie, păstrând cu înţelepciune distanţa. Generalul se uita și el 
la Scuipă-Foc şi era tăcut, cum nu-i stătea în fire. Red se apropie şi 
mârâi încet. Scuipă-Foc urlă învins și fugi din bucătărie, coada lui 
ciufulită şi roşcată dispărând pe ușă. 

- Poc! exclamă Generalul, arătând dintr-odată mult mai fericit. 
Poc, fuge nevăstuica! Poc! 

- Care-i planul pentru azi? întrebă Red. 

- Camera soţilor Elvesden, îi răspunse Tanya. Eu şi Fabian o să 
te-ajutăm să intri acolo, dar s-ar putea să trebuiască să cauţi singură 
dacă se-ntoarce bunica mea. 

- Mi se pare o idee bună, rosti Fabian când intră în bucătărie. 
Se îndreptă direct spre dulapul unde erau ţinute cerealele şi, 
înșfăcând o cutie, o scutură, apoi începu să-şi toarne conţinutul 
în gură. Singura problemă e că avem nevoie de un şperaclu ca să 
intrăm în diferite părți din casă. Ultima dată când am verificat, 
camera soților Elvesden era încuiată. Fără cheia tatălui meu, ne mai 
rămâne doar cea a lui Florence şi nu ştim când se-ntoarce ea sau cât 
de uşor îmi va fi să-i fur cheia. 

- Cum ajungem acolo? întrebă Tanya, nedumerită. 

Red şi Fabian făcură niște feţe la fel de confuze. Apoi, cineva 
ieși din cămară, târșâindu-și picioarele, și intră în bucătărie. După 
expresia feţei ei, Nell auzise tot ce se discutase. 

Red mârâi. 

- Te-ai hotărât să rămâi? Încă n-ai fugit? 

Nell privi în josul picioarelor ei subțiri, încălțate cu şlapi. 

- Nu, murmură ea. Ai avut dreptate. Am făcut probleme şi ar fi 
corect să încerc să ajut la rezolvarea lor. 

- O să ne-ncurci mai mult decât o să ne-ajuţi, zise Red cu 
obrăznicie. 

Nell îşi mușcă buza şi luă mătura și fărașul de sub chiuvetă. 

— Veţi găsi ce vă trebuie în cămară, spuse ea repede, apoi ieşi 
pe hol. 

- Ce-a vrut să spună? se încruntă Tanya. 

Fabian puse jos cutia de cereale şi-şi şterse mâinile de pijamale. 
Tanya şi Red îl urmară când își vâri capul după ușa cămării lui 
Florence. La început, nu văzură nimic altceva decât rânduri de 
conserve și borcane. Apoi, Red o văzu, așezată pe un sac de cartofi: 
o cheie veche. 

— Nu-mi vine să cred, rosti Fabian. Nell ne-a lăsat cheia ei! 

Red tăcu în timp ce Tanya ridică cheia. O cuprinsese rușinea 
amintindu-și cuvintele aspre adresate lui Nell. Merse în hol ca s-o 
caute pe menajeră - dar Nell dispăruse. 


Ca să ajungă în camera soţilor Elvesden, Tanya şi Fabian o 
duseră pe Red la etajul al doilea al casei și în nișa unde un scaun 
mic păzea, ca un buldog, o tapiserie murdară. În spatele tapiseriei 
era o uşă care ducea la scara servitorilor, singura intrare care nu 
implica mersul prin altă cameră. Ca şi mai înainte, era descuiată 
şi un strat de aer stătut îi înconjură în timp ce se strecurară în 
întuneric. Când ușa se închise în urma lor, Fabian le lumină calea 
cu o lanternă de buzunar, apoi numărară uşile până la camera 
soţilor Elvesden. 

Era de departe cea mai mare din casă. Red observă mobila 
ornamentată din lemn când Fabian ridică învelitoarele, patul cu 
baldachin şi cuverturile fine din brocart, covorul din blană din fața 
şemineului şi portretul soţilor Elvesden care atârna deasupra. Îşi 
dădu jos haina din blană de vulpe şi stătu în fața cuplului pictat, 
bucuroasă să se simtă din nou om, după cum se cuvenea. 

- Aşadar, tu ești Elizabeth, îi spuse ea tinerei femei. 

Elizabeth se uita la ea, închisă în tablou. Mâinile sale subţiri 
odihneau în poală. Brăţara strălucea pe încheietura ei, pictată cu 
realism de artist. 

- Hai să vorbim despre ce-am descoperit până acum, spuse 
Tanya, aşezându-se pe covor. 

Red şi Fabian se așezară lângă ea, iar Fabian îşi scoase notițele 
pe care şi le făcuse din jurnalele lui Elizabeth. 

- Am găsit Inima, Cupa, Cazanul și Platoul, spuse el. Toate au 
fost legate de trecutul brăţării şi toate, în afară de Inimă, au avut 
un fel de putere îngrozitoare. Îşi analiză prima foaie de hârtie. 
Poate dacă ne uităm la cele care ne-au rămas, vom dezlega restul 
misterului. Mai trebuie să găsim Masca fermecată, Pocalul vieții 
veşnice, Cartea Cunoașterii, Sabia victoriei, Pumnalul din care 
picură sânge vindecător, Lumina care nu scade niciodată, Cheia 
care deschide orice ușă, 'Toiagul puterii și Inelul invizibilităţii. 

- Dacă talismanele au puteri legate de obiect, atunci avem cel 
puţin o problemă, rosti Tanya, neliniștită. Dacă puterea Inelului 
e invizibilitatea și talismanul în sine e invizibil? Cum îl vom găsi 
atunci? 

- Trebuie să existe o cale, spuse Fabian, chiar dacă nu părea 
convins. 

- Fabian are dreptate, rosti Red. Și nu uitaţi că Gredin a spus 
că orice misiune dată trebuie să fie posibilă. „Invizibil“ ar putea 
însemna doar că e ascuns — până la urmă, niciunul dintre celelalte 
talismane n-a fost ascuns când am căutat în locul potrivit. 

- Am putea spune acelaşi lucru despre Masca fermecată, 
adăugă Tanya. Talismanul ar putea fi deghizat ca să arate ca altceva, 
şi nu avem de unde să știm asta. 

Fabian își lăsă carneţelul să alunece pe podea. 

- E imposibil, murmură el. N-o să reuşim, nu-i aşa? N-o să | 
mai aducem pe tata înapoi! Se holbă indignat la Red. 

- Nu te uita aşa la mine, spuse ea furioasă. Nu i-am cerut 
niciodată tatălui tău să m-ajute, a făcut-o din proprie iniţiativă. Şi, 
în caz că ai uitat, el a luat brăţara, în primul rând! 

- Tăceţi, amândoi! izbucni Tanya. Cearta n-o să ne ajute. N-o să 
ajungem la niciun rezultat dacă analizăm talismanele. Trebuie să ne 
concentrăm asupra istoriei brățării - asta o să ne ofere răspunsuri. 
Aşa l-am găsit și pe primul, în magazin, vă mai amintiţi? 

Fabian își luă din nou carneţelul, înfuriindu-se în sinea lui. 

- Bine, spuse el. Știm unde a fost făcută brăţara — asta am ajuns 
la primul talisman. Știm că brăţara i-a fost dată lui Elizabeth când 
lucra pentru domnişoara Cromwell, aşa că va trebui să verificăm 
dacă mai există acea adresă. Şi ştim că brăţara a fost expusă în 
camera asta după moartea lui Elizabeth... 

Se opri la auzul zgomotului făcut de o maşină care hodorogea 
peste pietrişul de afară. 

- S-a-ntors Florence, spuse el grăbit, închizând brusc carneţelul. 
Vom vorbi mai târziu despre asta. 

- Atunci, de unde-ncep? întrebă Red. 

- Din camera asta, răspunse Tanya. Sunt sigură că brăţara are 
o legătură cu ea. 

— Și după aceea? 

— Aşteaptă aici până ne-ntoarcem după tine, spuse Fabian. S-ar 
putea să dureze ceva timp până vom veni - Florence e cam nervoasă 
în ultima vreme, nu vrea să ne scape din ochi pentru mult timp. 

Tanya și Fabian ieșiră în linişte pe uşa servitorilor, apoi Red 
rămase singură. Se simţi ca o intrusă în camera aceea plină de 
istorie și de secrete. Din portret, Elizabeth Elvesden o privea tristă. 
După ce încercă, fără succes, să uite de tablou, lui Red îi veni o idee. 
Dacă brăţara era imortalizată în tablou alături de soţii Elvesden, 
atunci poate că unul dintre talismane era ascuns în spatele lui. 

Îşi trase un scaun până la şemineu şi se urcă pe el, încercând să 
nu se gândească la cât de mult valora tabloul. Apoi, cu grijă, îl ridică 

de pe perete. Era greu s-o facă de una singură. Tabloul și rama lui 
erau foarte grele şi doar după ce-l întinse pe pat își dădu seama că 
ar fi fost imposibil să-l pună înapoi pe perete de una singură - avea 
nevoie de ajutorul Tanyei sau al lui Fabian. Răsturnă tabloul ca să-i 
cerceteze spatele. Nu găsi nimic, niciun talisman, iar felul în care 
era înrămat arăta că nu exista niciun loc în care să poată fi ascuns 
ceva. Pânza era întinsă și fixată strâns în jurul ramei din lemn. 

Verifică peretele pe care fusese fixat tabloul, cautând un fel de 
deschidere secretă sau un seif, dar nu găsi nimic. Bănuiala ei fusese 
greșită. 

Trecură câteva ore în care scotoci prin cameră, căutând pe 
covor, în şemineu, prin aşternuturi și chiar pe covorul din blană. 
Nu găsi nimic, iar Tanya şi Fabian nu-i dădeau niciun semn. Începu 
s-o macine frica. Dacă descoperirile lor precedente nu fuseseră 
decât rezultatul norocului chior? Ajungea să nu găsească un singur 
talisman și toată misiunea n-ar fi fost completă - chiar dacă găseau 
douăsprezece talismane. 

Își aruncă încă o dată haina din blană de vulpe pe umeri, înainte 
de a păşi în întuneric pe scara servitorilor. Nu mai avea rost să stea 
până când Tanya şi Fabian se întorceau după ea. Alte camere ar fi 
putut conţine indicii. 

În forma ei de vulpe, mirosul mucegăit al scărilor era de zece ori 
mai puternic, iar auzul ei dezvoltat prindea orice sunet şi scârțâit 
de sub scările din lemn. Urcă tiptil pe scări, gheruţele ei țăcănind 
pe lemn, până când ajunse în podul casei. Găsi o ușă întredeschisă 
și o împinse cu botul. 

Primul ei gând în timp ce explora podul mare fu că-i va lua 
săptămâni întregi să caute prin el. Erau bunuri vechi de ani de zile: 
cufere, oglinzi, jucării, mobilă, cărți, unele dintre ele stricate, altele 
doar demodate. Totul era acoperit de praf, iar pânze groase de 
păianjen atârnau din tavan ca nişte candelabre stricate. 

Al doilea ei gând fu înţelegerea faptului că nu era singură. La 
capătul cel mai îndepărtat al podului se vedea o mică pâlpâire care 

putea fi doar a unei lumânări. Red se apropie, cu urechile ei de 
vulpe zvâcnindu-i. Auzi o voce, nu chiar ca o şoaptă, dar totuși 
joasă. Îşi simţi blana zbârlindu-se când recunoscu vocea unui copil. 

Se apropie, încercând să înţeleagă ce spunea vocea aceea. În 
scurt timp, reuşi să distingă tonul, dar nu și cuvintele. Era o voce 
jucăușă, melodioasă, ca a unui copil care vorbește cu jucăriile lui. 
Ce căuta un copil în pod? 

Urmă vocea în jurul scaunelor rupte şi al jocurilor de table şi 
de puzzle din cutii. Apoi, o priveliște fantomatică o făcu să se tragă 
repede înapoi. O siluetă feminină, îmbrăcată într-o rochie din 
epoca georgiană, apăru deasupra ei, întinzându-și braţele dintre 
faldurile dantelate ale rochiei. Pentru o fracțiune de secundă, fu 
îngrozită - înainte de a-și da seama că silueta era, de fapt, un 
manechin folosit, pur şi simplu, ca să păstreze forma rochiei. Până 
să-şi dea seama, răsturnase un borcan cu bilute din sticlă care se 
rostogoliră cu zgomot pe podeaua din lemn. Vocea încetă imediat 
ce Red se ghemui lângă manechin. 

- Cine-i acolo? întrebă copilul cu o voce speriată. 

Red ezită, apoi ieşi, târându-se, din ascunzătoare. Când 
înconjură un dulap înalt, stăpâna vocii se arătă. În faţa unei căsuțe 
pentru păpuși, frumos construită, stătea o fetiță de aproximativ 
șapte ani, strângând o păpușă la piept, cu ochii mari. Se relaxă când 
o văzu pe Red, iar expresia feţei ei trecu de la frică la admiraţie. 

- O vulpe! șopti ea. Cum ai ajuns aici? Lui tati nu-i plac vulpile. 

Red rămase pe loc, întrebându-se dacă să vorbească sau nu. 
Dacă o făcea, n-avea de unde să ştie care ar fi fost reacţia copilului. 
Trebuia însă să afle cine era acel copil... și ce căuta prin casă. Tanya 
nu-i pomenise niciodată de vreo rudă mai tânără care să stea la 
conac, iar Florence nu părea genul de persoană care să ţină fetiţe 
încuiate în pod. 

- Nu-ţi fac niciun rău, şopti fetița. Stătea nemişcată, de parcă 
s-ar fi temut că o mişcare ar fi speriat-o pe Red. Aceasta observă 
că hainele ei erau un pic demodate - avea un sarafan albastru şi 

ciorapi albi — iar părul ei şaten era buclat şi legat cu panglici. Un 
avertisment ciudat îi trecu lui Red prin minte. Ceva nu era în 
ordine. Se hotărî să riște. 

- Cum te cheamă? întrebă ea. 

Copila căscă ochii din nou, dar nu părea atât de mirată cum se 
așteptase Red. Râse uşor. 

- Poţi să vorbeşti! Eşti o vulpe vrăjită? 

Red se mai apropie un pic de ea. 

- Într-un fel. Sunt sub o vrajă — de fapt, sunt o fată... exact ca tine. 

- O vrajă? Ce s-a-ntâmplat? 

- O vrăjitoare a făcut haina asta din blană de vulpe, răspunse 
Red. E vrăjită şi m-a transformat într-o vulpe. 

Copila îşi mângâie o buclă. 

— Ştiu pe cineva care poate să se transforme într-o pasăre, spuse ea. 

- Chiar aşa? întrebă Red. Pe cine? 

- Nu trebuie să vorbesc despre ea, răspunse copila. O să se supere. 

Red rămase tăcută. Un gând ciudat îi trecu prin minte. 

- O pasăre spui? întrebă ea în cele din urmă. 

Fetiţa încuviinţă. 

- E o pasăre mare şi neagră? 

Fetiţa mai încuviință o dată. 

- O pasăre pe nume... Corbul? 

- O cunoşti? întrebă fetiţa mirată. 

- Da, răspunse Red, simțind cum îi îngheță sângele-n vene când 
bănuiala ei fu confirmată. Atunci, asta-nseamnă că tu eşti... 
Florence. Observă îmbrăcămintea demodată a fetei încă o dată, 
încercând să înţeleagă totul. Fabian tocmai o văzuse pe Florence 
întorcându-se acasă — aşadar, cum ar fi putut apărea tot ea, aşa cum 
fusese în copilărie, în pod? 

— De când eşti aici? o întrebă Red. 

Copila Florence ridică din umeri. 

- De mult timp. Mi se pare că a trecut o veşnicie. Îşi întinse 
mâna spre căsuţa de păpuşi și îşi puse păpuşa cu grijă pe un 

scăunel, lângă o măsuţă de toaletă. Iar acolo, pe măsuţa de toaletă, 
un obiect îi atrase atenţia lui Red. Era o cupă mică din argint. Red 
înţelese imediat că nu era orice fel de cupă, pentru că avea o gaură 
minusculă la bază, o gaură în care trebuia să intre o verigă. Era unul 
dintre talismanele brăţării: Cupa vieţii veşnice. 

- Ce face păpuşica ta cu acea cupă veche și ciudată? întrebă 
Red, încercând să pară relaxată, deși simţea că inima îi bătea la fel 
de repede ca aripile unei păsări Colibri. 

- Trebuie s-o ascundă, spuse Florence. E o comoară neprețuită 
din peștera unor hoţi - dar hoţii ştiu că ea a furat-o și o caută. 

- Unde e restul comorii? întrebă Red. 

- E în grădină, răspunse Florence, şoptind complice. „X“ mar- 
chează locul a două dintre ele. Revenindu-şi brusc din visare, se 
întoarse către Red. Pot să te mângâi? N-am mai atins niciodată o 
vulpe. 

Red se apropie. În tot acest timp, rămase cu ochii pe talisman, și 
îi permise lui Florence s-o atingă pe cap. Când Florence o scărpină 
pe după urechi, își spuse că i se părea ciudat să fie mângâiată așa 
de un copil. 

- Nu eşti moale, cum e câinele nostru, spuse Florence. Ai 
o blană aspră, care zgârie. Chicoti și, profitând de faptul că era 
distrasă, Red sări în căsuţa păpușilor şi înşfăcă între fălci talismanul 
în formă de cupă. Apoi, se feri de atingerea fetiţei şi fugi prin pod, 
spre scări. 

- Ce faci? strigă Florence, speriată, după ea. Nu poți lua talis- 
manul... o să fiu certată dacă-l pierd! Aşteaptă, întoarce-te! 

Red nu se opri până nu ajunse la baza scării. Gustul metalic al 
talismanului era foarte intens în gura ei. În întuneric, bâjbâi după 
copcile hainei și o aruncă pe podea. Revenind la forma umană, 
își vâri mâna în buzunar şi scoase brăţara, apoi scuipă talismanul 
în cealaltă mână. Bâjbâind cu degetele, ţinu Cupa lângă lănţişor. 
Aceasta se ataşă imediat și vocea fetiţei din pod se opri. 

Precaută, Red se furişă înapoi pe scări şi se plimbă prin podul 
prăfuit. De data asta, nu mai zări nicio lumină de lumânare, iar 
când ajunse la căsuţa pentru păpuși, o găsi închisă şi acoperită de 
un strat gros de praf cenușiu. În apropiere, un ciot ars de lumânare 
era acoperit de pânze de păianjen. Nu era nici urmă de Florence 
sau de jocul pe care-l jucase cu păpusșile ei în copilărie. Era doar un 
pod vechi și prăfuit, plin de lucruri care fuseseră cândva iubite, dar 
care acum erau uitate. 

Red se întoarse în camera soților Elvesden. 

Nu era acolo de mult timp când auzi un scârțâit pe scări. Cineva 
era în afara camerei. Fără să aibă timp să se îmbrace cu haina din 
blană de vulpe, o înșfăcă și se rostogoli sub pat, văzând ușa pe sub 
cearșafuri. Se ivi o pereche de teniși. Fa se linişti și ieși târându-se 
din ascunzătoare. Era Tanya. 

— Ai avut noroc? întrebă ea. 

Red ridică brăţara. 

- Am găsit Cupa. 

- Unde era? 

- În pod... împreună cu o apariţie a bunicii tale, de când era 
copilă. 

Tanya se uită confuză la ea. 

- Florence a scos talismanul din brățară și s-a prefăcut că era o 
comoară furată când era mică. S-a jucat cu el în căsuţa păpușşilor. 

- Dar ce vrei să spui cu apariţia ei în pod? O apariţie e o fan- 
tomă, nu-i aşa? Cum se poate întâmpla așa ceva, dacă ea e la parter 
chiar acum? 

- Gândeşte-te, spuse Red. Puterea Cupei e viaţa veşnică. E ca 
și cum puterea denaturată a talismanului ar fi deschis o fereastră 
către copilăria lui Florence şi ar fi lăsat-o să iasă de acolo. Imediat 
ce am atașat talismanul la brățară, a dispărut. 

- Dar dacă n-ai fi găsit-o, ar fi putut rămâne acolo pentru 
totdeauna, spuse Tanya, mușcându-și buza. De fiecare dată când 
găsim câte-un talisman, e tot mai periculos. E ca şi cum ar deveni 

mai puternice odată cu timpul. Se opri şi se uită prin cameră. 
Nu-mi vine să cred că n-ai găsit nimic aici. Chiar am crezut că 
există un fel de legătură. 

- Şi eu, spuse Red. Dar bunica ta mi-a zis ceva - vreau să spun, 
versiunea din copilărie a bunicii tale - că restul „comorii“ a fost 
îngropat în grădină ca parte a jocului ei. Cred că e vorba de o altă 
ascunzătoare. Şi, dacă-mi pun haina pe mine, înseamnă că pot 
căuta prin grădină fără să fiu descoperită. 

Tanya încuviinţă - dar părea distrasă şi încă se mai uita prin 
cameră. 

— Ai căutat în tablou, spuse ea, zărind portretul care era pe 
poliţa de deasupra căminului, rezemat de horn. 

- Degeaba, spuse Red. Credeam că voi găsi un talisman ascuns 
în spatele lui. 

Tanya ezită. 

- Dacă... o, nu contează. E o idee prostească. Hai să mergem. 

- Nu, aşteaptă, rosti Red. Nicio idee nu e proastă. Ce voiai să 
spui? 

- Una dintre comori e Inelul... inelul care își face purtătorul 
invizibil, spuse Tanya în şoaptă. Dacă îl putem vedea... doar că nu 
ne dăm seama că e acolo? Îmi dai brăţara? 

Red i-o înmână şi o privi pe Tanya mergând până la şemineu 
şi stând înaintea portretului, cu ochii fixaţi pe brăţara pictată. 
Ridicând brăţara adevărată spre pânză, o frecă de ea astfel încât să 
atingă zona în care era pictat inelul. 

Amândouă auziră zgomotul distinctiv de legare. Când Tanya 
cobori brăţara, al șaselea talisman se ataşase deja de lănţișor. 

— Ai avut dreptate, rosti Red încet. Inelul a fost invizibil... dar 
vizibil, în același timp. Îşi puse brăţara înapoi în buzunar. Haide. 
Ajută-mă să pun chestia asta înapoi pe perete şi apoi să plecăm 
de-aici. 


Capitolul 28 


upă descoperirea ultimelor două talismane, Red îşi 
petrecu după-amiaza căutând locul în care fetiţa ar 
fi putut să-și ascundă așa-zisa comoară. Ascunsă 
în blana ei de vulpe, cutreieră grădina năpădită 
de plante fără grija de a fi văzută. De câteva ori îl 


văzu pe spiridușul Brunswick ieșind şi intrând în micul lui sălaş de sub 
tufișul de laur şi, de fiecare dată, cântând un cântec ca pentru sine. 

Dar, oricât încercă, nu văzu nici urmă de vreun loc însemnat 
cu „X“. Căută în sus și-n jos, cercetând și trunchiurile de copaci, în 
caz că fuseseră însemnate, pietrele mari şi chiar pământul. Nu găsi 
nimic. Dacă Florence lăsase un semn când era copil, cu mai bine de 
jumătate de secol în urmă, părea să fi dispărut de mult şi se simţi 
prost pentru că sperase că acel semn rămăsese acolo. 

Era o zi înnorată; doar câteva raze de lumină treceau prin 
norii groși. Din când în când, Red o vedea pe Florence la fereas- 
tra bucătăriei, privind spre pădure de parcă ar fi căutat nişte 
răspunsuri. Părea tot mai bătrână cu fiecare zi și se vedea că era 
distrasă de absenţa lui Warwick. 

Red fu de acord să-i aștepte pe Tanya și pe Fabian să iasă în 
acea după-amiază. Îl puteau scoate pe Oberon la plimbare, pe lângă 
pârâu. Asta le-ar fi oferit şansa să discute despre următorii pași fără 
să fie văzuţi sau auziţi. 

Când în cele din urmă apărură, Red îi aştepta sub un tufiş din 
apropierea porţii grădinii, apoi porniră repede şi se îndepărtară de 
casă. Când ajunseră la pârâu, se aşezară pe jos, azvârlindu-i bețe lui 
Oberon, ca să le aducă, până obosi, aruncându-se pe jos şi gâfâind 
lângă ei, cu iarba lipindu-se de limba lui lungă şi roz. Red își scoase 
blana de vulpe de pe ea, uşurată să scape de ea, iar Oberon scheună 
un pic, apoi începu să adulmece haina cu interes. 

Tanya şi Fabian fuseseră ocupați. Fabian scoase notițele de sub 
haina lui şi le fixă cu pietre pe iarbă, în faţa lor. Ochelarii îi erau 
unşi şi pătaţi, iar părul îi era mai ciufulit ca oricând. Era evident că 
dispariţia tatălui lui îl tulbura profund. 

- Cu cât am găsit mai multe talismane, cu atât mai multe indicii 
am primit despre locurile în care se află celelalte, spuse el. Am găsit 
câteva indicii despre posibile ascunzători în jurnale, dar trebuie să 
gândim logic despre cât de realiste sunt unele dintre ele. 

— Şi cum vom putea să ajungem la ele, rosti Red. Casa de nebuni 
în care a murit Elizabeth va fi o problemă - dacă mai e acolo. Cum 
naiba vom intra într-un loc ca acela? 

- Dar nu trebuie s-o facem, spuse Fabian. Asta e ideea mea. 
Casa de nebuni pare un loc evident, dar, în realitate, nu cred că 
brăţara a fost vreodată acolo. Nu prea permit accesul cu lucruri 
personale în genul ăla de spitale. Ar fi rămas aici, la conac. 

- Așa că putem tăia locul ăla de pe listă, zise Tanya. Dacă 
rămânem fără opţiuni, ne putem întoarce la el. 

- O altă problemă e că jurnalele care ne lipsesc par să fie 
din perioada pe care Elizabeth a petrecut-o aici, adăugă Fabian. 
Florence mi-a spus mai demult că lui Elizabeth i-au fost înapoiate 
jurnalele de către servitoarea în care avea încredere, dar au fost 
interceptate de lordul Elvesden și distruse. Chiar şi-aşa, dacă 
luăm în considerare ideea că brăţara n-a ajuns niciodată la casa 
de nebuni, atunci nu trebuie să ne facem griji pentru jurnalele 
dispărute. 

— Altceva? întrebă Red. 

- Am dat de urma primei case a lui Elizabeth Elvesden, spuse 
Fabian. Căsuţa în care locuia cu domnişoara Cromwell când lordul 
Elvesden i-a dat brățara. Clădirea încă mai există, într-un sat aflat 
la vreo treizeci de kilometri depărtare de Tickey End. Am putea 
merge cu autobuzul, dar ne-ar lua o după-amiază întreagă ca să 
ajungem acolo și să ne-ntoarcem - şi, bineînţeles, am avea nevoie 
de un plan pentru a intra în casă. 

- O să ne gândim la ceva, rosti Tanya. 

Fabian încuviinţă. 

- Dacă indiciile sunt de încredere, cred că unul dintre talismane 
ar putea fi în tunelurile subterane pe care Elizabeth le-a folosit când 
a încercat să fugă din conac. Brăţara s-a rupt şi a căzut când ea a 
fost acolo, în întuneric. 

- O să fie periculos, spuse Red, poate chiar imposibil să ajun- 
gem la ele - am mai fost acolo, v-amintiţi? Unele dintre tuneluri 
s-au prăbuşit. 

— Şi e tot mai rău, rosti Fabian. Gândiţi-vă la ce s-a-ntâmplat 
după ce-a fugit. 

— Păi, a murit la scurt timp după aceea, nu-i aşa? întrebă Red. 

Fabian încuviinţă. 

— Şi brăţara a fost îngropată împreună cu ea - ultimul lucru 
important care i s-a-ntâmplat în timpul vieţii lui Elizabeth. 

Red simţi cum i se-ntoarce stomacul pe dos. 

- Crezi că unul dintre talismane ar putea fi în mormânt, nu-i 
aşa? Va trebui s-o dezgropăm. 

— Nu cred c-o să se supere, răspunse Fabian, deşi părea la fel de 
deranjat de acea perspectivă ca şi ea. E moartă de două sute de ani. 
Și, dacă o să ajute la aducerea tatălui meu înapoi acasă, atunci sunt 
pregătit să fac orice e nevoie. 

- Sunt de acord, spuse Red, încruntându-se. Niciunul dintre 
voi nu trebuie să se implice. Doar spuneţi-mi unde e mormântul. 

Fabian privi înspre biserică. 

- Nu poţi să mergi acum, e ziua-n amiaza mare. O să fii văzută. 

- Evident, spuse Red cu o voce ironică. Va trebui să merg 
noaptea. 

Fabian ignoră comentariul. 

- Mormântul ei e unul dintre cele mai mari din cimitir, rosti 
el. E o lespede uriașă din piatră în mijlocul cimitirului, lângă una 
identică sub care a fost înmormântat Elvesden. N-ai cum s-o ratezi. 

- Ai înţeles greşit, obiectă Tanya. Am mers la mormântul ei 
astă-vară, cu bunica mea, și nu era nicio lespede. Era doar o piatră 
de mormânt şi nu era în mijlocul cimitirului — era chiar la margine, 
în partea aia. 

— Ce vorbeşti? pufni Fabian. Ştiu unde e! 

- E clar că nu știi, spuse Tanya, supărându-se şi ea. Tocmai ţi-am 
spus - am fost acolo. Am văzut numele ei. Am lăsat flori. 

- Atunci, haide, sări Fabian în picioare. Hai să ne lămurim. 

În drum spre cimitir, Red le povesti despre căutarea ei prin 
grădină. 

- Nu există niciun „X“, spuse ea. Am căutat în sus și-n jos şi nu 
e nimic. Nu văd cum am putea găsi locul unde Florence şi-a păstrat 
comorile imaginare. 

- Doar dacă o întrebăm, spuse Fabian, dar trebuie să procedăm 
în aşa fel încât să nu-şi dea seama ce facem. 

Când ajunseră la biserică, Fabian le conduse prin labirintul de 
morminte spre două lespezi din piatră, exact aşa cum le descrisese, 
aflate în mijlocul cimitirului. Erau năpădite de plante, dar el 
îngenunche şi dădu la o parte iedera cățărătoare, dezvăluind două 
nume alăturate: Edward şi Elizabeth Elvesden. 

- Vedeţi? întrebă el cu îngâmfare. Am avut dreptate. 

Tanya se holbă neîncrezătoare la numele din faţa ei. 

- Nu e bine, spuse ea. Nu poate fi adevărat. Îmi amintesc. 
Haideţi să v-arăt! Se îndreptă hotărâtă, în ciuda protestelor lui 
Fabian, spre marginea cimitirului. 

Red rămase înfiptă pe loc, holbându-se la mormânt. Îl recu- 
noştea, era sigură de asta. Scrutând împrejurimile și biserica din 

apropiere, înconjură repede cimitirul în timp ce Tanya și Fabian se 
îndepărtară, apoi ajunse înapoi în locul din care pornise. Acela era, 
așa cum bănuise. Ridicându-și privirea, văzu că Tanya îi făcea semn 
cu mâna, aşa că fugi să-i întâmpine. 

- N-are niciun sens, spuse Fabian. Trebuie să fie doi oameni cu 
acelaşi nume! 

Tanya arătă spre numele șters de pe piatră. Elizabeth Elvesden. 

— Pe acesta mi l-a arătat bunica, nu pe celălalt. 

- Atunci, ce-i celălalt? întrebă Fabian. Cum poate avea cineva 
două morminte? De ce ar avea cineva două morminte? 

- Pentru că doar unul e cel adevărat, răspunse Red. Făcu un 
semn din cap spre cel din mijlocul cimitirului. Şi nu e acela. 

- De unde ştii? întrebă Fabian. 

— Îţi aminteşti ce ţi-am spus astă-vară? spuse Red, uitându-se la 
Tanya. Cum am ajuns în casă când m-am ascuns? 

- Printr-un mormânt, răspunse Tanya. Mi-ai spus că ai intrat în 
tuneluri printr-un mormânt fals. 

- Exact. Ghici care era? 

Toţi trei se uitară înapoi, spre cimitir. 

- Acesta e mormântul fals? întrebă Fabian. 

Red încuviință. 

- Nu îmi aminteam numele, doar locul lui şi unele ornamente. 
E destul de luxos, nu ca acesta. 

- Acesta e mult mai sărăcăcios, spuse Tanya. 

— Şi pare a fi mai nou, rosti Fabian. Rămase tăcut câteva clipe, 
răscolind pământul cu vârful pantofului. Se uită la mormânt, apoi 
înapoi spre cimitir, apoi din nou la mormânt. 

— Vedeţi cum e un pic mai departe decât celelalte? întrebă 
el în cele din urmă. Puţine sunt atât de departe de biserică. Şi 
uitaţi-vă acolo. Gesticulă spre o zonă mică, unde o fundaţie din 
piatră sfărâmată, aflată la nivelul solului, împărțea terenul în două. 
Vedeţi? 

— Ce e? întrebă Tanya. 

- Arată ca ruinele unui zid, răspunse Red. Dar asta ar însemna 
că nişte morminte au fost în afara cimitirului. 

- Ciudat, adăugă Tanya. Cimitirul nu ar fi putut fi plin, pentru 
că Edward Elvesden a murit după Elizabeth şi, oricum, se pare că 
mormintele au fost construite cu mulţi ani înainte de moartea lor. 
Unii oameni mai fac asta, nu-i aşa? 

- Vă spun eu de ce a fost înmormântată în afara cimitirului, 
rosti Fabian gânditor. Şi de ce piatra de mormânt e nouă. Așa se 
făcea cu oamenii consideraţi păcătoși pe vremuri. Erau îngropaţi 
în morminte neînsemnate și pe pământ nesfinţit. Se credea că 
Elizabeth Elvesden s-a ocupat cu vrăjitoria şi că s-a sinucis. Astea 
sunt motivele. Şi înseamnă că doar mai recent s-a gândit cineva 
să-i însemne locul de odihnă cu o piatră. Mormântul din cimitir 
e doar de faţadă. La vremea aia, nimeni n-ar fi știut că ea era, de 
fapt, îngropată aici. 

- Adică a fost pur şi simplu aruncată în pământ, fără ca nimeni 
să spună o vorbă despre ea? întrebă Tanya indignată. 

- Dar în care mormânt ar fi fost îngropată brăţara? întrebă Red. 
Am fi norocoși dacă am căuta într-un mormânt, darămite în două! 

- Trebuie să ne gândim la asta, răspunse Fabian. Hai să ne 
întoarcem. 

Înciudată, Red se îmbrăcă din nou cu blana de vulpe și se 
întoarseră la conac. Odată intraţi, verificară dacă drumul era liber 
înainte de a urca grăbiţi în camera lui Fabian. 

Pentru prima dată, era rezonabil de curată, deşi încă mai era 
destulă dezordine. Cu o mișcare a braţului făcu un loc pe patul lui 
pe care să stea Tanya și Red, şi o avalanșă de haine şi alte lucrușoare 
căzu pe podea. Fabian nu se aşeză. Rămase în picioare şi începu să 
se plimbe prin cameră. 

- Ce faci? îl întrebă Tanya după câteva minute, în afară de faptul 
că uzezi covorul? 

- Linişte, rosti Fabian. Mă gândesc. Continuă să umble, apoi 
se îndreptă spre fereastră, uitându-se la ce era afară. Nu-mi vine-n 

minte nicio metodă prin care să aflăm care e mormântul potrivit 
în care să căutăm. Cred că mormântul fals ar fi cel mai bun loc din 
care să-ncepem, pentru că putem ajunge la el prin tuneluri, unde o 
să căutăm oricum. Așa o să putem să prindem doi iepuri deodată. 

- Planul tău are o logică, spuse Red. Putem să intrăm în tuneluri 
din casă şi să ne croim drumul spre mormânt. E ruta pe care am 
folosit-o când m-am ascuns și înainte prin casă, şi am lăsat o sfoară 
prin tuneluri ca să-mi marchez drumul. Ar trebui să mai fie acolo. 

- Pe lângă asta, dacă mergem până la cimitir prin tuneluri, n-o 
să fim văzuţi, adăugă Tanya. 

- Eu zic s-o facem la noapte, rosti Fabian. N-avem timp de 
pierdut. 

În faţa ferestrei, soarele ieși încă o dată, aruncând o lumină 
aurie pe faţa băiatului. 

- În regulă, spuse Red nerăbdătoare. Trebuie să continuăm să 
căutăm. Ce-o să facem între timp? 

Un zâmbet lent se întinse pe buzele lui Fabian când, dintr-odată, 
privirea lui se schimbă și se reorientă. În loc să se holbeze în spa- 
tiu, privirea lui era acum fixată pe ceva din grădină. 

— Cred că am găsit și răspunsul la asta. Le făcu semn, iar Red 
şi Tanya i se alăturară lângă fereastră, Red stând cu picioarele din 
spate pe pat şi cu labele din față pe pervaz. 

— La ce trebuie să ne uităm? întrebă Red. 

- Acolo, în faţa stâncilor, spuse Fabian. Vezi? 

Amândouă o văzură în aceeaşi clipă. Era o umbră aruncată 
de soarele care se ridica peste casă, un „X şters și deformat. Se 
holbară la el vreo două-trei secunde, până când soarele se ascunse 
după un nor, luând și umbra cu el. 

Fabian își privi ceasul cu alarmă și îl vâri sub nasul Tanyei, fără 
să-şi ia ochii din acel loc. 

- „X“ marchează locul la două. Cât e ceasul acum? 

— E două şi jumătate, răspunse Tanya. 

— Asta înseamnă că locul pe care l-am văzut e puţin în afara 
semnului, spuse Fabian. Tanya, mergi afară şi eu o să te direcţionez 
până o să stai în locul potrivit. Apoi, lasă acolo ceva care să-l 
marcheze -— o piatră sau ceva -—, iar noi o să coborâm. Nu vrem să 
mergem acolo şi să uităm locul pe care l-am văzut. 

— Dar ce face umbra aceea? întrebă Tanya. 

- O să vezi când o s-ajungi acolo, răspunse Fabian. 

Tanya înţelese aluzia și plecă. După câteva minute, ajunse în 
grădină, însoţită de Oberon, și merse până la pietre, oprindu-se 
la câţiva paşi de locul în care fusese „X -ul. Se opri şi ridică -de la 
pământ ceva, apoi se uită în sus, spre fereastră. Cu privirea lipită de 
acel loc, Fabian ridică fereastra şi se aplecă în afară, făcându-i semn 
Tanyei să meargă mai în spate și spre stânga, până când, în sfârşit, 
ajunse în locul corect. Când îi făcu gestul cu degetul mare în sus, 
ea se ghemui şi marcă locul cu un obiect ridicat de pe pământ, apoi 
Fabian şi Red merseră cu prudenţă prin spatele casei, alăturân- 
du-i-se. Red merse pe furiș, prin spatele lui, gata să se-ascundă 
sau să fugă dacă apărea Florence, dar asta nu se-ntâmplă. Când 
trecură pe lângă salon, o auziră certându-l pe General, care tocmai 
o numise „mucoasă încrezută . 

Tanya îi aşteptă, răbdătoare, în grădină. Arătă spre o piatră 
plată, specială, pe care o pusese pe loc și își ridică privirea spre casă. 
- E girueta, spuse ea, arătând-o cu degetul. Ea face umbra. 

Red își ridică privirea şi văzu forma întunecată conturându-se 
pe cer. Săgeţile care se intersectau arătau spre cele patru puncte 
cardinale, formând „X -ul pe care mica Florence îl descrisese. 
Stând în vârf, ca o vrăjitoare zburând pe mătură, era o sirenă, 
imaginea în oglindă a celei care decora fântâna din curtea din faţă. 

- Hadeţi să săpăm, spuse Red. 

- N-ai auzit ce-am zis? întrebă Fabian. Nu e locul exact, pentru 
că nu l-am văzut la timp. 

- Atunci, cum aflăm care este locul? ceru ea să ştie. 

— Trebuie să aşteptăm şi să sperăm că o să iasă soarele din nou, 
răspunse Fabian. Dacă vom putea afla direcţia soarelui, ne vom 
putea folosi de ea ca să calculăm drumul lui înapoi. 

- M-ai zăpăcit, îi spuse Tanya. Oricum, se pare că nu avem prea 
multe șanse ca soarele să mai iasă — uită-te la norul ăla. 

Fabian îşi miji ochii spre cer. 

- E o spărtură acolo, iar norul pare să călătorească în direcţia 
aceea. Dacă aşteptăm, ar putea să meargă, altfel va trebui s-o facem 
din nou într-o altă zi, când va fi soare. 

Lui Red nu-i plăcu deloc ideea aceea, și nici Tanyei. 

- Eu mai stau aici doar câteva zile, îi aminti ea. Vacanţa de la 
jumătatea trimestrului e aproape de final, dar nu pot să mă-ntorc 
până nu se rezolvă totul! 

În sinea ei, Red se gândi că Tanya nu prea avea de ales în 
chestiunea aceea. Totuşi, avură noroc şi, zece minute mai târziu, 
soarele ieși când norul se sparse și permise unei raze să scape 
pentru scurt timp. Dură doar câteva secunde, dar fu suficient, 
judecând după strigătul vesel al lui Fabian, ca să calculeze calea 
soarelui. Marcară locul — de data asta, la mică distanţă de primul - 
cu o altă piatră, și îl priviră pe Fabian scărpinându-se-n cap în timp 
ce calcula drumul înapoi. 

- Vedeţi, nu merge în linie dreaptă, spuse el. Se curbează ușor 
în mişcarea lui, ceea ce înseamnă că am mai avea nevoie de încă un 
loc marcat ca să-mi fac o idee despre curbă, dar nu cred c-o s-avem 
chiar atât de mult noroc. 

Avu dreptate. Raza de soare dispăru, iar restul norului se 
apropia, tot mai gros și mai întunecos. În curând, începu să verse 
picături de ploaie. 

- Încearcă să ghiceșşti, izbucni Red. 

Privirea lui Fabian sări de la un punct la altul, apoi luă a treia 
piatră şi o aruncă puţin mai departe de prima. 

- Asta-i bănuiala mea, spuse el, ridicând din umeri şi scuzân- 
du-se. N-ar trebui să fie prea departe — aş spune că locul corect ar 

trebui să fie cam la un metru în jurul acelei zone. Partea bună e că, 
pentru că Florence a fost doar un copil când a îngropat-o, probabil 
că n-a îngropat-o foarte adânc. 

— Voi doi mergeţi înăuntru, rosti Red. Eu mă apuc de treabă. 
Dacă Florence o să vadă o vulpe săpându-i prin grădină, cel mult 
o să m-alunge, dar, dacă ar fi unul dintre voi, ar intra la bănuieli. 

O lăsară acolo și intrară în casă. Ploaia începu să cadă tot mai 
deasă, în picături mari care alunecau de pe blana ei roșcată și 
sârmoasă. Folosindu-şi lăbuțele, începu să râcâie pământul, scoțând 
iarba până când ghearele ei întâlniră solul de dedesubt. Ploaia îl 
mai înmuiase puţin, chiar dacă, cu cât mergea mai adânc, cu atât 
era mai tare; fiind copt şi întărit de vara fierbinte. În scurt timp, 
săpă câteva gropi, dar, după cincisprezece minute, nu găsi nimic. 
Apoi, simţurile ei de vulpe detectară un miros puternic; mirosul 
specific al tinichelei ruginite. Se afundă în direcţia aceea, săpând 
mai repede, cu noroiul lipindu-i-se de gheare. Când ajunse mai 
la adâncime, mirosul se intensifică, până când, în cele din urmă, 
la doar câţiva centimetri în pământ, ghearele ei zgâriară metalul. 
După câteva clipe, dădu la o parte pământul de pe o cutiuţă din 
tinichea. Avea un scris demodat pe ea, lizibil doar printr-un strat 
de rugină: Caramele din melasă Beazleys. 

Asta era. Găsise cutia comorii lui Florence. În bucuria ei, când 
scoase cu labele cutia din groapă, observă prea târziu paşii care se 
apropiau - apoi, o bătaie zgomotoasă din palme aproape că o făcu 
să sară din blana de vulpe. 

— Marş! exclamă o voce indignată. 

Red se întoarse şi împietri, lipită de pâmânt de teamă, ca un 
fluture prins cu acul pe un carton. Florence se îndreptă spre ea, cu 
gura ei subțire strâmbă de supărare în timp ce bătea din palme ca 
s-o alunge pe Red. 

— Pleacă! spuse ea supărată. Ai multe alte locuri în care să sapi 
— dar nu în grădina mea! Haide, ţop-ţop! 

Red îşi simţi în cele din urmă picioarele, şi plecă, ieşind din 
grădină şi luând-o prin jurul părţii laterale a casei. Acolo se opri şi 
se uită înapoi, intuind în mod corect că Florence n-o va urmări - şi 
nu se aştepta ca ea să rămână prin împrejurimi. O auzi pe femeie 
țâțâind la vederea mizeriei create şi folosindu-și vârful pantofului 
ca să împingă câteva dintre grămezile de pâmânt înapoi în gropi. 
Apoi, Florence se opri din ce făcea şi se aplecă încet. 

Of, nu, îşi şopti Red în sinea ei, când îşi dădu seama ce 
se-ntâmpla. Of, nu, nu, nu... 

Deja ştia că era prea târziu. Cu un strigăt slab de mirare, 
Florence scosese cutia de mult pierdută şi o ducea înapoi în casă. 
Bucuria şi mirarea de pe faţa ei arătau că era greu de crezut că 
acea cutie ruginită nu conţinea o comoară reală şi nepreţuită, ci 
amintirile unui copila, fără o altă valoare decât cea sentimentală. 

Deveni conştientă că era cineva în spatele ei și se întoarse 
repede, gata să fugă din nou - dar era Tanya. Venise, din faţă, în 
partea laterală a casei. 

- Ce s-a-ntâmplat? Ne uitam de la fereastra lui Fabian, când a 
ieşit bunica mea... Ai găsit ceva? 

- Am găsit o cutie, răspunse Red, dar n-am avut ocazia să mă 
uit înăuntru. A venit şi m-a alungat, iar acum a luat-o înăuntru cu 
ea! 

— Trebuie s-o recuperăm, spuse Tanya, dându-și la o parte părul 
negru care-i cădea pe față. Dacă găseşte talismanul, ar putea s-o 
pună în pericol şi să strice totul. 

- Ce să fac? întrebă Red. Se simţea neajutorată şi furioasă pe ea 
însăși pentru că nu reușise să fugă cu cutia. 

- N-ai ce face, răspunse Tanya. Va trebui să ne lași pe mine şi 
pe Fabian să ne ocupăm de asta. Hai cu mine, să ne-ntoarcem prin 
faţă. 

Reveniră, ocolind clădirea, în faţa casei, trecând printre tufele 
de mure şi de măceşe, apoi scârțâind pe cărarea de pietriș din fața 
uşii de la intrare. Odată ce ajunseră înăuntru, Red se urcă pe scări, 

pe furiş, singură, până-n camera Ianyei şi se târî sub pat; udă, 
înfrigurată şi tristă. N-avea altceva de făcut decât să aştepte. 


Când Tanya intră în bucătărie, Fabian era deja acolo, împreună 
cu bunica ei. 

- E extraordinar, spunea Florence. Am mers afară ca să alung 
vulpea - nici nu mi-a trecut prin cap că ea a dezgropat ceva. Ce 
ciudat! Şi când te gândești că e vechea mea cutie de comori. Am 
uitat de ea! Nici nu-mi mai amintesc ce-i înăuntru! Dac-aş putea să 
deschid chestia asta nenorocită... 

— Lasă-mă să-ncerc şi eu, spuse Fabian, făcând tot ce-i stătea în 
puteri ca să pară nevinovat şi dornic să ajute. 

Florence îi înmână cutia, împreună cu un cuţit pe care îl 
folosise ca să răzuiască noroiul întărit de pe ea. Fabian se luptă să 
deschidă capacul. 

- E înţepenit. Pare c-a ruginit, rosti el. Trecu lama pe sub 
marginea capacului, scoțând încă o spirală de noroi. Ceva cedă şi 
capacul se mişcă un pic. Cu un gest larg, îl scoase în cele din urmă, 
iar Florence se năpusti asupra cutiei ca o coţofană. 

Tanya se aplecă peste masă, uitându-se în cutia din tinichea, 
în vreme ce bunica răscoli conţinutul. Erau cartonaşe de colecţie, 
o păpuşică, nişte mărgele din sticlă care zornăiau pe o broşă ruptă 
şi câteva caramele, încă în învelișul lor auriu. Dedesubt, greu de 
observat, se zărea argintul fără luciu... 

Tanya surprinse privirea lui Fabian şi îi făcu discret un semn 
din cap ca să-i arate că-l văzuse. Era lung şi subţire şi îşi aminti de 
talismanele care mai lipseau. Putea fi doar Toiagul sau Sabia. 

— Asta a fost a mamei, spuse Florence, ridicând din cutie broşa 
ruptă. Întotdeauna mi-a plăcut s-o văd purtând-o. Apoi, într-o zi, 
a căzut pe podea şi s-a spart, iar ea mi-a lăsat-o. Zâmbi strâmb. E 
ciudat, ce lucruşoare preţuieşti când eşti copil. Odată am îngropat 
şi brățara veche cu talismane - cea pe care o ai tu acum, Tanya. 
Am fost certată pentru asta când mama şi-a dat seama ce-am făcut. 

Ridică una dintre caramele. Astea erau preferatele mele. Nu se mai 
tac acum. 

Tanya ardea de nerăbdare să înşface talismanul, dar atenţia 
bunicii ei era concentrată total asupra cutiei. Îi aruncă o privire 
disperată lui Fabian, întrebându-se dacă exista vreo cale prin care 
ar fi putut să-i distragă atenţia lui Florence. 

— Ai auzit? întrebă ea dintr-odată. Mi se pare că-i Generalul — 
crezi că e bine? 

- N-am auzit nimic, răspunse bunica ei, dar sunt convinsă că e 
bine. E în siguranţă, în colivia lui, în camera cealaltă. 

- Ce-i asta? întrebă Fabian, prefăcându-se interesat de ceva. 
Se întinse neîndemânatic după cutie, răsturnând-o de pe masă. 
Conţinutul, în afară de broşa din mâna lui Florence, căzu zornăind 
şi rostogolindu-se pe podeaua din bucătărie. Fabian calculase însă 
greşit şi unele obiecte căzură în poala lui Florence. 

- Of, Fabian, fii atent, spuse Florence, dar când rosti cuvintele, 
se întâmplă ceva bizar. Vocea ei se schimbă dintr-una de dojană 
într-una melancolică. Îşi ridică mâna la frunte, fără a încerca 
să ridice obiectele scăpate. În schimb, se uită la cutia goală din 
tinichea în timp ce Fabian se târa în patru labe, adunând lucrurile 
de pe podea. Poate că unele lucruri ar trebui să rămână în trecut, 
continuă ea, cu o voce ciudată. Nu e bine să insişti asupra lor. 

- Buni, ești bine? o întrebă Tanya îngrijorată. De pe podea, din 
spatele lui Florence, Fabian îi observă privirea. 

- Nu-l găsesc, şopti el. 

- Da, rosti Florence. Sunt bine, doar că mă simt obosită din- 
tr-odată. Obosită şi îngrozitor de bătrână. Şi, cu dispariţia lui 
Warwick... pur şi simplu nu ştiu cum să fac faţă la toate astea. 

Tanya era îngrijorată - n-o mai auzise niciodată pe bunica ei 
exprimându-se în acel fel. Fusese întotdeauna foarte veselă și plină 
de energie. Chiar în timp ce o privea, umerii lui Florence se lăsară 
în jos, iar chipul ei păli, femeia rămânând cenușie şi trasă la faţă. 

În spatele lui Florence, Fabian înțepeni. Tanya îi urmări privirea 
şi, când el o văzu privindu-l, gesticulă frenetic în direcţie bunicii ei. 
Doar atunci Tanya își dădu seama ce se-ntâmplase. Fabian încerca 
să-i spună că vedea talismanul - și că era între faldurile fustei 
bunicii ei. 

- Cred c-o să mă duc să mă-ntind, spuse Florence. Nu mă simt 
bine. Se ridică de la masă, cu ochii privind orbește în gol. Când se 
ridică în picioare, obiectele din poală căzură pe podea cu clinchete 
şi zornăituri, dar Florence nu se opri pentru ele. Plecă din bucătărie, 
lăsându-i pe Tanya şi pe Fabian să adune obiectele căzute. 

- Aici e, spuse Fabian, sărind pe el. Ridică un lucruşor din 
argint. Tanya văzu că, de data asta, era Sabia. 

— Ai grijă, îi spuse ea cu teamă. Ai văzut ce i-a făcut bunicii 
mele? 

- Da, răspunse el. A devenit ciudată, de parcă ar fi renunţat la 
tot. Care-i puterea Sabiei? 

- Oferă victoria, spuse Tanya, amintindu-și. Totuși, din câte 
am văzut, parcă ar avea exact puterea opusă. Expresia feţei ei 
şi lucrurile pe care le-a spus - arăta de parcă ar fi fost învinsă 
definitiv. I-a afectat cumva mintea. 

- Dar nici măcar nu l-a purtat, rosti Fabian. Chiar şi-așa, el 
puse talismanul pe masă, uitându-se la el de parcă s-ar fi temut că 
o să-l muște. 

- Nici mica Florence pe care Red a văzut-o în pod, alături de 
Cupă, nu l-a purtat, preciză Tanya. Nu înţelegi? Nu trebuie să fie 
purtate ca să aibă un efect îngrozitor. Cu cât trece mai mult timp, 
cu atât mai puternice devin! 


Capitolul 29 


useră talismanul în formă de Sabie în dormi- 
torul Tanyei într-o ceşcuţă cu sare. Tanyei îi 
veni ideea după ce îşi aminti că sarea putea fi 
| folosită ca să rupă vrăjile. Acolo, Red își dădu 
S-E jos haina din blană de vulpe şi ataşă al şaptelea 


talisman la brățară. Când Tanya şi Fabian îi spuseră ce se-ntâmplase 
cu Florence, fața ei ascuţită păli. 

- Poate ar fi mai bine să vedeţi ce mai face, spuse ea. 

Tanya încuviinţă și plecă, lăsându-i pe Red şi pe Fabian singuri, 
uitându-se ciudat unul la celălalt și la bijuteria blestemată. 

- Suntem doar la jumătatea drumului, rosti Fabian. Mai avem 
de găsit șase talismane. Dacă nu mai avem noroc şi n-o să putem 
să le găsim pe toate? 

- Noroc? întrebă Red pe un ton ironic, dar auzind teama din 
propria voce. Ştia că Fabian o putea auzi şi el. Crezi că norocul 
ne-a adus până aici? Mai gândeşte-te. Dacă ar fi vrut, zânele ar fi 
putut ascunde talismanele oriunde - chiar oriunde, dar le-au pus 
în locurile în care ştiau că le vom găsi. 

— Ce spui? 

- Totul e un joc, răspunse Red. Dacă n-ar fi vrut ca noi să găsim 
talismanele, s-ar fi asigurat ca asta să fie imposibil. Aşa că n-am 
avut noroc. Am fost conduși exact unde au vrut ele să mergem - cu 

vreo câteva sperieturi pe drum. Ele vor ca noi să găsim talismanele, 
nu mă-ndoiesc de asta. 

- Dar de ce? întrebă Fabian. Doar nu vor ca noi să câştigăm? 

- Bineînţeles că nu vor. Înseamnă că e vorba despre altceva, 
ceva mai important. Doar că nu mi-am dat seama de asta până 
acum. 

- Crezi că o să-l elibereze vreodată pe tatăl meu? întrebă el cu 
o voce îngrijorată. 

Era o întrebare de care Red se temea, aşa că fu recunoscătoare 
pentru vocile din afara camerei care le distraseră atenţia. 

— Eşti sigură că eşti bine acum? întrebă Tanya. 

Răspunsul lui Florence veni iute. 

- Da, da, sunt bine. Nu ştiu ce mi-a venit. 

Scările scârțâiră când Florence cobori, iar Tanya reveni în 
cameră, închizând ușa în urma ei. 

- E bine, rosti ea, cu o voce slăbită şi ușurată. Talismanul nu mai 
are putere asupra ei. 

Red bătu în geam. Cerul după-amiezii se înnorase, iar nori cenușii, 
murdari se învârteau, plutind ca într-o fiertură a vrăjitoarelor. 

- După ce Florence merge la culcare, o să plecăm pe furiș la 
cimitir, spuse Fabian. Avem toată după-amiaza să ne pregătim. O 
s-adun cât de multe lanterne şi lumânări pot. 

- Dar ce vom folosi pentru protecţie? întrebă Tanya. Dacă zâ- 
nele vor crede că ne-apropiem prea tare, ne-ar putea ataca. 

- Red consideră că ele vor ca noi să găsim talismanele, răspunse 
Fabian și continuă să-i povestească discuţia lor de mai devreme. 

- Totuşi, ar trebui să fim pregătiţi, spuse Red. În caz că se-ntâmplă 
ceva. 

După-amiaza trecu greoi, întreruptă doar de chemarea lui 
Florence la cină - din care nimic nu putu fi dus pe furiș lui Red. 
De-abia la ora zece reuşiră să-i ducă o farfurie cu nişte resturi de 
mâncare rece şi, tot atunci, Fabian, care cercetase informaţia din 
jurnalele lui Elizabeth, descoperise o altă posibilă ascunzătoare. 

- Biserica! exclamă el, lovind cu pumnul în pat şi făcându-le pe 
Tanya şi pe Red să tresară. 

Tanya se uită urât la el. 

- Mai încet, idiotule! 

- Scuze, rosti Fabian, împingându-şi ochelarii în sus pe nas, 
dar ar fi logic ca unul dintre ele să fie acolo, pentru că acolo s-au 
căsătorit soţii Elvesden. 

— Merită să-ncercăm, dacă putem intra, spuse Tanya. 

— Şi dacă o s-avem destul timp - habar n-avem cât o să ne ia 
să căutăm prin tunel şi în mormânt, adăugă Red, îndesându-şi un 
cartof întreg în gură. 

Era trecut de unsprezece când Florence, cu pașii scârțâind pe 
scări, urcă pentru ultima dată în seara aceea. O auziră ducându-i 
lui Amos băutura, apoi coborând până în camera ei. Mai așteptară 
douăzeci de minute, ca să-i permită să adoarmă, apoi se strecurară 
până jos, unul câte unul, şi, după ce-l luară pe Oberon din bucătărie, 
la insistenţele Tanyei, merseră în bibliotecă. 

Degetele lui Red găsiră adânciturile panoului din lemn, rotund, 
de la marginea raftului pentru cărți. Îşi roti încheietura o dată, de 
două ori, iar mecanismul porni cu un pocnet. Îl simţi pe Fabian 
tremurând de nerăbdare în spatele ei. Era prima dată când intra 
prin deschiderea secretă din bibliotecă. Când peretele despărțitor 
se dădu la o parte, descoperind o deschizătură mică şi neagră, 
îl simţi pe Oberon împingându-se pe lângă picioarele ei, gata să 
exploreze. Aerul prăfuit care-i întâmpină îl făcu să se dea repede 
înapoi şi să se ascundă după picioarele Tanyei. 

~ Laşule, murmură Fabian, dar nici el nu părea a fi mai curajos. 

Red intră în pasaj, agitând o lanternă. 

— Aveţi grijă, şopti ea, coborînd scările din piatră. Treptele astea 
sunt abrupte. Dacă unul dintre noi se-mpiedică, o să cădem toți. 

Fabian intră după ea în tunel, ţinând o lanternă subțire şi 
argintie între dinţi. Mâinile lui erau fixate în lateral, pe zidurile 
umede, ca să se sprijine. 

- Haide, Oberon, şuieră Tanya când îi urmă şi ea în locul acela 
strâmt. 

Red privi în urmă, pe lângă Fabian, şi văzu botul lung și 
maroniu al lui Oberon ivindu-se de după raftul pentru cărţi. Părea 
impietrit de spaimă, bâţâindu-se de pe o labă pe alta. 

- Hotărăşte-te! îi spuse Tanya supărată. N-avem toată noaptea 
la dispoziţie! 

— Lasă-l! rosti Red, şoptind furioasă. N-avem timp pentru asta! 

Un scârțâit slab le anunţă că peretele despărțitor se închidea, 
iar Red își aminti că intrarea rămânea deschisă doar pentru 
scurt timp înainte ca mecanismul să revină la poziţia iniţială. 
Având la dispoziţie doar câteva secunde, Oberon se strecură prin 
deschizătură şi li se alătură, gândul de a fi lăsat în urmă fiind 
evident mai înspăimântător decât tunelul întunecos. 

Uşa se închise cu un țăcănit final. Nu mai aveau unde să meargă 
decât în jos. Continuară să coboare pe scări cu paşi nesiguri. 
Pâlpâirea lanternelor îi dezorientă, iar mirosul umed de mucegai 
le invadă plămânii. 

— Fiţi cu ochii-n patru după talisman, spuse Red, îndreptân- 
du-şi lanterna în toate direcţiile. 

- Nu cred c-o să mai scap de gustul ăsta din gură, zise Fabian, 
scârbit, când ajunseră la baza scării, îndreptând lumina lanternei 
sale spre zidurile înverzite care picurau. Ajunseseră într-o mică 
peşteră, cu patru tuneluri în faţa lor. 

Red cercetă pământul cu lanterna ei. În scurt timp, ridică o 
piatră mare, crestată, cu o sfoară înnodată în jurul ei, care ducea 
într-unul dintre tuneluri. 

- Urmaţi-mă, spuse ea. 

Nimeni nu vorbi când intrară în tunel. Simţiră şi văzură că 
spaţiul devenea tot mai strâmt deasupra capetelor lor. Aerul 
era mai greu şi mai rece, ca o supă îngheţată și stricată. Oberon 
scheună, ținându-şi coada vârâtă bine între picioare. 

Când aerul se răci mai mult - dar se şi curăță - Red știu că 
peştera era înaintea lor. Doar Fabian se opri ca să se uite la patul 

demodat, la masa şi la scaunul care fuseseră abandonate acolo. 
Trecură repede pe lângă locul în care camera subterană se închidea 
și începea încă un tunel, urmând sfoara întinsă pe pământ. 

- Nu suntem departe de mormânt, spuse Red. Dacă nu găsim 
niciun talisman în tunel, putem căuta şi la întoarcere. 

Urmând exemplul Tanyei, Red purta brăţara în buzunarul ei, 
într-un săculeţ legat cu sfoară, plin cu sare. Char dacă niciunul 
dintre talismane nu arătase niciun semn de vrajă după ce fusese 
ataşat la brățară, nu voia să rişte. De câteva ori rămăsese fără 
răsuflare din cauza unor alarme false, când lumina lanternei îi 
arătase câte-o sclipire umedă în întuneric, dar se dovedi, de fiecare 
dată, a fi o picătură de apă sau un ciob de sticlă spartă în urmă cu 
mult timp. 

Fabian fu cel care-l zări. 

- Aici e! 

Nu era vârât într-o crăpătură subterană, nici ascuns după vreo 
piatră desprinsă. Era pe pământ, la vreo trei metri depărtare, chiar 
în drumul lor, așteptând, sfidător să fie descoperit. Se opriră, cu 
lanternele îndreptate spre el și cu lumina lor reflecată de argintul 
neted. 

— Care e? întrebă Tanya, clănțănind din dinţi. Oberon se apăsă 
pe picioarele ei. 

— Cred... că e Lumina, spuse Red, păşind nesigură spre ea. Când 
făcu asta, lanterna ei pâlpâi. O scutură până-şi reveni, apoi lumină 
mai departe. Ieşirea e înainte. La vreo douăzeci de metri depărtare. 

Lanterna Tanyei pâlpâi, apoi se stinse, lăsându-le lumina redusă 
cu o treime. În întunecimea tunelului, diferenţa era foarte mare. 

- Fabian, ai pus baterii noi în astea? întrebă ea, scuturând 
lanterna supărată şi apăsând pe comutator de câteva ori. 

- Noi-nouţe, toate, răspunse Fabian cu o voce joasă. Îşi băgă 
mâna în rucsac şi scoase o lumânare şi câteva chibrituri. Aprinzând 
una, i-o înmână lanyei. 

Red făcu încă un pas spre talisman. Lumina lanternei îi slăbi 
pentru o clipă, apoi reveni la puterea maximă. Începu să respire 
mai repede. 

— Asta nu e o coincidenţă, şopti ea. 

- Vorbeşti despre felul în care ne tot pâlpâie lanternele? întrebă 
Tanya. Mâna îi tremura şi tresări când ceara fierbinte a lumânării 
îi picură pe piele. 

Red încuviinţă. 

- "Ţine lumânarea, rosti ea. Vreau să continui să mergi prin 
tunel şi să ieşi prin cimitir. Când ieşi, încearcă lanterna din nou. 
Dacă merge, va trebui s-o foloseşti ca să ne ghidezi spre ieşire. 

- Ce vrei să fac? întrebă Fabian, fără să mai încerce să-și 
ascundă frica. 

- Rămâi unde eşti şi îndreaptă lumina lanternei înainte, ca s-o 
ghidezi pe Tanya. 

Tanya trecu pe lângă ei, ocolind cu grijă talismanul. Când ea 
şi Oberon trecură pe lângă el, lumânarea îi pâlpâi, apoi se stinse, 
lăsând tunelul din faţa ei în beznă. 

- Continuă să mergi, îi spuse Red şi, când Fabian își ridică 
lanterna, ea îi ceru s-o îndrepte spre cele mai îndepărtate cotloane 
ale tunelului. Umbrele păreau însă să se-ntindă tot mai departe şi 
Tanya fu înghițită de întuneric. 

În cele din urmă, o auziră strigându-i. 

— Sunt aici, dar nu pot ridica lespedea! 

Red înjură în şoaptă. Uitase de piatra grea. Era greu de mişcat, 
dar nu imposibil. Cu toate astea, Red era mai mare şi mai puternică 
decât Tanya, iar ridicarea lespezii de jos era de două ori mai grea 
decât de deasupra. 

- Mergi şi ajut-o, îi spuse ea lui Fabian. 

- Dar tu? 

- Dacă am nevoie de tine, poţi să te-ntorci după ce muţi les- 
pedea, răspunse ea. Du-te. 

Îşi ridică lanterna când Fabian o luă la fugă, tot înainte, prin 
întuneric, pentru că, aşa cum se aşteptase, lanterna lui se stinse 

când trecu pe lângă talismanul blestemat. Îi auzi vocea şi pe cea a 
Tanyei, dar nu și cuvintele lor, apoi frecarea și mișcarea pietrei pe 
piatră. După câteva secunde, rafale de aer rece și proaspăt intrară în 
tunel, iar ea le inspiră, recunoscătoare. Auzi deasupra ei un strigăt 
de încurajare, apoi lumina lanternelor străluci de sus. Tanya și 
Fabian reuşiseră să iasă, să scape de întuneric. Acum era singură. 

Adunându-şi curajul, făcu încă un pas spre talisman. Părea 
inofensiv. Ar fi putut fi un gablonţ căzut, nimic mai mult. Nu 
imaginaţia ei era însă cea care întindea umbrele pe zidurile 
tunelului. Acestea se lungeau și se îngroşau. După următorul pas, 
lanterna lui Red deveni inutilă. Cu o izbucnire slabă, lumina se 
stinse de tot. Încercând să-şi păstreze calmul şi mintea limpede, îşi 
băgă lanterna în buzunar şi continuă. Ialismanul era la cinci paşi 
depărtare şi tot ce avea ea la dispoziţie era lumina slabă care venea 
dinspre lanternele lui Fabian și Tanyei, aflate la douăzeci de metri 
mai în faţă, și care de-abia ajungea până la ea. 

- L-ai găsit? strigă Fabian. 

- Nu încă! răspunse ea, ecoul vocii răsunându-i între ziduri. 
Mai făcu un pas. La început, crezu că luminile din faţă slăbiseră 
dar, când o dâră de întuneric i se învârti în faţa ochilor, înţelese că 
umbrele creşteau. Se întindeau de-a lungul zidurilor tunelului cât 
vedea cu ochii, îndepărtându-se şi venind spre ea în același timp. 
De câteva ori i se păru că vede forme în umbre... o față sau o mână. 
Totuși, încercarea de a distinge ceva real era ca și cum ar fi încercat 
să înţeleagă formele dintr-o formaţiune noroasă. Se temea, nesigură 
de ceea ce se-ntâmpla. Încet, încet, îngenunche pe pământul rece 
de-i îngheţa oasele şi începu să se târască spre Lumină. 

Iar atunci, totul se întunecă. 


Tanya şi Fabian inspirau aerul proaspăt de toamnă, ușuraţi 
după ce fuseseră blocaţi în tunelul umed și rece. Luna atârna 
deasupra capetelor lor, evidențiind toate lespezile de mormânt din 
jur; era o îmbunătăţire faţă de tunel, dar una mică. Doar Oberon 
părea complet relaxat în acel loc. 

Tanya se aplecă prin deschizătura din mormânt, întinzându-se 
cât de mult putea şi ţinându-şi lanterna pentru a o ajuta pe Red. 
Și ea văzuse întunericul îngroşându-se când Red se apropiase de 
talisman. 

— Se-ntunecă acolo jos, murmură ea. Lanternele noastre nu mai 
sunt bune de nimic. 

- Mă-ntorc, spuse Fabian. Uite, ţine-mi lanterna. 

Începu să coboare cu greu în tunel, strecurându-se prin pătratul 
îngust al scărilor. În faţa lui, o văzu pe Red îngenunchind în patru 
labe şi începând să se târască după talisman. Lumina lanternelor îi 
arăta mișcările şi micul obiect din argint. Dintr-odată, ea împietri 
şi îşi întinse mâinile orbește în faţa ei. 

- Nu mai văd! strigă ea. Mai sunteţi aici? 

- Suntem aici! îi răspunse Fabian. Mă-ntorc la tine! 

- Nu! Rămâi unde eşti - se-ntâmplă ceva! S-a-ntunecat totul! 
Lanternele sunt aprinse? 

- Lanternele luminează chiar în faţa ta! strigă Tanya speriată. 
Vrei să spui că nu le vezi? 

- Nu văd nimic! Red se ridică în picioare şi se întoarse cu faţa 
la tunel, înapoi spre drumul pe care veniseră. Vocea ei era ascuţită, 
nu ca a lui Red cea calmă şi cu sânge rece pe care-o cunoștea Tanya. 

— Intră în panică, spuse Fabian. Trebuie s-o scoatem! 

- E vina talismanului, rosti Tanya. Puterea lui lucrează împotriva 
ei — îi ia toată lumina şi o lasă în întuneric total. 

Văzură formaţiuni de siluete umbroase care se învârteau în 
jurul lui Red. Erau înceţoşate şi fragmentate, dar, când una dintre 
ele îşi întinse mâinile întunecate, ţinându-le peste ochii lui Red, 
amândoi le văzură. Acea privelişte îl făcu pe Fabian să dea înapoi, 
dar reuşi să rămână pe poziţie. 

- Fabian, ieşi de-acolo, îi spuse Tanya cu o voce joasă. Dacă 
unul dintre noi coboară acolo, atunci umbrele ne vor prinde şi pe 
noi și nu-i vom mai fi de folos. Avem nevoie ca ea să-şi păstreze 
calmul, ca s-o ghidăm spre ieşire. 

Fabian nu avea nevoie să i se spună asta de două ori. 


Red îşi ţinea mâna în faţă şi n-o putea vedea. Nu era nimic 
acolo, doar întuneric, de parcă ar fi fost răsturnată o călimară, iar 
conţinutul ei i-ar fi intrat în ochi. Găsi zidul tunelului şi se agăţă 
de el pentru sprijin, gândurile despre talisman ieşindu-i din minte. 

Întunericul veşnic... acela urma să fie blestemul ei? Să nu mai 
vadă niciodată lumina, să nu mai vadă nimic niciodată? Ceva îi 
ieși cu forţa din gât, un suspin amestecat cu un țipăt. Izbucni ca un 
sunet înăbușit care i se păru străin de ea. 

- Red! strigă Tanya. Încearcă să nu intri în panică. Putem face 
asta — după ce-o să găsești talismanul, totul va fi bine. Ai încredere 
în mine! O să te scoatem de acolo. 

- Cum? întrebă ea. Nu văd nici măcar la doi centimetri în fața 
mea! 

- Calmează-te, strigă Fabian. Întunericul te-a zăpăcit - ești 
cu faţa în direcţia greşită. Întoarce-te, ascultă-ne vocile şi te vom 
ghida. 

Red se răsuci, încă ţinându-şi o mână pe perete ca să se sprijine, 
și începu să meargă în partea cealaltă. 

- Bine, rosti Fabian. Acum, trebuie să ajungi în mijlocul 
tunelului. Fă trei paşi mici la dreapta. Se opri cât timp ea îi urmă 
instrucţiunile. Acum așază-te iar în patru labe şi mișcă-te încet în 
direcţia asta. Talismanul e chiar în fața ta. 

Red se târî înainte, pietrişul intrându-i într-un fel dureros în 
genunchi şi în podul palmei. Întunericul înghiţea totul; vocea lui 
Fabian era singura ei lumină. Încercă să ignore orice altceva şi să se 
concentreze doar la ce-i spunea el să facă. 

- Acum, opreşte-te, o îndemnă el. Talismanul e chiar în faţa ta! 
Întinde-ţi mâna încet, până-l găseşti. 

Red lovi uşor pământul din faţa sa, cu grijă să nu împingă 
talismanul mai departe. Mâna ei îl găsi, rece şi tare. Îşi strânse 
degetele în jurul lui și îşi pipăi buzunarul cu mâna cealaltă. 

- Ce faci? 

- Scot brăţara. Dacă pot să pun talismanul înapoi... 

- Nu! strigă Tanya. Ai putea să-l scapi. Doar ia talismanul și 
ieşi de-acolo. 

Fără tragere de inimă, Red împinse brăţara adânc în buzunar, 
deși instinctul o îndemna să facă orice pentru a-şi recăpăta vederea. 
Atașarea talismanului la brățară era singurul lucru care putea opri 
blestemul... 

Se ridică, nesigură, şi începu să meargă mai departe. Nici bine 
nu trecu de locul în care zăcuse talismanul, că aerul se schimbă din 
nou, îngreunându-se și învârtindu-se în jurul ei în rafale violente. 
Dintr-odată, își dădu seama că nu era doar aerul... erau umbrele, 
luptându-se furioase ca să n-o lase să plece... 

- Red, continuă să mergi! strigă Tanya. Umbrele sunt peste 
tot în jurul tău -— tu continuă să mergi spre noi, aproape-ai ajuns! 
Braţul o durea din cauza presiunii de a ţine lanterna îndreptată spre 
Red. Fabian îşi luase lanterna şi o ţinea şi el îndreptată spre fata care 
mergea, împleticindu-se orbește, către ei, cu mâinile întinse. Peste 
tot în jurul ei se vedeau umbrele înghiţind-o, devenind tot mai 
agitate de la o clipă la alta. 

- Treptele sunt în faţa ta! strigă Fabian. 

Red se-mpiedică şi căzu cu toată greutatea pe piatra rece. Țipă 
când încheietura ei resimţi șocul, dar, cumva, reuşi să-și păstreze 
pumnul strâns în jurul talismanului. Aproape să-i dea lacrimile, 
urcă scările târându-se, simțind aerul bine-venit de afară pe obrajii 
ei. Apoi, nişte mâini o atinseră, trăgând-o afară din groapa aceea și 
punând-o pe spate, unde zăcu pe iarba udă şi buretoasă în cea mai 
neagră noapte pe care o trăise vreodată. 

Tanya apucă pumnul încleştat al lui Red, deschizându-l. 
Descoperi talismanul din palma ei și avu grijă să nu-l atingă. Se 
uită în ochii fetei și îi văzu întunecaţi, goi și orbi. Era o priveliște 
îngrozitoare şi se rugă ca, orice blestem aruncase talismanul asupra 
ei, să dispară odată ce ajungea înapoi pe brățară. 

Fabian scoase săculețul cu sfoară din buzunarul lui Red şi 
ridică, atent, brăţara din grămăjoara de sare dinăuntru. O atinse 
de Lumină. În clipa în care talismanul se reatașă, Red suspină și 
vederea i se limpezi. 

În același timp, un fuior şuierător de umbre ieși din intrarea 
tunelului, ca lava dintr-un vulcan, vâjâind pe lângă ei şi ridicând 
părul Tanyei spre cer. Se învârti prin aer, apoi pătrunse în pământ, 
așezându-se în crăpăturile întunecate ale cimitirului. Umbrele 
ajunseseră unde trebuiau să fie. 

Red rămase pe spate, pe jumătate râzând şi pe jumătate 
plângând, cu Oberon lingându-i faţa cu entuziasm și cu Tanya 
și Fabian privind-o uşuraţi. Cerul bleumarin era plin de nori, 
permițând doar celor mai strălucitoare stele să lumineze printre ei. 

Era departe de a fi perfect, dar lui Red i se păru frumos. Îşi dădu 
voie să-l admire pentru un minut. Apoi, se ridică, alungându-şi 
din minte orice gânduri de înfrângere sau de vulnerabilitate, și se 
întoarse cu faţa spre Tanya și Fabian. 

— Sunteţi pregătiţi să îl căutăm pe următorul? 


Capitolul 30 


ub falsa lespede de mormânt de la intrarea în tunel 
era un cadru din piatră care o ţinea ridicată deasupra 
pământului. Piatra avea trei secţiuni, bucata centrală 
fiind cea care ascundea tunelul. Dacă cele trei ar 
fi fost unite, ar fi fost imposibil de ridicat. Sub 
secțiunea finală era doar pământul. În cadru, era o adâncitură prin 


care căutară, prin noroi, frunze uscate, insecte moarte și şoareci, 
ținându-şi respiraţia, următorul talisman. 

- Amintește-mi de cele pe care trebuie să le mai găsim, spuse 
Fabian, împingând o crenguţă în altă crăpătură. Am putea să ne 
pregătim... știți, pentru ce ne așteaptă. 

- Pentru blesteme, vrei să spui? întrebă Red. 

Fabian încuviinţă. 

- Au rămas Toiagul care dă putere, Pumnalul din care picură 
sânge, care poate vindeca orice rană, Masca fermecată, Cheia care 
deschide orice uşă — chiar și spre alte lumi - şi Cartea Cunoașterii. 

Tanya cercetă o mână de pământ. 

- Nu cred c-o să găsim un talisman în cimitir. 

— Ei bine, un lucru e sigur, spuse Red încruntată. Nu e nimic 
aici. Îşi scutură murdăria din poală şi rămase acolo, uitându-se spre 
marginea cimitirului. 

— Ar trebui să punem lespedea înapoi la loc? întrebă Tanya. 

Red scutură din cap. 

— Las-o deschisă, în caz că va trebui să plecăm repede. 

Se ridică, îndepărtându-se de centrul cimitirului şi luând-o spre 
locul unde era adevăratul mormânt. Îi simți pe Tanya şi pe Fabian 
mergând cu greutate şi fără tragere de inimă în urma ei și le arătă 
locul în care îngrijitorul lăsase două lopeţi grele. 

- De ce nu te duci să vezi dacă poţi găsi o cale de-a intra în 
biserică? o întrebă ea pe Tanya, după ce Fabian aduse lopeţile. 

Tanyei nu-i plăcu ideea, dar prefera să facă asta decât să rămână 
prin preajmă atunci când era deschis mormântul lui Elizabeth 
Elvesden. Dispăru în partea laterală a bisericii, lăsându-i pe Red şi 
pe Fabian holbându-se la pământ. 

— Lasă-mă pe mine să sap iarba, spuse Fabian în cele din urmă. 
Pot s-o fac pe bucăţi, ca s-o punem la loc după aceea. 

— Vrei să spui, ca pe gazon? întrebă Red. Bine. 

Fabian se apucă de treabă, scoțând secţiuni mici şi pătrate de 
iarbă, bucată cu bucată. Umezeala pământului îi ușura munca şi, 
din fericire, iarba rămânea unită. După ce îndepărtă suficient, Red 
luă cealaltă lopată şi începu să sape. 

— Nu-mi vine să cred că facem asta, murmură Fabian. Ştii că am 
putea ajunge la închisoare. 

- Întâi ar trebui să fim prinşi, spuse Red, aruncând deoparte 
încă o lopată de pământ. 

În curând, ajunseseră la un metru adâncime în mormânt. Cu cât 
săpau mai adânc, cu atât mai puţin vorbeau, emoţiile copleșindu-i 
total. După o vreme, Tanya se întoarse dinspre biserică. 

— Cred că am găsit o cale de intrare, spuse ea, evitând intenţionat 
să se uite în mormânt. În spate — e una dintre ferestrele care n-au 
sticlă. Are plasă, dar se desprinde. Am putea să o scoatem. Sunt 
sticle cu terebentină și alte lucruri pe pervaz, cred că trebuie să fie 
un depozit. Fereastra e prea strâmtă pentru ca un adult să poată 
intra, dar eu aş putea să mă descurc. 

- O să încercăm biserica la urmă, rosti Red. 

Tanya se întoarse cu spatele la ei și se așeză un pic mai departe, 
lângă unul dintre celelalte morminte nesfinţite. 

- Nu ştiu cum poţi suporta asta, spuse ea. Eu n-o să mă pot uita 
când o să deschideţi sicriul. 

- N-a mai rămas mare lucru, rosti Fabian. Doar praf şi oase. 
Procesul descompunerii se-ntâmpla mult mai repede pe vremea 
aceea, când... 

- Mersi, Fabian, îl întrerupse Tanya. Nu voiam o lecţie de 
ştiinţă. 

Fabian tăcu și continuă să sape. Când împlântă lopata adânc în 
pământ, o chiorăială zgomotoasă se auzi din apropiere. Red se opri. 

- A cui burtă a fost asta? 

Fabian se uită la Oberon, care stătea la marginea mormântului, 
privind înăuntru. 

- Nu a mea. Trebuie să fi fost maţele lacome de-acolo. 

- Nu e lacom, începu Tanya supărată. Nu se poate abţine, 
pentru că are un apetit mare... 

Chiorăitul se auzi din nou, mai tare de data asta şi mai mult ca 
un sunet cutremurător, ca o huruială. 

- Ce-a fost asta? întrebă Fabian. 

Apoi, se auziră alte sunete, un scârţâit şi un geamăt, venind din 
locul în care stătea Tanya. Aceasta sări în picioare imediat, țipând. 

- Vine de... de sub noi! 

Peste tot prin cimitir, pământul se surpa, scârţâia şi se 
cutremura. Rădăcinile ieșeau din pământ, iar când Red se uită în 
jos la pământul agitat, văzu mulțimi de creaturi subterane ieşind 
din habitatul lor: viermi, gândaci, miriapode şi limacşi. Îşi scutură 
un vierme de pe picior şi făcu un pas înapoi, punându-şi mâna pe 
o parte a mormântului, apoi tresări şi azvârli ceva lipicios în care 
nimerise. 

- Ce se-ntâmplă? şopti Fabian. E ca şi cum ceva ar scoate tot 
ce-i în pământ! 

Îşi primiră răspunsul exact în secunda în care ţipă Tanya; un 
sunet ascuţit şi pătrunzător care răsună prin cimitir. Ceva lung 
şi palid ieşi brusc din pământ şi se strânse în jurul gleznei lui 
Red, ţinând-o pe loc. Fata înşfăcă lanterna de lângă mormânt şi o 
îndreptă repede în direcţia Tanyei. Îi luă o clipă ca s-o vadă bine, 
pentru că Tanya se lupta cu ea. Când Red văzu ce era, lanterna îi 
alunecă din mână şi căzu pe pământ. 

— Spune-mi că nu e o mână! ţipă Fabian. Sau, ca să fiu mai 
exact - o mână de schelet! 

Dar exact asta era. Cu un strigăt și o lovitură a piciorului, Tanya 
se eliberă de lucrul hidos care o prinsese şi începu să fugă - dar o a 
doua mână scheletică scăpă din momânt şi zgârie aerul din faţa ei. 
Se feri de ea, doar ca să se confrunte cu o alta. 

Red își deschise gura ca să-i strige Tanyei ceva, dar amuţi când 
pământul de sub ea şi Fabian se cutremură. 

- Ieşi, acum! strigă el, ţâşnind din mormânt. Îi întinse mâna lui 
Red, dar ea îl ignoră şi rămase pe loc. 

- Trebuie că suntem aproape de un talisman! exclamă ea. E 
singura explicaţie - trebuie să fie unul în mormânt! Nu putem 
pleca acum! 

- Eşti nebună! strigă Fabian. Nu poţi să stai aici, uite ce 
se-ntâmplă - uită-te-n jurul tău! 

- Exact - suntem aproape! 

Oberon scheună când niște degete osoase ieșiră din noroi și-i 
atinseră coada. Fugi lângă Tanya, schelălăind. 

Red auzi pe sub ea un scârțâit și bătaia oaselor pe lemnul slab 
și putrezit. Red îl auzi cedând, crăpându-se atunci când ființa 
dinăuntru, care trebuia să fie moartă, îl împinse, forțându-l să 
cedeze. Apoi, din pământ, o mână osoasă, ivorie, îşi croi drum 
prin aerul nopţii, pentru prima dată după două secole. O pânză 
ferfenițoasă atârna de încheietura ei, ca o pasăre rănită; erau 
resturile dantelate ale unei rochii grandioase de înmormântare, 
care acum arăta ca o pânză de păianjen. Mâna se întinse cu 

violenţă, căutând ceva de care să se-apuce ca s-o ajute să se ridice 
din mormânt. Red se dădu înapoi, pe jumătate speriată și pe 
jumătate hotărâtă. Încă o zgârietură și mai mult lemn crăpat. A 
doua mână, strânsă în pumn, scăpă din adâncul pământului. În 
golurile dintre oase văzu ceva mic și argintiu. 

- Cheia, şopti Red, cu părul scurt de pe ceafă ridicându-i-se ca 
la o pisică. Acum înţeleg. 

- Ce înţelegi? strigă Fabian, sărind de pe un picior pe altul, 
ferindu-se de numărul tot mai mare de mâini care apăreau peste 
tot în cimitir. Din mormintele proaspete se auzeau doar bufnituri şi 
gemete înăbușite. Aveau sicrie noi, cu lemnul încă bun şi tare, care 
păstra conţinutul înăuntru. Şi, dintr-odată, Red se gândi la părinţii 
ei, morți şi îngropați. 

- Cheia poate deschide alte lumi, spuse Red încet. Teama îi 
trecu odată cu înțelegerea. A deschis lumea morţilor, ducându-ne 
la ei sau pe ei la noi. Nu trebuie să ne temem de ei. 

Tanya sări pe o placă mare şi pătrată, care era înălțată deasupra 
pământului, şi cercetă cimitirul de parcă ar fi fost pe o insulă 
pietroasă înconjurată de rechini. 

- Cum să nu ne fie frică de ei, când ne apucă de picioare... din 
morminte? ţipă Fabian când de-abia reuşi să nu mai fie prins încă 
o dată. 

- Pentru că asta e tot ce sunt, răspunse Red cu simplitate. Sunt 
morți. Uită-te în jurul tău, uită-te la numele lor. Uită-te la cum au 
murit. Se întoarse şi citi de pe mormântul cel mai apropiat de ei, 
din interiorul cimitirului. „Thomas Goodfellow, mort în 1907, la 
treizeci şi şase de ani. Şi-a dat viaţa ca să salveze o alta.“ Nu sunt 
demoni sau vampiri care ies să ne prindă. Au fost oameni, la fel ca 
noi. Nu trebuie să ne temem de ei — chiar dacă asta e exact ce vor 
zânele să facem. Au vrut ca noi să ne speriem și să fugim - dar 
eu n-o să fac asta. Se aplecă şi, hotărâtă, își întinse palma şi atinse 
ușor mâna încleştată şi osoasă. Era rece şi netedă, iar la atingerea 
ei se deschise ca o floare, dezvăluind talismanul. Îşi încleştă fălcile 


TREISPREZECE BLESTEME 317 


când văzu că era prins într-un oscior și, pentru o clipă, se întrebă 
cum avea să-l scoată. Apoi, își aminti cum funcţiona brăţara. 
Scoţând-o, o atinse de mâna moartă a lui Elizabeth Elvesden și, 
când o îndepărtă, talismanul veni cu ea, înapoi la locul lui de drept, 
pe brățară. 

Odată cu reconectarea lui, viaţa se scurse din cei morţi. Mâinile 
şi picioarele scheletice — şi, într-un caz, un craniu cu smocuri rare 
de păr încă ataşate de el — se cufundară înapoi în mormintele lor, 
oftând pentru că-şi regăseau pacea. În scurt timp, doar unul mai 
rămase: cel care se ţinea de mâna lui Red. 

- Odihnește-te în pace, Elizabeth, îi spuse ea şoptit, dând 
drumul mâinii. Rămase acolo pentru câteva momente, apoi se 
retrase înapoi în pământ ca un melc care revine în cochilia lui. 

- Red, eşti curajoasă, murmură Tanya, coborând din locul pe 
care se căţărase. 

- Au fost doar nişte oameni, repetă Red, uitându-se în jos, la 
brățară. Atâta tot. 

- Eu tot cred că ești nebună, spuse Fabian, dar în vocea lui se 
simţea o admiraţie plină de invidie. Împinse un bulgăre de pământ 
înapoi la locul lui, apoi se opri ca să scruteze restul cimitirului. E 
nelalocul lui mult pământ. Ar trebui să-ncercăm să-l punem din 
nou la loc. 

- Da, fu de acord Red, cățărându-se şi ieșind din mormântul 
gol în care stătea. Așeză brăţara în punguţa din piele şi îşi luă din 
nou lopata, aruncând grămezi de sol înapoi înăuntru. Tanya și 
Fabian se învârtiră pe la marginea cimitirului, umplând gropile cu 
grămezi de pământ și gazon răsturnat. În cele din urmă, când tot 
pământul fu pus la loc în mormântul lui Elizabeth, îl acoperiră cu 
gazonul pe care-l scoseseră la început. 

După aceea, hainele lui Red i se lipiră de piele, ude din cauza 
sudorii. Era epuizată. Nici Tanya şi nici Fabian nu arătau mai bine; 
băiatul se murdărise cu noroi deasupra buzei superioare, făcându-și 

cadou o mustață extraordinară, iar Tanya tremura de frig și se uita 
cu dor în direcţia conacului. 

- Duceţi-vă acasă, dacă vreţi, le spuse Red cu blândeţe, dar eu 
rămân. Cât mai stau aici, o să-ncerc să caut prin biserică. 

Tanya scutură din cap, părul ei dansându-i în jurul feţei în bucle 
bătute de vânt. 

- Suntem cu toţii implicaţi în chestia asta. 

Red simţi un val de căldură din partea amândurora. O durere 
surdă îi cuprinse gâtul şi înghiţi în sec înainte ca aceasta să-i 
afecteze vocea. 

- Atunci, hai să mergem, spuse ea cu asprime. 

Tanya îi conduse într-o parte a bisericii, pe lângă o fântână 
din piatră, cu găleata spartă. Ascunsă în zidul bisericii, aşa cum o 
descrisese, era o ferestruică aflată cu aproximativ o lungime de braţ 
mai sus decât înălțimea lui Red. 

— Crezi c-o să poţi să te strecori prin asta? o întrebă Red pe 
Tanya, neîncrezătoare. 

— S-ar putea, răspunse Tanya. Merită să-ncerc. 

- Întâi trebuie să scăpăm de plasa aia, spuse Fabian. 

- Hm. 

Red era de acord. Îşi ridică lopata, folosind capătul cozii ca să 
lovească în plasă. Era tare, dar loviturile o slăbiră şi cedă în cele 
din urmă. Sticlele şi borcanele care stătuseră în echilibru pe pervaz 
căzură şi se sparseră pe podea aflată de cealaltă parte. 

— Şi pentru asta am putea să intrăm la închisoare, spuse Fabian, 
resemnat. 

Tanya își dădu jos jacheta şi i-o înmână lui Fabian, întorcân- 
du-se spre Red. 

- Am nevoie să mă ridici. 


aA œ 


Serviabilă, Red se apropie de zid şi îşi împleti degetele. 
Tanya călcă pe locul de sprijin creat de Red şi sări spre fereastră, 
apucându-se de pervaz. Se cățără pe el, găsindu-şi un echilibru 


nesigur pe marginea strâmtă și abruptă şi ţinându-se de margini 

până fu sigură. Deja Red putea vedea că silueta subţire a Tanyei 
avea să intre cu ușurință prin fereastră. 

- Dă-mi o lanternă, spuse Tanya. 

Fabian îi înmână una, iar ea îi îndreptă lumina spre crăpătura 
subțire. 

- E o magazie, rosti ea. Sunt multe sticle, un mop şi o găleată. 
Și o uşă - e închisă, dar poate e descuiată. Intru. 

- Aşteaptă, spuse Red, apucând-o de gleznă. Întâi vezi dacă ai 
pe ce să te urci ca să ieşi, în caz că nu poţi trece de uşa aia. 

Tanya se aplecă mai mult pe fereastră, ridicând lanterna. 

- Nu-i nimic... o, stai — e un scaun. Ar trebui să fie destul de 
înalt ca să ajung iar sus. 

- Bine. Red îi dădu drumul gleznei. Ai grijă. Dacă observi ceva 
ciudat, orice, întoarce-te aici şi ieși. 

Tanya alunecă prin fereastră, răsucindu-se ca să-și treacă 
picioarele, urmate de umeri. Apoi, dispăru cu totul în fereastra 
întunecată şi o auziră căzând repede pe podea. Prin fereastră, 
văzură lumina pâlpâitoare a lanternei 'Tanyei, apoi se auzi scârţâitul 
unei uși deschizându-se. După aceea, lumina lanternei dispăru şi se 
făcu linişte. Oberon rămase nemișcat, cu botul înclinat într-o parte 
și cu privirea fixată pe locul întunecat în care dispăruse Tanya. 

Red şi Fabian aşteptară, tot mai îngrijoraţi cu fiecare moment 
în care Tanya lipsea. 

- Dacă a găsit ceva? întrebă Fabian. Dacă a găsit alt talisman... 
şi acum suferă din cauza unui blestem oribil? Cum vom intra ca 
s-o ajutăm? 

- Nu se va apropia de el dacă-l va vedea, răspunse Red; în 
sinea ei, era însă îngrijorată. Tanya era impulsivă - şi, după ce se 
întâmplase mai devreme, ştia că niciunul dintre ei nu trebuia să se 
apropie prea tare de talisman pentru ca acesta să aibă efect. Mai 
rău, Tanya era singură, iar Red și Fabian nu aveau cum să intre s-o 
ajute. 

O strigă pe Tanya pe nume de câteva ori şi aşteptă un răspuns. 
Când nu veni niciunul, Fabian începu să-şi roadă unghile, iar Red 
începu să meargă dintr-o parte într-alta. 

— Asta e, spuse ea în cele din urmă. Fabian, vino aici. Merg după ea. 

- N-o să încapi, pufni Fabian. Deschiderea e prea mică pentru 
tine — chiar și pentru mine e prea mică. 

- Trebuie să-ncerc, spuse ea. Ajută-mă să mă ridic. 

Cu greutate, Fabian își împleti degetele, imitând felul în care o 
făcuse Red pentru Tanya, şi o ridică în aer. Fu o încercare lipsită de 
îndemânare. Fabian nu era destul de puternic să o ţină, iar fata nu 
reuși să se prindă de pervaz. Alunecă pe zid, julindu-şi palmele şi 
Jlovindu-se la genunchi, iar mâinile lui Fabian se umplură de noroi 
din cauza ghetelor ei. 

- Ce faceţi? îi întrebă o voce amuzată. 

- Mergeam să te căutăm pe tine! îi răspunse Fabian în timp ce 
se întoarseră şi o văzură pe Tanya privindu-i. 

- Există o uşă laterală, spuse ea, făcându-le semn. Are un lacăt 
din acela vechi şi un zăvor - era blocat la început. 

O urmară spre cealaltă parte a bisericii, unde o ușă ghintuită 
din lemn se deschidea într-o arcadă îngustă din piatră. Ușa era 
foarte mică, mărturie a vechimii locului. Tanya fu singura dintre 
cei trei care nu trebui să se aplece ca să intre. 

În biserică nu era mai cald decât afară. Red era îngrijorată. 
Dacă erau prinşi în biserică, intrau într-o mare belea. Singurul 
lor avantaj era faptul că biserica era destul de izolată, la aproape 
un kilometru de cel mai apropiat vecin, din orice direcţie. Totuși, 
gândul că ar fi putut fi prinşi când erau atât de aproape de a-l găsi 
pe James o umplea de tot mai multe emoții. 

- Am găsit lumânările, spuse Tanya. Să le-aprind? 

— Nu, îi răspunse Red. Foloseşte lanternele şi fii discretă. 

Era o biserică simplă, construită în formă de „T“, cu strane 
simple din lemn şi un altar la fel de simplu, dotat doar cu un 

pupitru şi o masă joasă. Puţine lucruri păreau a fi de valoare; chiar 
şi sfeşnicele erau din alamă. Singurul lucru frumos era un vitraliu 
mare, aflat sus, pe perete, care parcă supraveghea toată biserica. O 
dată sau de două ori, razele rătăcite ale lanternelor lor îl atinseră, 
luminând sticla în culori vibrante. Rezemată de peretele de sub el 
era o schelă, pe care ziua aveau loc nişte lucrări. 

- Oare suntem în siguranţă aici? întrebă Tanya. Ce meşteresc 
la zidul ăla? 

— Se pare că îl restaurează, răspunse Fabian, arătând spre o gră- 
madă de cărămizi noi, așezate într-o ladă din apropiere. Lucrarea 
din piatră e veche şi se prăbușește - probabil că zidul se dărâmă 
treptat. 

- Nici nu ştiu de unde să-ncep, spuse Tanya, întorcându-se de 
la schelă. 

- Dacă e un talisman aici, îl vom găsi, spuse Red. Sunt sigură 
de asta. 

Îşi îndreptară lumina lanternelor pe sub strane şi pe podeaua 
tare, cercetând chiar şi cu vârfurile degetelor, mergând în patru 
labe până când îşi învineţiră genunchii şi le înțepeniră mâinile 
de frig. Odată cu trecerea timpului, aerul devenea tot mai rece. 
Noaptea trecea pe lângă ei. 

- Cred c-ar trebui să renunţăm, rosti Fabian. Nu e nimic aici. 

Se apropiară încă o dată de zidul cel mai îndepărtat, cel pe 
care era montată schela, luminându-l cu lanternele pentru ultima 
dată. În drumul lor spre uşă, Oberon sări dintr-odată pe schelă, 
adulmecând pe lângă două căni unse de-ale muncitorilor şi într-un 
pachet de biscuiţi pe jumătate mâncaţi. Înfulecase deja unul sau 
doi când Tanya ajunse la el şi îl dădu jos. Avu nevoie de ambele 
mâini ca să lupte cu patrupedul lacom, şi cât timp e făcu asta, își 
puse lanterna pe schelă. Doar când se întoarse să și-o ia înapoi, Red 
observă ce arăta raza ei. 

- Stai, spuse ea, cu ochii privind fix la zid. 

Tanya îi urmă privirea, iar Fabian, care ajunsese aproape de uşa 
laterală, se grăbi să se întoarcă. Vârât în lucrarea de piatră care se 
surpa, ceva mic și argintiu se afla direct în lumina lanternei. 

- E Toiagul, spuse Red, uitându-se mai îndeaproape. Vocea îi 
era sigură, deși în interior nu era așa. Toiagul puterii. Se cățără pe 
schelă și merse spre zid. E înțepenit între pietre. 

- Poţi să-l scoţi? întrebă Tanya. 

- Asta e problema, răspunse Red. Îl atinse foarte uşor. Doar 
o bucăţică de lungimea unghiei ei de la degetul mare era vizibilă, 
împreună cu veriga. Restul era îngropat în piatră. Îşi simţi fruntea 
gâdilată de o transpiraţie bruscă. Dacă-l scoatem, nu ştim ce 
pagube o să facă. E evident că zidul e instabil, altfel n-ar avea 
nevoie de reparaţii. Dacă scoatem o piatră ca să-l luăm, atunci totul 
s-ar putea prăbușşi. 

- 'Toiagul puterii, într-un zid slăbit, spuse Fabian, încruntân- 
du-se. Se căţără lângă ea şi se aplecă să-l atingă. 

- Ai grijă! izbucni Red. Trebuie să ne gândim bine. Îşi scoase 
cuțitul şi plimbă vârful lamei în jurul marginilor pietrei. Chiar și la 
o presiune uşoară, mortarul care ţinea piatra în loc se fărâmiţă un 
pic, un praf fin căzând pe schela din lemn. 

- E sfărâmicios, spuse Fabian. Îl putem răzui şi scoate piatra 
repede. 

-E uşor s-o scoatem, rosti Red. Tot ce trebuie să facem e să-l 
atingem cu brăţara şi se va reconecta. Problema e s-o facem în așa 
fel încât să avem destul timp cât să ieşim dacă se prăbuşeşte zidul. 
Dacă ar cădea pe noi, am putea fi omorâți. 

- Nu şi dacă suntem destul de rapizi, spuse Tanya, dându-i lui 
Oberon, fără să vrea, încă un biscuit. Schela va fi ca un sprijin şi ne 
va oferi ceva timp - destul cât să-l apucăm şi să fugim. 

— E riscant, spuse Red. 

- Dar n-avem altă cale, susținu Tanya. Ascultaţi, eu pot să fug 
repede. Lăsaţi-mă pe mine s-o fac. Dacă am calea liberă până la 
ușă, pot s-o fac în câteva secunde. 

Toţi trei măsurară din priviri distanţa dintre schelă şi uşă. Nu 
erau departe una de cealaltă. Planul 'Tanyei părea foarte realist. 

- Să fii rapidă, îi spuse Red, înmânându-i Tanyei săculeţul cu bră- 
țara. Apoi, ea şi Fabian îşi croiră drum spre uşă împreună cu 
Oberon, îndepărtând obstacolele din calea lor - uneltele munci- 
torilor şi câţiva stâlpi de schelă, nefolosiţi. 

Tanya se urcă pe nivelul de jos al schelei, apropiindu-se de 
talisman. Cu o ultimă privire spre ușă, scoase brăţara şi o ţinu 
lângă 'Ioiagul din argint care ieşea din zid. Când acesta se atașă, 
îşi retrase mâna ușor, permiţând lungimii talismanului să iasă, 
alunecând, din crăpătură. Un praf fin, ca o pudră, pluti odată cu el 
când o parte a cărămizii sfărâmicioase se mişcă. 

- L-am luat! strigă ea, strângând bine brăţara în mână și 
rostogolindu-se de pe schelă. Când picioarele ei atinseră podeaua, 
o bufnitură îi confirmă că o cărămidă se desprinsese şi căzuse din 
zid pe schela din lemn. Înainte de a cădea a doua cărămidă, Tanya 
deja era în centrul bisericii. 

Văzând-o că se apropie de uşă, Fabian o ţinu larg deschisă 
pentru ca ea să poată ieşi cu ușurință. Nici bine nu ajunsese lângă ei, 
în siguranță, afară, că Oberon, neputând suporta gândul biscuiţilor 
nemâncaţi, trecu prin ușă într-o clipită, sărind pe schelă. În spatele 
acesteia, câteva cărămizi alunecară din zid, loviră platforma din 
lemn, iar apoi se sparseră pe podea. 

- Oberon, NU! strigă Tanya. Înainte ca Red sau Fabian să poată 
reacționa, fata se năpusti înapoi în biserică. 

- Tanya, pleacă de-acolo! strigă Fabian. Te-ar putea ucide! 

Înșfăcând blestemaţii de biscuiţi de pe schelă, Tanya îi azvârli 
cu toată puterea, ferindu-se pe măsură ce tot mai multe bucăţi de 
piatră care zburau îi tăiau calea. Pachetul cu biscuiţi zbură prin uşa 

deschisă și ateriză afară, iar după o clipă, i se alătură Oberon, care 
începu să înfulece trataţiile fără să stea pe gânduri. 

Tanya nu fu atât de rapidă şi nici atât de norocoasă. Ajunsese 
aproape de ușă când o bucată din zidărie se rotogoli înăuntru, 
alunecând pe schelă, şi se prăbuși pe podea, în faţa ei, forţând-o 
să se oprească. În locul ei rămase o gaură mare în partea de sus 
a zidului. Mai multe bucăţi se dezintegrară. În câteva secunde, 
peretele se prăbuşi, prăbuşindu-se ca un umăr care se lăsa în 
jos, învins. Distrugerea lui însemnă și sfârşitul vitraliului, pentru 
că, fără nimic care să-l susţină, zbură prin biserică și se sparse. 
Aproape ajunsă lângă uşă, Tanya ţipă. Un scârțâit îngrozitor şi 
ameninţător se auzi de deasupra. Neajutoraţi, Red şi Fabian putură 
doar s-o încurajeze pe Tanya să continue să se miște, dar fata 
înțepeni şi se uită în sus. 

- Fugiţi! gâfâi ea. Îndepărtaţi-vă de ușă! Tavanul... 

Red şi Fabian nu auziră dacă îşi termină propoziţia, pentru că, 
însoţită de un sunet care ar fi putut rivaliza cu tunetul, o bucată 
din tavanul bisericii căzu în faţa lor, blocându-le accesul pe ușă - și 
prinzând-o pe Tanya înăuntru. 

- TANYA! strigă Fabian, grăbindu-se să înainteze. Red îl prinse 
şi-l opri. 

- Fereastra! şuieră ea. 

Fugiră până în spatele bisericii, pe lângă zidul pe jumătate 
demolat, și la fereastra prin care intrase Tanya. Fabian îşi făcu 
mâinile căuş şi o strigă pe nume. Red i se alătură, iar Oberon, 
care-și dădu seama dintr-odată că îi lipsea stăpâna, începu să latre 
neliniștit. 

După un minut de strigat, nu auziseră încă niciun răspuns. Red 
îl ridică pe Fabian până la fereastră, chinuindu-se sub greutatea 
lui, iar el privi înăuntru. Oberon lătra neîncetat. Pentru prima 
dată, Red nu fu deranjată de asta, era un sunet care ar fi liniștit-o 

pe Tanya... dacă îl mai putea auzi. Bâjbâind cu lanterna, Fabian îi 
îndreptă lumina spre fereastră. 

- E foarte mult praf, cârâi el, tuşind dintr-odată. Tanya! 

- Nu mai pot să te ţin mult, se plânse Red. Pe lângă asta, nu ştim 
cât de stabil mai e zidul ăsta acum! 

- O văd! exclamă Fabian dintr-odată. E lângă uşa magaziei, 
pe podea! Îşi înăbuși un zgomot ca un suspin. Nu... nu se mişcă. 
Trebuie să fi fugit încoace când s-a prăbușit zidul. Tanya, trezeş- 
te-te... te rog! 

Red nu mai avu putere şi îi dădu drumul lui Fabian. El continuă 
s-o strige, în timp ce ea îşi scutură mâinile îndurerate. Încă nu 
venea niciun răspuns. O altă bufnitură se auzi din interiorul 
bisericii. Se prăbuşea, treptat, cu totul. 

- Nu mai avem timp, spuse Fabian. Nici nu putem intra ca s-o 
ajutăm - întreaga clădire s-ar putea prăbusși. 

- Probabil e doar inconștientă, rosti Red. Dacă am avea nişte 
apă să i-o aruncăm pe faţă - am putea s-o scoatem din starea asta. 

- Apă, repetă Fabian. Fântâna! 

Fugi înapoi în direcţia cimitirului, dispărând dincolo de fațada 
bisericii. 'Trecură câteva minute în care lătratul lui Oberon deveni 
un scheunat și mai multe bufnituri se auziră din biserică în timp 
ce zidurile ei se crăpau şi cădeau. În cele din urmă, apăru Fabian, 
cărând o găleată cu apă de fântână. 

Adunându-și ultimele puteri, Red îl ridică pe Fabian din nou 
la fereastră. De data asta fu mai dificil, având greutatea adăugată a 
găleţii pline, iar pe lângă asta, când Fabian se sprijini, vreo jumătate 
de litru de apă căzu pe Red şi picură, rece ca gheaţa, pe faţa și pe 
gâtul ei. Țintind cât putea de bine, Fabian aruncă apa prin fereastră, 
găleata sărind de cealaltă parte când o scăpă. 

— Se mişcă! strigă el. Tanya! Tanya! Ridică-te! 

O voce slabă îi răspunse. 

- Fabian? Mă doare capul... 

- Nu, nu te culca la loc, trebuie să te ridici, acum! 

Se auzi un târşâit, urmat de un acces de tuse. 

- Sunt ameţită. Vocea Tanyei era foarte slabă. 

- Bineînţeles că eşti ameţită, îi spuse Fabian, panicându-se. Ai 
o rană enormă la frunte şi - Au! 

Red, disperată să-i închidă gura și neavând mâinile libere ca 
să-l ciupească, îl muşcă de picior. 

- Nu-i spune asta, idiotule! 

- Ei bine, nu e chiar atât de rău, pe bune, bombăni Fabian. Doar 
o zgârietură. Acum, urcă-te pe scaun şi ia-mă de mână. 

Scaunul scârțâi şi hurui pe podea. Red gemu când Fabian își 
schimbă centrul de greutate. 

- Uşor, spuse el. Încearcă încă o dată. Fă-o însă mai încet. 

- Nu prea încet, rosti Red printre dinţii care-i scrâşneau. Părul 
îi intrase în ochi şi, mai rău, fundul lui Fabian era în faţa ei. Un 
bocănit și un scârţâit se auziră din acoperiș. Grăbeşte-te! 

- Asta e! spuse Fabian. Acum, prinde-te de mine. Bine! 

Întorcându-şi privirea, Red văzu capul şi trunchiul Tanyei 
trecând prin ferestruică, ţinându-și braţele în jurul gâtului lui 
Fabian. Arăta îngrozitor şi, aşa cum spusese Fabian, avea o tăietură 
oribilă la cap. Faţa îi era mânjită de sânge. 

- Mi-e rău, gemu ea. Mă doare. 

- Vomită, dacă simţi nevoia, spuse Fabian, încercând să o încura- 
jeze, dar doar dacă ai mare, mare nevoie. 

Braţele o ardeau şi Red nu mai putu să-i ţină. 

— Vă dau drumul, ţine-o bine! 

Fabian alunecă din strânsoarea ei, căzând cu Tanya peste el. Când 
alunecă prin fereastră, piatra dură îi sfâşie bluza şi-i zgârie pielea, 
făcând-o să ţipe încă o dată. Fabian se ridică imediat în picioare şi, 
împreună cu Red, o ridicară şi o târâră pe Tanya mai departe de zidul 
bisericii și prin cimitir, cu Oberon sărind pe lângă ei. 

Se opriră doar pentru a închide intrarea în tunelul secret — 
pentru că niciunul dintre ei nu mai voia să se întoarcă pe acolo. 
În timp ce Red şi Fabian împingeau lespedea la loc, Tanya ieşi 
împleticindu-se din cimitir şi-şi vomită conţinutul stomacului 
pe iarbă. Deși faţada bisericii rămăsese intactă, se auzi o ultimă 
bufnitură lungă când zidul din spate se prăbuși de tot. 

Murdari, ciufuliți şi năuciţi, părăsiră cimitirul şi se îndreptară 
spre conac. Deasupra lor, poalele cerului se îmbujorau în lumina 
zorilor de zi, iar copiii realizară că fuseseră afară toată noaptea. 


Capitolul 31 


n baia alăturată camerei Tanyei, Red îi îngriji rănile. Fabian 
zăbovi în cadrul uşii, refuzând să meargă la culcare. 
À Lumina ştearsă a răsăritului trecea, filtrată, prin fereastră. 
f f. Dacă n-ar fi avut fețele murdare, însângerate şi trase, 
SÆ noaptea nu le-ar fi părut nimic altceva decât un vis urât. 


- Cum te simți? o întrebă Red. 

- Mai bine, răspunse Tanya. Își ridică mâna ca să atingă bandajul 
improvizat pe care Red i-l făcuse sfârșind unul dintre prosoapele 
curate ale lui Florence. 

— Arăţi mai bine, îi spuse Red, dar e o tăietură urâtă. Va trebui 
să mergi la un control. 

- Dar asta va însemna să-i zic bunicii, rosti Tanya. 

Red ezită. 

— Ştiu. Şi cred... cred că e timpul să afle şi ea. Totul. Pentru că 
devine prea periculos. 

- Dar n-o să ne mai lase să căutăm talismanele, protestă Fabian, 
şi mai avem trei de găsit. 

— Poate să vă oprească pe voi doi, le răspunse Red, calmă, dar 
n-o să mă oprească pe mine, pentru că eu o să plec. 

Tanya îşi ridică privirea, Fabian își deschise gura ca s-o între- 


rupă, dar Red continuă. 

- Nu cred că ultimele talismane sunt în casă. Cred că sunt în 
locurile despre care-am discutat — vechea căsuţă a lui Elizabeth și 
Hanul Tâlharului. O să merg acolo azi. Singură. 

- Dar sunt doar două, spuse Tanya. Cum rămâne cu al treilea? 

- Cred că ştiu unde e, rosti Red, încruntându-se. Nu trebuie 
însă să vă faceţi griji în legătură cu asta. 

- Red? o întrebă Tanya cu o voce joasă. Ce-o să faci când o să-l 
găseşti pe James? Vreau să spun, unde-o să mergeţi? Te-ai ascuns 
atâta timp... ce-o să ţi se-ntâmple când va trebui să ai grijă și de 
James? Nu poţi continua să trăieşti așa. Dacă o să fiți amândoi 
trimiși înapoi la casa de copii? 

- Nu mă-ntorc acolo, răspunse Red cu un glas tăios. Și nici 
James n-o s-o facă. O să găsesc o cale, un mod prin care să 
dispărem. Poate ne alăturăm unor nomazi, găsesc ceva de lucru... 
vom continua să mergem. Nu știu, o să mă gândesc la ceva. Dar nu 
mă-ntorc niciodată acolo. 

Ignoră schimbul de priviri îngrijorate dintre Tanya şi Fabian și 
se ridică, îndreptându-se spre dormitor. Îşi scoase rucsacul de sub 
patul Tanyei şi începu să-i verifice metodic conţinutul. 

Fabian o urmă când ieși din baie. 

— Pleci acum? 

Ea încuviinţă din cap, întinzând haina din blană de vulpe peste 
rucsac și verificând încă o dată brăţara. 

- O să iau primul autobuz. 

— Atunci, cred c-o să vrei să ştii cum s-ajungi acolo, spuse 
Fabian cu o voce joasă. Se strecură afară din cameră, lăsându-le pe 
Tanya şi pe Red singure. 

— Așadar, ne luăm acum rămas-bun, spuse Tanya. 

Red își frecă nasul, jenată. 

- Poate doar pentru o vreme. Încercă să zâmbească. Poate nu 
pentru totdeauna. Cine ştie? Când o să mai creștem și lumea o să 
uite de mine, poate într-o zi vom putea să ne-ntâlnim în siguranţă. 

Fabian se întoarse, oferindu-i lui Red o bucată de hârtie, 
acoperită cu scrisul lui subțire și ascuţit, și o bancnotă rulată, de 
zece lire, din pușculiţa lui. 

- Uite. O să ai nevoie de bani de bilet. Căsuţa e cea mai 
îndepărtată. Ar fi mai bine să ajungi acolo mai întâi și să mergi la 
Hanul 'Tâlharului pe drumul de întoarcere. 

Red se uită chiorâș la hârtie, încercând să descifreze mâzgălitu- 
rile lui Fabian. 

- Cunosc satul, spuse ea încet. Knook... Mătușa mea locuiește 
acolo — nu-mi amintesc exact unde, a trecut prea mult timp. Sau, 
cel puţin, locuia acolo. Nu ştiu dacă mai stă acolo. 

- Mătușa ta? se miră Tanya. Nu știam că ai rude. Astă-vară 
spuneai că nu ai unde să mergi. 

Red ridică din umeri. 

- E adevărat. Doar pe ea. Sora mai mică a mamei mele, 
Primrose - sau Rose, cum insistă să i se spună. E ciudata familiei. 
N-am prea avut de-a face cu ea câtă vreme au trăit părinţii mei, deşi 
mi-a plăcut de ea. Părinților mei însă nu le plăcea s-o viziteze din 
nu ştiu ce motive. Când au murit, am sperat că ne va lua la ea pe 
mine și pe James. Dar când au contactat-o cei de la casa de copii, 
era prea târziu. 

- Poate mai încerci, spuse Tanya. Dacă mai mergi s-o vezi... 
poate o să vă ajute. 

Red păru nesigură. 

- Poate. 

Își aruncă ultimele lucruri în rucsac și își umplu din nou sticla 
cu apă din baie. Se uită în oglinda de deasupra chiuvetei. Ochii îi 
erau roşii din cauza lipsei somnului, iar faţa îi era slabă și trasă. 
Părul îi stătea în sus, în smocuri ca de spiriduş. În cele din urmă, își 
închise rucsacul și îl ridică pe umăr. Era timpul să plece. 

Tanya și Fabian o priviră pe Red din verandă, privind cum se 
strecoară pe poarta Conacului Elvesden şi cum o apucă pe cărare. 
În scurt timp dispăru din raza lor vizuală. 

- Te gândeşti la ce mă gândesc şi eu? îl întrebă Tanya pe Fabian 
în şoaptă. 

- Dacă te gândeşti să continuăm să căutăm talismanele, atunci 
da, răspunse Fabian cu hotărâre. Nu pot să nu fac nimic, când tata 
a fost luat prizonier - trebuie să continuăm căutările. 

- Atunci, trebuie să plecăm de-acasă înainte să se trezească 
bunica mea și Nell, spuse Tanya. Făcu un semn spre capul ei. Când 
o să vadă asta, s-a terminat cu joaca. 

- Cred că joaca s-a terminat deja, rosti Fabian. N-am spus-o în 
faţa lui Red, dar, când m-am întors în camera mea ca să aduc harta 
spre vechea casă a lui Elizabeth, notițele pe care le-am făcut despre 
talismane - și ascunzătorile lor - erau în dezordine. Cineva mi-a 
umblat prin lucruri. 

— Hai să mergem acum, până când nu ne opreşte cineva, spuse 
Tanya. 

Fabian încuviință. 

— Dacă mergem direct la Hanul Tâlharului, vom găsi talismanul 
până când ajunge Red. Așa, o s-o putem aștepta şi o s-aflăm dacă a 
avut succes la căsuţă. 

— Şi dacă e în siguranţă, încheie Tanya. Apoi o s-o facem să ne 
spună unde crede că e ultimul talisman, ca să-l putem căuta toţi — 
impreună. 


Primul autobuz spre Knook pleca imediat după ora opt. Având 
timp liber, Red merse pe cărările dintre Conacul Elvesden și Tickey 
End ca să economisească bani și stătu în autobuz cinci minute, cât 
acesta rămase în staţie, gata de plecare. Aţipi pentru câteva clipe, 
în următoarea oră tot adormind și trezindu-se din somn. Când, 
în sfârșit, maşina intră încet în Knook, se dădu jos din autobuz în 
grabă, cu niște mulțumiri murmurate șoferului, și porni în ceea ce 
spera că e direcţia corectă. 

Satul nu avea multe puncte forte, care să atragă străinii. 
Unele zone erau mai vechi decât Tickey End, deși acolo clădirile 


332 MICHELLE HARRISON 


dărăpănate erau, în general, căsuțe, și exista o lipsă vizibilă a 
magazinelor și a hanurilor care ajutau Tickey End să prospere. 
Așezată lângă o fântână cu apă potabilă, Red consultă o hartă a 
satului şi, după ce-și dădu seama încotro s-o ia, porni din nou la 
drum. 

După ce o luă pe o cale greșită și făcu un drum lung pentru a 
se întoarce, găsi, în cele din urmă, strada pe care o căuta — Aleea 
Coţofenei — şi-şi începu drumul de-a lungul ei. Casa pe care o căuta 
avea un nume în loc de un număr și, deși Fabian o avertizase că era 
posibil să se fi schimbat de-a lungul anilor, îi scrisese îndatoritor că, 
cel puţin pe hărţile vechi, era singura casă separată. Celelalte de pe 
stadă erau împerecheate sau îngrămădite una într-alta în rânduri 
mici, terasate. 

- Căsuţa Caprifoiului, murmură ea, ca pentru sine. Unde eşti? 

Trecuse cu puţin de jumătatea drumului când lucrurile începură 
să i se pară cunoscute. Se opri, observând într-o grădină un mic 
heleșteu, decorat cu pitici, și un leagăn vechi în alta. Se uită la el, 
observând urmele de vopsea, care fusese albastră şi luminoasă 
ultima dată când o văzuse. Cunoştea acea stradă. Mai fusese acolo. 
O siluetă se mișcă în fereastra din spatele leagănului, iar perdeaua 
netedă se legănă ușor. Red continuă să meargă, ţinându-şi capul 
în jos. Amintirile îi fuseseră stârnite: ea la cinci sau șase ani, 
legănându-și picioarele pe bancheta din spate a maşinii părinţilor 
ei, în timp ce mergea pe acelaşi drum. 

- O oră, şi-apoi plecăm, spusese tatăl ei. Și, dacă Rowan cere să 
rămână la ea, spune-i că avem alte planuri. 

- Dar știi că o să continue să ceară asta, îi răspunsese mama ei, 
cu o privire nervoasă spre fiica ei. Așa face întotdeauna. 

- Atunci o să continuăm să-i zicem nu, spusese tatăl ei. Va trebui 
să înţeleagă. 

- De ce nu pot să stau la mătușica Primrose? întrebase Rowan, 
distrată. Tocmai văzuse doi copii pe un leagăn, într-o grădină. Părea 
distractiv, iar Rowan își dorea să se dea şi ea, dar, în scurt timp, 


TREISPREZECE BLESTEME 333 


mașina se îndepărtase de ei, iar ea uită, mintea ei de copil căutând 
următoarea distracţie. 

- Rose, draga mea, o corectase mama ei. Ai uitat că nu-i place să 
i se spună Primrose? 

- O, da, spusese Rowan. Îmi place mătușa Rose. Are părul roșcat, 
ca mine. 

- Bineînţeles că poți să stai la mătuşa Rose, îi răspunsese mama 
ei, dar nu în noaptea asta. Poate în altă noapte. 

- Aşa spui de fiecare dată, se plânsese Rowan. Îmi place casa ei. 
Îmi plac toate animalele. De ce nu putem avea şi noi un animal? 

Tatăl ei bombănise ceva ce ea nu auzise. 

Amintirea se încheia aici, iar Red se opri puţin în faţa singurei 
clădiri separate; o căsuţă care nu arăta diferit de cum fusese ultima 
dată când o văzuse, în urmă cu mulți ani. O poartă din lemn, 
vopsită în roșu, se deschidea în faţa unei cărări pietruite care ducea 
la o uşă de aceeași culoare. Zidurile erau albe, deşi, în umbra 
tufișurilor dese și a copacilor care-i înconjurau, păreau aproape 
albastre. Pe un indicator de pe ușă, pictat cu niște fructe de pădure 
roșii, cunoscute, ca să se asorteze cu cele din grădină, scria Căsuţa 
Scorușului. Era casa mătuşii Rose. 

Înțelegerea acelui fapt o umplu cu o mare groază. Mătuşa lui 
Red trăise acolo de când şi-o amintea Red, dar în tot acest timp 
fusese casa în care locuise Elizabeth Elvesden. Coincidenţa era 
extraordinară, dar Red era conştientă că trebuia să fie mai mult 
decât atât. Brăţara o adusese în acel loc pentru un motiv. 

Perdelele erau toate date la o parte, dar Red nu îndrăzni să bată 
la ușă. Trebuia să intre cumva în casă fără să fie văzută, dar nu știa 
dacă mătușa ei era înăuntru sau nu. Riscând, se strecură pe poartă 
şi se îndreptă spre partea laterală a casei, unde era a doua poartă, 
mai mare, din fier forjat, care ducea spre grădina din spate. Fixat 
pe ea era un alt indicator, iar pe acesta scria: Feriţi-vă de câini, de 
capră şi de gâște! 

Rowan înjură cu voce tare. Nu-și făcea griji din cauza câinilor, 
ci mai degrabă din pricina gâșştelor pe care le ţinea mătușa ei. Erau 
nişte fiinţe rele, care o ciupeau până o învineţeau, cu fiecare ocazie, 
și se temuse foarte tare de ele când era mică. Acum, când privi în 
grădina năpădită de plante, văzu doar două gâște: una mare și albă, 
pe nume Boris, și alta cenușie, despre care-și aminti că era Tybalt. 
Urmăreau prin grădină, cu ferocitate, o rățuşcă maronie. 

Lângă casă, aproape de şopron, era o capră bătrână, cenușie 
şi cu un singur corn. Din fericire, era legată cu o sfoară lungă și 
ocupată cu rumegatul. 

Nu se vedea nici urmă de câini, şi când ridică zăvorul, îşi dădu 
seama că nu erau în grădină, altfel ar fi lătrat. Înţelese imediat că 
Rose trebuie să-i fi luat pentru plimbarea de dimineaţă și că avea 
ocazia perfectă de a intra în casă. Se furișă în grădină, închizând 
încet poarta în urma ei. Grădina era atât de bine ascunsă de casă și 
de cei mai apropiaţi vecini, încât nu trebuia să-și facă griji că va fi 
văzută. Aplecându-se pe sub sârma pentru rufe, își croi drum către 
uşa din spate. Era, bineînţeles, încuiată, dar asta nu o împiedică. 
Căută prin grădină, ridicând ghivece, uitându-se pe sub preş și 
verificând orice alt loc în care mătuşa ei ar fi putut ascunde o cheie 
de rezervă, dar nu găsi niciuna. 

Auzi un sâsâit în spatele ei. Se întoarse şi văzu un gâscan alb și 
gras venind clătinându-se către ea. 

- Pleacă, Boris, bombăni ea, ferindu-se de el, dar fiinţa aceea 
nu putu fi oprită. Se repezi la fluierul piciorului ei, aplicându-i o 
ciupitură dureroasă, apoi se dădu în spate, gâgâind ca şi cum ar fi 
râs. 

- O, ţi se pare amuzant, nu-i aşa? începu Red, frecându-şi cu 
putere fluierul piciorului — dar apoi îi veni o idee minunată. Hai să 
vedem cât de amuzantă o să ţi se pară chestia asta! 

Dându-și jos rucsacul de pe umeri, îl deschise şi-și scoase haina 
din blană de vulpe. Ascunzându-și rucsacul în siguranţă, după un 
tufiş din apropiere, îşi puse haina pe ea și o încheie, lăsând vraja 

să-şi facă efectul. Rezultatul fu, într-adevăr, foarte plăcut și nu se 
putu abţine să nu latre ameninţător de câteva ori, doar ca să se 
revanșeze pentru toate ciupiturile din trecut. 

La vederea vulpii, Boris gâgâi din nou, dar de data asta o făcu 
de frică, în timp ce se retrase grăbit în celălalt capăt al grădinii. 
Tybalt, care terminase de terorizat rața şi se gândise să-și lanseze 
propriul atac asupra lui Red, se răzgândi rapid. Doar capra părea 
total dezinteresată, mestecând un lucru alb care arăta ciudat de 
asemănător cu un chilot. Red stătu în mijlocul gazonului simţin- 
du-se mulțumită de ea însăşi, dar senzaţia îi trecu atunci când îşi 
aminti de ce era acolo. Trebuia să intre în casă. 

Răspunsul îi veni când auzi poarta laterală deschizându-se. 
Deghizarea ei era soluţia perfectă, pentru că Rose n-ar fi observat-o 
niciodată. Tot ce trebuia să facă era să se folosească de mila 
mătușii ei. 

Când câinii apărură de după casă, gâfâind și obosiţi după 
plimbare, li se ridică părul la vederea ei şi începură să latre. 

Red înţepeni de frică, până când își dădu seama că erau încă în 
lesă şi, oricât de mult se întindeau şi se forțau, mătușa ei îi trăgea 
înapoi. Femeia apăru o clipă mai târziu, cu fața ei palidă, ascuţită 
și încruntată, în timp ce încerca să afle pentru ce se făcea atâta 
gălăgie. 

- Ce-i cu voi — începu ea, apoi se opri când o văzu pe Red ghe- 
muită pe gazonul ei. Linişte, băieţi, spuse ea, legând lesele câinilor 
de o ţeavă de scurgere. 

Red se întoarse și şchiopătă într-un fel pe care-l spera a fi 
convingător. 

- O, draga mea, o auzi pe Rose spunându-i întristată, iar pan- 
tofii ei scârțâiră în curtea interioară când se apropie. 

Red mai făcu vreo câţiva pași, apoi se prăbuşi pe iarbă, închi- 
zându-şi ochii. Simţi parfumul mătuşii ei, de lavandă amestecată cu 
mirosul câinilor, în timp ce Rose îngenunche lângă ea. Fu învelită 

în ceva moale și pufos: mătuşa ei luase un prosop de pe sârma de 
rufe. 

Red scheună un pic. 

— Şşşt, nu-ţi fac rău, murmură Rose, ridicând-o cu pricepere în 
braţe. 

Red se simţi mutată uşor pe un braţ când Rose căută în buzunar 
cu mâna cealaltă. Apoi, auzi zângănitul cheilor şi ușa din spate 
fiind descuiată. Intrară. 

Rose îşi aruncă cheile pe tejgheaua din bucătărie. Red îşi 
deschise un pic ochii și văzu că aterizară lângă o pisică durdulie 
care căuta resturi de mâncare pe tejghea. Mirosul cunoscut al casei 
o copleși; mirosul permanent de câine, amestecat cu mirosul hranei 
cu peşte pentru pisici. Toată casa era dominată de animalele care 
locuiau în ea, dar mirosul lor era ciudat de liniştitor. Îi aminti de 
alte lucruri: de prima dată când gustase un milkshake cu îngheţată 
într-o vară caniculară (completat cu garnitură din păr de pisică), de 
bălăcitul în lighean, în curtea din spate, când era bebeluş (împreună 
cu puiuţul de câine agitat al mătușii ei) şi de cum i se citeau poveşti 
în camera de zi a lui Rose (povești cu animale, bineînţeles). Nu avea 
nicio amintire neplăcută, iar Red se întrebă din nou ce stârnise 
aversiunea părinţilor ei față de Rose. 

Gândurile ei încetară când mătușa ei o duse în camera de zi 
și o aşeză pe covor, în faţa sobei cu lemne. Desfăcând prosopul, 

iși plimbă uşor mâinile peste haina din blană de vulpe a lui Red, 
apăsând-o ușor din loc în loc, căutând rănile. Părul lung al lui Rose 
ji gâdilă botul lui Red când se aplecă deasupra ei. 

— Nu văd nicio rană, murmură ea. Ciudat... doar dacă nu cum- 
va e otravă. Doamne fereşte, asta ar putea să fie. O înveli pe Red 
din nou cu prosopul, apoi se ridică şi merse înapoi în coridor, 
întorcându-se o clipă mai târziu cu legătura de chei în mână. N-o 
să dureze mult, spuse ea, îngrijorată. Mă duc după veterinar. O să 
te facă bine, sunt sigură de asta. leşi din cameră, trăgând ușa după 

ea şi, o clipă mai târziu, Red auzi uşa din faţă deschizându-se şi 
închizându-se. Rămase singură în casă. 

Se ridică într-o clipită, aruncându-şi haina din blană de vulpe. 
Planul îi funcţionase mai bine decât sperase. Acum trebuia doar 
să găsească talismanul şi speră ca mătuşa ei să nu se întoarcă în 
momentul nepotrivit şi să fie în pericol. 

În ciuda terenului generos, casa nu avea etaj, ci doar un singur 
nivel. Red o cunoştea la perfecţie şi, cu excepţia tapetului şi a unor 
piese de mobilier, puţine se schimbaseră. Erau doar trei camere: 
bucătăria, camera de zi și un dormitor, pe lângă o baie mică, 
adăugată în ultimii ani, pentru că, pe vremea lui Elizabeth, nu 
existase nicio baie, ci doar o latrină. Din acest motiv renunţă să mai 
caute în baie şi se hotări să se concentreze pe restul casei. 

Bucătăria nu era foarte diferită de cea din Conacul Elvesden, 
doar că era mai mică. Tavanul și cadrele uşilor erau joase. Grinzi 
negre se întindeau deasupra, pe lungimea camerei. Cotrobăi prin 
dulapuri şi sertare, găsind nenumărate conserve de hrană pentru 
animale, manuale de îngrijire a animalelor, abţibilduri cu mesaje 
caritabile şi facturi de la veterinar. Pereţii erau împodobiţi cu poze 
înrămate ale numeroaselor animale şi câteva cu Red, dinainte de a 
se naşte James. După aceea, nu prea o mai văzuse pe mătușa ei. Red 
se încruntă când cercetă pozele, pentru că toate erau puse strâmb 
pe perete, în unghiuri oblice. 

Pisica de pe tejghea o privi cu lene, înainte de a se întinde şi 
de a-i întoarce spatele. Când se ridică, văzu că stătuse pe un teanc 
de scrisori nedesfăcute şi, dintr-odată, își aminti că mătuşii ei nu-i 
plăcea să deschidă scrisorile; de fapt, nu-i plăcea să aibă niciun 
contact cu lumea din afara micului ei cerc de animale. Nu avea nici 
măcar telefon. Se gândi scârbită că nu era de mirare că cei de la casa 
de plasament avuseseră probleme când încercaseră să o contacteze. 

leşi pe furiș din bucătărie, pe sub o potcoavă din fier care 
atârna deasupra cadrului ușii. Era câte una deasupra fiecărei uşi din 

fiecare cameră şi îşi aminti că Rose îi spusese că erau acolo pentru 
a aduce noroc. 

Merse în dormitorul mătușii ei. Un pat de o singură persoană 
era încărcat cu perne şi două pisici adormite. Deasupra patului era 
încă o poză așezată strâmb. La jumătatea coșului de fum, deasupra 
şemineului, era o poliţă de cămin cu bibelouri şi alte obiecte 
decorative, iar ea le cercetă pe toate. În mijloc era o altă poză cu 
Red, făcută când avea aproximativ şase ani, într-o ramă realizată 
chiar de ea din beţişoare de acadele. Fusese un cadou pentru Rose. 
O ridică şi, când făcu asta, o altă fotografie alunecă din spatele ei 
și se îndepărtă, plutind pe lângă ea, aterizând apoi în vatra goală. 

Doar că vatra nu era tocmai goală. Deşi fusese curățată, mai 
rămăsese o grămăjoară de cenușă la care mătura nu reuşise să 
ajungă. Şi, în acea cenușă, era o mască mică și înnegrită. Fără să stea 
pe gânduri, o ridică din cenușă și o frecă între degete. Funinginea 
se duse, dezvăluind argintul dedesubt. Era Masca fermecată. 
Băgându-și mâna în buzunar, își scoase tremurând brăţara, legă 
talismanul la ea, apoi o băgă înapoi în săculeţul cu șnur. Găsise 
lucrul pentru care venise şi fusese cel mai uşor de obținut, dar acest 
fapt o neliniști profund. Luă poza din vatră şi îşi întinse mâna după 
rama din care căzuse. Pentru prima dată, îşi dădu seama ce era în 
poză și fu şocată. 

O Rose mult mai tânără fusese fotografiată pe un pat de spital, 
părând obosită și palidă. Părul ei roșcat îi stătea umflat în jurul 
capului, ca un nor sălbatic, și ţinea un bebeluş în braţe. Dar în loc 
să fie fericită, Rose părea îngrijorată şi vulnerabilă. 

Red strecură încet poza în spatele imaginii cu ea, neștiind ce 
să creadă. Ştia că dăduse peste un secret din trecutul mătușii ei, 
dar nu-şi putea imagina ce se întâmplase. N-o auzise pe mama ei 
spunând vreodată că Rose avusese un copil, deși era clar din poză 
că aşa era, iar Rose părea să iubească copiii. Se întâmplase ceva cu 
acel copil? 

Se pregăti să iasă din cameră, dar ezită. Un sentiment sâcâitor nu 
o lăsă să plece până când nu încerca măcar să afle ce se-ntâmplase 
în trecutul lui Rose. Un gând înspăimântător își făcu loc în mintea 
ei. Se apropie de dulapul de lângă semineu. Deschizându-l, inspiră 
mirosul permanent de păr de câine de pe hainele care atârnau pe 
suport, dar nu îl luă în seamă şi se uită în sus, unde zări un raft pe 
care se aflau o grămadă de lucruri, inclusiv o cutie şi un teanc de 
cărți cu paginile deteriorate. Dând jos cutia, o deschise şi găsi o 
grămăjoară de haine de bebeluș. 'Trânti capacul înapoi şi o împinse 
pe raft, cu inima bătându-i ca nebuna. Era ceva straniu la acele 
haine. Doar nişte haine, fără niciun bebeluș... 

Când îşi retrase mâna, și-o prinse într-una dintre acele cărţi, 
iar cele două de sus alunecară spre ea. Ea le prinse şi se holbă la 
titlurile lor, primul fiind: Apărarea de spiriduși, iar al doilea: Ghid 
de apărare: puterea protecției împotriva magiei. 

- Nu se poate, șopti ea ca pentru sine, răsfoind cărţile, 
neincrezătoare. Nu se poate... 

Se opri ca să citească o pagină care fusese îndoită la colţ. 

Zânele pot fi descurajate să nu mai vină în casa ta dacă păstrezi 
obiecte din fier, foloseşti ierburi și flori (vezi pagina 122) și dacă 
foloseşti cu grijă sarea. Mijloacele de apărare mai puţin eficiente 
includ păstrarea tablourilor și a oglinzilor în unghiuri oblice, pentru 
a descuraja zânele să se așeze pe ele. 

- Pozele strâmbe, rosti Red, trecând la cealaltă carte, unde o 
pagină fusese însemnată cu un plic. 

Protecție naturală împotriva tuturor felurilor de zâne, scria 
pe prima pagină. Ca să scapi de atenția nedorită a spiridușilor, 
există numeroase plante ușor de obținut care sunt cunoscute pentru 
descurajararea activităţii spiridușilor. 

- Frasin, citi ea cu voce tare. Dafin, mure, trifoi, usturoi, tei, 
scoruș, lemn de santal, alunul vrăjitoarelor... Privirea îi zăbovi 

pe cuvântul „scoruş”!, apoi cobori pe pagină, unde citi un alt 
fragment. Plante pe care să le eviţi... clopoței, soc, degeţelul-roșu, 
păducelul, ciuboţica-cucului?... 

- Rowan? Iu... tu eşti? 

Red se întoarse, scăpând cartea din mână. Mătușa Rose stătea în 
pragul uşii, holbându-se la ea de parcă ar fi fost fantomă. Încă mai 
avea haina pe ea şi ţinea cheile în mână. 

- Nu înţeleg... ce... ce faci aici? 

- Eu, şovăi Red, căutând un fel de explicaţie sau o posibilă 
scăpare - dar nu exista niciuna. Era cu adevărat încolțită şi, într-un 
mod stupid, îşi lăsase haina din blană de vulpe în camera de zi. 
Sesiză ironia - găsise Masca fermecată, dar tocmai de acest lucru 
nu reuşise să se folosească. 

- Am... lăsat o vulpe rănită în camera de zi, şopti Rose. 
Veterinarul era plecat din cauza unui apel de urgenţă... Se scutură. 
Iar acum, acolo e doar o haină din blană... şi tu ești aici. Tu ai fost, 
nu-i aşa? E un fel de vrajă. De ce? 

Red scutură din cap, îngreţoşată. Era prea mult pentru ea - 
cunoştinţele bine ascunse ale mătuşii ei despre zâne şi talismanul. 
Ascuns atâta timp şi acum descoperit. 

— Căutam... ceva, spuse ea. 

- Ce? o imploră Rose, încă înlemnită în cadrul uşii. Nu înţeleg. 
Ce anume căutait 

- Un talisman, răspunse Red. Un talisman micuţ... 

O umbră îi întunecă faţa lui Rose. 

- Te referi la Mască, nu-i aşa? Ochii ei cercetară și găsiră 
vârfurile degetelor lui Red pline de funingine. A apărut, pur şi 
simplu, într-o zi, de niciunde. Am știut că era ceva ce avea de-a face 
cu... ei, aşa că am încercat să scap de ea. La început am aruncat-o 
la coşul de gunoi. S-a întors. Așa că am aruncat-o în pârâu... Tot 


! În engleză, Rowan înseamnă scoruş (n.tr.) 
2 În engleză, Primrose înseamnă ciuboţica-cucului (n.tr.) 

şi-a găsit drumul înapoi. Speram că focul mă va scăpa de ea pentru 
totdeauna... dar evident că n-a făcut-o. De ce o vrei? Unde e? 

- Într-un loc sigur, șopti Red. Nu-și putea lua ochii de la mătușa 
ei, acea femeie pe care crezuse că o cunoaşte. Nu trebuie să ştii de 
ce. E mai bine aşa. 

- Rowan, te caută nişte oameni, spuse Rose cu tristeţe. E 
adevărat că ai luat copiii aceia? De ce-ai face aşa ceva? 

Red nu-i oferi niciun răspuns. 

- Micuța mea Rowanberry. Ce s-a-ntâmplat cu tine? 

- Nu-ţi dai seama? întrebă Red cu amărăciune. Arătă spre căr- 
tile cu zâne. Chiar e atât de greu? De ce nu mi-ai spus că poţi 
vedea zânele? Trebuie că ai ştiut că şi eu le puteam vedea! De ce 
nu mi-ai împărtăşit nimic din cunoştinţele astea de protecţie? Ai 
păstrat toate astea pentru tine, împreună cu alte secrete. O, nu fi 
atât de surprinsă. Furia ei ajunse la punctul de fierbere. Am găsit 
fotografia şi hainele de bebeluş. Ştiu marele tău secret. Ai avut 
un copil, nu-i așa? Cred că pot să ghicesc ce s-a-ntâmplat cu el — 
același lucru care s-a-ntâmplat cu fratele meu când am fost la casa 
de copii! A fost luat, nu-i așa? Luat de spiriduși! 

Rose îşi strânse mâna în jurul gâtului, de parcă ar fi fost înţepată 
de o insectă otrăvitoare. 

- James... vrei să spui că ei l-au luat? 

- Da! izbucni Red. Am încercat să-l recuperez, încă de-atunci. 
Dar poate, poate dacă ai fi împărtășit acele cunoştinţe cu mine 
sau dacă ţi-ar fi păsat de noi îndeajuns încât să vii să ne iei mai 
devreme, după ce-au murit părinţii noştri, nimic din toate astea nu 
s-ar fi întâmplat! Ne-ai lăsat acolo săptămâni întregi! 

- N-am făcut-o intenţionat, răspunse Rose, slăbită. N-am ştiut 
ce s-a-ntâmplat decât la patru săptămâni de la accident. Am fost în 
străinătate, am lucrat la un adăpost pentru animale. M-am întors 
când am aflat veştile îngrozitoare. Aş fi vrut să vin mai devreme, 
dar m-am îmbolnăvit de malarie - am fost ţintuită la pat săptămâni 
întregi. Intră în dormitor și se trânti pe pat, fără să mai blocheze 

uşa. Drumul de scăpare al lui Red era acum deschis, dar cuvintele 
mătușii ei o străpunseră şi nu mai fu în stare să se miște. 

- M-am întors după voi, după amândoi, continuă ea, ţinându-şi 
capul între mâini, dar era prea târziu. James dispăruse... la fel şi tu. 

- De ce nu mi-ai spus despre zâne? repetă Red cu încăpățânare. 
De ce nu mi-ai spus că le poţi vedea? 

Rose îşi ridică privirea, cu ochii strălucindu-i din cauza 
lacrimilor. 

- Pentru că nu pot. 

- Te-aştepţi să cred asta? 

— E adevărat. Ştiu că există, dar nu le văd, cel puţin... nu aşa cum 
le vezi tu. Nu sunt clarvăzătoare. 

Red continuă s-o privească. 

- Atunci, ce-i asta? De ce trăieşti singură în căsuţa asta, 
înconjurată de scoruşi şi de potcoave din fier? De ce ţi-e frică? Ce 
s-a-ntâmplat cu copilul tău? 

Rose se holbă în propria poală, apoi inspiră adânc, tremurând. 

- Dacă vrei să ştii, atunci aşază-te şi o să-ţi spun. E timpul să 
ştii tot adevărul. 

Red ezită, apoi merse încet spre pat şi se așeză la un capăt, 
departe de mătuşa ei. Arăta ca o nebună, stând acolo cu părul ei 
creţ şi roşcat, ca o cascadă, pe spate şi cu mâinile răsucite pe fustă, 
ca un copil certat. 

— Toată lumea ştie că-mi place să mi se spună Rose, începu 
femeia. Nu Primrose, care e numele meu adevărat. Totuşi, nimeni, 
nimeni nu ştie motivul în afară de mine. Am jurat că o să-l duc 
cu mine-n mormânt, pentru că, dacă aş fi spus cuiva, nu m-ar fi 
crezut. 

Întotdeauna mi-a plăcut numele meu, continuă ea. Până într-o 
zi, într-o vară, când aveam șaptesprezece ani. Era zi de sărbătoare. 
Se făcea un astfel de eveniment în fiecare an la solstițiul de vară, 
iar eu am fost aleasă atunci regina carnavalului. Tema din acel an a 
fost: fete cu nume de flori. Fireşte, au fost o grămadă de tinere care 

au participat: o Jasmine, o Lily, două Rose şi două Ivy. Eu eram însă 
singura Primrose. Bineînţeles, ne-am îmbrăcat în aşa fel încât să ne 
reprezentăm numele. Eu am purtat o rochie galbenă, drăguță, cu o 
panglică verde cusută pe ea, şi o coroniţă pe care am făcut-o din 
flori adevărate şi proaspete de ciuboţica-cucului. 

După ce parada a trecut pe străzi şi s-a apropiat de pădurea 
lângă care locuiam, am observat un tânăr zâmbindu-mi din 
mulțime. Avea cel mai negru păr şi ochii la fel. A urmat mulțimea 
peste tot, până când procesiunea s-a încheiat, apoi a avut loc un 
dans în stradă. 

Am dansat cu el toată noaptea, până când m-au durut picioarele 
şi am făcut băşici. Nici atunci n-a vrut să se oprească. Avea ochi 
numai pentru mine, în ciuda altor fete care îl priveau, așteptând, 
sperând la un dans. Noaptea a trecut ca un vis, m-am zăpăcit şi am 
ameţit. 

L-am întrebat de ce m-a ales pe mine, dintre toate celelalte fete. 
El doar a râs şi mi-a spus că i-a plăcut numele meu. Mi-a zis că 
i-a plăcut foarte mult şi mi-a mai spus că, dacă sunt întrebuințate 
corect, florile de ciuboţica-cucului pot fi folosite în vrăji pentru a 
vedea zânele. 

Am crezut că glumea sau că era poate un nomad care credea în 
genul acela de lucruri. Atunci mi-am dat seama că încă nu aflasem 
numele lui. Când l-am întrebat despre asta, el a râs, pur și simplu, 
şi mi-a spus că e mai bine să nu-l ştiu. 

Când n-am mai putut să dansez, mi-a luat o floare de ciubo- 
țica-cucului din păr. „Ca să-mi amintească de tine“, mi-a spus. Ca 
o prostuţă, l-am întrebat ce-o să-mi lase el mie ca amintire, la care 
singurul lui răspuns a fost un zâmbet ciudat, după care şi-a văzut de 
drum. Rose își agită degetele în poală. Nu l-am mai văzut niciodată 
după noaptea aceea. Nimeni nu l-a mai văzut şi nimeni nu ştia cine 
a fost. Dar, oricine-ar fi fost mi-a lăsat o amintire. Inconştientă de 
gest, îşi puse o mână pe burtă. După nouă luni, am avut un copilaș, 
un bebeluş cu părul de foc. 

- Un copil de spiriduș? şopti Red. Ai avut un copil-spiriduș? 

Rose încuviinţă cu amărăciune. 

- Desigur, am înţeles ce mi se-ntâmpla cu mult timp înainte de 
a se naște copilul, chiar dacă nu avea logică. La început, am negat 
că ar fi posibil, dar a fost în zadar. Corpul mi s-a schimbat şi n-am 
putut face nimic pentru a opri asta. Mi-am amintit zâmbetul lui 
ciudat şi discuţia despre zâne. Cum a fost atât de fascinat de numele 
meu, dar a refuzat să mi-l spună pe-al lui. Zâmbi strâmb. După 
câteva cercetări, totul a căpătat sens. El era un spiriduş şi m-a lăsat 
cu un copil. Am fost îngrozită să am creatura aceea crescând în 
mine, creatura aceea pe care nici n-am vrut-o, nici n-am cerut-o. 
Aveam viaţa planificată - urma să devin medic veterinar. Nu aveam 
loc în viața mea pentru un copil. 

l-am spus surorii mele, adică mamei tale, şopti ea. Nu i-am 
putut spune că tatăl copilului era un spiriduș, dar nici n-a fost 
nevoie. Mă văzuse dansând cu acel tânăr la carnaval şi a tras 
singură concluziile. 

- Eram disperată. Eram tânără şi prostuţă, încă mai eram eu 
însămi un copil, iar Anna, care era deja căsătorită cu tatăl tău de 
patru ani, tânjea să aibă un prunc. Ea mi-a sugerat ideea. Soluţia 
perfectă. Am mers să locuiesc cu ei, ascunzându-mă până când 
am născut copilul, iar între timp, Anna s-a prefăcut însărcinată și 
mi-a luat copilul, când l-am născut. Planul a mers ca pe roate, doar 
că, atunci când s-a născut copilul, am ştiut că am făcut o greşeală. 
N-am mai vrut să renunţ la el. L-am iubit imediat ce l-am văzut... 
dar era prea târziu. Am fost de acord să dau copilul. Ştiam că i-aş 
fi frânt inima Annei dacă nu m-aş fi ţinut de cuvânt. Aşa că m-am 
ținut — şi mi-am frânt propria inimă. 

- Părinţii mei au avut un alt copil? Înaintea mea? şopti Red. 

Rose scutură din cap, privirea ei întâlnind ochii verzi ai lui Red, 
atât de asemănători cu ai ei... 

- Nu, Rowan, rosti ea cu blândeţe. Nu a existat nici un alt copil. 
Copilul despre care vorbesc... eşti tu. 

Red se trase mai în spate. 

- Nu-i adevărat, şopti ea. Spune-mi că nu-i... 

- Îmi pare rău, cârâi Rose. Îmi pare foarte rău. Nu ar fi trebuit 
să afli niciodată, nu aşa. Poate chiar deloc... 

- Ai renunţat la mine? şopti Rose îngrozită. M-ai dat? Cum ai 
putut să faci asta? | 

- Am crezut că așa e mai bine. Rose îşi întinse mâna spre ea, 
rugătoare, dar Red se îndepărtă şi mai mult. 

— Şi James? întrebă Red, cu buza tremurându-i. 

- El e fiul lor. Nu e fratele, ci verișorul tău... 

- NU! strigă Red. 

- l-am rugat să-mi promită, înainte să te nașşti, că mă vor lăsa 
să-ţi aleg numele... 

- O, mare lucru! mârâi Red. M-ai dat altcuiva şi aştepţi să-ţi 
mulțumesc pentru că mi-ai ales numele? Asta te face cumva o 
mamă mai bună? Gura ei se strâmbă la acel cuvânt. Nu eşti mama 
mea. Nu! Nu cred asta - n-o să cred asta niciodată! 

Totuşi, expresia feţei lui Rose — față care era atât de asemănătoare 
cu a ei, acum că ştia adevărul - o convinse. 

- Am ales numele Rowan înainte să te naști, continuă Rose. 
Ştiam că ţi se va potrivi, indiferent dacă erai băiat sau fată. Conta 
doar să te protejez și am crezut c-o pot face doar prin numele tău. 
Pentru că, vezi tu, numele meu m-a băgat în belea de la-nceput... 
el l-a adus la mine, ca pe un fluture de noapte la o flacără. Aşa că 
acum sunt Rose. Banala şi ştearsa Rose... 

- Nu! Nu are niciun sens - dacă ar fi adevărat, atunci aș fi pe 
jumătate zână! Nu pot fi așa ceva... nu sunt! Pot să le văd, aş fi 
ştiut... 

Rose scutură din cap. 

- Numele a creat o barieră, protejându-te de orice - chiar şi de a 
şti cine eşti — şi i-a împiedicat pe alți clarvăzători să vadă cine eşti... 

Red auzise destul. Cu un suspin înăbușitor, sări în picioare şi 
fugi prin casă. Apoi ieşi, înșfăcându-şi rucsacul de după tufiș. În 

timp ce fugea prin grădină, ieşind pe poarta laterală şi trecând pe 
lângă câini, auzi vocea lui Rose strigând-o disperată. 

- Rowan, întoarce-te! Te rog, întoarce-te! 

Sări peste poarta din faţă şi fugi, amintindu-și prea târziu de 
haina din blană de vulpe. O lăsase în urmă; sursa ei de magie. 
Demascată, expusă, o deghizare inutilă. O prefăcătorie care nu mai 
era valabilă... exact ca mama ei adevărată. 

Toată viaţa ei fusese o minciună, doar o mare mască înșelătoare. 
Zânele ştiuseră asta şi o lăsaseră să facă un târg din care nu putea 
câștiga niciodată. Cum ar mai fi putut să îl dea pe James acum? 
Cum ar fi putut să-i dea fratele înapoi, dacă ea nici nu avea un 
frate? 


Capitolul 32 


ed se întoarse la Conacul Elvesden. Nu ştia unde 
altundeva ar fi putut să meargă. 

Uită de Hanul Tâlharului şi de ultimele 
două talismane. Nimic nu mai conta, pentru 


că James nu era fratele ei şi nu avea cum să-şi 
îndeplinească misiunea. Fusese învinsă înainte de-a începe, iar 
zânele știuseră asta tot timpul. 

Nu făcu niciun efort ca să încerce să intre pe furiș. Nu mai 
avea nici voinţa şi nici motivaţia pentru că își dăduse seama că, 
de-acum, Tanya şi Fabian îi spuseseră lui Florence adevărul despre 
ce se-ntâmplase cu Warwick. Pentru prima dată, se îndreptă spre 
ușa din față — dar, când îşi întinse mâna să bată, se opri brusc. Era 
pătată cu ceva umed şi roşu. 

O cuprinse un fior rece. Bătu la ușă. 

Fabian fu cel care-i răspunse. 

- Red! exclamă el cu gura căscată. Te-ai întors - trebuie să vii 
repede! 

O trase înăuntru fără să o lase să vorbească. Graba din tonul lui 
o alertă că se-ntâmplase ceva şi, când el închise uşa împingând-o 
cu piciorul, ea îl urmă, simțindu-se uluită şi amorţită. 

- E Nell, spuse el pe nerăsuflate, grăbind-o spre camera de zi. E 
într-o stare foarte rea — așteptăm doctorul. 

Intrară. Nell zăcea pe canapea, cu ochii închişi. Respira adânc 
şi greoi. Tanya şi Florence stăteau lângă ea. Bunica ţinea braţul lui 
Nell în aer și îi apăsa pe piele o pânză, care se îmbibă și se înroşi 
rapid. 

- Red? Repede - brăţara! Cuvintele îi ieşiră Tanyei în grabă. 
Nell a găsit Pumnalul — dar acum nu i se mai opreşte sângerarea! 

Ceaţa din mintea lui Red se risipi când văzu scena din faţa ei. 
Scoase săculețul din piele aflat în buzunar. 

- Nu înţeleg, începu ea. Cum de s-a implicat Nell? Unde e? 

Fabian arătă spre o masă de lângă un fotoliu. 

- E acolo. Nu se mai opreşte... din picurat. Ridică din umeri. 

Pumnalul zăcea într-o băltoacă roşie care se întinsese până 
la marginea mesei. Când Red îl privi, sângele picură pe podea, 
îmbibând covorul ca un vin roșu. 

Nell îşi deschise ochii şi încercă să se ridice. 

- L-am găsit... pentru tine, spuse ea slăbită şi tuşi. Mi-a luat ceva 
timp, dar am reuşit. Cumva, mi s-a deschis o veche cicatrice de pe 
braţ... atât de mult sânge... şi e tot mai rău... 

- Stai liniștită, rosti Florence, ajutând-o pe Nell să se aşeze 
inapoi pe scaun. 

Red se grăbi spre măsuţă. Scoţând brăţara din săculeţ, o legănă 
deasupra bălții care se tot lărgea, mânjind-o de sânge. Le auziră toţi 
legându-se, iar Red o vâri înapoi în săculeţ, roşie şi încă picurând. 

Florence mai ţinu apăsat braţul lui Nell pentru o vreme, dar se 
vedea clar cum îi revenea culoarea în obraji. 

- Fabian, du-te şi fă un ceai cald şi dulce, spuse Florence. Cred 
că toţi avem nevoie de câte o cană. O privi pe Red de sus până jos. 
Iar tu, fată, ai nevoie de o masă bună. Îşi scutură capul, apoi se 
întoarse la Nell, ridicând cu grijă prosopul. Sub el, Red văzu o rană 
urâtă şi purpurie pe pielea femeii. În jurul ei erau straturi de sânge 
uscat, roșu-maroniu, dar, când Florence şterse restul de sânge lipi- 
cios, oftă ușurată. 

- S-a oprit. Rana s-a vindecat din nou. 

Cobori braţul lui Nell şi îl sprijini de pieptul ei. 

— Stai aici câteva minute, spuse ea amabilă. Ai trecut printr-un 
mare șoc. 

Le făcu semn, cu degetul la buze, lui Red și Tanyei să iasă din 
cameră. 

— Are nevoie de odihnă, rosti ea, odată ce ieşiră pe hol. Le duse 
la bucătărie, unde Tanya explică tot ce se-ntâmplase. 

- Nell ne-a găsit notițele despre talismane în camera lui Fabian, 
spuse ea. A mers la Hanul Tâlharului să-l caute de una singură. 
Voia să facă un gest prin care să-și ceară iertare pentru rolul jucat 
în ce i s-a-ntâmplat fratelui tău. A închiriat camera pe care hoţul a 
folosit-o ca să ascundă bunurile furate și a găsit talismanul imediat 
- era ascuns în horn, unde tâlharul obişnuia să-şi ţină prada. 
Dar, imediat ce l-a atins, a început să picure sânge... şi nu sângele 
vindecător al comorii. Cu fiecare picătură izvorâtă din pumnal, 
vechea ei cicatrice a sângerat şi ea. 

— Atunci, cum a ajuns înapoi aici? întrebă Red, mirată. 

Tanya se îmbujoră. 

- După ce-ai plecat, eu şi cu Fabian am continuat căutările. 
N-am vrut să te lăsăm singură, aşa că planul era să-l găsim şi să 
ne-ntâlnim cu tine când ajungeai acolo. În schimb, am găsit-o pe 
Nell. Atunci am trimis după bunica, să vină să ne ia... 

- Și, în cele din urmă, mi-a spus ce s-a-ntâmplat, interveni 
Florence cu asprime. 

Fabian puse un ceainic pe masă şi turnă din el. Red rămase cu 
ochii la cana ei pentru un minut, înainte de a o ridica, mecanic, ca 
să soarbă din ea. N-avea niciun gust. 

- Dar tu? o întrebă Tanya. Ai găsit căsuţa lui Elizabeth? 

Ea încuviinţă. 

- Am găsit-o, şi talismanul, și multe altele. 

- Cum ar fi? întrebă Tanya. De ce ești atât de tristă? Mai avem 
doar un talisman de găsit! 

- Nu contează, răspunse Red în şoaptă. Totul a fost degeaba. 

- Despre ce vorbeşti? întrebă Fabian. 

- A fost doar un joc, răspunse Red. Un joc pe care nu l-aş putea 
câștiga niciodată, pentru că James nu e fratele meu. E verişorul 
meu. Toată viaţa mea a fost o minciună, iar zânele au ştiut asta. Nu 
aveau de gând să mi-l dea înapoi. 

- N-are sens ce zici, spuse Tanya cu blândeţe. De unde ştii că 
James nu e fratele tău? 

Povestea îi ieși pe gură cu întreruperi. După ce Red termină, 
Tanya, Fabian şi Florence rămaseră tăcuți. 

- Aşa că vedeţi? încheie ea, cu un surâs amarnic. Nu sunt 
Rowan Fox şi nu am niciun frate. Nu mai ştiu cine sunt. 

- Dar ești Rowan, spuse Tanya înflăcărată, iar James încă e 
verișorul tău. A crescut cu tine şi te-a iubit - contează dacă e 
verişorul tău şi nu fratele tău? Dacă spui că locul lui e lângă tine, 
atunci aşa e. Şi nimeni nu poate schimba asta. 

- Şi nu poţi renunţa acum, o rugă Fabian. Cum rămâne cu tatăl 
meu? E] încă e acolo, iar tu ești singura lui speranţă! 

- Exact, spuse Tanya. Nu putem să-l lăsăm pe Warwick acolo. 
Trebuie să-ncerci, de dragul lui, la fel de mult ca pentru James. 
Trebuie doar să găsim ultimul talisman... Cartea Cunoașterii. 

- Știu unde e, rosti Red încet. În ultimul loc în care ar putea fi. 

- Unde? întrebară Tanya şi Fabian deodată. 

- În ultimul loc în care a ajuns brăţara, răspunse ea. E la Marea 
Curte de pe tărâmul zânelor. E locul în care s-a făcut târgul. 

- Bineînţeles! lovi Fabian în masă, răsturnând cana. 

Red se uită la săculețul din faţa ei. Apoi, pentru ultima dată, îl 
deschise şi scoase brăţara. 

- O s-o fac, spuse ea. O să mă-ntorc. Oricum, acum nu mai au 
ce fura de la mine. Şi, înainte de-a se putea răzgândi, își puse bră- 
țara pe încheietura mâinii. 

În ochii ei, feţele Tanyei şi a lui Fabian, la fel şi bucătăria 
Conacului Elvesden, se deformară de parcă le-ar fi privit pe 
sub apă. Culorile şi trăsăturile se amestecară într-o mare baltă 

învolburată şi i se păru c-o aude pe Tanya strigând-o, dar de la o 
mare distanţă. Noi feţe apărură treptat în câmpul ei vizual. 

Se trezi îngenunchind şi uitându-se în jos la o podea de 
marmură. Auzi ecourile râsetelor în urechi şi le urmări până la 
două tronuri cunoscute din faţa ei. Curtea zânelor se adunase încă 
o dată, împărțită în întregimea ei, aşteptând cu nerăbdare. De 
data asta, nu mai aveau măşti și nu mai sărbătoreau. Era doar ea și 
curtea, împărțită în mod egal la mijloc, și doar un tron era ocupat. 
Celălalt rămăsese gol, doar o coroană din flori maronii și ofilite de 
vară fiind aşezată pe el. 

Când totul se concentră şi se clarifică, silueta de pe tronul de 
iarnă se ridică, iar ea se uită în sus, întâlnind privirea tânărului 
care purtase masca încornorată în noaptea în care fusese făcută 
înțelegerea. Acum purta o coroană din fructe de pădure şi frunze, 
dar coarnele de cerb erau acolo. Pentru prima dată, Red observă 
că nu făceau parte din mască, ci din el. Bărbatul îi zâmbi, dar avea 
zâmbetul unui prădător; un lup sau poate un vulpoi. Era un zâmbet 
triumfător, victorios. 

- Bine-ai revenit, spuse el cu o voce moale. 

Red se ridică, smulgându-și brățara de pe încheietura mâinii şi 
aruncând-o pe podea. 

- Potim! rosti ea răutăcioasă. lată-ţi talismanele, preţioasele tale 
Treisprezece Comori. Mi-am îndeplinit partea din înţelegere. Am 
venit după fratele meu - și după prietenul meu. 

Zâmbetul lui ca de vulpoi se lărgi, devenind mai mult un rânjet 
decât un zâmbet adevărat. Regele iernii pocni din degete şi un 
spiriduş slujitor se grăbi să ridice brăţara de unde o azvârlise Red. 
Punând-o pe o pernă mare din catifea, merse până la tânăr şi se 
aplecă într-un fel umilitor care-i întoarse stomacul pe dos lui Red. 

Cu o mișcare îndemânatică şi teatrală, brăţara fu ridicată 
de degetele bărbatului-cerb, care apoi făcu un spectacol din 
numărarea talismanelor, spre deliciul publicului său. 

- Doar douăsprezece? întrebă el batjocoritor. Nu aşa ne-am 
înţeles. 

- Asta pentru că al treisprezecelea e aici, îi răspunse Red, 
susținându-i privirea. A rămas la tine, aici, unde a fost făcut pactul. 
N-a părăsit niciodată curtea. 

— Eşti isteaţă, rosti bărbatul-cerb. Sunt impresionat. Cu o viteză 
care o uimi, îi aruncă înapoi brăţara. 

Cumva, din pur reflex, o prinse înainte de a o lovi în faţă. 
Întorcând-o în mână, numără treisprezece talismane. Cartea 
Cunoaşterii era ataşată şi ea. Brăţara era completă. Ştia însă că 
misiunea nu se încheiase. Urma să mai fie aruncat un ultim 
blestem. 

- Ce s-a-ntâmplat cu fratele meu? întrebă ea. Unde-a fost dus 
după ce-a fost furat? | 

Furia o cuprinse când îl văzu pe bărbatul-cerb făcându-și mâna 
căuş în spatele urechii. 

— Am întrebat unde e fratele meu! ţipă ea. Vocea sa umplu sala 
de judecată, întinzându-se până în toate ungherele întunecate. 
Animale asemănătoare şoarecilor şi şobolanilor ieşiră în fugă din 
colțuri, deranjaţi din somnul lor de ţipătul ei. 

Bărbatul-cerb se relaxă pe tronul lui, părând mulțumit. 

- Deja ştii răspunsul la întrebarea asta, spuse el, cu ochii 
precum două lacuri negre. Nu ai un frate. N-ai avut niciodată. 

Izbucni în râs, iar curtea i se alătură. Un sunet urât se răspândi 
prin aer, dar ea rămase pe poziţie. 

- Vreau să știu ce i s-a-ntâmplat, repetă Red. Am făcut 
înțelegerea cu tine crezând că acel copil e fratele meu, aşa că nu-mi 
pasă ce spui. Înțelegerea încă e valabilă. Locul lui e lângă mine şi îl 
iubesc. Asta îl face să fie fratele meu, chiar dacă nu de sânge. 

Ea tremura vizibil, aşteptând o izbucnire teribilă a mâniei lui. 
În mod ciudat, nu se-ntâmplă aşa ceva. Regele își lăsă capul pe o 
parte şi o studie. 

- Chiar vrei să ştii ce s-a-ntâmplat cu acel copil? 

- Da, răspunse ea, conștientă că încă ţinea în mână Cartea. 
Cartea Cunoaşterii răspunde la orice întrebare... 

- Aduceţi copilul! strigă regele-cerb. 

În fundul sălii se stârni o agitaţie. Red se întoarse şi văzu două 
uşi uriaşe din lemn, în spatele scării spiralate, apoi intrară trei 
paznici spiriduşi care trăgeau după ei o familie de zâne. Red îşi 
tinu respiraţia când se apropiară, mânațţi ca vitele în faţa sălii de 
judecată. Zâna plângea amarnic, iar în braţele ei era un copilaş cu 
părul auriu care se lipea de ea, îngrozit, cu faţa îngropată în gâtul 
femeii. 

Bărbatul îşi ţinea braţul în jurul umerilor ei, într-o încercare de 
a o alina, dar Red putu să vadă că şi ochii lui erau plini de lacrimi. 
Când se apropiară, oprindu-se la mică distanță de ea, în fața 
tronului, fuseră destul de aproape încât Red să vadă că băiatul nu 
avea urechile ascuţite specifice spiridușilor. Erau rotunde, umane... 
dar când, fără tragere de inimă, femeia puse copilul jos, inima lui 
Red se îngreună când el se întoarse. 

- James? şopti ea. 

Copilul o privi - cu multă curiozitate, dar nimic mai mult. 
Nicio urmă de recunoaştere sau de iubire nu-i lumină faţa. Red 
văzu şi că acel copil era mult mai în vârstă decât fratele ei; avea, 
mai degrabă, șase ani decât trei, cât ar fi trebuit să aibă James în 
acel moment. Un amestec de emoţii se dezlănţui în ea: dezamăgire, 
furie şi indignare pentru că zânele credeau că o pot trage pe sfoară 
cu un impostor. Apoi urmă însă ceva care îi topi acele sentimente. 
Pe obrazul copilului era un semn din naștere de culoarea unei pete 
de ceai, în formă de peşte... o dovadă, dincolo de orice îndoială, că 
acel copil era James. 

— la-l, îi spuse regele-cerb cu un zâmbet larg. E al tău. 

- Nu! plânse în hohote zâna, căzând în genunchi și trăgând 
copilul spre ea. Îşi întoarse faţa spre Red, cu toată suferinţa ei pură. 
Te rog, nu-l lua de la noi, te implor! 

- Îl iubim, spuse tatăl spiriduş cu o voce răgușită. E fiul nostru... 
al doilea fiu al nostru - primul a murit! Te rog, e singura noastră 
fericire... 

Red înghiţi în sec nodul pe care-l simţea în gât. Aşadar, James 
nu fusese furat din răutate sau din durere, îşi dădu ea seama, ci 
fusese luat ca să înlocuiască un copil care fusese iubit şi pierdut. 

- Îmi pare rău, rosti ea cu sinceritate, dar el a fost fericirea mea 
înainte de a fi a voastră. Îşi îndepărtă privirea de la cuplul de zâne 
şi îngenunche în faţa lui James. 

Întorcându-se spre tron, întâlni încă o dată privirea triumfătoare. 

- E mai în vârstă, spuse ea. Fă-l înapoi cum era. 

Regele-cerb îşi ridică mâinile, într-un gest de nevinovăție. 

- Timpul trece altfel aici. Nu pot să desfac ceva imposibil. Nu 
pot să dau înapoi timpul care a trecut. 

- Poţi, cu siguranţă, spuse Red furioasă. Poţi face o vrajă care 
să-l ajute să arate mai tânăr - nu pot să-l duc înapoi aşa! Nu aşa 
merg lucrurile în lumea mea! 

- Cum doreşti. Regele-cerb se înclină. Când o să părăseşti 
tărâmul, se va face. Făcu un semn din cap spre spatele curții şi, 
încă o dată, uşile cele mari se deschiseră. De data asta, un singur 
prizonier fu adus în lanţuri şi aruncat cu răutate în genunchi când 
ajunse lângă Red. Warwick îşi ridică ochii spre ea - şi, dintr-o 
singură privire, Red îşi dădu seama că el nu se aşteptase s-o mai 
vadă vreodată. 

Mormâind, paznicul îi dădu jos lanţurile şi se retrase, lăsându-l 
pe Warwick pe podea. Părea mai slab, dar era nevătămat. 

- Sunteţi liberi să plecaţi, le spuse bărbatul-cerb cu amabilitate. 

Zâna continuă să plângă pe umărul soţului ei. 

Red se aplecă spre copil. Cu blândeţe, își întinse mâna şi îi 
mângâie semnul din naştere cu degetele. Apoi, întinzându-și mâna 
mai în jos, îi luă palma într-a ei. 

- Haide, James. E timpul să mergem acasă. 

Copilul îşi trase imediat mâna înapoi, scuturându-şi capul și 
lipindu-se de femeia pe care o considera mama lui. Buclele sale 
blonde îi săltau în jurul capului odată cu mișcarea, iar zâna plângea 
tot mai tare. 

- James, haide, îl rugă Red. Nu îngreuna lucrurile... Îşi puse 
braţul în jurul copilului şi încercă să-l tragă. 

- NU! ţipă el, lovind-o cu picioarele. Nu vreau să merg cu tine! 

- Ei bine, o să mergi, îi spuse Red. Ridică băiatul în ciuda 
îimpotrivirii lui. Vederea îi era încețoșată de lacrimi la auzul 
cuvintelor sale. James, locul tău nu e aici! 

- Nu sunt James! plânse copilul în hohote, căzând epuizat lângă 
ea. Ăsta nu e numele meu! Nu vreau să merg cu tine, nu te cunosc! 
Vreau la mama mea! 

Red începu să plângă şi ea, fără să se mai ascundă, pentru că, 
în sfârşit, înţelese că, orice-ar fi făcut, era într-adevăr prea târziu. 
James nu-şi mai amintea de ea. Dacă l-ar fi luat atunci, tot ce şi-ar 
fi amintit ar fi fost smulgerea lui dintr-o familie pe care o iubea de 
către o străină pe care n-o cunoştea și n-o voia. Era alegerea cea 
mai crudă. Era alegerea egoistă. Şi ştia că nu o putea duce până la 
capăt. 

Se lăsă în genunchi, dând drumul copilului, care fugi la mama 
lui și fu ridicat în braţele ei. Zâna mamă se holbă la ea printre 
lacrimi de jale şi confuzie. 

- Nu pot, spuse Red învinsă. Nu pot s-o fac. 

- De ce nu? întrebă regele-cerb, sărind în picioare. Asta e ce-ai 
vrut. Aşa că ia-l! 

Red se uită la chipul lui, arogant și crud, și văzu adevărul: nu 
asta era ce voia el. El voia haosul și supărarea. 

- N-o să-l iau, spuse ea. Şi, dintr-odată, îi veni în minte 
imaginea lui Rose şi felul în care-i vorbise despre a face tot ceea ce 
credea că e mai bine. Acum, Rowan înţelese. Se numea sacrificiu. 
Nu pot, pentru că-l iubesc prea mult. Se pregăti pentru râsete 

batjocoritoare din partea curţii, dar numai tăcerea îi întâmpină 
urechile. 

— Atunci, ce zici de un compromis? sugeră cu viclenie regele- 
cerb. 

- Ce fel de compromis? 

- Genul în care tu stai aici, cu noi... ca una de-a noastră. Până 
la urmă, acum ştii ce eşti, nu-i aşa? 

- Vorbeşti de tatăl meu adevărat, nu-i așa? întrebă ea. Pentru 
că era spiriduş. 

Dinţii lui mici şi ascuţiţi mai străluciră o dată. 

— Exact. 

Îl văzu pe Warwick ridicându-şi ochii miraţi spre ea şi încuviință 
foarte discret, ca să-l informeze că tot ceea ce fusese spus era 
adevărat. 

— Vei putea chiar să vizitezi copilul, continuă regele cu vocea lui 
mieroasă. Uite. El o să aibă parte de ce e mai bun din ambele lumi, 
iar tu vei avea, în sfârşit, un loc al tău. 

Vorbele lui îi ajunseră la inimă, într-o parte a ei pe care se 
luptase s-o păstreze ascunsă. Era gata să-i spună cât de absurdă 
era ideea de a rămâne pe tărâmul zânelor, până când el îşi rostise 
ultimele cuvinte, care erau adevărate. Întotdeauna se simţise ca 
o străină, dar acum chiar nu-şi mai găsea locul niciunde şi lângă 
nimeni. 

— Ai pentru ce să te-ntorci? încercă s-o convingă regele-cerb. În 
afară de mai multe probleme? 

- Red, nu-l asculta. Warwick se ridică, înălțându-şi chipul. Nu 
asculta niciun cuvânt din ce-ţi spune. Totul e un joc, sunt numai 
vorbe. 

— Dar e adevărat, spuse Red, cu vocea la fel de frântă precum 
spiritul. La ce să mă-ntorc? La nimic. Nimic în afară de necazuri. 
Şi, dacă sunt pe jumătate zână, atunci poate că ar trebui să rămân... 
poate că aici e locul meu. 

Warwick o prinse şi o scutură. 

- Ascultă-mă! Asta vor ei să crezi! Ei vor ca tu să renunțţi, să 
gândeşti ca ei şi să fii ca ei! Și poate că eşti pe jumătate zână, dar 
ești şi pe jumătate om, iar jumătatea aceea are o inimă şi un loc în 
lumea noastră, nu în asta sucită. Ai un loc al tău - împreună cu 
noi. La Conacul Elvesden! Te vrem acolo. Îi dădu drumul brusc la 
umeri, temându-se că poate spusese prea mult. Red, doar tu poţi 
alege. Trebuie să hotărăşti ce vrei. 

- Dar ce-o să spun dacă mă-ntorc? Lacrimile curgeau pe fața lui 
Red. Am făcut lucruri, lucruri care nu pot fi îndreptate uşor. 

- Fuga n-o să le îndrepte, spuse Warwick cu tristeţe. lar unele 
lucruri nu sunt ușor de îndreptat, dar asta nu înseamnă că e 
imposibil. 

- Dar e! strigă Red. Nu văd cum aș putea să le-ndrept! 

- Întotdeauna există o cale, îi răspunse Warwick. 

Red se holbă la el, uitându-se de la ochii lui blânzi la cei negri 
şi lipsiţi de emoţii ai regelui-cerb. Se gândi la Tanya şi la Fabian - 
chiar şi la Nell — și la tot ce făcuseră ei ca s-o ajute. Şi se gândi din 
nou la Rose — atât de singură şi de disperată să obţină iertarea fiicei 
pierdute. Încă mai avea alegeri de făcut și lucruri de îndreptat, dar 
niciunul dintre ele nu era acolo. Simţea asta în inima ei. 

— Aleg să plec, spuse ea. 

- Nu cred că vorbeşti serios, îi spuse regele-cerb, așezându-se în 
locul lui relaxant de pe tron. 

- Ba da. Vorbesc serios. 

Din faţa mulțimii ieşiră două siluete care priviseră totul de 
departe: erau Corbul şi Gredin. Îi făcură semne din capetele lor, 
încurajând-o să continue. 

- Nu cred, repetă regele-cerb. Nu-ţi cunoşti mintea şi nici pe 
tine însăți. Nici măcar nu ştii cine eşti. 

Focul mâniei lui Red începu să se stingă, agăţându-se acum 
doar de cele mai slabe lumini ale speranţei. Regele-cerb strălucea, 
hrănindu-se cu speranţa şi puterea ei vlăguită, întărindu-se din 

slăbiciunea ei. Repetă cuvintele lui în mintea sa până când rămase 
un singur lucru, singurul adevărat. 

— Ştiu destule, spuse ea, pentru că ştiu că numele meu e Rowan. 

Toţi suspinară în jurul ei, inclusiv Warwick. Expresia încrezută 
a regelui-cerb dispăru. 

- Red, ce faci? şuieră Warwick. Nu le poţi spune... Se opri când 
văzu lumina triumfătoare din ochii ei. 

- E numele pe care mi l-a dat mama mea, continuă ea, 
recuperându-şi puterea. Totul avea sens... ceea ce încercase Rose 
să-i spună, Vrăjitoarea de la Gard şi Hoţomanul... totul se potrivea. 
Numele pe care l-am avut toată viaţa, doar că, după ce a dispărut 
fratele meu, l-am negat, l-am păstrat secret, l-am ascuns. Dar, chiar 
şi-aşa, m-a protejat - m-a apărat de rău. Am învins-o pe Vrăjitoarea 
voastră de la Gard, chiar dacă n-am înţeles atunci cum - dar acum 
înțeleg. Am învins-o pentru că a încercat să-mi facă rău, dar n-a 
putut din cauza numelui meu şi a semnificației lui, iar ea a plătit 
prețul din cauza asta. Sunt Rowan... iar tu nu ai nicio putere asupra 
mea! Strigă ultimele cuvinte către regele-cerb, care stătea încruntat 
pe tronul lui. Nu putea face nimic — pentru că știa, la fel de bine ca 
şi ea, că spunea adevărul. 

- Nu mă poţi răni, continuă Rowan. Tot ce-ai putut face a fost să 
prăbușeşti ce era în jurul meu - minciuna din viața mea. Dar acum 
știu adevărul şi îl accept. Mă întorc şi o să fac față consecinţelor 
lucrurilor pe care le-am făcut, orice s-ar întâmpla, pentru că mai 
degrabă vreau să fiu acolo decât aici, cu tine! 

Se întoarse spre James și spre părinţii lui din lumea zânelor, 
uitându-se lung, pentru ultima dată, la băieţelul cu păr auriu. 

— Aveţi grijă de el, le spuse ea. Știu c-aşa veţi face. Îşi întinse 
mâna şi ciufuli părul băieţelului. La revedere, îi şopti ea. La 
revedere, James. 

Lacrimi proaspete se scurseră din ochii zânei în timp ce-şi 
îmbrăţişă fiul. 

- Într-o zi, rosti femeia, o să te răsplătim pentru bunătatea ta, 
când o să ai nevoie... 

Rowan scutură din cap. 

- Nu-mi datoraţi nimic. Doar... aveţi grijă de el. Începu să se 
îndepărteze, cu Warwick lângă ea. Apoi, brusc, se întoarse. Staţi! 
strigă ea către părinţii din lumea zânelor, care se îmbrăţişau şi 
plângeau. | 

Fi își ridicară privirile, cu niște expresii temătoare, iar ea știu că 
ei credeau că se va răzgândi. Grăbită, îşi dădu jos rucsacul şi căută 
prin el până când găsi ce căuta. Scoţând-o, le-o oferi lor. 

- Mai puteţi să faceţi ceva, spuse ea, ţinând în mâini cartea cu 
basme. A fost a mamei noastre. Îşi plimbă degetele peste materialul 
dur al copertei și atinse marginile moi şi aurite ale paginilor pentru 
ultima dată. Poate... poate-i citiți din ea, din când în când. 

Mama-zână o acceptă, zâmbindu-i printre lacrimi, apoi Rowan 
şi Warwick dispărură în mulțimea care acum clocotea de emoție şi 
de furie. Regele-cerb rămase pe tronul lui, cu faţa învăluită în furie 
din cauza înfrângerii, dar neputând să-i oprească. 

Când urcară pe scări, paznicii se îndepărtară cu grijă, făcân- 
du-le loc. 

La jumătatea drumului, Red îşi întinse mâna și o cuprinse pe 
cea a lui Warwick. 

- Cusutule? şopti ea, neîndrăznind să-i şoptească numele ade- 
vărat. Mi-e frică. Ce-o să se-ntâmple cu mine când ne-ntoarcem? 
Cum o să-ndrept lucrurile? Ce-o să spun? 

Warwick îi strânse mâna în timp ce continuară să urce. Intrarea 
din vârful dealului era aproape deasupra lor. 

- O să spui doar adevărul, îi răspunse el, privind drept înainte. 
Atât. O să le spui că ţi-a fost dor de fratele tău, că l-ai vrut înapoi, 
dar că, orice-ai făcut, indiferent de copilul pe care l-ai luat, nimeni 
nu l-a putut înlocui. Pentru că ăsta e adevărul, nu-i așa? 

Aerul rece le mângâie feţele când coasta dealului se dădu la o 
parte ca să-i lase să treacă. Făcură ultimii pași alergând, sărind de 

pe scări şi aterizând în iarba umedă, plină de apă de ploaie. Stropi 
mari cădeau din cer, udându-i leoarcă în câteva secunde, iar când 
coasta dealului se închise în urma lor, un strigăt groaznic de furie 
se auzi dinspre regele-cerb, aflat jos. Fu întrerupt când intrarea se 
zâvori din nou, rupând legătura dintre cele două lumi. 

Sau poate că nu. 

Un tunet înfundat se auzi în depărtare, rostogolindu-se peste 
dealurile şi văile care îi înconjurau. Când îşi începură coborârea pe 
cărarea din piatră, Warwick se întoarse spre ea şi-i zâmbi. 

- Cred că vine o furtună, spuse el. 


Epilog 


Un strat gros de zăpadă acoperise pământul când Land Roverul 
opri în fața Conacului Elvesden. 

Doi oameni coborâră din el: un bărbat cu părul lung, negru 
şi cu şuviţe cărunte, şi o adolescentă înaltă şi subțire. Din spatele 
vehiculului, bărbatul scoase o valiză maronie, învechită, apoi, 
împreună, merseră pe cărarea pietruită din faţa casei, cocoșaţi de 
frigul aspru. 

Holul mirosi un pic a mucegai când intrară, aşa cum miros 
majoritatea locurilor vechi; totul era liniştit şi nemișcat, cu excepţia 
unei cozi încâlcite şi roşcate care se furişă pe sub masa de telefon, 
dornică să se-ascundă. 

Mai încolo, în casă, voci şi un miros de mâncare friptă veneau 
din bucătărie ca o invitaţie invizibilă. Când uşa de la bucătărie 
se deschise şi nou-veniţii intrară, vocile dinăuntru tăcură, apoi 
izbucniră într-un cor de strigăte și urale. Scaunele scârțâiră când 
ocupanții lor săriră de pe ele, iar adolescenta care intrase împreună 
cu bărbatul fu învăluită de nenumărate îmbrăţişări, un câine mare 
şi maroniu sărind pe ea și un papagal cotcodăcind emoţionat în tot 
acest timp. 

Doar o persoană rămase aşezată la masa veche din lemn de 
stejar: o femeie cu o față ascuţită, palidă, şi un păr lung şi roșcat, 
despletit. Îşi ridică privirea spre fată, cu nişte ochi căutători. 

- Ţi-a crescut părul, rosti ea. Îţi stă bine. 

Red îşi ridică o mână spre cap, unde părul ei, de aceeaşi culoare 
roşcată ca al femeii care vorbise, acum îi atingea linia fălcii într-o 
tunsoare dreaptă și scurtă. Îi zâmbi cu timiditate. 

- Mersi. 

Rose se ridică şi, pentru o clipă, se priviră jenate înainte să se 
imbrăţişeze. 

Când își dădură drumul, Tanya înaintă şi o trase pe Rowan de 
mânecă. 

- Hai să-ţi arăt camera ta, spuse ea cu ochii licărindu-i. E lângă 
a mea, așa că împărțim baia... 

- Şi locuitorul din canalul de scurgere! cârâi Fabian. Deja a 
furat un colier de-al lui Nell... 

- Şi un degetar din trusa mea de cusut, preciză Florence, 
zâmbind. E un personaj tare buclucaș. 

- Nu mă deranjează, spuse Rowan, râzând în timp ce Tanya şi 
Fabian o târâră afară din bucătărie. Îi urmă, alergând pe scări, pe 
lângă ceasul cu pendulă, oprindu-se în fața unei uşi de la primul etaj. 

Atârnând de un cui din fier, pe ușă, era o cunună din frunze 
verzi şi grămezi de fructe de pădure, uscate şi roşii. 

Rowan inspiră adânc, îşi închise ochii... şi intră. 

